THE INTERNATIONAL DESI SSE 


]. D. ROBB 


AFACERI 
MURDARE 


[In Death 28] 


Editura LIDER 


Born in Death by J. D. Robb 
2006 


Sunt Alpha și Omega, 
Începutul și sfârșitul, 

Cel dintâi și cel din urmă. 
Revelații 


Dragostea naște dragoste 
Robert Herrick 


Prietenia te împinge să faci multe gesturi riscante. 
Pentru a te descurca în acest labirint întortocheat, poţi 
chema un prieten ca să facă în locul tău gesturi iritante, 
neplăcute sau chiar înspăimântătoare. 

Eve considera că cel mai îngrozitor gest care îi putea fi 
cerut în numele prieteniei era participarea, o seară 
întreagă, la cursuri pentru viitoare mame. 

Ceea ce se întâmpla acolo, oftaturile, sunetele, asalturile 
asupra tuturor simţurilor, îi îngheţa sângele în vene. 

Era polițistă, locotenent la Omucideri, cu unsprezece ani 
de activitate, vreme în care apărase străzile violente și 
necruțătoare ale New Yorkului. Erau puţine situaţiile prin 
care nu trecuse, lucrurile pe care nu le atinsese, mirosise 
sau  depășise. Pentru că oamenii, așa credea ea, 
întotdeauna puteau și găseau metode inventive și 
dezgustătoare de a-și ucide semenii, știa la ce fel de 
chinuri putea fi supus corpul uman. 

Dar crimele brutale, comise cu sânge rece erau nimic în 
comparaţie cu actul nașterii. 

Cum reușeau acele femei, cu corpurile lor enorme și 
deformate într-un mod ciudat de entitatea aflată în gestație 
înăuntrul lor, să fie așa de vesele, de nepăsătoare cu 
privire la ceea ce li se întâmpla, și avea să li se întâmple, 
depășea puterea ei de înţelegere. 

Dar acolo era și Mavis Freestone, cea mai veche 
prietenă a sa, cu corpul ei mititel acoperit de burta 


enormă, radiind de bucurie de parcă ar fi fost handicapată 
mintal, uitându-se la imagini filmate în direct la nașteri și 
proiectate pe ecran. Și nu era singura. Și celelalte femei 
aveau aceeași privire de oameni loviți în cap cu leuca. 

Poate că graviditatea afecta anumite procese cognitive. 

Lui Eve îi era puţin rău. Când se uită la Roarke, grimasa 
de pe chipul lui angelic îi întări convingerea că și el simţea 
același lucru. Asta, cel puţin, pleda în favoarea căsniciei. Ai 
dreptul de a-ţi târî partenerul după tine în propriile-ţi 
coșmaruri și în labirintul complex al prieteniei. 

Eve nu se mai concentra asupra imaginilor. Prefera să 
privească înregistrările legate de o crimă - genocid, 
mutilări, membre tăiate - decât imaginea unei femei în 
chinurile facerii și a unui cap care apărea brusc. Roarke 
avea în colecţia sa de lucruri îngrozitoare chestii care erau 
totuși mai puţin scârboase. O auzea pe Mavis care-i șoptea 
ceva lui Leonardo, tatăl creaturii ce urma să apară, dar 
refuza să asculte și ce anume îi spunea. 

Când, pentru numele lui Dumnezeu, se va termina totul? 

Ce loc mai era și ăsta, se gândi ea încercând să-și 
comute atenţia asupra centrului de nașteri. Intreaga 
clădire fusese gândită ca o catedrală a concepţiei, nașterii 
și a copiilor. Refuzase invitaţia lui Mavis de a-i face un tur 
al complexului, spunând că are treabă. 

Câteodată, o minciună spusă la timp poate salva o 
prietenie. 

Aripa educaţională era de ajuns. Participase la un curs, 
câteva demonstraţii, care aveau să-i bântuie visele vreme 
de luni de zile, fusese forţată, fiindcă făcea parte din 
echipa lui Mavis, să asiste la o naștere simulată cu doi 
roboţi - unul gestant și celălalt copil. 

Și acum mai era și imaginea asta hidoasă. 

Nu te gândi la ea, își spuse și continuă să studieze 
camera. 

Pereţii văruiţi în culori pastel erau acoperiţi de fotografii 
de copilași sau femei gravide în diverse perioade 


binecuvântate. Toate imaginile ilustrau un entuziasm 
forțat. O mulţime de flori proaspete și de plante verzi 
aranjate artistic. Scaune confortabile, care fuseseră 
gândite să înlesnească ridicarea femeilor în picioare. Şi 
trei instructoare înțepate gata să răspundă la întrebări, să 
ţină cursuri, să facă demonstraţii și să servească băuturi 
răcoritoare naturale și sănătoase. 

Femeile gravide, remarcă Eve, mâncau și urinau în 
permanenţă. 

Uși duble în spatele sălii, o ieșire în faţă, în stânga 
ecranului. Păcat că nu putea să o ia la fugă pentru a scăpa 
de acolo. 

Eve își induse un fel de transă. Era o femeie înaltă, 
deșirată, cu o tunsură în trepte și părul castaniu. Avea o 
figură ascuţită, palidă și ochii căprui de nuanţa coniacului, 
momentan înceţoșaţi. Jacheta pe care o purta deasupra 
harnașamentului armei era verde-deschis și, pentru că i-o 
cumpărase soțul ei, era de cașmir. 

Se gândea să meargă acasă și să-și șteargă din memorie 
ultimele trei ore cu o sticlă de vin, dar chiar atunci Mavis o 
apucă de mână. 

— Dallas, privește, repede! Apare copilul! 

— Ce? Cum? Ochii i se deschiseră larg. Ce? Acum? 
Dumnezeule! Respiră, da? 

Toată lumea izbucni în râs în jurul lor când Eve ţâșni în 
picioare. 

— Nu copilul acesta. Chicotind, Mavis se mângâie pe 
burtă. Copilul acela. 

Din instinct, Eve se uită în direcţia indicată de Mavis și 
văzu imaginea mare cât tot ecranul a creaturii zbârcite și 
acoperite de placentă care ieșea afară dintre picioarele 
unei biete femei. 

— Oh, Doamne. Se așeză înainte de a-și pierde 
echilibrul. Fără să-i mai pese că dădea impresia de 
slăbiciune, îl luă pe Roarke de mână. Când el o strânse, își 
dădu seama că era la fel de transpirat ca și ea. 


Oamenii aplaudară și ovaţionară mica formă alunecoasă 
în momentul în care fu așezată pe pântecul dezumflat al 
mamei sale, între sâni. 

— În numele tuturor celor sfinte..., murmură Eve la 
urechea lui Roarke, suntem în anul 2060, nu 1760. Nu au 
descoperit o metodă mai bună pentru a face acest lucru? 

— Amin, fu tot ceea ce spuse Roarke cu un glas stins, 
însă. 

— Nu-i așa că e frumos? Este nemaipomenit. Genele lui 
Mavis, care pentru moment aveau o culoare albastru de 
nuanţa safirului, străluceau datorită lacrimilor. Este un 
băieţel. Ce drăguţ... 

Aproape anesteziată, auzi cum instructoarea principală 
anunţa sfârșitul orei - mulțumesc lui Dumnezeu - și-i invita 
pe cei prezenţi să mai rămână pentru a pune întrebări și a 
servi băuturi răcoritoare. 

— Aer, îi murmură Roarke la ureche. Am o nevoie 
stringentă de aer. 

— E din cauza femeilor gravide. lInspiră tot aerul. 
Gândește-te repede la o soluţie. Scoate-ne de aici. Eu nu 
mai pot gândi. Creierul meu refuză să mai funcţioneze. 

— Rămâi lângă mine. 

O luă de braţ și o ridică. 

— Mavis, eu și Eve vrem să discutăm puţin cu Leonardo. 
Și sunt sigur că putem să facem rost de ceva mai ca lumea 
decât ce se servește pe aici. 

Eve îi auzea vocea strangulată, dar se gândi că cineva 
care nu-l cunoștea la fel de bine ca și ea cu greu ar fi 
sesizat ceva în acea avalanșă de cuvinte rostite cu accent 
irlandez. 

Toată lumea vorbea și femeile făceau ture între mesele 
cu mâncare și toaletă. In loc să fie atentă la ceea ce se 
spunea sau se făcea, Eve se concentra asupra figurii lui 
Roarke. 

Poate că era puţin palid, dar pielea albă nu făcea decât 
să intensifice albastrul ochilor. Părul negru îi încadra faţa 


menită, parcă, să ridice pulsul femeilor. Şi gura lui. Chiar 
în halul în care era, Eve se simţea tentată să se aplece și să 
o muște puţin. 

Și corpul lui nu făcea decât să intensifice acea senzaţie: 
înalt, cu mușchi bine reliefaţi prin costumul făcut la 
comandă. 

Roarke nu era doar unul dintre cei mai bogaţi oameni 
din universul cunoscut, dar arăta pe măsură. 

Și în acel moment, pentru că o ţinea de braţ și o 
conducea afară din acel coșmar, îl percepea ca pe un erou. 
Eve își luă haina din mers. 

— Am scăpat? 

— Voiau să vadă dacă vine cu noi și o prietenă de-a lor. 
Încă o mai ţinea de mână și o conducea spre ieșire. Le-am 
spus că mergem să luăm mașina s-o parcăm la intrare. Așa 
nu vor avea prea mult de mers pe jos. 

— Ești nemaipomenit. Un adevărat cavaler în armură. 

Dacă mă voi reface vreodată în urma acestei traume o să 
ţi-o trag până o să-ţi plesnească creierul. 

— Sper ca neuronii mei să se regenereze pentru a face 
acest lucru posibil. Dumnezeule, Eve! 

— Suntem perfect de acord. Ai văzut cum a alunecat 
afară când... 

— Nu. 

O trase în lift și apăsă pe butonul de la etajul unde era 
parcată mașina lor. 

— Dacă mă iubeşti nu mă duce înapoi acolo. 

Se sprijini de perete. 

— Întotdeauna am avut un mare respect pentru femei, 
știi asta. 

Eve își scarpină nasul. 

— Ţi-ai tras-o cu o grămadă, dar, da, spuse ea când el o 
privi fix, le respecţi. 

— Şi acum admiraţia mea pentru ele a căpătat proporţii 
biblice. Cum reușesc să facă asta? 

— Tocmai ai văzut cum. Cu detalii vizuale chiar. Ai 
văzut-o pe Mavis? 

Eve dădu din cap când ieșeau din lift. Ochii îi sticleau și 
nu era din cauza fricii. 

— De-abia așteaptă să treacă prin asta. 

— Dar Leonardo era cam verde la faţă. 

— Ei, da, era mult sânge... și alte chestii. 

— Ajunge. Nu vom vorbi și despre celelalte chestii. 

Pentru că vremea de la sfârșitul lui ianuarie era infectă, 
Roarke luase una din mașinile de teren. Era mare, neagră 
și puternică. Când deblocă ușile, Eve se sprijini de portiera 
dinspre locul pasagerului înainte ca el să aibă timp s-o 
deschidă. 

— Uite ce e, asule. Trebuie să facem faţă la asta, tu și cu 
mine. 

— Nu vreau. 

Eve râse. Îl văzuse comportându-se mai bine când 
trebuia să înfrunte moartea. 

— Ceea ce s-a întâmplat acolo, înăuntru, nu a fost decât 
un preludiu. Vom fi cu ea în salon când va împinge chestia 
aia afară. Trebuie să fim acolo, să numărăm până la zece, 
să-i spunem să respire, sau să mergem cu ea în locul acela 
din mintea ei unde se simte bine. Tot felul de chestii din 
astea. 

— Am putea să plecăm din oraș sau din ţară. Sau am 
putea să ne ducem pe altă planetă. Asta chiar ar fi soluţia 
cea mai bună. Să plecăm de pe planetă ca să prindem 
vreun geniu al crimei. 

— Măcar de-ar fi așa. Dar amândoi știm că vom fi 
prezenţi acolo. Și probabil chiar foarte repede pentru că 
bomba dinăuntrul ei ticăie din ce în ce mai tare. 

Roarke oftă și apoi își puse capul pe umărul ei. 

— Dumnezeu să aibă milă de noi, Eve. 

— Dacă i-ar fi milă ar popula planeta direct, fără 
intermediari. Sau intermediare. Să mergem să bem. Mult. 

Restaurantul era unul obișnuit, cam gălăgios și exact 
ceea ce-și dorise moașa. Mavis sorbi dintr-o băutură 
exotică ce era la fel de strălucitoare ca și ea. Cârlionţii 
argintii aveau vârfurile de un albastru-safir, la fel ca și 
sprâncenele sale. Ochii îi erau de un verde aprins și 
nepământean, pentru a se asorta, se gândi Eve, cu bluza 
care-i acoperea sânii și burta. De urechi îi atârnau tot felul 
de chestii strălucitoare, care aruncau raze de lumină de 
fiecare dată când dădea din cap. Pantalonii albaștri erau 
mulaţi pe ea de parcă ar fi fost un alt rând de piele. 

Dragostea vieţii lui Mavis stătea chiar lângă ea. 
Leonardo era un tip solid și, pentru că era creator de 
modă, nici el și nici Mavis nu ratau vreo ocazie de a alcătui 
un cuplu frapant. Optase și el pentru o bluză, cu un model 
geometric complicat, pe fond auriu. Cumva, ar fi putut 
spune Eve, se potrivea cu formele sale robuste și tenul 
arămiu. 

Prietena pe care o aduseseră cu ei era la fel ca și Mavis. 
Poate chiar mai extravagantă, dacă era posibil așa ceva. 
Dar spre deosebire de stilul din afara planetei al lui Mavis, 
Tandy Willowby era îmbrăcată cu un pulover simplu, 
negru, cu en coeur peste un tricou alb. Era blondă, cu ochii 
de un verde palid și nasul puţin teșit. 

Pe drum spre restaurant Mavis le făcuse prezentările, 
explicându-le că Tandy era din Londra și că venise la New 
York doar de câteva luni. 

— Îmi pare așa de bine că te văd în seara asta. Tandy nu 
a participat la curs, continuă Mavis gustând din toate 
aperitivele pe care le comandase Roarke. A trecut doar pe 
la sfârșit pentru a da moașei cupoanele pentru Barza Albă. 
Este un butic grozav pentru copii, unde lucrează Tandy. 

— E un magazin drăguţ, încuviință Tandy. Dar nu mă 
aşteptam să vin și apoi să mai fiu și hrănită. Îi zâmbi lui 
Roarke. Este foarte drăguţ din partea ta. Din partea 
amândurora, spuse ea către Eve. Mavis și Leonardo mi-au 

spus foarte multe despre voi. Cred că sunteţi foarte 
entuziasmați. _ 

— İn legătură cu ce? Întrebă Eve. 

— Că faceţi parte din echipa de pregătire a lui Mavis. 

— Oh. Ah, da. Noi am... 

— ... rămas fără cuvinte, concluziona Roarke. Din care 
parte a Londrei ești? 

— De fapt, sunt originară din Devon. M-am mutat la 
Londra cu tata când eram adolescentă. Și acum mă aflu 
aici, în New York. Cred că n-am stare. Deși acum am 
impresia că voi rămâne ceva mai mult timp într-un loc. Se 
mângâie pe burtă visătoare. Şi tu ești polițistă. Cred că 
este extraordinar. 

Mavis, nu cred că mi-ai spus vreodată cum v-aţi 
cunoscut tu și Dallas. 

— M-a arestat, spuse Mavis cu gura plină. 

— Mă păcălești. Nu? 

— Furam din buzunare. Eram chiar bună. 

— Nu destul de bună, comentă Eve. 

— Vreau să aud toată povestea! Dar acum trebuie să 
merg la toaletă. Din nou. 

— Vin cu tine. La fel ca și Tandy, Mavis se ridică în 
picioare. Dallas? Vii cu noi? 

— Pas; 

— Îmi amintesc, vag, cum e să nu ai tot timpul ceva care 
te apasă pe vezică. Tandy le zâmbi tuturor celor de la masă 
și apoi plecă cu Mavis. 

— Așadar..., spuse Eve întorcându-se spre Leonardo. Aţi 
cunoscut-o pe Tandy la cursuri? 

— Da, confirmă el. Tandy are termen cu o săptămână 
înaintea lui Mavis. E drăguţ din partea voastră că aţi fost 
de acord să vină și ea. Trebuie să facă toate astea fără 
partener. N 

— Ce s-a întâmplat cu tatăl copilului? Intrebă Roarke la 
care Leonardo ridică din umeri. 

— Nu vorbește prea mult despre asta. Spune doar că nu 
s-a implicat sau că nu a fost interesat. Și dacă e așa, atunci 
nu îi merită, nici pe ea, nici copilul. Leonardo se încruntă. 
Eu și Mavis avem atâtea, vrem să o ajutăm cât de mult 
putem. 

Eve nu-și putu reprima cinismul. 

— Financiar? 

— Nu. Nu cred că ar accepta bani chiar dacă i-am oferi. 
Pare să se descurce bine. Eu vorbeam de susţinere, 
prietenie. Se lumină putin la faţă. Voi face parte din echipa 
ei. Va fi, ah, ca un fel de repetiție pentru Mavis. 

— Faci pe tine de frică, nu? 

Leonardo se uită în direcţia toaletelor și apoi spre Eve. 

— Sunt speriat de moarte. Aș putea să și leșin. Ce se 
întâmplă dacă leșin? 

— Asigură-te că nu cazi pe mine, spuse Roarke. 

— Mavis nu e deloc agitată. Deloc, deloc. Și cu cât se 
apropie termenul, cu atât îmi simt stomacul... își ridică 
braţele și le scutură. Nu știu ce aș face dacă voi doi nu aţi 
fi acolo. Să mă sustineti. 

Oh, la dracu', se gândi Eve și se uită la Roarke. 

— Unde să fim în altă parte? li făcu semn chelnerului să- 
i mai aducă un pahar de vin. 

Două ore mai târziu după ce-i lăsară pe Mavis și 
Leonardo acasă, Roarke o luă spre sud și apoi spre est, 
către locuinţa lui Tandy. 

— Serios, pot să iau metroul. E prea mare deranjul și nu 
stau foarte departe de aici. 

— Dacă tot nu stai departe, spuse Roarke, atunci chiar 
nu e niciun deranj. 

— Cum să te contrazic? Spuse Tandy râzând. Şi e așa de 
plăcut să mergi cu o mașină încălzită. E al naibii de frig în 
seara asta. Se lăsă pe spătar și scoase un oftat. Mă simt 
încotoșmănată și grasă ca o balenă. Mavis și Leonardo sunt 
cei mai buni. E imposibil să stai cu ei mai mult de cinci 

minute și să nu te simţi dintr-odată fericit. Și văd că au 
noroc și cu prietenii. Aah. 

Eve întoarse rapid privirea spre ea. 

— Fără asemenea exclamaţii. 

— Nu face decât să se miște puţin. Nu e niciun motiv de 
îngrijorare. Ştii, Mavis e foarte încântată de petrecerea 
pentru bebeluș pe care o faci săptămâna viitoare. 

— Petrecerea pentru bebeluș. Da. Săptămâna viitoare. 

— Am ajuns. Chiar la jumătatea cvartalului de blocuri. 
Vă mulţumesc mult. Tandy își aranja eșarfa și își luă poșeta 
care avea dimensiunile unei valize. Pentru mâncarea bună 
și condusul acasă în mașina asta frumoasă. Ne vedem 
sâmbătă la petrecere. 

— Dacă ai nevoie de ajutor, ăă... 

— Nu, nu. Tandy flutură mâna în semn de refuz. Chiar și 
o balenă trebuie să se descurce de una singură. Şi chiar 
dacă nu prea mai reușesc să-mi văd picioarele, îmi aduc 
aminte unde sunt. Noapte bună și mulțumesc. 

Roarke așteptă cu motorul pornit până când Tandy intră 
în clădire. 

— Pare a fi o femeie de treabă. Echilibrată și inteligentă. 

— Nu ca Mavis. În afară de factorul balenă. Trebuie să 
fie foarte greu să rămâi însărcinată, să fii singură și nici 
măcar la tine în ţară. Pare să se descurce. Roarke, de ce, 
doar pentru că ești prieten cu cineva, trebuie să te duci la 
cursuri de pregătire a nașterii cu ei, să fii de faţă la nașteri 
și să dai și petreceri pentru bebeluși? 

— Nu am răspuns la întrebarea asta. 

— Nici eu, spuse Eve expirând cu zgomot. 

Eve visa copii cu colţi și cu multe braţe care săreau din 
Mavis și distrugeau camera, obligând-o pe moașă să bată 
în retragere, în timp ce Mavis spunea: Nu-i așa că sunt 
grozavi? Nu-i așa că-s cei mai tari? 

Semnalul comunicatorului de lângă pat o trezi brusc din 
vis. Se scutură ca după orice coșmar. 

— Fără video, comandă ea. Luminile la zece la sută. 
Dallas. 


Mesaj pentru Dallas, locotenent Eve. Intraţi în legătură 
cu polițiștii de la apartamentul 3B de pe strada Jane, 
numărul 51. Posibilă omucidere. 


— Am recepționat mesajul. Contacteaz-o pe Peabody, 
detectiv Delia. Eu am plecat. 


Am înţeles. Mesaj terminat. 


Eve se uită la Roarke care o privea cu ochii săi albaștri 
din care parcă ţâșneau scântei. 

— Îmi pare rău, spuse ea. 

— Nu eu sunt cel care trebuie să iasă din parul cald la 
patru dimineaţa. 

— Aici ai dreptate. Oamenii ar trebui să aibă decenţa să 
se hăcuiască la ore rezonabile. 

leși din pat și se duse să facă un duș, cu viteza luminii. 
Când se întoarse în cameră, dezbrăcată și încălzită de la 
tubul de uscare, Roarke bea o cafea. 

— De ce te-ai ridicat din pat? 

— M-am trezit, spuse el simplu. Şi uite ce aș fi pierdut 
dacă mă întorceam pe partea cealaltă și dormeam în 
continuare. li dădu cea de-a doua ceașcă de cafea pe care 
o programase. 

— Mersi. O luă cu ea la dulap de unde scoase haine. 
Probabil că e frig afară, se gândi ea. Se întoarse la dulap 
pentru a lua un pulover cu en coeur peste tricou, sub 
jachetă. 

De două ori trebuiseră să amâne planurile de a-și lua 
câteva zile libere pentru a merge la tropice. Mavis plus 
copilul însemna o femeie gravidă care voia ca echipa ei să 
se miște în permanenţă în preajma sa, acum că se apropia 
termenul. Ce puteau să facă? 

— Bebelușii nu au dinţi, nu? 

— Nu. Nu văd cum... Roarke lăsă cana pe masă și se uită 
la ea uimit. De ce-mi bagi în cap astfel de idei? 

— Sunt deja în al meu, amice, așa că trebuie să fie și în 
al tău. 

— O să mai vezi tu cafea făcută de mine. Eve se îmbrăcă 
repede. 

— Poate crima asta este opera unui geniu al crimei pe 
care voi fi nevoită să-l urmăresc în spaţiu. Dacă ești drăguţ 
cu mine s-ar putea să te iau și pe tine. 

— Nu te juca cu mine. 

Eve râse și-și puse harnașamentul pentru armă. 

— Ne vedem când ne întâlnim. Se duse spre el și pentru 
că, la naiba, era atât de frumos chiar și la patru dimineaţa, 
îl sărută pe amândoi obrajii și apoi pe buze. 

— Ai grijă, locotenente. 

— Așa mi-am propus și eu. 

Cobori scările repede și se duse să-și ia haina de pe 
canapea. O arunca acolo pentru că-i era la-ndemână și 
pentru că asta-l irita pe Summerset, majordomul lui 
Roarke și coșmarul vieţii ei. 

Se îmbrăcă și își dădu seama că se întâmplase un 
miracol și mănușile îi erau în buzunare. Își puse și eșarfa 
de cașmir. Dar frigul tot îi produse un șoc când ieși afară. 

Insă era greu să te plângi, decise ea, când ești căsătorită 
cu un bărbat care s-a gândit să aducă mașina în faţa casei, 
cu ajutorul telecomenzii, și să pornească și radiatorul. 

Făcu câţiva pași prin frig și apoi intră în mașina 
încălzită. 

Se uită în oglinda retrovizoare în timp ce se îndrepta 
spre poartă. Casa din piatră și sticlă pe care o construise 
Roarke se vedea în oglindă. 

Probabil că el era la a doua cană de cafea, se gândi Eve, 
și se uita la buletine de știri, la știri de afaceri sau la 
televizorul din dormitor. Poate că dădea telefoane pe alte 

continente sau pe alte planete. Pentru Roarke nu era 
neobișnuit să-și înceapă ziua înainte de ivirea zorilor. 

Din nou avea noroc, pentru că găsise pe cineva care se 
adapta ușor ritmului nebunesc în care se desfășura adesea 
viaţa ei. 

Trecu de porţi, care se închiseră în urma ei fără zgomot. 

Această zonă era exclusivistă și liniștită, bogatii, 
privilegiaţii sau poate doar norocoșii stăteau în casele sau 
apartamentele lor cu climă controlată. Dar câteva cvartale 
mai jos orașul zumzăia în ritmul alert al vieţii. 

Aburii de căldură ieșeau prin gurile de canalizare pe 
măsură ce lumea subterană se deplasa pe sub străzile 
orașului. Pe sus, reclame luminoase propuneau cele mai 
avantajoase cumpărături ale zilei. Cui dracu' îi păsa de 
reducerile de Sfântul Valentin de la Sky Mall, la ora aia 
matinală? Se întrebă Eve. Ce persoană normală s-ar 
înghesui în mulţimea care merge la Mall pentru a 
economisi câţiva bănuţi pentru o inimă de ciocolată? 

Trecu de un panou animat care prezenta câţiva oameni, 
imposibil de perfecţi, ce se distrau pe o plajă cu nisip alb. 
Asta măcar părea mai reală. 

Autovehiculele de la Taxi Rapid străbăteau deja strada. 
Majoritatea curselor erau către centre de transport, gândi 
ea. Zboruri matinale către cine știe ce destinaţii. Câteva 
maxibuze transportau amărâţii care intrau în prima tură, 
sau fericiţii care se întorceau acasă după o orgie. 

Ocoli mereu aglomeratul Broadway. Zi sau noapte, 
indiferent dacă afară era o căldură sufocantă sau ger, 
turiștii și hoţii de buzunare care-i adorau se deplasau către 
Mecca zgomotului, a luminii și a mișcării. 

Câteva dintre localurile de noapte erau încă deschise pe 
bulevardul Nouă. Văzu câţiva tipi care-și pierdeau de 
obicei vremea la colțuri de stradă, îmbrăcaţi cu jachete ce 
stăteau să plesnească pe ei, și care, probabil, consumau 
substanţe interzise. 

Trecu printr-un cartier locuit de muncitori, în Chelsea și 
apoi prin mult mai boemul Village. 

Mașina poliţiei, alb cu negru, era parcată în faţa unei 
case pe strada Jane. Opri ceva mai jos, semnaliza că se află 
în misiune și apoi ieși în frig. După ce-și scoase trusa de 
teren și închise mașina o zări și pe Peabody, care tocmai 
apărea după colţ. 

Partenera ei arăta ca un explorator arctic îmbrăcată cu 
haina groasă și pufoasă de culoarea metalului ruginit, cu o 
eșarfă de un kilometru înfășurată în jurul gâtului și cu o 
căciulă  asortată  îndesată bine peste părul negru. 
Răsuflarea îi era asemeni aburului scos de o locomotivă. 

— Oare de ce nu se omoară oamenii între ei după 
răsăritul soarelui? Spuse Peabody gâfâind. 

— Parcă ești o reclamă, așa înfășată în haina aia. 

— Da, știu, dar e a naibii de călduroasă și mă face să mă 
simt slabă când o dau jos. 

Merseră împreună spre casă și Eve porni reportofonul. 

— Nu are camere video de securitate, observă ea. Nu 
are dispozitiv de recunoaștere palmară. Cineva a umblat la 
încuietoare. 

La ferestrele de jos erau gratii, remarcă ea. Vopseaua de 
pe ușă și ferestre era gri și scorojită. Proprietarul clădirii 
nu părea prea preocupat de renovări și securitate. 

Poliţista în uniformă care stătea la intrare le deschise 
ușa și le salută cu o aplecare ușoară a capului. 

— Doamnă locotenent, detectiv. Al dracului de frig, 
spuse ea. Apelul la nouă-unu-unu a fost făcut de sora 
victimei la trei patruzeci și doi. Partenerul meu discută cu 
ea sus. Noi am ajuns la trei patruzeci și șase. Am văzut că 
ușa de la intrarea în clădire fusese forțată. Victima e la 
etajul al treilea, în dormitor. Ușa de la intrarea în 
apartament de asemenea a fost forţată. După toate 
probabilitățile, victima a opus rezistenţă. Mâinile și 
picioarele au fost legate cu bandă adezivă. A chinuit-o 
înainte de a o omori. Se pare că a fost strangulată cu 

cordonul halatului, pentru că încă îl are înfășurat în jurul 
gâtului. N 

— Unde era sora sa în tot acest timp? Întrebă Eve. 

— A spus că abia ajunsese când a sunat la urgență. 
Călătorește în interes de serviciu. Stă la sora ei doar când 
trece prin New York. Numele ei e Palma Copperfield. 
Lucrează ca însoțitoare de bord la World Wide Air. A 
modificat puţin scena crimei - a vomitat pe podea și a atins 
corpul înainte de a fugi afară și a suna la nouă-unu-unu. 

Polițista se uită spre lift. 

— Stătea aici pe scări și plângea când am ajuns noi și 
cam asta face de atunci. 

— E mereu amuzant. Trimite sus echipa de cercetări la 
faţa locului când ajunge aici. 

Gândindu-se la starea în care se afla clădirea, Eve o luă 
pe scări și începu să-și descheie nasturii de la haina groasă 
pe măsură ce urca. 

Un singur apartament pe etaj, remarcă ea. Spaţiu 
suficient și intimitate. 

La etajul al treilea văzu că apartamentul avea un sistem 
de vizualizare nou și unul de închidere securizată. 
Amândouă fuseseră sparte. 

Intră în camera de zi, unde o altă polițistă era aplecată 
peste o femeie învelită într-o pătură și care tremura din 
toate încheieturile. 

Avea puţin peste douăzeci de ani, estimă Eve, cu un păr 
blond dat la o parte de pe faţa plină de lacrimi, pe care se 
întinsese machiajul. Ţinea cu amândouă mâinile un pahar, 
în care Eve presupunea că se afla apă. 

Scoase un sughiţ de plâns. 

— Domnișoară Copperfield, sunt locotenentul Dallas. Ea 
e partenera mea, detectiv Peabody. 

— De la criminalistică. Criminalistică, reuși ea să 
îngăime pe un ton cu accent din vest. 

— Așa e. 

— Cineva a ucis-o pe Nat. Cineva a ucis-o pe sora mea. E 
moartă. Natalie e moartă. 

— Îmi pare rău. Ne puteţi spune ce s-a întâmplat? 

— Am... am intrat. Ştia că urma să vin. Am sunat-o de 
dimineaţă pentru a-i aduce aminte. Am ajuns în oraș destul 
de târziu și am fost să bem un pahar, împreună cu cealaltă 
însoţitoare de bord, Mae. Ușa, jos... ușa era spartă. Nu a 
trebuit să-mi folosesc cheia. Am urcat și încuietoarea - 
avea o încuietoare nouă, al cărei cod mi-l dăduse de 
dimineaţă -părea a fi spartă. Ușa nu era nici măcar 
încuiată. M-am gândit că ceva nu era în regulă pentru că 
Nat nu mergea niciodată la culcare fără să încuie. Așa că 
m-am gândit că ar fi bine să verific, înainte de a mă duce la 
culcare. Și am văzut... oh, Doamne, oh, Doamne, era pe 
podea și totul era spart. Faţa ei... 

Palma începu să plângă din nou, cu lacrimile curgându-i 
șiroaie pe obraji. 

— Era plină de vânătăi și roșie și ochii... Am fugit spre 
ea și am strigat-o pe nume. Cred că am strigat-o și am 
încercat să o trezesc. Am tras de ea. Dar nu dormea. Ştiam 
că nu dormea, dar trebuia să încerc să o trezesc. Sora mea. 
Cineva i-a făcut rău. 

— Vom avea noi grijă de ea acum. Eve se gândi la timpul 
de care avea nevoie ea și apoi echipa de amprentare 
pentru a termina treaba. Vreau să mai vorbesc cu tine 
puţin mai târziu, așa că voi pune pe cineva să te ducă la 
sediul central. Poţi aștepta acolo. 

— Nu cred că ar trebui să o părăsesc pe Nat. Nu știu ce 
să fac, dar ar trebui să stau cu Nat. 

— Va trebui să ai încredere și să o lași cu noi. Peabody. 

— Mă ocup eu. 

Eve se uită la poliţista în uniformă care arătă cu capul 
spre o ușă. 

Eve se îndepărtă de femeia care plângea și intră în 
camera unde se afla victima. 

Era un dormitor mare, care avea un separeu intim de 
unde se vedea bine strada. Și-o imagina pe Natalie stând 
acolo și privind lumea care trecea. 

Camera avea o amprentă feminină clară și părea destul 
de încărcată. O mulțime de perne erau împrăștiate prin 
toată camera, unele dintre ele pline de sânge acum, și care 
probabil că fuseseră aranjate unele peste altele pe lenjeria 
alb cu roz. Un ecran de proiecţie era dispus într-un colţ 
astfel încât putea fi văzut din pat sau din separeu. Pe 
pereţi se aflau multe tablouri cu flori. 

Podeaua era acoperită de două covoare miţoase. Natalie 
zăcea pe unul din ele, cu picioarele răsucite și legate la 
gleznă și cu mâinile întinse în faţă și prinse una de alta 
parcă într-un soi de rugăciune disperată. 

Era îmbrăcată cu pijama, un model cu pătrăţele alb cu 
albastru. Pijamaua avea pete de sânge. Un halat, albastru 
și el, era aruncat într-un colţ. Cordonul acestuia fusese 
înfășurat înjurai gâtului femeii. 

Covoarele groase erau pătate cu sânge și lângă ușă se 
afla o baltă de vomă. Camera putea a amândouă și, în plus, 
a urină. 

Eve se duse spre cadavru și se lăsă pe vine pentru a face 
testul standard de identificare a victimei și a stabili ora 
aproximativă a morții. 

— Victima este o femeie de rasă caucaziană, în vârstă de 
douăzeci și șase de ani, identificată a fi Copperfield, 

Natalie, rezidentă la această adresă. Vânătăile faciale 
indică traume survenite înainte de deces. Nasul pare a fi 
spart. Două degete de la mâna dreaptă sunt fracturate. Pe 
umăr, acolo unde pijamaua este ruptă, și pe ambele 
picioare sunt vizibile urme de arsuri. Pielea are o culoare 
albastra spre gri, tipică pentru strangulare. Ochii sunt 
injectaţi și ieșiţi din orbite. Martorul a atins cadavrul când 
a descoperit victima și scena crimei a fost puţin modificată. 
Timpul estimat al decesului înjur de ora unu și patruzeci și 
cinci A.M., cu aproximativ două ore înainte de momentul 
descoperirii cadavrului. 

Se întoarse când Peabody intră în cameră. 

— Ai grijă să nu calci în vomă, îi spuse. 

— Mersi. Doi polițiști și un consilier de la departament 
se ocupă de soră. 

— Bine. Victima e încă îmbrăcată în pijama. Nu cred că 
este vorba de violență sexuală. Uită-te aici, în jurul gurii. 
La un moment dat i s-a pus căluș. I-a mai rămas adeziv pe 
față. Vezi degetul mic de la mâna dreaptă și inelarele? 

— Le-a rupt. 

— l-a rupt degetele și i-a spart nasul. A ars-o. Sunt o 
mulțime de răni explicabile prin faptul că a opus rezistenţă 
sau că asasinul a vrut să-i dea o lecţie. 

Peabody se duse spre o ușă. 

— Pe aici se ajunge la baie. Nu are niciun fel de 
comunicator lângă pat, în schimb e unul pe jos, aici. 

— Ce-ţi sugerează asta? 

— Se pare că victima a apucat comunicatorul și a luat-o 
la fugă spre baie. Spera probabil că va putea să se încuie 
pe dinăuntru și va suna după ajutor. Dar nu a reușit. 

— Așa mi se pare și mie. S-a trezit și a auzit pe cineva în 
apartament. Poate s-a gândit că era sora ei. Poate a 
strigat-o, sau poate s-a întors pe partea cealaltă. Ușa s-a 
deschis. Nu era sora sa. la comunicatorul și se refugiază în 
baie. Are o închizătoare nouă la ușă, una bună, cu un 
sistem de vizualizare, de securitate. Poate că cineva o 

deranja. Verifică dacă nu cumva a făcut plângeri în 
ultimele două luni. 

Se ridică și se duse la ușa care dădea spre hol. 

— Ucigașul a intrat pe aici și ea l-a văzut din pat. A fost 
o idee deşteaptă să ia comunicatorul și să alerge în direcţia 
opusă, spre o încăpere care se încuia pe dinăuntru. O 
decizie rapidă, dacă o iei după ce te-ai trezit brusc din 
somn. 

Se duse înapoi la pat, îl înconjură analizând distanţa 
până la baie și văzu ceva care strălucea sub pat. Se aplecă 
și ridică un cuţit de bucătărie. 

— De ce ţinea un astfel de cuţit în cameră? 

— Un cuţit mare de tot, spuse Peabody. Să fie al 
criminalului? 

— Atunci de ce nu l-a folosit? Pun pariu că e din 
bucătăria ei. Incuietori noi, continuă Eve, și un cuţit sub 
pat. Se temea de cineva. 

— Nu are niciun fel de plângeri la dosar. Chiar dacă se 
temea, nu a raportat acest lucru la poliţie. 

Eve verifică patul, sub saltea, scutură pernele. Apoi intră 
în baie. Era mică, curată și foarte feminină. Niciun indiciu 
ca ucigașul să fi intrat acolo. Dar Eve strânse din buze 
când căută în dulap și găsi un deodorant Beard-B-Gone și 
un parfum masculin. 

— Avea un prieten, spuse Eve întorcându-se să caute 
prin dulapurile din dormitor. Uite și niște prezervative și 
ulei de corp comestibil. _ 

— Poate s-au certat. ÎIncuietoarea nouă ar putea 
semnifica faptul că fostul iubit avusese cheia de la 
apartament. Poate că nu i-a făcut plăcere să-i fie daţi 
papucii. 

— Poate, repetă Eve. Dar chestiile de genul ăsta, de 
obicei, presupun și violenţe sexuale. Verifică apelurile date 
și primite în ultimele zile. Vreau să văd și restul 
apartamentului. 

leși din dormitor și se duse în camera de zi. Dacă se 
certaseră, atunci se putea aștepta ca fostul iubit să o mai 
bată la cap o vreme. Haide, Nat, la naiba! Lasă-mă să 
intru. Trebuie să discutăm. Dacă tipul e destul de pornit, 
iar ușa nu este prea rezistentă, se poate chiar dărâma. Dar 
nu se știe niciodată. Se duse în bucătărie. Era spațioasă, și 
după cum arăta, fusese destul de des folosită de victimă. 
Un suport de cuțite, din care lipsea unul, era pus pe 
dulapul alb, fără nicio pată. 

Se duse în cel de-al doilea dormitor, care fusese 
amenajat ca birou. Poliţiştii cercetaseră camera în 
amănunţime. Centrul de date și comunicaţii, care ar fi 
trebuit să fie așezat pe biroul de oţel, lipsea. 

— Nu există nicio unitate de date și comunicaţii în birou, 
îi spuse ea lui Peabody. 

— Ce fel de birou e ăsta? 

— Exact. Și niciun fel de disc. Pentru că alte articole 
electronice, la fel de ușor de luat, sunt încă aici, aș spune 
că unitatea de date era ţinta. Computerul și victima. Deci, 
ce avea Natalie și era dorit de cel care a ucis-o? 

— Şi de ce nu s-a mulțumit să o ucidă, ci a vrut să o facă 
să sufere mai întâi? Din vocea lui Peabody răzbătu un 
sentiment de milă faţă de victimă. Pe comunicator nu e 
nimic în afară de un apel de la sora ei, la zece azi- 
dimineaţă, și un apel transmis la șapte și jumătate A.M., 
către Sloan, Myers și Kraus. A sunat să anunţe că e 
bolnavă și nu merge la serviciu. E o firmă de avocatură, cu 
birouri în Hudson. Toate celelalte apeluri, de ieri- 
dimineaţă, au fost șterse. Departamentul de informatică, 
EDD, le poate recupera. Vrei să auzi ceea ce e înregistrat? 

— Da, dar să le luăm la secţie. Aș dori să mai vorbesc cu 
sora ei. 

Pe drum spre sediul central, Peabody citi informaţiile 
despre victimă de pe computerul ei. 

— S-a născut la Cleveland, Ohio. Părinţii, amândoi 
profesori, încă sunt căsătoriţi. Are doar o soră, cu trei ani 

mai mică. Nu are cazier. Lucrează în calitate de contabilă 
la Sloan, Myers și Kraus, de patru ani de zile. Nu a fost 
căsătorită, nu a trăit în concubinaj. Are domiciliul de 
optsprezece luni pe strada Jane. Înainte a stat într-un 
apartament pe bulevardul Șaisprezece în Chelsea. Înainte 
de asta a locuit în Cleveland, cu părinţii. A lucrat cu 
jumătate de normă la o firmă de contabilitate acolo. Pare a 
fi fost un fel de stagiatură în timpul colegiului. 

— Şi apoi s-a mutat la o firmă din New York. Care-i 
treaba cu firma asta? 

— Stai puţin. Da, e o firmă mare, spuse Peabody citind 
de pe calculator. Clienţi cu venituri mari, câteva corporaţii. 
Au câteva etaje dintr-o clădire pe strada Hudson și 
aproape două sute de angajaţi. E pe piaţă de patruzeci de 
ani. Victima era contabil principal. 

Eve reflectă la toate acestea în timp ce se îndrepta spre 
parcarea subterană de la sediul central. 

— Presupun că ar fi putut avea niște informaţii 
confidentiale despre unul din clienţii ăia mari. Ar fi putut 
ști dacă cineva ţine o contabilitate dublă și făcea bani 
negri. Evaziune fiscală. Sau afaceri necurate. Sau să fi aflat 
de un alt angajat care câștiga ilicit niște bani. Şantaj, 
extorcare, deturnare de fonduri. 

— Firma are o reputaţie bună. 

— Asta nu înseamnă că toţi clienţii și angajaţii lor sunt 
ireproșabili. E doar un unghi de abordare. 

Parcară și se îndreptară spre lifturi. 

— Trebuie să aflăm numele prietenului ei, fost sau 
actual. Bate din ușă în ușă la ea în clădire. Vezi dacă nu i-a 
spus câte ceva și surorii sale despre serviciu, sau despre 
viaţa ei personală. După câte se pare, victima se aștepta să 
aibă probleme. Şi ori nu voia să se adreseze poliţiei, ori nu 
se decisese încă să vorbească. 

— Poate i-a spus unui coleg de muncă, sau unui 
superior, dacă era ceva legat de serviciu. 

— Sau unui prieten. 

Pe măsură ce urca, liftul devenea tot mai aglomerat. Eve 
simțea mirosul de săpun de mentă al cuiva care urcase și 
mirosul de transpiraţie învechită al altcuiva care deja 
coborâse. Dădu din coate pentru a ieși din lift. 

— Să amenajăm o cameră de anchetă, spuse ea. Nu 
vreau să vorbesc cu ea în hol. Prea multe lucruri care-ţi 
distrag atenţia. Dacă are nevoie de un consilier pentru a 
suporta mai ușor durerea îl poate aduce și pe acesta. 

Eve străbătu holul și intră în biroul său. Își aruncă haina 
pe un spătar și verifică alibiul martorei. Palma Copperfield 
lucra pe naveta din Las Vega și aterizase la centrul de 
zboruri în jurul orei la care fusese ucisă sora ei. 

— Dallas. 

Eve se uită la Baxter, unul din detectivii din echipa ei. 

— Nu am băut cafea de două ore, sau poate chiar trei, îl 
avertiză ea. 

— Am auzit că ai o anchetă în care e implicată o anume 
Palma Copperfield. 

— Da, martoră. Sora ei a fost strangulată azi-dimineaţă. 

— Ah, la naiba. Își trecu o mână prin păr. Speram să nu 
fi înţeles eu bine. 

— Le cunoști? 

— Puțin pe Palma. Nu însă și victima. Am cunoscut-o pe 
Palma în urmă cu câteva luni - prietena unei prietene, a 
unei prietene. La o petrecere. Am ieșit împreună de câteva 
ori. 

— Are douăzeci și trei de ani. Baxter se încruntă. 

— Nici eu nu ies în curând la pensie. Oricum, nu a fost 
nimic important. O femeie de treabă. Foarte de treabă. Ea 
a păţit ceva? 

— Nu. Și-a găsit sora moartă în apartamentul acesteia. 

— Îngrozitor. Erau apropiate, cred. Palma spunea că stă 
la sora ei când vine la New York. Am lăsat-o în faţa clădirii, 
pe strada Jane, o dată, după ce luasem cina. 

— Încă vă mai vedeţi? 

— Nu, nu. Nu am făcut decât să ieșim împreună de 
câteva ori. De parcă nu ar fi fost sigur ce trebuie să facă, 
Baxter își băgă mâinile în buzunar. Auzi, dacă crezi că o 
figură familiară ar putea fi de folos, vorbesc eu cu ea. 

— Da, poate. Peabody, aranjează o cameră unde să 
putem vorbi cu ea. Prin hol trece prea multă lume pentru a 
putea discuta acolo. Când i-am luat prima declaraţie era 
destul de răvășită. A spus cumva dacă sora ei era cu 
cineva? 

— Ah, da. Era cu un tip, se ocupa cu bani, broker, sau 
așa ceva. Era o relaţie serioasă, cred, parcă se logodiseră. 
Dar nu am fost foarte atent la toate astea. Nu mă interesa 
sora ei. 

— Te duci după martoră, Baxter? 

— Nu, spuse el zâmbind șters. După cum spuneam, e o 
femeie de treabă. 

Asta însemna că nu făcuseră sex, așadar prezenţa lui la 
anchetă era mai puţin ciudată. 

— Bine, voi vorbi cu Peabody să pornească înregistrarea. 
Vom discuta cu martora. 

Eve îl lăsă pe Baxter să intre înaintea ei în cameră și 
studie fața plină de lacrimi a Palmei. Clipi de câteva ori, 
parcă pentru a procesa noile informaţii pe care le primea, 
și apoi faţa ei exprimă o serie întreagă de sentimente. 
Recunoaștere, ușurare, teamă urmată din nou de durere. 

— Bax, o, Doamne. Baxter înconjură masa și o luă de 
braţele pe care ea le întinsese în întâmpinarea sa. 

— Palma, îmi pare atât de rău. 

— Nu știu ce să fac. Nat. Sora mea, cineva a ucis-o. Nu 
știu ce să fac. 

— Te vom ajuta noi. 

— Nu a făcut rău nimănui, niciodată. Bax, nu a făcut rău 
nimănui în toată viaţa ei. Chipul ei... 

— Treci printr-o grea încercare. Dar cu sprijinul tău 
putem ajuta la rândul nostru. 

— Bine, bine. Dar rămâi și tu, da? Poate să stea și el? O 
întrebă ea pe Eve. 

— Sigur. Eu voi porni reportofonul și-ţi voi pune câteva 
întrebări. 

— Nu crezi că eu... Că eu i-am făcut rău? 

— Nimeni nu crede acest lucru, Palma. Baxter o strânse 
de mână. Dar trebuie să punem câteva întrebări. Cu cât 
știm mai multe, cu atât mai repede putem descoperi cine a 
făcut-o. 

— Îi veţi găsi, spuse ea încet, de parcă avea nevoie de 
timp pentru a procesa și această informaţie. Apoi închise 
ochii o clipă. Îi veţi găsi. O să vă spun tot ce știu. 

Eve porni reportofonul. 

— Ai aterizat la New York azi-dimineaţă, devreme, așa 
e? 

— Da, din cursa de Vega. Am ajuns pe la vreo două și am 
ieșit din serviciu puțin mai târziu, poate la vreo douăzeci 
de minute după aceea. Da, cred că așa a fost. Apoi, 
împreună cu Mae, care a fost pe tură cu mine, ne-am oprit 
să bem un pahar de vin în aeroport. Să ne relaxăm puţin. 
După aceea am luat împreună un taxi până în oraș. Mai 
întâi a coborât ea. Stă cu chirie cu alţi însoțitori de bord, 
undeva în cartierul de Est. Apoi m-am dus la Nat. 

Se opri, inspiră și bău apă dintr-un pahar de plastic care 
era pe masă. 

— Am plătit taxiul și am dat să intru. Scosesem deja 
cheia și codul îl cunosc. Dar încuietoarea era spartă. 
Câteodată se mai întâmplă și asta, așa că în primul 
moment nu am dat prea multă importanţă acestui fapt. Dar 
când am ajuns la apartamentul ei, încuietoarea de acolo, 
pe care știam că o înlocuise de curând, era și ea spartă. 
Am simţit un gol în stomac. Dar m-am gândit, nu știu, că 
poate încă nu montase noua yală. 

— Ai observat ceva ciudat când ai intrat în camera de zi? 
Întrebă Eve. 


30 


— Nu am fost foarte atentă. Am pus lanţul de siguranţă, 
care era descuiat pentru că ea știa că urma să vin eu. Am 
lăsat geanta cu lucrurile mele lângă ușă, înainte de a mă 
duce să arunc o privire, să văd dacă totul era în ordine. 
Dar nu era. Lacrimile îi țâșniră din ochi, tremură, dar 
continuă: Zăcea pe podea și era sânge peste tot și camera 
arăta de parcă avusese loc o luptă acolo. Erau cioburi de 
sticlă de la parfumurile ei și de la vazele pe care le 
colecţiona. Ea era pe podea. Covoarele roz. Am fost cu ea 
când și le-a cumpărat. Erau moi, la fel ca blana unei pisici. 
Nu putea să aibă un animal de companie. Covoarele erau 
moi. Îmi pare rău. 

— Te descurci foarte bine, îi spuse Baxter. Te descurci 
foarte bine. 

— Am fugit. Cred că totul este cam confuz. Am tipat? 
Cred că am strigat numele ei și am alergat să o ridic, să o 
scutur să se trezească, deși știam... nu mă puteam împăca 
cu gândul că e moartă. Încheieturile le avea legate cu 
bandă adezivă. De parcă atunci și-ar fi amintit, se uită la 
Eve cu o privire înspăimântată. Oh, Doamne, mâinile, 
gleznele. Erau legate. Palma își duse mâna ce tremura la 
gură. Trebuia să sun după ajutor, dar mi s-a făcut rău 
înainte de a putea să ies din cameră și să-mi iau 
comunicatorul din geantă. Apoi am fugit afară. Nu puteam 
să rămân acolo, așa că am ieșit afară în fugă și am sunat la 
nouă-unu-unu și m-am așezat pe trepte. Ar fi trebuit să mă 
întorc și să stau cu ea, nu să o las singură acolo. 

— Ai făcut exact ceea ce trebuia să faci. Baxter luă 
paharul cu apă și i-l întinse. Exact ce trebuia. 

— Ţi-a spus vreodată că avea probleme cu cineva? 
Întrebă Eve. A 

— Nu, dar ceva o preocupa. Îmi dădeam seama. Părea 
supărată când vorbisem cu ea de dimineaţă, dar când am 
întrebat-o ce se întâmplase mi-a spus că nu era nimic care 
să mă îngrijoreze. Doar că avea multe pe cap. 

— Se vedea cu cineva? Cu un bărbat? 

— Bick! Oh, Dumnezeule, Bick. Nici măcar nu mi-am 
adus aminte de el. Ochii i se umplură din nou de lacrimi. 
Erau logodiţi. Urmau să se căsătorească în mai. Oh, 
Doamne, trebuie să-i spun. 

— Care este numele lui întreg? 

— Bick, Bick Byson. Lucrau împreună, adică pentru 
aceeași companie. La departamente diferite. Nat era 
contabilă la Sloan, Myers și Kraus. Bick lucrează la 
departamentul de clienţi interni. Sunt împreună de 
aproape doi ani. Cum îi voi spune? 

— Ar fi mai bine să o facem noi. 

— Și părinţilor mei. Începu să se legene înainte și înapoi. 
Trebuie să le spun. Nu vreau să o fac la telefon. E nevoie 
să rămân aici? Aș vrea să merg acasă, în Cleveland, să le 
spun că Nat nu mai e. Nat. 

— Putem discuta despre asta după ce terminăm, îi spuse 
Eve. Sora ta și logodnicul ei aveau probleme? 

— Nu. Eu nu știu să fi avut. Erau foarte atașați unul de 
altul. Eu am crezut că poate se certaseră și de aia era 
supărată când am vorbit eu cu ea. Cu planurile de nuntă, 
ajungi să fii foarte stresat. Dar eram fericiţi împreună. 

— Avea inel de logodnă? 

— Nu. Palma inspiră din nou profund. Au hotărât să nu 
ia, să economisească banii. Bick e fantastic, dar cam 
zgârcit, însă pe Nat nu o deranja lucrul ăsta. Ei, și Nat e la 
fel, știți? Pun deoparte pentru zile negre. 

— Nu locuia cu ea? Ar fi economisit banii de chirie. 

— Ea nu a vrut. Pentru prima dată, Palma zâmbi și Eve 
își dădu seama de ce Baxter se simţise atras de ea. Spunea 
că trebuie să aștepte până după căsătorie. În familia mea 
suntem destul de conservatori. Cred că părinţilor mei le 
place să creadă că Nat nici nu a făcut sex cu Bick. Se 
iubeau unul pe celălalt, murmură ea. Le stătea bine 
împreună. 

— Avea probleme la muncă? 

— Mie nu mi-a spus niciodată. Nu am mai văzut-o de trei 
săptămâni. Am avut ocazia să lucrez pe noua linie de la Los 
Angeles în Hawaii zece zile și apoi am petrecut acolo un 
mic concediu cu câteva prietene. Tocmai mă întorsesem pe 
cursa Vega - New York. Am vorbit cu ea de câteva ori, 
dar... Trebuia să recuperăm, să mergem la cumpărături, să 
trecem în revistă planurile pentru nuntă. Nu mi-a spus 
nimic de nicio problemă, de muncă sau de orice fel, dar 
știu că ceva nu era în ordine. Doar că nu i-am acordat 
atenţia cuvenită. 

Eve ieși afară din cameră cu Baxter. 

— Ştii ceva de logodnicul victimei? 

— Nu. Se masă pe ceafa. Palma mi-a spus ceva de sora 
ei, care urma să se logodească. Era foarte entuziasmată și 
de aia... m-am retras. Chestiile astea sunt molipsitoare. 

— Problemele tale de implicare în relaţii nu sunt 
importante aici, așa că lasă-le deoparte. I-a fost de ajutor 
că te-ai aflat și tu acolo, figura familiară a liniștit-o. De ce 
nu o conduci la o navetă și să stai cu ea până pleacă? 
Asigură-te că se duce la părinţi. Nu pierde timpul. 

— Mulţumesc, locotenente. Pot să-mi iau recuperare. 

— Nu pierde timpul, îi repetă ea. Explică-i că am nevoie 
să rămână la dispoziţia mea. Vreau să știu unde este și 
când se întoarce. Lucrurile obișnuite. î 

— Nicio problemă. Îmi pare foarte rău pentru ea. Îl 
căutaţi pe logodnic. 

— E următorul punct pe listă. 

— Byson nu a ajuns la serviciu, spuse Peabody intrând în 
viteză în urma lui Eve. Ceea ce, din câte mi-a spus 
asistenta lui, nu s-a mai întâmplat până acum. Nu lipsește 
aproape niciodată și întotdeauna sună dacă nu vine sau 
dacă întârzie. Ea a încercat să dea de el acasă și pe 
comunicatorul mobil, dar nu a reușit să-l localizeze. 

— Ai adresa lui de acasă? 

— Da, stă pe strada Broome, în Tribeca. Din câte mi-a 
spus vorbăreaţa lui asistentă, el și victima de-abia au 

cumpărat apartamentul și el stă acolo cât timp fac unele 
renovări, înainte de nuntă. 

— Să încercăm să dăm de el acolo. 

— Poate a dispărut, spuse Peabody în vreme ce se 
îndreptau spre lift. S-a certat cu prietena, explodează, fuge 
acasă. Dispare. 

— Nu a fost o chestie personală. Peabody se încruntă. 

— Genul ăla de răni faciale și strangulările faţă în față 
cel mai adesea sunt concludente în acest sens. 

— Am găsit vreo unealtă la locul crimei? 

— Unealtă? 

— Şurubelniţă, ciocan, sondă laser? 

— Nu. Ce... ah! Incuviințând, Peabody se așeză pe 
scaunul din dreapta. Banda adezivă. Dacă nu existau 
niciun fel de unelte, de ce ar fi avut bandă adezivă? 
Ucigașul a adus-o, ceea ce reduce posibilitatea unei crime 
pasionale. 

— Și în plus de asta nu există violenţe sexuale. Încuietori 
sparte. Și când sora ei a vorbit cu victima ceva mai 
devreme nu exista niciun indiciu că ar fi survenit vreo 
problemă în relaţia dintre cei doi. Nu a fost o chestie 
personală, repetă Eve. A fost o problemă de afaceri. 

Apartamentul era amplasat într-o clădire veche, dar bine 
conservată, într-un cartier unde oamenii  vopseau 
verandele pe care-și petreceau serile calde de vară. 
Ferestrele dinspre stradă erau mari, astfel încât locatarii 
să vadă bine traficul, iar magazinele se remarcau prin 
diversitate, începând cu cele ţinute din tată-n fiu și 
terminând cu buticurile unde o pereche de pantofi costa 
cât o excursie la Paris. 

Unele case aveau balcoane unde, își imagină Eve, 
oamenii scoteau plante și scaune când era vreme 
frumoasă, pentru a putea să bea ceva rece în timp ce se 
uitau la lumea care își vedea de treburile sale la picioarele 
lor. 

La prima vedere, părea un important pas înainte faţă de 
clădirea de pe strada Jane, una pe măsura veniturilor a doi 
tineri profesioniști în ascensiune. 

Byson nu răspunse la sonerie, dar înainte ca Eve să-și 
folosească cheia care deschidea orice ușă, o voce de 
femeie se auzi la interfon. 

— Il căutaţi pe domnul Byson? 

— Da. Se aprinse un ecran de securitate și Eve își arătă 
insigna. Poliția. Daţi-ne drumul. 

— Așteptaţi. 

Ușa se deschise. Intrară într-un mic hol comun, unde 
cineva își dăduse osteneala să pună o plantă verde într-un 
ghiveci colorat. Pentru că auzi liftul care cobora, Eve 
așteptă. 

Femeia care ieși din el era îmbrăcată cu un pulover roșu 
și cu o pereche de pantaloni gri și avea părul prins într-o 
coadă la spate, care lăsa să i se vadă chipul drăguţ. Prins 
de umăr avea un copil ale cărui vârstă și sex păreau 
incerte. 

— Eu v-am dat drumul, spuse ea. Eu sunt vecina 
domnului Byson. Care este problema? 

— Trebuie să discutăm ceva cu el. 

— Nu știu dacă e acasă. Legăna copilul în timp ce vorbea 
cu ele. Copilul se uită strâmb la Eve și apoi își băgă 
degetul mare în gură și începu să-l sugă de parcă ar fi 
conţinut opiu. La ora asta, în mod normal e la muncă. 

— Nue. 

— E ciudat, pentru că de obicei îl aud când pleacă. Stăm 
pe același palier și aud liftul. Azi nu l-am auzit. Şi se pare 
că programase și instalatorul. Când e vreo echipă la ei, 
pentru că-și renovează apartamentul, se oprește și mă 
întreabă dacă nu cumva pot eu să le dau drumul înăuntru. 
Azi nu mi-a spus, așa că nu am făcut-o. Putea să fie cineva 
cu o cheie franceză care nu voia decât să spargă vreun 
apartament. 

— Deci aveţi cheia de aici? 

— Da, cheia și codul. E o problemă, nu-i așa? Vreţi să vă 
deschid? Trebuie să-mi spuneţi ceva. Nu m-aș simţi bine 
dacă v-aș da drumul fără să știu ce se întâmplă. 

— Ceva s-a întâmplat, spuse Eve arătându-i din nou 
insigna. Logodnica domnului Byson a fost ucisă. 

— Oh, nu. Dădu din cap dintr-o parte în alta. Nu. 
Haideţi, nu. Nu Nat. 

Vocea îi deveni ascuţită, iar lacrimile i se prelinseră pe 
obraji. Copilul scoase degetul din gură și izbucni și el în 
plâns. 

— O cunoșteaţi? Eve se dădu încet la o parte de lângă 
copil. 

— Da, sigur. Venea des pe aici. Urmau să se 
căsătorească peste câteva luni. Ochii femeii se umplură de 
lacrimi și se mișcă pentru a-și aduce copilul mai aproape 
de ea. Îmi plăcea mult de ea. Abia așteptam să fim vecine. 
Bick și Nat, eu și soțul meu. Noi... mie nici nu-mi vine să 
cred. Ce s-a întâmplat? Ce s-a întâmplat cu Nat? 

— Trebuie să vorbim cu domnul Byson. 

— Dumnezeule! Bine, bine. Foarte șocată, vecina se 
întoarse pentru a chema liftul. O să-l ucidă asta. Sst, 
Crissy, sst, șopti ea în timp ce legăna bebelușul. Se iubeau 
la nebunie, dar fără să fie geloși. Îmi plăcea mult de ea. 
Poate că e o greșeală. 

A - Îmi pare rău, fu tot ceea ce spuse Eve. V-a spus ceva 
de vreo problemă? De ceva sau cineva care-i crea 
neajunsuri? 

— Nu, nu chiar. Avea mici probleme cu nunta, chestii 
obișnuite. Urmau să se căsătorească în Cleveland, de unde 
e ea. Eram invitaţi și noi. Eu și Hunt trebuia să facem 
prima noastră călătorie de la nașterea lui Crissy. Hunt e 
soţul meu. Mă duc să iau cheia, spuse ea când ușile liftului 
se deschiseră. Acolo stă el. Pe același palier cu noi. 

— Doar aceste două apartamente sunt aici? 

— Da. E un loc drăguţ. Hunt și cu mine ne-am mutat aici 
când am rămas însărcinată. E un cartier plăcut și avem trei 
dormitoare. 

Deschise ușa de la apartamentul ei, legănând neobosită 
copilul care acum avea privirea satisfăcută a unui drogat 
ce și-a luat doza. Ţinând ușa deschisă cu șoldul, luă un set 
de chei dintr-un vas de pe o masă de lângă ușă. 

— Nu am reţinut cum vă numiţi, spuse Eve. 

— Ah, îmi cer scuze, Gracie. Gracie York. Întoarse cheia 
în broască și tastă un cod pe unitatea de deasupra. Poate 
că Bick avea altă treabă. Fiindcă nu l-am auzit ieșind, 
presupun că a plecat foarte devreme. Crissy a fost cam 
agitată azi-noapte, așa că am dormit ceva mai mult de 
dimineaţă. Îi cresc dinţii. Gracie dădu să deschidă ușa, dar 
Eve o opri. 

— O clipă. Eve ciocăni. Domnule Byson, strigă ea. 
Suntem de la poliţie. Deschideţi ușa, vă rugăm. 

— Chiar nu cred că e acasă, începu Gracie. 

— Chiar dacă e așa, vom aștepta puţin înainte de a intra. 
Eve ciocăni din nou. Domnule Byson, sunt locotenentul 
Dallas, de la poliţia din New York. Intrăm. 

În clipă în care deschise ușa, Eve știu că Byson era 
acasă și că vorbele de mai înainte ale vecinei sale 
avuseseră un sâmbure de adevăr. Uciderea lui Natalie 
chiar îl omorâse. Sau, aproape putea să jure, ucigașul ei o 
făcuse. 

— Oh, Doamne, oh, Doamne! Bâigui Gracie. Acoperi faţa 
copilului și se dădu la o parte din prag. 

— Doamnă York, mergeţi la dumneavoastră, îi ordonă 
Eve. Mergeţi și încuiaţi-vă pe dinăuntru. Eu sau partenera 
mea vom veni la dumneavoastră în câteva minute. 

— E Bick. E Bick? Stăm de cealaltă parte a holului. La un 
semn al lui Eve, Peabody o luă pe femeie de braţ. 

— Duceţi-o pe Crissy acasă, îi spuse Peabody cu 
blândeţe. Nu i se va întâmpla nimic. Mergeţi înăuntru și 
așteptați. 


37 


— Nu înţeleg. Cred că e mort. Chiar în partea opusă a 
holului. 

Peabody se întoarse resemnată spre Eve. 

— Presupun că vrei să mă duc eu cu ea. 

— La naiba, da. Mai întâi sună și apoi ia o declaraţie 
oficială vecinei. Eu mă duc să iau trusa de teren și să mă 
apuc de treabă. 

După ce-și luă gentile cu echipament, Eve își puse 
mănuși, își dădu cu spray de impermeabilizare pantofii și 
cu reportofonul pornit intră în cameră. 

Fereastra laterală, remarcă ea, dădea spre clădirea 
vecină și avea un balcon îngust. 

— Fereastra dinspre sud este deschisă, dictă ea în 
reportofon și se apropie pentru a vedea mai bine. Se pare 
că a fost forţată pe dinafară. Agresorul a folosit probabil 
evacuarea de urgenţă pentru a intra în casă. Este posibil 
să fi ieșit pe aceeași cale. 

Era mai sigur așa, se gândi Eve. Nu riscai ca vecinii de 
vizavi să dea nas în nas cu tine. 

Se întoarse dinspre locul pe unde credea că intrase 
criminalul. 

— Cadavrul este cu fața în sus, mâinile și picioarele sunt 
legate cu bandă adezivă, la fel ca în cazul primei victime. 
Cea de-a doua victimă este un bărbat metis, spre treizeci 
de ani, îmbrăcat doar cu o pereche de boxeri. Te-ai trezit, 
nu-i așa, Bick, și ai auzit că era cineva în apartament. I-ai 
dat ceva de furcă. Semne aparente de luptă. Masă 
răsturnată, lampă spartă. Nu tot sângele este al victimei, 
așa că s-ar putea să avem noroc. Faţa și corpul victimei 
prezintă semne de lovire și tăieturi. 

Se aplecă peste corpul victimei. 

— Se văd și aici unele urme de arsuri, dar acestea par, 
mai degrabă, a fi rezultat în urma contactului cu un 

paralizator. S-au luptat, ucigașul îl paralizează cu arma, îl 
leagă și apoi îl lovește. L-a interogat? O coardă din plastic, 
albastră a fost folosită pentru strangularea victimei. 

De jos mai examina o dată încăperea. 

— In partea de nord a camerei sunt ceva materiale de 
construcţii, legate cu o coardă albastră, din plastic, la fel 
ca cea înfășurată în jurul gâtului victimei. 

Luă amprentele pentru confirmarea identităţii trăgându- 
i pungi de plastic peste mâini. 

— Ora decesului, două patruzeci și cinci dimineaţa. A 
venit aici după ce a ucis-o pe Copperfield. Se apropie mai 
mult de victimă. În jurul gurii se văd urme de adeziv, la fel 
ca la prima victimă. De ce a îndepărtat banda? Avea nevoie 
să-i spui ceva? Voia să te audă când te strangula? Poate 
câte puţin din amândouă. 

Se ridică pentru a merge în altă încăpere. Camera 
burlacului, deduse ea. Probabil că nu era dormitorul 
principal, dar acolo dormea pentru refacere. În cameră se 
aflau o saltea și perechea lămpii sparte pe una din mesele 
de lângă pat. Hainele erau aruncate împrejur, dar într-un 
fel care dădea impresia că dezordinea fusese provocată de 
victimă, nu de cel care îl ucisese. 

— S-a trezit. A apucat una din lămpi pentru a o folosi ca 
armă. Femeia a luat comunicatorul și a dat să fugă, dar 
instinctele tipului au fost diferite. Trebuia să protejeze 
peștera. Iese din cameră și se năpustește asupra 
ucigașului. Poate chiar îl surprinde. Se luptă. Vânătăile de 
pe degete sugerează că a reușit chiar să plaseze câţiva 
pumni. Apoi este paralizat și cade. Se duse înapoi și studie 
din nou poziţia victimei. Ucigaşul i-a legat mâinile și 
picioarele și apoi i-a pus bandă adezivă pe gură. Nu l-a ucis 
pe loc. De ce i-a pus căluș dacă tot era paralizat? Înseamnă 
că avea ceva de făcut sau de spus mai întâi. Trebuia să-i 
pună niște întrebări. I-ai spus ce i-ai făcut lui Natalie? Pun 
pariu că da. 

Făcu o cercetare preliminară. Apartamentul avea trei 
dormitoare, la fel cum spusese vecina că avea al ei. Cel 
mai mare era gol, erau depozitate doar materiale de 
construcții. Ultimul dormitor fusese aranjat ca birou. Dar 
nu se afla niciun computer acolo. Se vedea locul unde 
fusese un computer, pe care probabil îl acoperiseră cu o 
husă în timp ce se muncea. Pe masă era un strat de praf și 
un loc curat acolo unde fusese locul computerului. 

Era din nou în camera de zi, când intră Peabody. 

— Vecina este şocată, dar se ţine bine. Am lăsat-o să-și 
sune soţul pentru a-i spune să se întoarcă acasă. Ela 
plecat de acasă la șapte azi-dimineaţă. Martora spune că, 
uneori, soţul ei și victima mergeau împreună la o sală de 
sport înainte de a se duce la serviciu. E clar că azi- 
dimineaţă nu s-au întâlnit. 

— Momentul decesului este la aproximativ o oră de la 
decesul lui Copperfield. Același mod de acţiune. Niciun 
computer la faţa locului și niciun fel de disc. 

— Aveau ceva documente compromițătoare despre 
cineva, conchise Peabody. Probabil ceva legat de serviciu. 
Pe acolo a intrat? Întrebă ea arătând spre fereastră. 

— A fost forțată. Liftul este la acest etaj, dar probabil că 
a ieșit pe acolo. Ar fi putut să-l trimită înapoi de jos. Cei de 
la laborator să cerceteze eventualele amprente de pe 
butoane. 

Trecu în revistă toate detaliile și-i spuse partenerei sale 
ce credea. 

— Poate vom găsi ceva urme de ADN pe lampă și ceva 
pe pumnii victimei. Peabody se uită la victimă. Tipul era în 
formă. Se pare că i-a dat ceva bătaie de cap agresorului. 

— Nu îndeajuns. 

Lăsară scena crimei în seama celor de la laboratorul de 
analize și se duseră spre firma de contabilitate. 

— Ştii, mi-am adus aminte, văzându-l pe copil. Cum. au 
fost cursurile de prenatal ieri? 

— Nu vorbim despre asta, spuse Eve. Niciodată. 

— Ei, haide. 

— Niciodată. 

Pentru a-și ascunde zâmbetul, Peabody se uită pe geam. 

— Urmează petrecerea pentru bebeluș. Ești pregătită? 

— Da, da, da. Sau cel puţin așa spera. 

— l-am făcut o păturică pentru bebeluș, în concediu, 
pentru că am avut chef de tricotat. Are toate culorile 
curcubeului. Îi fac și niște ciorăpei și o pălărie drăguță. Tu 
ce i-ai luat? 

— Nu știu. 

— Încă nu i-ai luat cadou? Se apropie ora-limită. 

— Mai am câteva zile. Eve se uită la ea gânditoare. Ai 
putea să cumperi tu ceva și eu să îţi dau banii. 

— Ntt. Nu-i corect. Peabody își încrucișa braţele la piept. 
E cea mai bună prietenă a ta și va face un copil. Trebuie 
să-i cumperi cadou singură. 

— La naiba. 

— Dar merg cu tine. Putem trece pe la magazinul cu 
chestii pentru bebeluși unde tot merge Mavis, dar după ce 
trecem pe la birou. Poate și mâncăm ceva. 

Eve se imagină făcând cumpărături într-un magazin 
pentru bebeluși și abia reuși să-și înăbușe un oftat. 

— Îţi dau o sută de dolari dacă mergi singură. 

— E o lovitură sub centură, replică Peabody. Dar sunt 
prea corectă pentru a putea să fiu mituită. Trebuie să faci 
tu asta, Dallas. E vorba de Mavis. 

— Clase de pregătire, petreceri și acum și cumpărături. 
Chiar nu mai există nicio limită la preţul pe care trebuie 
să-l plătim pentru prietenie? 

Eve abandonă subiectul și se îndreptă spre biroul de 
recepţie de la Sloan, Myers și Kraus. 

Pentru că se adresa unor clienţi cu venituri mari, acesta 
avea pereţi de sticlă și era plin de plante verzi, luxuriante. 
Biroul mare, gri, era locul de muncă pentru trei 
recepţioneri, toţi cu căști pe urechi și tastând de zor. În 
cele trei zone de așteptare se aflau fotolii comode, ecrane 

de televizor și o selecție mare de discuri cu diverse 
produse media. 

Eve puse insigna în faţa unui bărbat îmbrăcat cu un 
costum din trei piese, un blond cu părul tuns scurt și 
buclat. 

— Vreau să vorbesc cu un șef. El îi zâmbi încântat. 

— Acela cu siguranţă nu sunt eu. Şef al unui 
departament anume, sau șef peste toată lumea? 

— Să începem la un nivel mai mic. Vreau să vorbesc cu 
supervizorii lui Natalie Copperfield și Bick Byson. 

— Să vedem. Copperfield e la departamentul de 
contabili, corporaţii străine și internaţionale. E la acest 
etaj. Trebuie să vorbiţi cu Cara Greene. Și, ah, Byson, 
Byson, Bick, aproape cânta când spuse numele. 
Vicepreședinte, finanţe personale, interne. E la etajul 
superior și responsabilă este Myra Lovitz. 

— Vom vorbi cu Greene mai întâi. 

— Are o întâlnire. 

Eve bătu cu degetul în insignă. 

— Nu mai are. 

— Din partea mea... O voi apela. Vreti să luaţi loc? 

— Nu, o vrem pe Greene. 

Locul fremăta de activitate. Probabil că intrau o mulțime 
de bani prin ușile acelea. Și nimic nu stimula o crimă mai 
bine decât banii. 

Cara Greene purta un costum roșu-închis și, deși închis 
până la gât, era croit în așa fel încât să îi pună în evidenţă 
silueta. Avea și o expresie de nerăbdare pe o faţă dulce, cu 
un ten de caramel. Veni la recepţie făcând mult zgomot cu 
pantofii ei cu tocuri înalte. 

— Voi sunteţi de la poliţie? Intrebă ea și întinse un deget 
acuzator spre Eve. 

— Locotenent Dallas, detectiv Peabody. Sunteţi Greene? 

— Da, și tocmai aveam o întrevedere foarte importantă. 
Dacă fiul meu a chiulit din nou de la școală mă ocup eu de 
el. Nu-mi place să vină polițiști la serviciu. 

— Nu am venit aici pentru a discuta despre fiul 
dumneavoastră. Suntem aici în legătură cu Natalie 
Copperfield și dacă preferaţi puteţi veni dumneavoastră la 
noi la birou. Acum. 

Iritarea cedă imediat locul îngrijorării. 

— Ce s-a întâmplat cu Natalie? Doar n-o să-mi spuneţi că 
are probleme. Nu a încălcat niciodată legea. 

— Putem discuta în biroul dumneavoastră, domnișoară 
Greene? 

Expresia i se schimbă din nou și, de data aceasta, în 
ochii ei verzi se citi teama. 

— I s-a întâmplat ceva? A avut un accident? E bine? 

— Ar fi mai bine să mergem în biroul dumneavoastră. 

— Veniţi cu mine. Mișcându-se repede, Cara ocoli biroul 
de recepţie și trecu prin două uși de sticlă care se 
deschiseră imediat când ajunse în apropierea lor. Trecu de 
câteva birouri de contabilitate apoi ajunse la biroul de pe 
colţ, potrivit funcţiei sale. 

Inchise ușa după ce intrară toate și se întoarse spre Eve. 

— Spuneti-mi repede, vă rog. 

— Domnișoara Copperfield a fost ucisă azi-noapte. 
Respirația i se acceleră și apoi ridică o mână. Se IÎndreptă 
cu pași șovăielnici spre un frigider de unde scoase o sticlă 
cu apă rece. Apoi se prăbuși pe un scaun, fără a deschide 
sticla. 

— Cum? Cum? Nu înţeleg. Ar fi trebuit să-mi dau seama 
că ceva nu e în regulă când a sunat ieri să-mi spună că era 
bolnavă și apoi când nu a ajuns la întâlnirea de dimineaţă. 
Ar fi trebuit să-mi dau seama. Eram așa de supărată pe ea. 
Întâlnirea asta... Ridică din nou mâna. Imi cer scuze. E un 
mare șoc. 

Inainte ca Eve să aibă timp să spună ceva, ea se și 
ridicase în picioare. 

— Oh, Doamne, Bick. Logodnicul ei. El știe? Este 
logodită cu unul dintre vicepreședinţii de la finanţe. Cred 
că este sus. Oh, Doamne. Urmau să se căsătorească în mai. 

— A lucrat direct cu dumneavoastră? 

— E una dintre contabilele executive și avansa rapid. E 
bună. Adică... Oh, Doamne, oh, Doamne, era bună. 
Excelentă. Inteligentă, plăcută, muncitoare. Aveam de 
gând să o promovez, să o fac vicepreședinte. 

— Eraţi prietene, spuse și Peabody. 

— Da. Nu cele mai bune. Trebuie să fiu puţin rezervată, 
pentru că sunt șefă, dar ăsta e adevărul. Inchise ochii și-și 
lipi sticla de frunte. Eram prietene. Nu-mi vine să cred. 

— Mai bine spuneţi-ne unde eraţi între miezul nopţii și 
patru dimineaţa. 

— Nu cred... Cara se așeză din nou și de data aceasta 
deschise sticla și bău. Eram acasă, cu soţul și cu băiatul 
nostru, care are doisprezece ani. Ne-am dus la culcare 
chiar după miezul nopţii. Dumnezeule, cum a fost ucisă? 

— Deocamdată nu dăm informaţii legate de asta. Pentru 
că eraţi prietene și erati și ṣefa ei, v-a spus ceva, cum că ar 
fi îngrijorată, sau speriată de ceva? Ameninţată? 

— Nu. Nu. Nu. Mi s-a părut că e puţin îngrijorată în 
ultimele două săptămâni, dar m-am gândit că e doar cu 
mintea în altă parte. La planuri de nuntă. l-ar fi spus lui 
Bick, dacă cineva o deranja. Lui îi spunea totul. 

Da, se gândi Eve, probabil că i-a spus. Şi de aceea și el 
era mort. 

— La ce lucra? 

— Se ocupa de câteva conturi, conducea câteva și era în 
echipele care se ocupau de alte câteva. 

— Avem nevoie de o listă cu toate conturile și mai 
trebuie să vedem și dosarele. 

— Nu pot să fac asta. Trebuie să ne protejăm clienţii. Am 
fi daţi în judecată imediat dacă am arăta poliţiei dosarele. 

— Vom obţine o cerere de percheziţie. 

— Vă rog. Chiar sunt sinceră. Vă rog, veniţi cu un 
mandat și mă voi ocupa eu personal să primiţi toate 
dosarele de care aveţi nevoie. Mă duc să-l contactez pe 
domnul Klaus, continuă ea și se ridică în picioare. Trebuie 

să-i spun ce s-a întâmplat. Și pe Bick. Staţi de vorbă cu 
Bick. 

— Şi Bick Byson a fost ucis în această noapte. Toată 
culoarea din obraji îi pieri. 

— Eu... eu nu mai știu. Nu știu ce să spun. E oribil. 

— Îmi pare rău. Înţeleg că e un șoc. Trebuie să vorbim și 
cu superiorul domnului Byson. 

— Oh, e, nu pot să gândesc. Myra. Myra Lovitz. O pot 
contacta eu. 

— Preferăm să nu discutaţi cu ea până când nu vom 
vorbi noi. Cine a mai lucrat la conturi cu domnișoara 
Copperfield? _ 

— O să vă dau o listă de nume. Imi pare rău. Se duse la 
birou, deschise un sertar și scoase un șerveţel. Imi pare 
rău, dar încep să-mi dau seama ce se întâmplă. Pot suna 
sus și să anunţ secretara Myrei că veniţi. Vă e de ajutor? 

— Ar fi foarte bine. Vă mulțumim pentru cooperare. Ne 
vom întoarce cu un mandat, pentru dosare. 

La etaj fură întâmpinate de secretară, care le conduse 
într-un birou asemănător cu al Cărei. 

Myra Lovitz stătea în spatele unui birou plin cu dosare, 
discuri și notițe. Avea vreo șaizeci și ceva de ani, aprecie 
Eve, și își lăsase părul să se vadă că încărunţise, culoarea 
potrivindu-se perfect cu faţa tăioasă. Era îmbrăcată cu un 
costum albastru, clasic. Zâmbi acru când Eve și Peabody 
intrară în încăpere. 

— Bine, despre ce e vorba, un raid? 

— Suntem aici în legătură cu Bick Byson. Zâmbetul i se 
șterse de pe buze. 

— I s-a întâmplat ceva băiatului? Am încercat să dăm de 
el toată dimineaţa. 

— E mort. A fost ucis azi-noapte. 

Buzele i se strânseră și puse pumnii pe birou. 

— Oraș nenorocit! A fost jefuit? - Nu. 

Eve o lăsă pe Peabody să pună întrebări și să ia 
declaraţii. Era aproape o reproducere a discuţiei 
anterioare, dar stilul Myrei era mai dur. 

— E un puști al naibii de bun. Deștept, de încredere. 

Ştie cum să-i lingușească pe clienţi când e nevoie și să 
fie foarte oficial, când e cazul. Descifrează repede oamenii. 
El și fătucă aia simpatică de la contabilitate? Amândoi? 
Dumnezeule, ce lume! 

— La ce lucrau? O întrebă Peabody. 

— Ei? Bick și Natalie nu lucrau la aceleași conturi. El se 
ocupa de persoane fizice din ţară, ea ţinea legătura cu 
firme, mai ales din străinătate. 

— Cum vi s-a părut el, în ultimele săptămâni? 

— Puțin cam irascibil, acum că mă întrebaţi. Erau 
preocupaţi de nuntă și de casa pe care au cumpărat-o în 
Tribeca. O refăceau, reamenajau și cumpărau mobilă. E 
normal să fii ceva mai irascibil. 

— Nu v-a spus dacă îl îngrijora ceva? 

— Nu. Privirea ei deveni ascuţită. Nu a fost o crimă 
comisă la întâmplare, nu-i așa? Adică cineva i-a ucis 
intenţionat pe cei doi copii? 

— Nu, doamnă, o întrerupse Eve. Deocamdată nu putem 
afirma asta. 

După ce începu procedurile de obţinere a mandatului, 
Eve mai voia un singur lucru. Să se întoarcă la sediul 
central și să-și întocmească raportul scris și oral asupra 
crimei. 

Dar Peabody era de neclintit. 

— Dacă mai amâni o să-ţi pară rău și va trebui să-i 
cumperi singură bebelușului cadou. 

— Nu mă duc la cumpărături, cu sau fără tine. Merg 
doar să cumpăr ceva. Şi ar fi bine să nu dureze mai mult de 
zece minute. 

— Apoi mergem să mâncăm, da? 

— Tot timpul vrei câte ceva. Probabil că nici nu vom găsi 
loc de parcare. Ar trebui să comand ceva on-line. Ai putea 

doar să-mi spui ce să-i iau și aș lua chestia aia. Nu-i 
îndeajuns? - Nu. 

— Căţea. 

— O să-mi mulţumești când o să vezi expresia lui Mavis, 
moale și dulce. 

— Nu-mi plac chestiile moi și dulci decât în ciocolată. 

— Dacă tot vorbim de ciocolată, ce fel de tort faci pentru 
petrecere? 

— Nu știu. 

Peabody sări din scaun, de-a dreptul stupefiată. 

— Nu ai luat tort? 

— Nu știu. Probabil. Pentru că ideea de petrecere, ceea 
ce trebuia să facă, ceea ce nu făcuse, și ar trebui să facă, îi 
provoca crampe la stomac. Eve gemu. Uite ce e, am sunat 
la o firmă de catering. Chiar eu. Nu l-am pus pe Roarke și 
nici nu l-am rugat, ferească Dumnezeu, pe Summerset să 
se ocupe de asta. 

— Și, ce-ai cerut? Care e tema? Crampele deveniră și 
mai puternice. 

— Cum adică tema? 

— Nu ai ales o temă? Cum poţi să organizezi o petrecere 
pentru bebeluș, tară temă? 

— Dumnezeule, trebuia să aleg o temă? Nici măcar nu 
știu ce înseamnă asta. Am sunat la firma de catering. Mi- 
am făcut treaba. l-am informat că e vorba de o petrecere 
pentru venirea bebelușului. Le-am spus de câţi oameni e 
vorba, mai mult sau mai puţin. Am precizat ora și locul 
petrecerii. Au început să mă întrebe tot felul de chestii, 
ceea ce-mi provoacă o durere de cap, și le-am spus să nu 
mă mai întrebe dacă nu vor să renunţ la serviciile lor. Le- 
am zis să facă ceea ce e nevoie. De ce nu e de ajuns? 

Peabody oftă din rărunchi. 

— Dă-mi coordonatele firmei de catering și o să-i sun eu. 
Tot ei se ocupă de decorare? 

— Oh, Doamne. E nevoie și de decoraţiuni? 

— Dallas, te voi ajuta. Voi stabili eu totul cu firma de 
catering. Voi veni și mai devreme în acea zi pentru a-i ajuta 
să aranjeze totul. 

Eve aproape închise ochii și încercă să nu-și manifeste 
ușurarea pe care o resimțea. 

— Şi cât mă costă? 

— Nimic. Îmi plac petrecerile pentru bebeluși. 

— Eşti o femeie foarte bolnavă. 

— Uite! Uite! Mașina aia iese. Ia-i locul! Ia locul! E la 
primul nivel, aproape de ușă. De bună seamă e un semn al 
zeiței fertilității. 

— La naiba, murmură Eve, dar reuși să depășească o 
altă mașină în goana după locuri de parcare. 

Se gândise că nu-i va face nicio plăcere să târguiască 
într-un magazin pentru bebeluși. Și Eve era o femeie care 
se cunoștea bine. 

Erau tot felul de animale de pluș de dimensiuni uriașe și 
o muzică ce te tâmpea. Scaune mititele, cuști bizare, alte 
animale, sau stele pufoase care atârnau de tavan și pe 
pereţi. Rafturile erau pline de haine bizare, miniaturale. Se 
aflau acolo și pantofi de aceleași dimensiuni cu degetul ei 
mare. Pantofii de mărimea degetului mare nu erau o 
chestie normală, se gândi ea. Nimic atât de mic nu poate fi 
capabil să meargă în două picioare, așa că de ce ar avea 
nevoie de pantofi? 

Tot felul de lucruri se legănau și scoteau o sumedenie de 
sunete și cântau tot felul de melodii dacă te uitai la ele 
strâmb. 

Şi erau și ceva femei gravide și altele care-și cărau 
produsele pântecelor în chestii colorate care le atârnau de 
umeri. Unul dintre aceste produse se tânguia într-o limbă 
extraterestră. 

Și mai erau și alții, mai mari, care stăteau în cărucioare 
sau se plimbau liberi peste tot, lovind animalele de pluș 
sau cățărându-se pe tot ceea ce vedeau. 

— Curaj, îi șopti Peabody, și-i puse o mână pe braţ 
înainte de a avea timp să se întoarcă și s-o ia la fugă. 

— Arată-mi ceva și îl voi cumpăra. Orice ar fi. Nu 
contează cât costă. 

— Stai puţin. Mai întâi mergem la unul din ecrane, vezi? 
Mavis s-a înregistrat. Așa vom vedea ce-i place și ce i-au 
cumpărat deja oamenii. Au tot felul de chestii mișto pe aici. 

— De ce are nevoie ceva care nu poate merge, vorbi sau 
hrăni singur, de atât de multe chestii? + 

— Copiii au nevoie de stimulare și de confort. Incepem. 
Peabody porni spre unul din ecrane. O figură proaspătă de 
femeie, zâmbitoare apăru brusc. 

— Bine aţi venit la Barza Albă! Cu ce vă pot ajuta? 

— Lista pentru Mavis Freestone, vă rog. 

— Imediat! Aţi dori să vedeţi toată lista doamnei 
Freestone, sau doar obiectele care încă nu au fost 
cumpărate de nimeni? 

— Ce a mai rămas, spuse Eve repede. Doar ce a mai 
rămas. 

— O clipă! 

— De ce vorbește așa? O întrebă Eve pe Peabody. De 
parcă aș fi tâmpită. 

— Nu e... 

— Dallas? Era atât de iritată, că aproape sări în sus când 
își auzi numele. Se întoarse și o văzu pe Tandy Willowby 
îndreptându-se spre ea. Ah, și Peabody, nu-i așa? Ne-am 
întâlnit o dată la Mavis. 

— Da, îmi amintesc. Ce mai faci? 

— Foarte bine. Tandy se mângâie pe burtă. Mă apropii 
de numărătoarea finală. Aţi venit pentru Mavis? 

— Spune-mi ce trebuie să cumpăr. Eve era gata să 
implore. Sunt în criză de timp. 

— Nicio problemă. De fapt, am exact ce-ţi trebuie. 
Oprește căutarea, spuse ea. S-ar putea să fie mai mult 
decât vrei tu să cheltui... 

— Nu-mi pasă. Împachetează.-l. 

— E cam mare. Ştii, a trebuit să duc muncă de lămurire 
cu Mavis pentru a o convinge să nu cumpere tot și să 
aștepte până după petrecere. Dar îi place foarte mult 
sistemul ăsta de legănat. 

Tandy se deplasă printre rânduri, conducându-le prin 
labirinturi de produse, cu coada ei lungă de păr strălucitor 
ondulându-se în toate direcţiile. 

— L-am convins pe șeful meu să comande unul în 
culorile preferate ale lui Mavis. Ştiam că dacă nu-l 
primește cadou, îl va cumpăra ea singură. Îţi arăt modelul 
de expoziţie și apoi îl poţi vedea pe ecran pe cel pe care l- 
am comandat. E în depozit. 

— E bun, sunt sigură. Îl plătesc. Hei! Eve se întoarse 
când Peabody o lovi cu cotul. 

— Măcar uită-te la el. 

— Oh, trebuie să-l vezi, încuviinţă Tandy, cu ochii ei de 
copilaș deschizându-se mari. E magnific. 

Eve văzu o chestie plină de perne verzui în formă de S, 
care dintr-un motiv sau altul o entuziasma pe Peabody. 

— Se învârte, se rotește, vibrează și cântă. Are douăzeci 
de melodii preînregistrate, dar poţi înregistra și descărca 
altele. Sau doar vocea mamei, sau a tatălui, orice vrei. 
Tandy își trecu mâna peste curbele finisate. Materialul este 
impermeabil și foarte moale. Atinge-l. Eve se conformă și 
atinse scaunul. j 

— Plăcut, moale și confortabil. Il iau. 

— Trebuie să stai pe el, insistă Tandy. 

— Eu nu... E 

— Haide, Dallas, o  înghionti Peabody. Încearcă-l. 
Trebuie. 

— lisuse, bine, bine. Simţindu-se ca o proastă, Eve se 
lăsă în scaun și îl simţi mișcând, doar puţin, ca și cum ar fi 
fost viu. 

— Pernele din gel se adaptează după forma corpului, 
spuse Tandy radiind de încântare. Se ajustează singur, sau 
îl poţi programa cum vrei. Poziţia, mișcările, toate pot fi 

reglate manual sau prin comandă vocală. Butoanele de 
control sunt așezate sub padele. Deschide-le cu un deget. 

Tandy îi demonstra deschizând panoul de comandă. 

— Și modelul de lux, care-i place lui Mavis, are o opţiune 
nouă. Doarme copilul și mama e obosită? Tandy apăsă pe 
trei butoane și scaunul scoase un zgomot ușor în vreme ce 
dintr-o parte ieși o cutie capitonată, care se ridică. Nu 
trebuie decât să te întorci, să pui bebelușul aici și amândoi 
să trageţi un pui de somn. 

— E foarte tare, spuse Peabody entuziasmată. 

— E sigur până-n douăzeci de kilograme și se leagănă 
independent de scaun. Pe partea cealaltă e un 
compartiment de stocare unde se pot pune tot felul de 
chestii. Jur că face totul în afară de a hrăni și schimba 
copilul. 

— Bine. Ușurată, Eve se ridică de pe scaun. 

— A primit cele mai bune punctaje de la reviste de 
specialitate. Canalul pentru mame l-a avut în top tot anul 
trecut. 

— Îl cumpăr. 

— Serios? În obrajii lui Tandy apăru o roșeaţă ușoară de 
fericire. E nemaipomenit. E fantastic. 

— Poţi face să ajungă acasă, pentru petrecere, nu? 

— Absolut. Și pentru că tot lucrez aici, pot aranja să fie 
transportat apoi și acasă la Mavis. Fără taxe suplimentare. 

— Mulţumesc. După ce se mai gândi puţin, Eve studie 
din nou scaunul. Cât costă? 

Când Tandy spuse preţul, Peabody înghiţi cu zgomot în 
sec. 

— Da, știu, e destul de scump, dar face toţi banii. Și vă 
pot oferi o reducere de zece la sută pentru tot ce 
cumpăraţi astăzi, dacă vă deschideţi un cont la noi. 

— Nu, nu, mulțumim. Asta, se gândi Eve frecându-se la 
ochi, ar însemna să îţi împingi norocul prea departe. Il iau 
pe cel în culorile care-i plac lui Mavis. 

— E un cadou nemaipomenit, Dallas, îi spuse Peabody. 


52 


— Da, chiar e. Ochii lui Tandy se umeziră. E foarte 
norocoasă să aibă o prietenă ca tine. 

— La naiba, așa e. 

Sunt doar bani, își spuse Eve în vreme ce plătea. Doar o 
mulţime de bani. În tot acest timp, Peabody și Tandy 
vorbeau despre copilași, petreceri și lucruri pentru copii. 
Când ajunseră la alăptat, Eve puse punct discuţiei. 

— Trebuie să mergem. Crime și alte chestii legate de 
acestea reclamă prezenţa noastră. 

— Mă bucur foarte mult că aţi venit și nu doar pentru că 
aţi făcut cumpărături. Abia aştept petrecerea de sâmbătă. 
Nu prea ies mult zilele astea, spuse ea râzând. Petrecerea 
pentru bebelușul lui Mavis este cel mai important 
eveniment din calendarul meu. În afară de ziua lui de 
naștere, spuse ea mângâindu-se pe burtă. Scaunul va fi 
livrat cu o zi înainte, pe la prânz. Dacă e vreo problemă, 
contactaţi-mă aici. 

— Așa vom face. Mulţumesc, Tandy. 

— Pe curând! 

Eve respiră ușurată când ieși de la căldură și muzică în 
aerul rece și zgomotele orașului. 

— Cât e ceasul, Peabody? 

— Cam unu și jumătate. 

— Vreau să mă întind puţin într-o cameră întunecoasă. 

— Ei bine... 

— Suntem de serviciu, nu este momentul să ne tratăm 
traumele. Cartofii de soia ne vor ajuta să uităm de toate 
neajunsurile. 

— Mâncăm? Peabody aproape dansa. Ar trebui să 
mergem la cumpărături mai des. 

— Bate-te peste gură. 

Eve nu știa ce semnificaţie avea faptul că se simţea mult 
mai bine la morgă decât într-un magazin cu produse 
pentru copii. Dar de fapt nici nu-i păsa. Pereţii albi și reci, 
mirosul morţii amestecat cu cel al produselor de 
dezinfectat îi erau familiare. Intră pe ușa de la Autopsie 
chiar în clipa în care Morris, legistul-șef, transfera creierul 
lui Bick Byson din craniu pe o balanţă. 

— Două la preţ de unu, văd. Morris, cu costumul lui 
elegant acoperit de un halat de plastic, se opri pentru a 
introduce niște date. Apoi puse creierul pe o tavă. 

Nu era înalt, dar costumul de culoarea ciocolatei și 
tricoul auriu îl prindeau foarte bine. Era sexy într-un fel 
ciudat, cu ochii lui întunecaţi, deschişi într-o fantă subţire 
și părul negru ca cerneala pieptănat pe spate într-o freză 
foarte complicată. 

— Așa mi se pare și mie, încuviinţă Eve. Eşti și tu de 
acord. Aceeași metodă, același ucigaș? 

— Forţă fizică și traume. Le-a legat încheieturile 
mâinilor și gleznele. Nu m-ar surprinde dacă s-ar descoperi 
că banda adezivă era de pe aceeași rolă pentru ambele 
victime. Moarte prin strangulare la amândouă. În plus, 
bărbatul a fost paralizat. Și el are, după cum ai remarcat și 
tu, răni și tăieturi la degete. S-a luptat cu agresorul. Pe 
spate și pe fese am găsit urme de ceramică. 

— De la lampa spartă. Se pare că a luat-o din dormitor și 
a venit cu ea în camera de zi, în încercarea de a o folosi ca 
armă împotriva intrusului. 

— Niciunul din ei nu are vreo traumă post-mortem. Nici 
abuzuri sexuale. Victima femeie... 

Morris își șterse mâinile și apoi se duse spre locul unde 
era întinsă Natalie, curată, dezbrăcată și etichetată. 

— Asta nu e incizia ta, spuse Eve încruntându-se, după 
ce studie corpul. 

— Ai ochi buni, Dallas, spuse el cu o strălucire de 
amuzament în priviri. Nu, l-am supravegheat pe noul 
legist. Mottoul nostru aici este Să mori din curiozitate de a 
învăța. Femeia a fost torturată înainte de moarte. Degetele 
i-au fost rupte. Unghiul și felul rupturii indică faptul că 
degetele au fost îndoite spre spate. 

Morris ridică mâna, își prinse degetul mic și îl trase în 
spate și jos. 

— Eficient și dureros. 

Eve își aminti durerea care-i tăiase respiraţia atunci 
când tatăl ei îi rupsese un os al braţului. 

— Da, aşa e. 

— Arsuri, pe umeri, stomac şi picioare. Par a fi 
provocate de un laser, sau ceva asemănător. Vezi forma 
circulară? Probabil că a fost apăsat pe corpul victimei, nu 
doar pentru a provoca arsura, ci și pentru a lăsa exact acea 
formă. 

Ca să vadă mai bine, Eve își puse o pereche de ochelari 
care măreau. 

— Niciun fel de vânătăi, sau foarte mici. Picioarele i-au 
fost legate la glezne, dar s-a zbătut când a ars-o. Probabil 
că i-a ţinut picioarele cu mâna pentru a o sili să rămână 
nemișcată. A fost extrem de meticulos. 

Își scoase ochelarii. 

— Nasul îi e spart. 

— Da, dar, la imagine mărită, poţi vedea detaliile 
vânătăilor, de ambele părţi ale nărilor. Luă perechea de 

ochelari pe care tocmai o lăsase Eve și i-o oferi lui Peabody 
când Eve arătă cu degetul spre ea. Peabody și-i puse și se 
aplecă spre cadavru. 

— Eu văd o mare rană. 

Se concentra încruntându-se când Morris îi arătă cu 
ajutorul unui indicator laser un punct de o parte a nasului 
lui Natalie. 

— Aha, da. Nu cred că aș fi văzut asta, dar acum îmi dau 
seama. I-a lipit bandă adezivă pe gură și apoi i-a strâns 
nasul cu degetele. Pentru a o asfixia. 

— Dacă deja avea nasul rupt, îi era destul de greu să 
respire. El i-a amplificat chinurile. 

— A interogat-o, îi spuse Eve lui Morris. Dacă ar fi vrut 
doar să o tortureze până la moarte ar fi făcut mai multe. Ar 
fi tăiat-o, i-ar fi rupt mai multe oase, ar fi ars-o mai tare și 
pe mai multe porţiuni ale corpului. Și ar fi abuzat de ea și 
sexual, sau i-ar fi provocat traume la nivelul organelor 
genitale sau al sânilor. N 

— De acord. Voia doar să-i facă rău. In cazul bărbatului 
a renunțat la faza cu interogatoriul. A trecut direct de la 
bătaie la strangulare. 

— Pentru că femeia îi spusese deja tot ceea ce avea 
nevoie să știe, i-a dat ceea ce avea nevoie, concluziona 
Peabody. 

— Şi cea de-a doua victimă a trebuit să moară pentru că 
victima i-a spus ucigașului că îi mărturisise prietenului ei 
ceea ce știa sau ce văzuse. Ea i-a furnizat motivele crimei, 
murmură Eve. 

La sediul central, Eve bea cafea și completa raportul cu 
noi informații și adnotări. Mai sună o dată la procuratură 
să vadă dacă a primit mandatul de cercetare, dar 
răspunsul era negativ. 

Avocaţii, se gândi ea. Avocaţii firmei de avocatură 
depuseseră o moţiune pentru ca mandatul să nu fie 
acordat. Nu era neașteptat, se gândi Eve, dar vor obţine 

mandatul, singura problemă fiind că probabil nu înainte de 
sfârșitul zilei. 

Sună și ea la laborator pentru a-i hărțui. Probele 
fuseseră recoltate și erau procesate. Nu puteau face 
miracole, bla-bla... 

Ceea ce știa cu siguranţă era că avea două cadavre, doi 
oameni care formau un cuplu și care fuseseră uciși în 
apartamentele lor, la diferenţă de circa o oră. Mai întâi 
femeia. Acelaşi angajator, alte departamente. Morți 
violente, lipseau computerele și orice fel de discuri din 
casă. 

Nu se știa nimic de existenţa unor dușmani. 

Ucigașul avea un mijloc de transport personal, se gândi 
ea. Nu poţi să duci pe braţe calculatoare de la o scenă a 
crimei la alta. 

Incruntându-se, verifică dacă Peabody îi trimisese deja 
informaţiile legate de tipul de calculatoare pe care îl aveau 
cele două victime. Descoperi că foarte eficienta ei 
parteneră copiase deja lista cu tipul de unităţi centrale de 
date pe care le aveau cei doi. Două unităţi de birou și două 
portabile. 

Și asta nu includea unităţile de stocare, care nu trebuiau 
înregistrate și din care sigur aveau cel puţin câte una. La 
rândul lor, și acestea lipseau din apartamentele victimelor. 

Echipamente bune și destul de compacte, se gândi ea 
uitându-se la listă, dar tot nu și-l imagina pe ucigaș 
transportând unitatea lui Copperfield pe scara de incendiu 
a lui Byson. 

Nu, cu siguranță că le transportase cu un vehicul, 
pentru a le ţine în siguranţă în vreme ce el își vedea de 
„treburi". 

Unde  parcase?  Locuia cumva în apropierea 
apartamentelor victimelor? Operase singur? 

Adusese cu el banda adezivă, probabil și paralizatorul și 
laserul, sau instrumentul pe care-l folosise pentru a 
provoca arsurile și asta însemna că se pregătise dinainte. 

S-a folosit de arme aflate la îndemână pentru a ucide. 
Inventiv. 

Ştia că în clădirea unde locuia femeia nu erau camere 
video de securitate și nici alarme. Și că la cel de-al doilea 
apartament existau mai multe sisteme de securitate. Mai 
întâi a cercetat locul, ceea ce însemna că premeditase 
totul. Şi cunoștea locuinţele victimelor. 

Oare trecuse pe acolo și înainte de a comite crimele? 

Avusese contact cu victimele înainte? 

Se ridică în picioare, își pregăti panoul cu probe și se 
așeză din nou, punându-și scaunul în așa fel încât să poată 
studia chipurile victimelor. 

— Ce știai tu, Natalie? Ce probe aveai? Ce ai reușit să 
descoperi? Orice ar fi fost, ţi-a stârnit îngrijorarea. 

A sunat să anunţe că e bolnavă în dimineaţa zilei când a 
avut loc crima. A pus o încuietoare suplimentară și un vizor 
într-un apartament din care urma să se mute în câteva 
luni. Da, cu siguranţă era îngrijorată. 

Dar nu îndeajuns de mult pentru a-i spune și surorii sale, 
sau șefei, cu care se pare că era în relaţii de prietenie. 

Însă Bick s-a dus la serviciu în ziua aceea. Poate nu era 
la fel de îngrijorat, sau poate s-a dus să vadă ce se mai 
aude. 

Și ea nu fusese îndeajuns de speriată sau de îngrijorată 
pentru a-și chema prietenul să doarmă cu ea. 

Nu se temea pentru viața ei, concluziona Eve, deși avea 
un cuţit în cameră. Speriată, supărată, agitată, precaută. 
Dar nu se temea pentru viața ei. Probabil că a fost 
oarecum jenată când a adus cuțitul în dormitor. Dar nu era 
suficient de speriată pentru a suna la poliție, sau pentru a- 
și chema prietenul să locuiască cu ea câteva zile. 

Poate lucra la ceva. li plăcea să aibă spaţiul ei personal, 
liniște. Dar când se întuneca devenea agitată. 

Pentru a-și reîmprospăta memoria ascultă din nou 
înregistrarea de pe comunicatorul Palmei. 


58 


Salut, Nat! 

Palm, unde ești? 

Undeva deasupra Montanei. Cursa de Vega - New York. 
Azi avem o mulţime de pasageri. In ambele direcţii au 
plecat doar navete pline. Ajung la New York mai târziu. Nu 
e nicio problemă dacă vin tot la tine, nu? 

Sigur. De-abia aștept să te văd. Mi-a fost dor de tine. 

Și mie. S-a întâmplat ceva? 

Nu. Nu. Am multe pe cap. 

Te-ai certat cu Bick? 

Nu. Suntem bine. Sunt doar... se întâmplă multe lucruri. 
E... Mâine ai zi liberă, nu? 

După o astfel de tură, normal! Vrei să-ţi iei liber și să 
ieșim amândouă? 

Da, vreau. Am putea să mergem la cumpărături. 

Planuri de nuntă. 

Da. Şi poate să îmi limpezesc mintea, poate să aud și 
opinia ta în legătură cu ceva. 

Doar nu-ţi schimbi culorile? 

Ce? Nu. Nu. Nu are legătură cu asta. E în legătură cu... 

La naiba. 5A mă sună din nou. 

Du-te. Vorbim de asta dis-de-dimineaţă. Ai primit cheia 
nouă și codul pe care ţi l-am trimis azi-dimineaţă? 

Da, le am cu mine. Drăguţo, pari obosită. Ce... Oh, 
pentru numele lui Dumnezeu. Bipuri peste bipuri. Scuze, 
Nat. 

Nicio problemă. Du-te. Pe curând, Palma. Sunt foarte 
bucuroasă că putem petrece puţin timp împreună. 

Şi eu. Plăcinte la micul dejun? 

Normal. 

Pa. 


Nivelul de stres al victimei era destul de ridicat, remarcă 
Eve. Nu era nevoie să facă o analiză a vocii. Se auzea clar 
și se vedea în privirea victimei. Nu era teamă, ci tensiune 
și oboseală. 

Avea de gând să-i spună tot surorii sale, așa cum îi 
mărturisise și logodnicului, Eve era sigură de asta. Din 
fericire pentru Palma, nu fusese în schemă când avuseseră 
loc crimele. 

Căuta un sfat, pe cineva cu care să-și împartă povara. 
Știu asta, am descoperit asta, suspectez asta. Nu sunt 
sigură ce-ar trebui să fac. 

Inchizând ochii, Eve văzu parcă aievea apartamentul lui 
Natalie. Feminin, curat, cu lucruri care se asortau. Şi 
hainele aflate la vedere erau la fel. Un stil clar. O contabilă 
foarte ordonată. Practică și foarte bine organizată. 
Incuietoare nouă. Atentă și precaută. 

Orice ar fi fost ceea ce știa și care îi provocase moartea, 
nu aflase de mult timp. Eve simţea că Natalie Copperfield 
era genul de femeie care lua decizii destul de repede. 

Probabil că mai împărtășise și altcuiva informaţia pe 
care o avea, nu numai logodnicului. Dacă se întâmplase 
așa, persoana nu fusese cea potrivită. 

Luând lista pe care o primise, Eve începu să facă o 
verificare de rutină a colegilor de muncă, superiorilor și 
șefilor firmei. Apoi o sună pe Peabody pe interior. 

— Fă o verificare a celorlalţi locatari din clădirea unde 
locuia Copperfield. Poate a văzut ceva acasă, sau în 
cartier. 

— Acolo mă duceam. Tocmai am trecut în revistă 
declaraţiile vecinilor, de la ambele adrese. Nimic la vedere. 

— Atunci trebuie să săpăm mai adânc. Eu mă axez pe 
partea financiară. Mă apuc de investigaţii. 

— S-ar părea că nu șantajau pe nimeni. 

— Vom cerceta oricum. 

Da, nu părea să fie vorba de șantaj, se gândi Eve, dar 
deschise dosarul lui Natalie. Ceea ce văzu era, presupuse 
ea, destul de tipic pentru cineva care își bătea capul cu 
numere în fiecare zi. Conturi bine organizate, economii, 
balanţe pozitive. Din când în când câte o cheltuială mai 

mare și o sumă mare de tot, depusă cu trei luni în urmă în 
contul firmei Nunţi Albe, pentru rochie, voal și accesorii. 

În apartament nu văzuse nicio rochie de mireasă. Eve îi 
spuse asta lui Peabody. 

— Trebuia să fie ajustată, fu informată ea prompt. 
Probabil că e la magazin și au programat probe cu o 
săptămână înainte de nuntă. 

— Aha. Am înţeles. Să verificăm, oricum, ca să fim 
siguri. 

— Am găsit câteva acuzaţii minore de posesie de 

substanţe ilegale la un chiriaș de la primul etaj, în clădirea 
unde avea ea apartamentul. Pauli, Michael. Ultima acum 
trei ani. La chiriașul de la etajul doi o acuzaţie de furt din 
magazine. Nimic de dată recentă. 
_ — Eu am verificat la birou. Îţi voi transmite informaţiile. 
În timp ce tu te ocupi de asta, eu o să mă duc la 
departamentul de informatică. Să văd dacă au găsit ceva 
pe comunicatorul ei mobil. 

— Mă pot duce eu la Informatică. 

— Nu te trimit acolo să te joci de-a pipăitul cu McNab. 

— Aoleu! 

— Verifică numele, Peabody. Dacă-ţi sare ceva în ochi, 
anunță-mă. Dacă nu, trimite-mi rezultatele aici și acasă. 
Poţi să ieși din tură după ce termini. Du-te acasă și joacă-te 
de-a pipăitul dosului. 

— Nu prea am ce să pipăi, dar unde e... 

Pentru a nu mai auzi și urmarea, Eve întrerupse 
transmisia. Apoi, ca să-și menajeze nervii, nu luă liftul spre 
departamentul de informatică. La schimbarea turei, 
lifturile se transformau într-o cutie de corpuri și mirosuri. 
Şi scările rulante erau destul de aglomerate cu polițiști 
care veneau și plecau, aducând suspecți la interogatoriu, 
sau ducând suspecţii la arest. 

Eve urcă pe scări ultimul etaj. Intră pe holul 
departamentului și remarcă uluită modelul de trăsnete 

albastre pe fond roz, căruia doar lan McNab putea să-i 
spună cămașă. 

— Vreau să știu unde-ţi faci cumpărăturile, îi spuse ea. 

— Hă? Hei, Dallas. 

— Pentru că nu vreau să fac niciodată greșeala fatală de 
a intra în magazinul ăla. Scoase un card. la-mi o doză de 
pepsi de la chestia aia sarcastică și sadică căreia oamenii îi 
spun automat cu vânzare. 

— Sigur, spuse el prinzând din zbor cârdul pe care îl 
aruncase ea. 

Peabody avea dreptate cu pipăitul. Era ca o prăjină, se 
îmbrăca precum un star de la circ și avea sufletul unui 
tăntălău pasionat de computere. 

Părul blond îi era prins la spate, lăsând să se vadă chipul 
drăguţ. În urechea stângă avea o mulţime de tortiţe de 
argint. Eve se întreba cum de nu mergea aplecat spre 
stânga. 

— M-am ocupat de cazul tău, spuse el aducându-i 
băutura. Mă întorceam din pauză. Eram în drum spre tine. 

— Ai ceva pentru mine? 

— Am prima convorbire a victimei de acum șapte zile. 
Pot să mai scot și altele. Vezi tu, chiar dacă ștergi 
informaţiile, comunicatorul are un hard... 

— Nu am nevoie de o lecţie pentru proști, doar de 
rezultate. 

— Vino. 

Dacă la departamentul Omucideri se purta stilul sport, 
Informatica era haute-couture. Acolo unde departamentul 
de Omucideri îngâna, Informatica cânta în gura mare. De 
fapt scârțâia, se gândi Eve, cu bipuri și apeluri, voci, 
muzică și sirene electronice. 

Ar fi înnebunit într-o oră dacă ar fi trebuit să lucreze în 
aceste condiţii și adesea se întreba cum de reușise să 
supravieţuiască fostul ei partener, Feeney, care acum era 
șeful diviziei. De fapt nu supraviețuise, ci mai degrabă 
înflorise între păuni și flori exotice. 

McNab luă un disc de pe biroul său. 

— Să mergem la o cabină. 

li arătă drumul prin junglă. Majoritatea informaticienilor 
vorbeau la căști. O luă ameteala. Il urmă pe McNab printr- 
o ușă de sticlă, unde erau aliniate o duzină de cabine de 
ascultare. Mai mult de jumătate erau ocupate. 

McNab îi sugeră una din ele și apoi introduse discul într- 
un slot al unui computer a cărui unitate centrală era foarte 
subţire. 

— Majoritatea transmisiilor sunt către cea de-a doua 
victimă. Câteva către mamă, soră și birou. Altele la 
magazine și chestii de astea - se căsătorea, nu? 

— Asta era planul. 

— Da, verifica să vadă ce e cu florile, rochia și chestii din 
astea. 

— Putem să sărim peste ele? 

— M-am gândit că o să vrei asta, așa că am făcut două 
dosare. În unul dintre ele sunt transcrierile convorbirilor 
către prieten. Poţi să te uiţi și pe celălalt dacă ai nevoie de 
el. Pornește, comandă el. 

Computerul afișă data transmisiei, timpul și codurile 
utilizate. Byson apăru pe ecran, la fel ca pe comunicatorul 
mobil al lui Natalie. 

Fusese un tip arătos, se gândi Eve, înainte ca faţa să-i fie 
distrusă. 


Bună, Nat. 

Bick. Ești singur? 

Da, mă pregătesc să merg la o întâlnire. Ce s-a 
întâmplat? 

Trebuie să vorbesc cu tine despre... ceva ce am 
descoperit. Putem să ne întâlnim la masă? 

Nu pot. Deja am ceva programat. Ce e? 

Nu cred că ar trebui să vorbim așa. După serviciu, 
mergem la mine. Trebuie să-ţi arăt. Vino la mine când îţi 

termini toate problemele, bine? Cred că este foarte 
important. 
Bine, ne vedem mai târziu. 


Computerul anunţă sfârșitul transmisiei. 

— Puțin stresată, puţin nervoasă, dar incitată, analiză 
Eve. De parcă ar fi spus: Ia te uită ce am descoperit!! 

Următoarea convorbire avusese loc cu o zi mai târziu - 
un apel de la Bick. 


Bună, iubito. Încerc să scap mai repede de întâlnirea 
asta, dar lucrurile merg greu. Vrei să trec pe la tine mai 
târziu? 

Nu, e în regulă. Lucrez.. Bick, descopăr mai multe 
chestii. O să-ţi transmit mâine noile informaţii. Ne întâlnim 
pentru micul dejun la locul nostru? 

Bine, la șapte și jumătate e bine? 

Perfect. Dumnezeule, Bick. Nici nu-mi vine să cred. 
Trebuie să aflăm tot. Trebuie să oprim toate astea. 

Am putea să mergem la poliţie. 

Incă nu. Trebuie să fim foarte siguri. Nu știm cine e 
implicat. Nu cu siguranţă. 

Trebuie să avem grijă. Îţi spun mai multe mâine- 
dimineaţă. 

Nu sta prea târziu. Te iubesc. 

Şi eu te iubesc. 


Mai erau câteva dialoguri, din ce în ce mai tensionate și 
la fel de criptice, încheiate cu o convorbire la miezul nopţii, 
cu doar câteva ore înainte de comiterea crimelor. 


Doar voiam să vorbesc cu tine. Să te văd. 

Nat, ascultă, vin la tine. 

E târziu și ai avut o zi lungă. Sunt bine, serios. Doar un 
pic agitată, cred. Și vine și Palma mai târziu. Mi se pare 
întotdeauna ciudat să dormi aici când e și ea. 

Ce puritană ești. 

Presupun că așa e. 

Dar râse. 

Îi voi spune, voi discuta despre toate cu ea. 

Nu-mi place felul în care te-au contactat. Nat, au 
încercat să te mituiască. 

Și le-am dat de înţeles că reflectez la propunerea lor. 

A fost mai degrabă un ultimatum decât mită. S-ar putea 
să încerce să-ţi facă rău. 

Am cerut patruzeci și opt de ore să mă gândesc. Nu au 
niciun motiv să încerce ceva înainte să le dau un răspuns. 
Am noua încuietoare și vizorul și vine și Palma. De acum 
sunt implicată, Bick. Vreau doar să pun totul în ordine și să 
vorbesc cu Palm. Mâine mergem să spunem tot 
autorităţilor. 

Vin la tine mâine-dimineaţă. Vom merge împreună. 

Nu aduce și copiile tale după dosar. Păstrează-le ca pe o 
poliţă de asigurare. Dacă polițiștii nu fac nimic, mergem la 
presă. Trebuie să iasă totul la iveală. 

Într-un fel sau altul, Nat. O să le venim de hac. 

Și apoi să ne întoarcem la vieţile noastre. De-abia aștept 
să mă căsătoresc cu tine. 

Sunt nebun după tine. Somn ușor, iubirea mea. Mâine se 
va termina. 

De-abia aștept și asta. Te iubesc. Noapte bună. 


— Civilii ăștia, spuse Eve cu un amestec de milă și furie. 
Se joacă de-a detectivii. Dacă s-ar fi dus la poliţie ar fi 
rămas în viaţă. 

— Aveau o chestie tare, încuviință McNab. Mite și 
ameninţări, care se termină cu două crime. Voi încerca să 
văd dacă nu pot obţine și convorbiri mai vechi, poate că a 
dat vreun detaliu mai înainte. Dar pare a fi evident că e 
vorba de ceva ce a descoperit la muncă. 

— Încă mai aştept împuţitul de mandat pentru a mă uita 
în dosarele ei. Avocaţii. La naiba! Le-au acordat o grămadă 
de timp celor interesaţi să acopere toate urmele. 

— Orice lasă o urmă. Copoii de la departamentul de 
informatică vor lua urma. Scoase discul și i-l dădu lui Eve. 
E păcat de ei. Se vedea că aveau o legătură puternică. 

— Dacă ar fi rămas la cifre și i-ar fi lăsat pe băieţii răi pe 
mâna noastră, legătura lor ar mai exista încă. 

Dar sentimentul de milă era copleșitor când ieși din 
cabină. 

— Du-te înapoi la treabă, îi spuse ea lui McNab. Mie mi 
se pare că dacă cineva a contactat-o pe acest comunicator, 
atunci a păstrat o înregistrare. Credea că întocmește un 
dosar. Contabilii sunt pasionaţi de date și înregistrări. 
Dacă a existat un contact electronic, atunci îl are pe 
undeva. 

Sau îl avea, se gândi Eve în timp ce ieșea din 
departamentul de informatică. Probabil că i-a spus 
ucigașului tot ceea ce a vrut înainte ca el să-și fi terminat 
treaba cu ea. 

Trecu pe la laborator în drum spre casă. Scopul era să 
dea de Dick Berenski, șeful laboratorului, pentru a vedea 
ce reușiseră să descopere până acum. Dar când mergea 
prin labirintul de cuburi și uși de sticlă, o văzu pe Harvo, o 
tehniciană cu care mai lucrase. 

Părul scurt și roșu al lui Harvo era acoperit cu o cască 
de protecţie, pe are erau desenaţi bărbaţi dezbrăcați. 

— Îmi place pălăria ta. 

— Tre' să te amuzi când poţi. Harvo scoase o gumă de 
culoarea plămânilor sănătoși. Dacă-l cauţi pe Dickhead! să 
știi că a plecat. Și-a luat liber și s-a dus câteva zile în sud. 
Probabil că acum e pe jumătate terminat și se dă la vreo 
biată femeie, care nu-și dorește altceva decât să-și bea 
pina-colada? în liniște. 


1 Cap de penis - în argou 
2 Băutură cu specific mexican 

— Şi cine conduce azilul? 

— Yon de data asta, dar e pe teren. A scos un înecat din 
East River. Și pentru că ăștia sunt preferaţii lui, s-a dus el 
la locul faptei. Dacă vrei, pot să-ţi arăt eu ce am găsit până 
acum la cele două crime. 

— Mulţumesc. 

— Trăiesc pentru a-i servi pe ceilalţi. 

În loc să o ducă spre teritoriul lui Berenski, Harvo o 
conduse spre consola ei. 

— Ai vrea să faci muncă de teren, Harvo? 

— Nu. Îmi place la mine. Se așeză pe scaun. Și toate 
chestiile alea cu morţi nu sunt pe lista mea de priorități. 
Eu doar trec peste probe, știi? Foindu-se pe scaun își mișcă 
pe claviatură unghiile vopsite. Nu eu am procesat banda 
ta. Tehnicianul care a făcut-o tocmai a plecat. Probabil că 
ţi-a trimis deja raportul, dar dacă tot ești aici... 

— Dacă tot sunt aici. 

— Banda adezivă provine de pe aceeași rolă. Vezi? 
Capătul de pe bucata cu care erau prinse gleznele femeii 
este exact ca și capătul celei de la încheieturile bărbatului. 
A durat ore întregi să le îndreptăm, dar avem certitudinea 
că provin de pe aceeași rolă. Bandă adezivă obișnuită. 

— Presupun că aţi găsit ceva amprente? 

— Niciuna. Am descoperit niște urme de ADN. Nimic pe 
corpul femeii, nimic sub unghii. Amprentele de la locul 
crimei sunt ale victimei, ale prietenului său și ale surorii 
victimei. Sângele este doar al victimei. Ea nu a reușit să-i 
provoace nicio rană atacatorului. Dar victima bărbat avea 
câteva urme. 

— Aţi găsit urme de ADN de la locul celei de-a doua 
crime? 

— Nu tot sângele de la a doua adresă este al victimei. 
Am găsit niște urme foarte bune pe degetele victimei. L-a 
lovit tare pe ticălosul care l-a omorât. Dacă îl prindeţi îl 
putem identifica. La locul celei de-a doua crime am găsit o 
mulțime de amprente. 

— Se fac lucrări de renovare. 

— Asta am înţeles și noi. Multe trebuie eliminate. Le 
vom verifica noi și-ţi vom da numele și locaţiile. Nu am 
găsit nimic pe cadavru, la fel ca în primul caz. Dar pe cea 
de-a doua victimă am găsit sânge și salivă, care nu erau ale 
lui. Coarda cu care a fost strangulată cea de-a doua 
victimă provine de la locul faptei. 

— S-a amuzat și ucigașul când a avut ocazia. 

— S-ar putea spune. lată ce mai avem. Încuietorile de la 
ușa de intrare în clădire, de la apartamentul primei 
victime, sunt foarte slabe. Le-a spart cu un obiect rotund. 
Poate un ciocan mic. Două lovituri și a intrat. La etaj 
încuietorile erau mai bune. Acolo a folosit scule de 
lăcătușerie. 

Văzuse și ea asta, dar dădu din cap în semn de 
încuviinţare. 

—A venit pregătit. Ştia că fusese schimbată 
încuietoarea. 

— Așa că, oricum, noi o să-ți facem rost de datele 
persoanelor ale căror amprente le găsim la locul celei de-a 
doua crime, ca să poţi să continui ancheta. 

— Mulţumesc. 

Au fost cu ochii pe ea, se gândi Eve în drum spre casă. 
Mai întâi au vrut s-o miruiască, dar oricum probabil că 
aveau de gând să o omoare. Copperfield a crezut că mita o 
ajută să câștige ceva timp, dar de fapt a servit intereselor 
criminalului. I-a permis să plănuiască și să pregătească 
crimele. 

Ceva care este destul de tare încât să justifice două 
crime nu-i permite ucigașului să-și asume riscul ca tăcerea 
să poată fi cumpărată cu bani. 

La firma de contabilitate, acolo trebuia să fie cheia. Avea 
nevoie de dosare. Îl sună pe procurorul adjunct Cher Reo. 

— Tocmai plecam, spuse Reo. Chiar am o întâlnire 
amoroasă. 

— Am două cadavre la morgă. Vreau mandatul. 

— Ştii câtă hârtie poate produce în câteva ore un 
avocat? 

— E o întrebare de genul câţi îngerași pot dansa pe un 
bold? 

— Cam tot pe acolo, spuse Reo zâmbind strâmb. 

— De ce să vrea îngerașii să danseze pe un bold? De ce 
nu în norișori? 

— Eu așa aș face. Dar nu-s îngeraș. 

— Nici eu. Şi acum, că am terminat cu filosofia, spune-mi 
cum stăm cu avocaţii și cu mandatul. 

— Îl voi obţine, Dallas, dar nu înainte de mâine- 
dimineaţă. Nu e vorba doar de avocaţi, ci de avocaţi foarte 
bogaţi, care au hoarde de drone specializate pe drept, 
capabile să găsească precedentul judiciar în carul cu fân. 

— În carul cu fân? Ce înseamnă asta? 

— Nu contează. Reo oftă adânc. A trecut doar o zi, ăsta e 
cel mai bun lucru pe care-l pot spune. Un judecător se uită 
peste ultima lor cerere de blocare chiar acum. Dacă nu e 
prea interesat de viața sa particulară, probabil că va da o 
sentință peste vreo două ore. Dacă aud ceva, îţi spun și ţie. 

— În aceeași clipă, zise Eve și întrerupse convorbirea. 
Prea mult timp, se gândi ea. Prea mult timp pierdut din 
cauza sistemului. Cine i-a ucis pe Natalie și Bick și cine a 
ordonat ca ei să fie omorâţi probabil că începuse deja să 
șteargă sau să refacă dosarele. 

Spera ca McNab să aibă dreptate cu copoii de la 
departamentul de informatică, pentru că avea impresia că 
totul era îngropat în același timp când avocaţii căutau în 
carul lor cu fân. 

Dar dacă Informatica o lăsa baltă, atunci tot mai avea un 
copoi foarte inteligent, doar al ei. 

Gândindu-se la aceasta, trecu de porţile de la intrarea 
acasă. 

Pentru că mintea îi stătea la altceva, apariţia lui 
Summerset o luă prin surprindere. 

— Aveţi nevoie de formulare de schimbare de adresă? 

— Ce? Cum? Făcu un pas înapoi, dar regretă gestul pe 
dată. El dăduse peste ea, îmbrăcat în negru din cap până-n 
picioare. Chiar n-ai găsit un alt loc pe care să-l bântui? Am 
auzit că e unul disponibil pe bulevardul Doisprezece Est. 

Buzele lui se subţiară, dacă, se gândi ea, acest lucru mai 
era posibil. 

— Am presupus, pentru că nu păreţi a mai locui aici, că 
aveţi nevoie de formulare, pentru a le completa. 

Eve își dădu haina jos și o aruncă pe cuier. 

— Da, fă rost de formulare și le voi completa. Dădu să 
urce scările la etaj. Câţi de M sunt în Summerset? 

Plecă și-l lăsă în holul cel mare. Roarke probabil că era 
acasă, se gândi ea, dar avea să aștepte până când va ieși 
din raza urechilor acelea demonice înainte de a verifica pe 
unul din scanerele montate în casă. 

Era tentată să meargă direct în dormitor și să se întindă 
măcar douăzeci de minute. Dar pentru că problemele 
ridicate de anchetă nu-i dădeau pace, se duse în birou. 

El era acolo, turnându-și un pahar de vin. 

— Ai avut o zi lungă, locotenente. M-am gândit că s-ar 
putea să ai nevoie de asta. 

— Nu mi-ar strica. Ori tipul citea gândurile, ori ea era 
foarte previzibilă. Ești acasă demult? 

— De vreo două ore. 

Eve se încruntă și se uită la ceas. 

— E chiar mai târziu decât îmi imaginam. Îmi pare rău. 
Probabil ar fi trebuit să fac chestia aia cu sunatul acasă. 

— N-ar fi fost rău. Dar se apropie de ea și-i dădu 
paharul. Apoi îi luă bărbia în mâna liberă și se uită la ea, 
după care o sărută pe buze. O zi lungă și grea. 

— Am avut altele mai scurte și mai ușoare. 

— Şi după câte se pare, o vei lungi și mai mult. Carne 
roșie? 

— De ce vorbește toată lumea codat pe aici? 

El zâmbi și își trecu degetul peste gropiţa din bărbia ei. 

— Cred că ţi-ar prinde bine o friptură. Da, pizza ar fi mai 
ușor de mâncat la birou, continuă el anticipând ce avea să 
spună ea. Consideră că o cină normală este plata pentru că 
nu ai sunat. 

— Cred că e corect. 

— O vom lua în seră. Pentru a evita protestele ce aveau 
să urmeze, o luă de mână și o duse la lift. Te va ajuta să-ţi 
limpezești gândurile. 

Probabil că avea dreptate și în lumea lui Roarke era o 
chestie absolut normală să comande carne adevărată, cu 
toate rândurile de tacâmuri pe masă, să bea vin la carne, 
să aibă lumânări, și toate astea să se întâmple într-un 
decor luxuriant, unde luminile orașului pătrundeau prin 
sticla neagră și focul ardea în șemineu. 

Câteodată se întreba cum de nu rămânea blocată din 
cauza șocului cultural. 

— Frumos, spuse ea încercând să-și ordoneze gândurile 
în ton cu cina. 

— Vorbește-mi despre victimă. 

— Victime. Dar asta poate să mai aștepte. 

— Te preocupă. Ne va fi mai bine amândurora dacă 
discutăm despre asta. 

— Deci nu vrei să discutăm despre politică, sau vreme, 
sau ultimele bârfe despre celebrităţi? 

El zâmbi, se lăsă pe spătar și gesticula cu paharul. Ea îi 
povesti, pas cu pas ce se întâmplase. 

— I-am ascultat discutând unul cu celălalt și mi-am dat 
seama brusc. Era ceva între ei. Era ceva profund, înţelegi? 
Ceva mai mult decât atracţia de suprafaţă. 

— Potenţialul pe care-l aveau... Nu sunt doar doi oameni 
care au fost strangulaţi, ci e vorba despre potenţialul pe 
care îl aveau împreună. 

— Da, presupun că asta e. Se uită prin sticla neagră la 
luminile orașului care le oferea ce era mai bun și mai rău 
în același timp. Mă supără. 

— De obicei ești supărată pe criminali. 

— Asta așa e. Vreau să spun că mă supără victimele. Ce 
dracu' a fost în capul lor? Simţea frustrarea cum crește în 
ea. I se vedea în privire, i se citea în voce. De ce nu s-au 
dus la poliție? Sunt morţi, nu doar pentru că cineva a vrut 
să-i ucidă, ci și pentru că s-au implicat într-o afacere din 
care nu aveau cum să iasă învingători. 

— Mulţi dintre noi nu fugim la poliţie una-două. 

— Unii dintre voi chiar fugiţi de poliţie, spuse ea sec. își 
schimbase încuietoarea cu două zile înainte. Asta înseamnă 
că era îngrijorată. Își mai ia și un cuţit în dormitor, sau cel 
puţin așa am dedus eu la faţa locului. Asta înseamnă că era 
speriată. Dar... înfipse cuțitul cu putere într-o bucată de 
friptură. In același timp nu-i spune nimic surorii sale 
neajutorate care vine să stea peste noapte la ea. Şi nici 
măcar nu vrea să-și petreacă nopţile cu prietenul său. 

Și tu suferi, se gândi Roarke, pentru că totul putea fi 
evitat, dacă ar fi venit la cineva ca tine. 

— Atunci dorea să acţioneze singură și era sigură că se 
putea descurca în acea situaţie. 

Eve dădu din cap. 

— E genul de atitudine: Nu mi se poate întâmpla chiar 
mie. Acesta îi determină pe oameni să se plimbe prin 
cartiere rău famate, sau să economisească bani și să nu-și 
cumpere sisteme de securitate. Actele de violență sunt 

împotriva altora. Și știi ce mai e? Spuse ea agitând 
furculita. Le plăcea. Ia te uită ce-am descoperit. Vom da 
totul în vileag și vom acorda interviuri, vom fi importanţi. 

— Oameni obișnuiți care duc vieţi normale și dintr-odată 
li se întâmplă așa ceva. Firma de contabilitate are o 
reputaţie excelentă. 

— Dar tu nu te folosești de serviciile lor. Am verificat, 
pentru că m-am gândit ce harababură ar fi fost dacă era 
așa. 

— Cândva, demult, m-am gândit la asta. Dar cred că 
Sloan este prea rigid și încuiat. 

— Nu asta e definiţia contabililor? 

— Să-ţi fie rușine, spuse el râzând. Lasă deoparte 
clișeele. Există oameni, dragă Eve, care sunt talentaţi și 
cărora le place să lucreze cu cifre și care nu sunt nici 
rigizi, nici Încuiați. 

— Şi presupun că tu ești excepţia de la regulă. Nu, sunt 
răutăcioasă, recunoscu ea. Mă simt frustrată. Firma i-a pus 
pe avocaţii săi să mă împiedice să obţin un mandat. Doi 
dintre angajaţii lor sunt uciși și ei nu mă lasă să-mi fac 
treaba. i 

— Şi-o fac pe a lor, remarcă el. Imi pare rău, 
locotenente, dar dacă nu ar merge la lege pentru a proteja 
confidenţialitatea afacerilor clienților lor, probabil că nu ar 
avea reputația de care se bucură. 

— Cineva de acolo ştie ce aflaseră şi Copperfield şi 
Byson. Ei erau doar o rotiță a angrenajului, care se deplasa 
spre centru, dar totuși o biată rotiță. Cineva din vârful 
ierarhiei știe. 

Roarke își tăie o altă felie de friptură. 

— Nu ar fi o chestie imposibilă pentru cineva cu înalte 
calități de hacker, să acceseze dosarele de pe calculatorul 
de birou al lui Copperfield. 

Eve nu spuse nimic o clipă, pentru că se gândise la 
același lucru. 

— Nu se poate să facem asta. 

— Așa mă gândeam și eu. Și motivul este același pentru 
care firma își plătește avocaţii ca să împiedice demersurile 
procuraturii. Asta e meseria lor. In acest moment, nu te 
gândești la celelalte vieţi implicate. Nu poţi să justifici 
abaterea. 

— Nu, nu pot. 

— Îmi imaginez că acum ești în discuţii cu superiorul lui 
Copperfield. 

— Deja am vorbit cu ea. Nu o scot de pe lista de 
suspecți, dar dacă nu a fost șocată cu adevărat de moartea 
lui Copperfield, atunci și-a greșit cariera. De ce nu s-a dus 
Copperfield la șefa ei, cu care, se presupune, avea o relaţie 
de prietenie? Trebuie să presupun că Greene, 
supervizoarea, știa secretul. Sau îi era teamă de el. 

— Eşti sigură că e vorba de ceva ce au descoperit la 
firmă? 

— Toate dovezile indică acest lucru. Spălare de bani, 
fraudă, eludare. O acoperire legală pentru o afacere 
ilegală. Ridică din umeri. Ar putea fi orice. Cunoști 
probabil oameni care s-au folosit de serviciile firmei. 

— Cu siguranţă. 

— Ceva de pus deoparte. Nu o mică schemă de scos bani 
negri, continuă ea. Este o chestiune importantă. Ceva care 
a justificat o ofertă de mituire și care s-a terminat cu două 
crime. 

Roarke se gândi să-i mai toarne vin, dar ar fi însemnat 
să-l irosească. Poliţista lui dedicată muncii nu avea să-și 
mai acorde luxul unui alt pahar dacă avea de gând să-și 
reia lucrul. 

— Iei în considerare ucigașii profesioniști? 

— Nu mi se pare că e cazul. Nu pare a fi acest gen de 
crimă. Și atunci de ce să nu fi încercat să acopere totul? Să 
facă să pară ca o spargere. Viol, o vendetă personală. Dar 
nu a fost nimic necugetat. Când voi da de asasin, voi fi 
surprinsă dacă voi descoperi că uciderea este prima lui 
calificare. 

Întorcându-se în biroul său, alcătui un panou la fel cu 
cel pe care-l avea la sediul central. Cu motanul care i se 
freca de picioare, Roarke stătea și se uita. Şi studia. 

— Foarte temperamental și laș. Eve se opri și se întoarse 
spre el. 

— De ce spui asta? 

— Păi, mai întâi de toate faţa ei. A lovit-o de câteva ori 
pentru a o desfigura în asemenea măsură. Asta nu ar fi fost 
necesar, nu? 

— Nu. Continuă. Roarke ridică un umăr. 

— Faptul că a legat-o de mâini și de picioare destul de 
strâns pentru a-i lăsa acele semne. Cred că era orbit de 
furie. Apoi i-a ars partea de jos a picioarelor. Are o 
însemnătate asta. Și este o dovadă de lașitate să o 
stranguleze când era legată, la fel și cu bărbatul care a fost 
ucis. Şi utilizarea paralizatorului. Mi se pare bizar. 

— La fel de bizar mi s-a părut și mie. Dar ai omis ceva. 

I-a plăcut să facă asta. Altfel nu ar fi avut niciun rost să 
le vadă feţele când i-a ucis. Face ca totul să aibă o 
conotaţie intimă. Nu sexuală, dar intimă. Și le-a smuls 
banda adezivă de pe gură înainte de a-i ucide. A riscat. E o 
chestie nemaipomenită să vezi o viață care se stinge, să o 
vezi și să o auzi, în vreme ce cauza ești chiar tu. Ar fi putut 
să o facă în nenumărate alte feluri, dar de ce a recurs la 
această metodă? Ochii i se măriră când se uita la 
fotografiile pe care le prinsese pe panou. Simţi mai bine 
totul, în mușchi, la mâini. Auzi cum se sufocă, zgomotele 
care altfel ar fi fost mascate de bandă. Da, e vorba de 
temperament, dar predomină senzaţia de putere. 

Se puse pe treabă, tară să fie surprinsă când motanul 
ieși după Roarke, care, fără îndoială, avea să fie mai 
receptiv decât ea următoarele două ore. 

Studie informaţiile pe care Peabody i le trimisese. 
Vecinii lui Copperfield erau undeva jos de tot pe lista de 
suspecți, după părerea ei. De ce să-și fi bătut capul cu o 

încuietoare nouă, când ar fi putut să o atace pe hol, în 
drum spre lift? 

La fel se prezentau lucrurile și în cazul lui Byson. 
Punctul de plecare era Copperfield, nu logodnicul ei. 

Conturi internaţionale, se gândi Eve. Asta fusese aria de 
expertiză a lui Copperfield. Traficul era practicat din cele 
mai vechi timpuri. Un client important care aducea o marfă 
ilegală - arme, oameni? 

Ascultă din nou conversaţia dintre cele două victime, se 
uită la feţele lor, recepționa timbrul vocii. Supărată, 
concluziona ea, oarecum şocată, surescitată, dar nu 
speriată sau oripilată. 

Nu ar fi fost așa dacă s-ar fi gândit că aceasta implica 
pierderea vieţii? 

Ea suspecta o încălcare a legii legată de finanţe. Dolari 
mulţi, delict financiar și, cel puţin, din câte știau ei, fără 
violenţe. 

Brusc, se ridică în picioare și se duse până la biroul lui 
Roarke. Dar el nu era acolo. Chiar când ea se încrunta 
nedumerită, el vorbi din spatele ei. 

— Mă căutai? 

— Dumnezeule, faci mai puţin zgomot decât blestemata 
aia de pisică. 

— Butoaiele de grăsime nu sunt neapărat și foarte 
silențioase. Haide la culcare. 

— Voiam doar să... 

— Douăzeci de ore sunt de ajuns. Din nou o luă de braţ. 
Ţi-a venit mandatul? 

— Acum vreo douăzeci de minute. Vreau doar să... 

— O să lucrezi mâine-dimineaţă. 

— Bine. Bine. 

Încuviinţă pentru că dacă reușea să o tragă după el, fără 
ca ea să se opună, însemna că oboseala își spunea cuvântul 
și-i atenua viteza de reacţie. 

— Mă întrebam, că tot ești tu mogul”, de câte straturi 
trebuie să treacă unul din oamenii tăi pentru a ajunge la 
tine? 

— Depinde de om și de motivul pentru care vrea să mă 
vadă. g 

— Dar oricum, este stratul Caro, nu? lÎntrebă ea 
referindu-se la administratoarea sa. 

— Da, cel mai probabil. 

— Şi chiar dacă omul ar inventa un motiv oarecare, Caro 
ar ști dacă a fost o audienţă, o întâlnire. 

— Cu siguranţă. 

— Şi toţi tipii din poziţii importante de la firmă au câte o 
Caro? 

— Nu există decât o Caro și ea e a mea. Dar, da, fiecare 
are câte o persoană care ocupă o poziţie similară. 

În dormitor, își scoase cizmele și începu să se dezbrace 
cu o lentoare care-i întări convingerea că toate resursele 
de energie i se epuizaseră în clipa în care renunţase să mai 
lucreze. 

— Mă duc dis-de-dimineaţă, mormăi ea. Să pun mâna pe 
dosarele alea. Ticăloșii de avocaţi m-au făcut să pierd o zi. 
Mi-ar plăcea să le trag câte un șut. 

— Așa e, iubire. 

— Am auzit că ai râs. 

Se strecură în pat și-l lăsă să o tragă lângă el. 

— Am cumpărat cadoul pentru bebeluș azi. 

— Bine. 

Zâmbi și ea în întuneric. 

— Dacă Mavis intră în contractii aici, va trebui să o duci 
până la centrul de nașteri. 

Timp de zece secunde se așternu o liniște mormântală. 

— Încerci doar să-mi provoci coșmaruri. E josnic. 

— Cineva mi-a spus azi că trebuie să te distrezi când 
poti. 


3 Proprietar de mari afaceri 

— Serios? Ei bine, atunci... Mâna lui se strecură pe sub 
cămașa ei de noapte și-i prinse sânul în palmă. Uite ce am 
găsit. 

— Încerc să dorm. 

— Nu prea cred. Degetul lui îi mângâie sfârcul și dinţii 
săi se înfipseră în ceafa ei. Dar dormi, dacă trebuie. Eu mă 
distrez de unul singur și îmi alung coșmarurile. Sarcini 
multiple. 

Eve simţi cum excitarea îi alunga oboseala, până când se 
arcui de plăcere. 

Gândurile îi dispărură și sângele i se înfierbântă. 

Seducătorul era la rândul său sedus. 

Respirația ei se domoli și Eve scoase un mic sunet de 
mulțumire. Șoldurile i se ridicară ca o invitaţie și cerere în 
același timp. 

Pentru că se mișca cu el, tremura pentru el, nevoia 
dinăuntrul lui, care nu fusese niciodată îmblânzită, ţâșni 
liberă. 

Da, acum, se gândi ea. Chiar acum. 

Simţi o arsură intensă când o penetra, șocul plin de 
strălucire al posesiei. Îi vedea ochii urmărind-o, chiar când 
ajunse pe culme. 

— Cu mine, reuși să îngaime. Vino cu mine. 

Când buzele lui le apăsară pe ale ei și furtuna ajunse la 
apogeu, simţi cum plutește odată cu ea. 

Eve clipi și se uită la cerul întunecat de deasupra 
patului. El se lăsă pe ea, greutatea sa făcând-o să se 
afunde în saltea. Inimile lor băteau în același ritm. 

Se simţea din nou plăcut obosită, gata să adoarmă, la fel 
de mulțumită, cum probabil ar fi fost Galahad, dacă ar fi 
dat din întâmplare peste un bol de smântână și ar fi putut 
să mănânce pe săturate. 

— Cred că nu se știe niciodată unde dai de distracţie. 
Buzele lui îi mângâiară părul, apoi își schimbă poziţia, 
trăgând-o din nou spre el. 

— Eu știu. 

Înghesuită în el, adormi, cu faţa luminată de un zâmbet 
fericit. 

Când se trezi, Roarke era deja în picioare, uitându-se 
peste rapoartele de dimineaţă, așa cum îi era obiceiul. 
Simţi mirosul de cafea, dar se duse mai întâi la duș. 

Când ieși de sub duș, aroma i se păru și mai puternică. 

Luându-i urma ca un ogar, se întoarse și văzu o cană 
așteptând-o pe dulapul de lângă chiuvetă. 

O făcu să zâmbească și să se înmoaie puţin, cu același 
sentiment ca acela pe care-l avusese când adormise. Luă 
prima gură binecuvântată de cafea așa dezbrăcată cum era 
și apoi se îndreptă spre tubul de uscare și-și luă un halat. 

leși din baie și se duse direct la el. Aplecându-se, îi dădu 
un sărut, aproape la fel de puternic ca și cafeaua. 

— Mulţumesc. 

— Cu plăcere. M-am gândit să intru cu tine și să îţi pun 
sângele în mișcare altfel, dar sunt deja îmbrăcat. Uitându- 
se tot la Eve, Roarke îi făcu cu degetul lui Galahad, pentru 
că motanul încerca să se furișeze spre un bol cu fructe de 
pădure. Pari destul de odihnită. 

— Sătulă de sex și șase ore de somn. Nu-i rău deloc. 

— Acum așază-te și mănâncă micul dejun. Între timp eu 
îți voi spune ce am aflat despre contabilii tăi de vârf, de la 
un asociat. 

— Ce asociat? Spuse ea bând din cafea. 

— Nu-l cunoști. 

— Spune-mi în timp ce mă îmbrac. 

— Mănâncă. 

Oftă, dar se așeză la masă și-și puse câteva fructe de 
pădure într-un bol mai mic. 

— Spune! 

— Jacob Sloan a fondat firma împreună cu Cari Myers, 
tatăl actualului Cari Myers, care e trecut în antet. Sloan 
încă se mai ocupă personal de un mic grup de contabili. 
Dar, conform sursei mele, joacă un rol activ în conducerea 
firmei. 

— E mingea lui, vrea să știe exact unde se duce. 

— Da, așa cred și eu. Myers se ocupă de problemele 
interne, corporaţii și indivizi, la fel ca tatăl său, și de mai 
multe conturi individuale importante. Robert Kraus, care a 
fost făcut partener cam acum zece ani, conduce 
departamentul juridic și se ocupă de câteva dintre cele mai 
mari afaceri străine și internaţionale. 

Roarke împinse către ea un bol cu ceva ce părea să 
semene cu niște fulgi de scoarță de stejar. 

— Asociatul tău știe cumva cât de activi sunt în viaţa 
profesională de zi cu zi? 

— Mi-a spus că excelează la acest capitol. Deși sunt o 
firmă polivalentă, cu multe activităţi la toate nivelurile, cu 
diferite departamente și șefi de departamente, au o ședință 
săptămânală, doar ei, cei trei parteneri, primesc o 
informare zilnică și rapoarte trimestriale și evaluări ale 
personalului, despre care sunt informaţi toţi partenerii. 
Sunt foarte implicaţi în tot ceea ce se întâmplă la firmă. 

— Asta înseamnă că este foarte dificil ca unul din ei să 
strecoare o chestie dubioasă, fără ca ceilalți doi să-și dea 
seama. 

— Așa se pare, dar dificil nu înseamnă imposibil și nici 
măcar improbabil. 

— Sloan este cel mai tare din firmă, șopti Eve. Probabil 
că la el se ajunge cel mai greu, pentru o discuţie între 
patru ochi. Și pare cel mai normal cu putinţă, ca el să fie 
anunţat de cineva care descoperă o chestie ce nu pare 
foarte corectă. Cel puţin dacă presupui că nu e implicat. 

— Dar dacă ai avea bănuieli, acesta ar fi un motiv pentru 
care ai încerca să strângi cât mai multe informaţii și date 
cu care te-ai duce la poliţie. 

— Da, da. Mancă din scoarța de stejar, tară să-și dea 
seama. Potrivit informaţiilor biografice pe care le am 
despre Sloan este un tip care s-a realizat fără ajutorul 
nimănui. A muncit pentru a ajunge în vârf, și-a asumat 
riscuri și și-a construit cu migală firma și reputaţia. E 

căsătorit, și soţia are prestigiul pe care i-l conferă familia 
și un copil de sex bărbătesc. Are o a doua reședință în 
insulele Caimân. 

— Mi se pare logic, pentru scutirea de impozite, spuse 
Roarke. Și o metodă bună de a mări veniturile. Probabil că 
știe cum se desfășoară lucrurile pe acolo. 

— Copperfield s-a ocupat de conturi externe. Poate că a 
descoperit o combinaţie în care era amestecat și el. Tipul a 
fondat o firmă care s-a extins considerabil de-a lungul 
timpului, e normal să fie mândru de ea și să fie foarte 
grijuliu, încă nu știu ce părere să-mi fac despre el. Se 
aplecă și-l sărută. Am nevoie de ajutor pentru 
interpretarea unor numere. Ești disponibil? 

— S-ar putea. 

— Bine că știu. Ne vedem mai târziu. 

Le ceru lui Peabody și lui McNab să o aștepte în holul 
clădirii unde își avea sediul firma. După cum ordonase, 
polițiștii în uniformă veniseră pregătiți cu cutii pentru a 
transporta ce era nevoie. 

McNab era îmbrăcat cu o haină care părea să fi fost 
folosită pe post de pânză, pentru pictura cu degetul, de un 
pictor hiperactiv. 

— Nu poţi să încerci și tu să arăţi ca un poliţist? El 
zâmbi. 

— Când ajungem sus, voi fi foarte serios. 

— Da, asta o să schimbe totul. 

Traversă holul și flutură insigna în faţă omului de la 
pază. El era deja foarte serios și așa rămase cât timp îi 
verifică actul de identitate și hârtiile. 

— Am primit ordinul să vă însoțesc la etaj. 

— Vezi astea? Întrebă Eve dând cu degetul în insignă și 
hârtii. Astea fac ca ordinele pe care le-ai primit tu să fie 
inutile. Dacă vrei să iei același lift cu noi, nu e nicio 
problemă. Dar noi urcăm chiar acum. 

El făcu semn unui alt paznic și apoi se luă după Eve care 
se îndrepta spre lift. Urcară în tăcere. Când ușile se 

deschiseră, descoperiră că erau așteptați de un tip și o 
tipă, amândoi în costume. 

— Identificarea și împuternicirea, vă rugăm. Femeia le 
vorbi răstit și apoi le studie insignele și mandatul. Par a fi 
în ordine. Eu și asociatul meu vă vom însoţi la biroul 
doamnei Copperfield. 

— Cum vreţi. 

— Domnul Kraus este pe drum; se îndreaptă spre noi. 
Dacă așteptați... 

— Parcă tocmai ai citit ăsta, spuse Eve ridicând 
mandatul de percheziţie. Nu trebuie să aştept. 

— Simplă politeţe... 

— Ar fi trebuit să fiţi politicoși și să nu-mi blocaţi 
investigația mai mult de douăzeci și patru de ore. Eve pomi 
în direcţia spre care se îndreptase cu o zi înainte împreună 
cu Peabody. 

— Probleme de confidenţialitate, spuse femeia care 
grăbi pasul pentru a se ţine după ea. 

— Da, la fel e și omuciderea. Mă reţineţi din treabă. 
Dacă Kraus vrea să vorbească cu mine, poate să o facă în 
timp ce eu adun dosarele și informaţiile. Intră în biroul lui 
Natalie. Acest mandat mă autorizează să confisc orice 
dosar, hard disk, notiță, comunicaţii, lucruri proprietate 
personală, la naiba, să terminăm cu astea. Sunt autorizată 
să iau tot ce este în această încăpere. Să încărcăm, le 
spuse ea lui Peabody și McNab. 

— Dosarele clienţilor noștri sunt foarte delicate. 

Eve se întoarse spre ea într-o miime de secundă. 

— Ştiţi ce altceva mai este delicat? Corpul Uman. Vreti 
să vedeţi ce i s-a făcut lui Natalie Copperfield? Eve schiță 
gestul de a scoate ceva din dosar. 

— Nu, nu vreau. Și suntem foarte supăraţi în legătură cu 
ce li s-a întâmplat lui Natalie Copperfield și lui Bick Byson. 
Suntem alături de familiile lor. 

— Da, au constatat încă de ieri în ce fel sunteţi alături de 
familiile lor, spuse Eve și deschise un sertar. 

— Doamnă locotenent Dallas. 

Bărbatul care intră era bine făcut, înjur de cincizeci și 
cinci de ani și purta un costum gri impecabil și o cămașă 
orbitor de albă. Avea nasul proeminent, ochii negri, și un 
ten măsliniu. Părul negru ca cerneala era pieptănat pe 
spate și lăsa două șuviţe albe de o parte și alta a capului, 
ca niște aripi, pe care fie le avea ca urmare a încărunțirii, 
fie le vopsise în mod deliberat. 

Il recunoscu ca fiind Robert Kraus. 

— Domnule Kraus. _ 

— Mă întrebam dacă vă pot răpi un minut. In cazul în 
care colegii dumneavoastră pot continua singuri, eu și 
partenerii mei am dori să discutăm cu dumneavoastră în 
camera de conferinţe. 

— Apoi trebuie să ne ocupăm de biroul lui Byson. Kraus 
păru puţin îndurerat, dar dădu din cap în semn de 
încuviinţare. 

— Am înţeles. Vom încerca să nu vă reținem prea mult. 
Eve se întoarse spre Peabody. 

— Totul. Trebuie pus în cutii și etichetat. Poliţiştii să le 
ducă jos dacă eu nu voi termina până atunci. Te găsesc eu. 

— Mai întâi dati-mi voi să-mi cer scuze pentru întârziere, 
spuse Kraus care ieșise cu Eve pe coridor și-i arăta 
drumul. 

Din punct de vedere etic și legal suntem obligaţi să ne 
protejăm clienţii. 

— Din aceleaşi considerente eu trebuie să apăr 
drepturile victimei. 

— Am înțeles. Trecu de lifturile de serviciu spre unul 
privat. li știam și pe Natalie și pe Bick și îi respectam pe 
amândoi, atât din punct de vedere profesional, cât și 
personal. Kraus la șaizeci și cinci, spuse el în microfon. 

— V-a spus vreunul din ei ceva despre o potenţială 
problemă, de serviciu sau personală? 

— Nu. Dar ar fi fost ceva neobișnuit dacă ar fi făcut-o, 
mai ales dacă ar fi fost personală. În cazul în care ar fi avut 

vreo problemă sau nelămurire legată de unul din conturile 
de care se ocupau, ar fi trebuit să meargă la șeful de 
departament, care, dacă ar fi fost necesar, mi-ar fi raportat 
mie sau unuia dintre ceilalți parteneri. Cu siguranţă și 
celorlalți parteneri li s-ar fi adus la cunoștință acest lucru, 
chiar dacă problema ar fi fost rezolvată. 

— Şi aţi primit vreun astfel de raport? 

— Nu, nu am primit. Sunt surprins că aveţi impresia că 
ceea ce li s-a întâmplat are vreo legătură cu Sloan, Myers 
și Kraus. 

— Nu v-am spus ce cred sau suspectez, spuse Eve pe un 
ton neutru. Este o procedură standard investigarea tuturor 
aspectelor legate de vieţile, mișcările sau comunicațiile lor. 

— Desigur. 

Liftul se opri și din nou îi făcu gest lui Eve să pășească 
înaintea lui. 

Aici era centrul de putere, își spuse ea. Așa cum se 
întâmpla cel mai adesea, puterea, la fel ca și căldura, se 
ridica spre înălţimi. 

Un perete de sticlă, acoperit cu o peliculă subţire aurie, 
lăsa să se vadă orașul într-o lumină care sugera opulenta. 
Carpete groase, roșii erau așezate peste parchetul masiv 
de culoare închisă. Aici nu exista un birou de recepţie. Eve 
își imagina că niciun client care era acceptat la acest etaj 
nu trebuia să aștepte să fie primit. 

Dar era o zonă unde se putea ședea pe canapele luxoase, 
la mese impunătoare, aranjate pentru discuţii neoficiale 
sau personale. Era și un bar mic și foarte stilat, de unde, se 
gândi ea, clienţii sofisticaţi puteau lua ce băuturi voiau. 

Spaţiul și tăcerea erau cuvintele de ordine aici. Ușile 
birourilor erau dominate de un zid interior de sticlă aurie. 
Kraus o escortă spre zid, gesticulând discret în dreptul 
unui ochi de securitate. Ușile de sticlă se deschiseră și 
dezvăluiră camera mare de conferinţe din spatele lor. 

Partenerii ședeau la un birou lung și panorama orașului 
se deschidea în spatele lor. 

Cel mai tânăr, Cari Myers, se ridică. Purta un costum 
negru cu dungi argintii. Pe mâneca stângă avea o panglică 
de doliu. Părul castaniu era pieptănat într-o parte. Ochii lui 
de culoare alunei se uitară direct spre Eve când înconjură 
masa și veni să-i întindă mâna. 

— Doamnă locotenent Dallas, sunt Cari Myers. Ne pare 
rău să vă cunoaștem în astfel de circumstanţe tragice. 

— Am cunoscut oameni în circumstanţe și mai tragice. 

— Desigur. Nu își schimbase deloc expresia. Arătă spre 
partea mesei unde stătea Jacob Sloan. Vă rog, luaţi loc. Vă 
putem servi cu ceva? 

— Nu, mulţumesc. 

— Jacob Sloan, doamna locotenent Dallas. 

— Poliţista lui Roarke. 

Se obișnuise cu acest termen, chiar dacă era rostit în 
derâdere. Totuși, arătă spre insigna pe care o avea prinsă 
la curea. 

— Asta spune că sunt poliţista Departamentului de 
Poliție din New York. 

Primi răspunsul ridicându-și puţin sprâncenele argintii. 
Omul îi lăsă impresia că fusese pregătit de ani de zile 
pentru a se identifica cu puterea în stare pură. Ochii îi 
erau gri și costumul negru-închis. La fel ca și chipul lui, și 
corpul și mâinile îi erau subţiri, dar pline de forţă. 

— Dumneavoastră, ca reprezentant al poliţiei, încălcaţi 
drepturile clienţilor noștri. 

— Cineva a încălcat al dracului de mult drepturile lui 
Natalie Copperfield și Bick Byson. 

Strânse buzele, dar nu-și modifică expresia feţei. 

— Firma ia foarte în serios aceste două circumstanţe 
dificile. Moartea a doi dintre angajaţii noștri... 

— Uciderea, îl corectă Eve. 

— Așa cum spuneţi, încuviinţă el. Uciderea a doi dintre 
angajaţii noștri este șocantă și vom coopera cu 
dumneavoastră în investigația pe care vreţi să o faceţi, în 
litera legii. 

— Aici nici nu prea aveţi de ales, domnule Sloan. Dar ce 
spuneţi de spiritul ei? 

— Vă rog, să vă servesc cu o cafea, începu Myers. 

— Nu vreau cafea. 

— Spiritul legii este subiectiv, nu? Continuă Sloan. Ideea 
pe care o aveţi dumneavoastră poate fi foarte diferită de a 
mea și cu siguranţă se deosebește de cea a clienţilor 
noștri, care se așteaptă și cer ca intimitatea lor să fie 
respectată, îngrijorarea că informații financiare 
confidențiale vor fi văzute de altcineva decât de angajaţii 
acestei firme va avea un efect negativ asupra clienților. 
Sunt sigur că, în calitate de soție a unui om bogat, influent 
și puternic, înțelegeti foarte bine asta. 

— Mai întâi de toate, nu sunt aici în calitate de soție a 
nimănui, ci ca investigator principal al unei duble 
omucideri. În al doilea rând, îngrijorările clienților 
dumneavoastră, oricine ar fi ei, nu sunt prioritatea mea. 

— Sunteţi o femeie dificilă și sarcastică. 

— Faptul că am două cadavre, ale unor persoane care au 
fost bătute, torturate și strangulate, nu e în măsură să 
scoată la iveală latura mea pozitivă. 

— Doamnă locotenent, spuse Myers desfăcând larg 
braţele. Înţelegem foarte bine că aveţi o responsabilitate și 
o treabă de făcut. La fel și noi. Şi credeţi-mă, noi, toţi cei 
prezenţi aici, vrem ca cei responsabili de ceea ce i s-a 
întâmplat lui Natalie și lui Bick să fie pedepsiţi. O a doua 
preocupare este legată de clienţii care au încredere și 
depind de noi. Există persoane, din concurenţă, dacă vreţi, 
alţi oameni de afaceri, foste soții, ziariști, care ar face 
orice pentru a intra în posesia informaţiilor din dosarele pe 
care le confiscaţi azi. 

— Insinuaţi cumva că mă voi lăsa mituită pentru a da 
aceste informaţii? 

— Nu, nu, deloc. Dar alţii, care nu au integritate morală, 
ar putea să o facă. 

— Oricine și toți cei ce vor avea acces la aceste 
informaţii vor fi aleși de mine sau de comandantul meu. 
Dacă vreţi să primiţi asigurări că acele informaţii vor 
rămâne confidenţiale, puteţi să staţi liniștit. Așa vor 
rămâne. Asta dacă nu cumva vreuna din aceste informaţii 
are legătură cu uciderea lui Copperfield și Byson. Alte 
asigurări nu pot să vă dau. Și dacă tot suntem toţi aici, să 
facem puţină lumină. Am nevoie să-mi spuneţi unde erațţi 
în noaptea când au fost comise crimele. De la miezul nopţii 
la patru dimineaţa. Sloan puse mâinile pe masă. 

— Ne consideraţi suspecți? 

— Dau dovadă de cinism. Unde eraţi, domnule Sloan? 
Inspiră puternic și apoi expiră. 

— Până pe la douăsprezece și jumătate, i-am avut în 
vizită pe nepotul meu și pe prietena lui. Cam la acea oră, ei 
au plecat, iar eu și soţia mea ne-am dus la culcare. Am 
rămas acasă, cu soţia mea, până a doua zi dimineaţă, când 
am plecat spre serviciu, la ora șapte și jumătate. 

— Numele, vă rog? Ale nepotului și prietenei sale. 

— Numele lui este ca al meu. Prietena lui este Rochelle 
DeLay. 

— Vă mulțumesc. Domnule Myers? 

— Eu am fost cu clienți care nu erau din oraș, domnul și 
doamna Helbringer, din Frankfurt, cu fiul și nora lor, până 
pe la ora unu. Am fost la Rainbow Room. Și bineînţeles că 
am chitanţele. Eu și soția mea ne-am întors acasă și ne-am 
dus la culcare cam pe la ora două, cred. Am plecat spre 
serviciu a doua zi dimineaţă pe la opt și jumătate. 

— Şi cum îi pot contacta pe clienţii dumneavoastră? 

— Oh, Doamne. Își trecu o mână prin păr. Da, presupun 
că este necesar. Stau la Palace. Este al soţului 
dumneavoastră, dacă nu mă înșel. 

— Trăim într-o lume mică. Și dumneavoastră, domnule 
Kraus? 

— Şi eu am avut clienţi, dar în vizită la mine acasă. Pe 
Madeline Bullock și fiul ei, Winfield Chase, de la fundaţia 

Bullock. Au fost oaspeţii mei și ai soţiei mele câteva zile, 
cât au stat la New York. Am luat cina și am jucat cărți. 
Cam până pe la miezul noptii, cred. 

— Va trebui să discut cu ei. 

— Călătoresc. Cred că se vor opri o dată sau de două ori 
în drum spre Londra, acolo unde este sediul fundaţiei 
Bullock. 

Avea să le dea ea de urmă. 

— Domnul Kraus mi-a spus că niciuna dintre victime nu 
l-a contactat cu privire la probleme referitoare la slujbă, 
sau viața personală. Au luat legătura cu vreunul dintre 
dumneavoastră? 

— Nu, spuse Sloan pe un ton sec. 

— Eu am discutat cu Bick cu câteva zile înainte de 
asasinarea sa, spuse Myers. În legătură cu un fond 
destinat nepotului unui client. Dar n-a pomenit de 
existenţa vreunei probleme. 

— Mulţumesc. Poate că va trebui să vorbesc din nou cu 
dumneavoastră și cu siguranță va trebui să vorbesc cu 
supervizorii și asociaţii celor două victime. 

— Domnilor, vă rog să ne scuzati, spuse Sloan și ridică o 
mână. Aș dori să discut doar cu doamna locotenent. 

— Jacob, spuse Kraus. 

— Nu am nevoie de avocat, pentru numele lui 
Dumnezeu, Robert. Lasă-ne. 

Când plecară, Sloan se ridică de la masă și se îndreptă 
spre peretele de sticlă. 

— Imi plăcea fata aceea. 

— Poftim? 

— Natalie. Îmi plăcea. Era proaspătă și avea o scânteie. 
Era prietenoasă cu nepoţelul meu. Prietenoasă, spuse el 
întorcându-se. Lucrau în același departament. Şefa ei de 
departament avea de gând să o propună pentru avansare. 
Ar fi fost promovată. Am vorbit cu părinţii ei de dimineaţă. 
Credeţi că nu manifestăm compasiune? Simpatie? E mult 
mai mult. Mâinile fine i se încleștară. E și furie. Această 

firmă e familia mea. Cineva mi-a intrat în casă și mi-a 
omorât doi oameni. Vreau să-l găsiţi pe ticălos. Dar, dacă 
în cursul investigaţiilor, veţi lăsa să scape informaţii 
confidentiale cu privire la clienţii mei, vă asigur că o să vă 
pierdeţi slujba. 

— Atunci ne înțelegem foarte bine, domnule Sloan. Dacă 
în cursul investigaţiilor mele, descopăr că aveţi vreo 
legătură, directă sau indirectă, cu crimele, o să vă bag 
după gratii. 

Sloan se duse spre ea și de data aceasta îi întinse mâna. 

— În cazul acesta ne înţelegem perfect. 

Eve constată că Peabody și ceilalţi terminaseră treaba în 
biroul lui Byson. 

— McNab, vreau să te duci cu toate astea la sediul 
central. Urmărește cutiile tot drumul. Vreau ca tu să le 
înregistrezi personal și apoi să le închizi în camera de 
conferinţe numărul cinci. Am aranjat deja cu comandantul. 
Electronicele du-le direct la Feeney. 

— Am înţeles. 

— Aparatura electronică să fie codată cu codul tău și al 
lui Feeney. 

McNab ridică sprâncenele întrebător. 

— E vreo problemă de securitate naţională? 

— Fundurile noastre sunt în joc, așa că, dacă nu vrei ca 
al tău să o ia la vale, înregistrează și documentează orice 
faci. Peabody, tu și cu mine vom lua niște declaraţii de la 
asociaţi. Tu te ocupi de departamentul acesta și de 
asociaţii lui Byson. Mai vorbește o dată și cu supervizorii. 
Eu mă ocup de departamentul lui Copperfield. Dădu să 
plece. 

— Orice faci, McNab, repetă ea. 

Apoi luă liftul spre departamentul lui Natalie. Ştia exact 
de unde voia să înceapă. 

— Vreau să vorbesc cu Jacob Sloan, nepotul. 

De data aceasta, recepţionerul nu mai ezită, ci sună pe 
sistemul de comunicaţii interne. 

— Jake? O doamnă locotenent Dallas ar vrea să discute 
cu tine. Sigur. A treia ușă pe stânga, îi spuse el lui Eve. 
Scuzaţi-mă, știți cumva când va avea loc înmormântarea? 

— Nu, îmi pare rău. Dar sunt sigură că familia va face un 
anunţ. 

Merse în direcţia indicată și-l găsi pe Jacob Sloan 
așteptând-o în faţa ușii. Avea aceeași construcţie ca și 
bunicul său, dar tinereţea îl făcea să pară mai 
neîndemânatic. Părul blond-închis era prins la spate într-o 
coadă mică. Ochii aveau strălucirea întunecată a mării. 

— Dumneavoastră sunteţi implicată în uciderea lui 
Natalie și Bick. Adică în investigarea crimei. Eu sunt Jake 
Sloan. 

— Aș vrea să discutăm în particular. 

— Da, intraţi. Vă servesc cu ceva? 

— Nu, mulţumesc. 

— Nu pot să stau locului. Mergea de colo-colo în 
încăperea cu postere cu forme geometrice, puse pe pereţii 
văruiţi în culori primare. Pe biroul lui erau jucării, sau 
lucruri care arătau ca jucăriile, se gândi ea. O minge de 
cauciuc, care caricaturiza un diavol cu coarne, un tub 
curbat prins pe o sfoară și care-și schimba culoarea când 
se mișca. 

Jake se duse și luă o sticlă cu apă dintr-un minifrigider. 

— Era să nu vin deloc azi, îi spuse el lui Eve. Dar nu am 
suportat ideea de a rămâne singur acasă. 

— Tu și Natalie vă cunoșteaţi foarte bine. 

— Eram prieteni. Schiță un surâs timorat. Mâneam 
împreună de două ori pe săptămână, împreună cu Bick, 
dacă putea să vină. Bârfeam în pauză, ieșeam împreună. 
Cam de două ori pe lună, de obicei. Nat și Bick, eu și fata 
căreia îi făceam curte. Una singură în ultimele șase luni. 

Se prăbuși pe un scaun. 

— Vorbesc aiurea. Nu vă interesează toate astea. 

— De fapt mă interesează. Ştii pe cineva care ar fi vrut 
să-i facă rău lui Natalie? 

— Nu. Văzu cum îi înota ochii în lacrimi, înainte de a se 
întoarce să se uite la imaginea unui cerc albastru în 
interiorul unui triunghi roșu, care era pusă pe perete într-o 
ramă. Oamenii o plăceau pe Nat. Nu înţeleg cum de s-a 
întâmplat asta. Cu ea și cu Bick. Cu amândoi. Mă tot 
gândesc că este o greșeală îngrozitoare și că în clipa 
următoare își va băga capul pe ușă și va întreba: Cafea cu 
lapte? 

Se întoarse spre ea și încercă din nou să zâmbească. 

— Asta beam de obicei în pauză. 

— Aţi avut o relație romantică, sexuală? 

— Oh, Doamne, nu. Obrajii i se înroșiră. Îmi cer scuze, 
dar e ca și cum m-aș gândi că mi-o pun cu soră-mea, 
înţelegeţi? Am fost prieteni. Ca și cum ne-am fi cunoscut 
demult. Și cred că niciunul dintre noi nu era ceea ce căuta 
celălalt, în sensul acesta. Nat voia pe cineva ca Bick. Parcă 
erau predestinaţi unul altuia. 

Își puse coatele pe birou și-și prinse capul în mâini. 

— Mi se face rău când mă gândesc ce li s-a întâmplat. 

— Ti-a spus ceva de vreo îngrijorare pe care o simţea? 

Dacă eraţi așa de apropiaţi, ţi-ar fi împărtășit ceea ce nu 
mergea? 

— Da, așa cred, dar nu mi-a spus nimic. Şi o problemă 
era. 

— Cum ţi-ai dat seama? 

— Pentru că o cunoșteam. Am observat. Dar nu voia să 
vorbească despre asta. Spunea că se descurcă și că nu era 
motiv de îngrijorare. Eu o tot necăjeam, că era stresată din 
cauza nunţii, că avea să fugă de la ceremonie, iar ea, în 
glumă, încuviința. Dar îmi puteam da seama că exista un 
alt motiv. Dădu din cap. Era agitată din cauza nunţii, dar 
nu fiindcă se căsătorea, dacă înţelegeţi ce vreau să spun. 

— Şi atunci ce era? 

— Cred că era vorba de un cont. Am impresia că avea de 
furcă cu unul din conturile de care se ocupa. 

— Ce te face să crezi asta? 

— În ultimele două săptămâni muncea mereu cu ușa 
închisă cu cheia. Și nu era stilul ei. 

— Ai idee de ce cont e vorba? Dădu din nou din cap. 

— Nu am insistat să-mi spună. Fiecare din noi avem cel 
puţin două, trei conturi despre care nu discutăm cu nimeni 
din departament. Mi-am închipuit că se temea să nu piardă 
un client important și încerca să rezolve situaţia. Se mai 
întâmplă. 

Din nou își desprinse privirea de pe chipul ei și se uită la 
cercul albastru din triunghiul roșu. 

— Trebuia să ieșim împreună sâmbăta asta. Toţi patru. 
Nu știu cum se poate să fie morti. 

Se auzi un ciocănit și se deschise ușa. 

— Jake. Ah, îmi cer scuze. Nu voiam să vă întrerup. 

— Tată. Jake sări în picioare. Ah, dumneaei este 
locotenentul Dallas, de la poliție. Tatăl meu, Randall Sloan. 

— Bună ziua, doamnă locotenent, spuse Randall și-i 
strânse mâna ferm, fără să-i dea apoi drumul. Aţi venit în 
legătură cu Natalie și Bick. Suntem cu toţii șocați. 

— Ii cunoșteaţi? 

— Da, foarte bine chiar. E o mare pierdere. Mă întorc 
mai târziu, Jake. Voiam doar să văd ce mai faci. 

— E în regulă, spuse Eve. Eu am terminat. Se gândi o 
clipă la informaţiile pe care le avea. Sunteţi vicepreședinte 
al firmei. 

— Așa e. 

Dar nu partener, se gândi Eve, în ciuda costumului 
scump și a imaginii de sine pe care o afișa. 

— Din această postură, aţi avut contacte importante cu 
vreuna din victime? 

— Nu prea mult, nu la birou. Nat și Bick erau prieteni cu 
fiul meu, așa că-i cunoșteam mai bine în afara serviciului. 
Randall se duse spre Jake și-și puse mâna pe umărul lui. 
Alcătuiau un cuplu deosebit. 

— V-a spus vreunul din ei ceva de vreo problemă, la 
birou sau în afara orelor de program? 

— Nu, deloc. Randall ridică mirat din sprâncene. Își 
făceau munca cu pricepere și erau fericiţi, cel puţin din 
câte știu eu, în viaţa personală. 

— Trebuie să vă întreb, așa e procedura, unde eraţi în 
noaptea crimei? 

— Eram cu clienţi. Sasha Zinka și Lola Warfield. Am fost 
la un cocktail și la cină la restaurantul Enchantment și apoi 
ne-am dus la Club One, să ascultăm jazz. 

— La ce oră v-aţi retras? 

— Cred că era înjur de două când am plecat de la club. 

Am luat un taxi toţi trei și eu le-am lăsat la casa lor. Nu 
sunt sigur, dar presupun că era aproape trei când am ajuns 
acasă. 

— Mulţumesc. 

— Eu am fost cu prietena mea la bunicu', spuse Jake 
când Eve se uită spre el. Cred că am plecat de acolo pe la 
douăsprezece, douăsprezece și jumătate. Ea a rămas peste 
noapte. 

— Vă mulțumesc pentru timpul acordat, spuse Eve și se 
ridică în picioare. Dacă mai am întrebări, vă voi contacta. 

Eve merse din birou în birou, întrerupând întâlniri și 
convorbiri, croindu-și drum printre oamenii care plângeau. 
Cu toţii îi plăceau pe Nat și Bick și nimeni nu știa să fi avut 
vreo problemă. Obţinu ceva mai multe informaţii de la 
secretara pe care Natalie o avea în comun cu alţi doi 
contabili. 

O găsi pe Sarajane Bloomdale în pauză, trăgându-și 
nasul deasupra unei căni de ceai, care mirosea a mușchi 
ud. Era o femeie mititică, cu o tunsoare rotundă, părul 
ajungându-i până deasupra sprâncenelor. 

— Am fost plecată vreo două zile, îi spuse Sarajane lui 
Eve. Am răcit îngrozitor. În marea majoritate a timpului 
am dormit și apoi ieri, Maize, o altă secretară, m-a sunat. 
Plângea ca o isterică. Mi-a povestit ce s-a întâmplat. Nu-mi 
venea să cred. Tot spuneam: E o tâmpenie, Maize. Eu tot 

repetam asta și ea mă asigura că sunt morţi. Și eu 
spuneam... 

— Am înţeles. De cât timp lucrezi cu Natalie? 

— Cam de doi ani. Era super. Nu se aștepta de la mine 
să fac tot felul de chestii care nu mă priveau, la fel ca alţii. 
Te aleargă ca pe hoţii de cai pe aici. Dar Natalie era 
deosebită. Organizată, știți? Nu trebuia să cauţi mereu 
lucruri pe care uitase unde le pusese. Și își amintea tot 
soiul de chestii, ca de exemplu ziua ta de naștere, sau 
aducea dulciuri din când în când. Și când m-am despărțit 
de prietenul meu, acum câteva luni, m-a invitat la masă. 

— Lucra la ceva anume în ultimul timp? A făcut vreo 
cerere mai neobișnuită? 

— Nimic ieșit din comun. Lucra la ceva, pentru că 
închidea ușa cu cheia. Sarajane se uită pe după Eve, 
verificând ușa din priviri. Eu m-am gândit că făcea 
pregătiri de nuntă, șopti Sarajane. În mod normal nu avem 
voie să ne ocupăm de treburi personale când suntem la 
serviciu, dar știți, când e nunta ta, lucrurile se schimbă. 

— Dar ce-mi poţi spune de convorbirile făcute prin 
intermediul tău, sau de corespondenţa de care te-ai 
ocupat? 

— Chestii de rutină. Dar știți, în ultimul timp, a lucrat de 
câteva ori peste program. Am observat de vreo două ori 
când am verificat calendarul zilnic de pe calculatorul ei. 
Am remarcat că se conectase după program. Cred că i-am 
zis ceva în legătură cu asta. După cum spuneam: Of, 
Natalie, o să-ţi cadă nasul dacă-l ţii tot în hârţoage. Dar ea 
s-a schimbat la față și mi-a spus să nu zic nimănui de asta. 
Recupera ce nu avusese timp să facă. 

— Şi ai spus cuiva de asta? 

— Poate. In trecere. 

— Cui? 

— Nu știu. Poate lui Maize, sau lui Ricko, de la 
departamentul juridic. Eu și cu Ricko suntem prieteni. 
Poate că i-am spus ceva, cum că muncea prea mult și era 

păcat, pentru că o obosea. Se vedea. Şi că ar fi trebuit să 
se relaxeze mai mult în compania tipului ei. Şi să aibă grijă 
la pirania aia care lucrează cu el. 

— Despre ce pirania e vorba? 

— Lilah Grove. Quinn, ea e secretară acolo, spune că 
domnișoara Grove flirtează cu domnul Byson ori de câte ori 
are ocazia și-i cere să vină la ea în birou să o ajute, să 
discute despre clienţi la masă sau la o cafea. 

Sarajane arboră o mină dispreţuitoare. 

— A pus ochii pe el, știți? Tipii mai calcă uneori pe de 
lături. I-am spus și lui Natalie. Era ṣefa mea, nu? Așa că i- 
am spus, dar ea a râs. 

— Bine. Ştii cumva dacă Natalie a vrut să intre în 
audienţă la vreunul din șefii de pe aici? Dacă avea cumva 
de gând să ceară o întrevedere vreunuia dintre ei? 

— Mie nu mi-a spus nimic în această perioadă. Hmm, 
voi, polițiștii mi-aţi preluat aproape toate însărcinările. Nu 
prea știu ce să fac. 

— Nu știu ce să-ţi spun. 

Eve se duse în cele din urmă la Cara Greene și intră în 
birou, chiar în clipa în care femeia se pregătea să ia o 
pastilă albastră. 

— Antinevralgic, spuse ea. Mă doare capul îngrozitor. E 
o zi oribilă. 

— Ştiţi cumva de ce Natalie venea să lucreze peste orele 
de program? 

— Nu. Cara se încruntă. Cu toţii lucrăm până târziu și în 
perioada asta a anului ne pregătim pentru sezonul de 
impozite. Dar... O știu pe Natalie că stătea două, trei ore 
peste program. Şi nu mai vorbesc de cele patru săptămâni 
înainte de cincisprezece aprilie, când, practic, mai toată 
lumea locuiește aici. Dar nu era ceva obișnuit pentru ea să 
plece și apoi să se întoarcă și să-și reia munca. Vreţi să 
luaţi loc? Eu trebuie să mă așez. Nu mă simt prea bine. Se 
instala pe un scaun. Am tot primit apeluri de la clienţi 
furioși care-mi spun că cercetarea dosarelor lor de către 

poliţie este o chestie foarte neplăcută. Încerc să-i consolez 
pe cei de aici când vin să-mi plângă pe umăr în legătură cu 
Natalie sau mă străduiesc să le alung temerile că ceva li se 
poate întâmpla și lor. Și încerc să mă tot gândesc, dacă nu 
cumva aveţi dreptate și chestia asta îngrozitoare este 
legată de vreo problemă profesională care mie mi-a scăpat 
din vedere. 

— Şi nu reușiţi să vă daţi seama. 

— Nu, nu-mi vine nimic în minte. Mă gândesc că poate 
era o chestie personală. Cineva voia să le facă rău, pentru 
că era gelos, sau supărat. Nu știu. 

— Se poate vorbi de invidie aici la birou? 

— Mai degrabă de competiţie. Şi cu siguranţă, nu toată 
lumea e prietenă cu toată lumea. Dar, sincer, nu cred că 
cineva îi purta pică sau avea vreun resentiment față de 
Natalie. 

— O știți pe Lilah Grove? 

— Femeia fatală de la conturi personale. Buzele Cărei 
schiță un zâmbet. Da, am auzit bârfele cum că ar fi fost 
mult prea prietenoasă cu Bick. Dar Natalie nu-și făcea griji 
și nu am auzit vreodată ca Natalie să se fi certat cu Lilah. 

Poate că-și rezolvau problemele personale după orele de 
program, se gândi Eve în timp ce cobora să se întâlnească 
cu Peabody. 

— Ai vorbit cu Lilah Grove? A 

— Ce, ai cumva un al șaselea simţ? Întrebă Peabody. Ea 
era prima persoană de care voiam să-ţi vorbesc. 

— Diva sexy a departamentului. S-a dat la Byson. Care e 
părerea ta? 

— E cam dură și arțăgoasă. Vanitoasă și ambițioasă. 
Spune că flirtul pornea din ambele părţi, că era nevinovat 
și și-a exprimat dezgustul și enervarea, amândouă părând 
false, că cineva din departament o poate bârfi în legătură 
cu asta. A plâns de câteva ori când a venit vorba despre 
victime, dar fără ca asta să aibă efect asupra cosmeticelor 
cu care era dată și care par a fi aplicate într-o manieră 

profesionistă și de asemenea, par a fi foarte scumpe. Să dă 
cu Fă-mă. 

— Ce? 

— E un parfum de calitate, nu o chestie de duzină, sau 
apă de nu știu ce. Îmi place și mie să mă dau cu el când 
mai merg pe la centrele comerciale. 

— Tu ești aceea? 

— Care? 

— Acea persoană, din tot universul, căreia îi place să fie 
pulverizată de trupele de spray. 

Peabody își trase umerii în spate și-și ridică mândră 
capul. 

— Suntem mai multe. Alcătuim o armată mică, dar 
plăcut mirositoare. 

— Da, pun pariu că Fă-mă miroase ca o pajiște însorită. 
Mă duc să aprofundez dialogul cu Grove și apoi ne 
întoarcem la sediu. 

— Al doilea birou, pe dreapta. 

— Mă duc singură. Vorbește cu McNab. 

— Am înţeles. 

Ușa biroului era deschisă. Eve văzu o blondă cu părul 
lung, care stătea pe un scaun din piele, de culoarea 
caramelei și își examina manichiura în timp ce vorbea la 
telefon. 

În birou erau multe flori și pe un cuier cromat se aflau o 
haină lungă, roșie și o eșarfă albă. Cana de cafea de pe 
birou era tot roșie și avea un L strălucitor înscris pe ea. 

Blonda purta un costum albastru cu o bluză de dantelă 
cu en coeur. Când ridică privirea, Eve putu să-i vadă ochii 
verzi, ca de pisică. 

— Stai puţin, spuse persoanei de la telefon. Pot să vă 
ajut cu ceva? O întrebă pe Eve. 

Eve îi arătă insigna și Lilah ridică privirea spre tavan, 
exasperată. 

— Îmi pare foarte rău, dar va trebui să revin. Voi face 
rost de informaţii înainte de ora două. Sigur. La revedere. 

Își scoase căștile și le puse pe birou. 

— Am discutat cu cineva de la voi. 

— Şi acum puteţi discuta și cu mine. Locotenent Dallas. 

— Cel puţin evoluez pe scara gradelor. Auzi, îmi pare 
rău de Bick și Natalie. A fost un șoc îngrozitor pentru toţi 
cei care i-au cunoscut. Dar am de lucru. 

— Ciudat, la fel și eu. Aveaţi o aventură cu Bick? 

— Cu siguranţă sunteţi mai directă decât detectivul care 
a fost aici mai devreme. E vorba doar de un flirt de birou. 
Inocent. 

— Şi în afara biroului? Ridică din umeri. 

— Nu am ajuns până acolo. Poate dacă am mai fi avut 
timp. 

— Deci nu aveaţi nicio problemă să vă implicaţi în relaţia 
lui? 

Zâmbind, Lilah își examina din nou la unghiile. 

— Încă nu era căsătorit. 

— Care e problema, Lilah? Nu reușești să-ți găsești 
singură un bărbat care să fie doar al tău? 

— Pe oricine vreau eu. 

— Cu excepţia lui Bick. 

— Ești a dracului, nu? 

— De asta poti fi sigură. De ce Bick? 

— Pentru că arăta bine și avea un corp magnific. Mi se 
părea că ar fi bun în pat. Am fi alcătuit o echipă și în afara 
lui. 

— Probabil că erai foarte ofuscată că nu mușca momelile 
tale. 

— Dacă nu voia să mi-o tragă, era problema lui. Dacă 
crezi că l-am ucis, pe el și pe drăguţa lui din cauza asta, ar 
trebui să vorbeşti cu detectivul tău. Am două alibiuri. 
Gemeni, înalţi ca bradu' și proști ca gardu'. l-am epuizat pe 
amândoi, pe la trei dimineaţa. 

— Care era contul principal al lui Bick? 

— Wendall James, spuse ea fără să ezite. 

— Şi cine se ocupă de acest cont, acum că el e mort? 
Lilah înclină capul. 

— Oficial? Nu s-a decis încă. Neoficial? Mă voi strădui 
să-l primesc eu. Dar nu trebuie să ucid să primesc conturi, 
iubire. Trebuie doar să mă pricep la ceea ce fac. 

— Nu mă îndoiesc de calităţile tale, spuse Eve și plecă să 
se întâlnească cu Peabody. 

— E ceea ce bunică-mea ar numi o nucă tare. 

— Nu înţeleg. Eve luă curba și se îndreptă spre sediul 
central al poliției. Dacă o nucă e tare, o arunci. Ea e genul 
care știe să se lipească bine. 

— Înseamnă... nu contează. Crezi că e implicată? 

— S-ar putea. Dar nu e genul care ucide pentru a obţine 
ceea ce vrea. Își folosește capul, sexul, înșală, poate chiar 
fură. Ar putea seduce pe cineva să facă treburile ei 
murdare, dar care ar fi rostul aici? Byson a ieșit din peisaj, 
poate obţine unele din conturile lui și e promovată mai 
repede. Dar de ce și Copperfield? Şi ea a fost victima 
principală. Ce ai aflat în legătură cu alibiurile? 

— Da, la Jake Sloan e DeLay, Rochelle. Douăzeci și cinci 
de ani, necăsătorită, lucrează la o firmă de catering, la 
Palace. 

— Lucrează pentru Roarke? 

— Da, într-un fel. Tatăl ei e DeLay, bucătarul-șef de la 
Palace. Lucrează acolo de doi ani. Nu are cazier judiciar. 

Eve o luă la stânga. 

— O să trecem pe acolo, să avem confirmarea directă a 
alibiului. Ce altceva? 

— La Randall Sloan. Sasha Zinka și Lola Warfield. 
Patruzeci şi opt şi respectiv patruzeci şi doi de ani. 
Căsătorite de doisprezece ani. Au mulţi bani, Zinka se 
trage dintr-o familie bogată. Sunt Femme. 

— Ce e asta? 

— Cosmetice de mare clasă. Compania a fost fondată de 
străbunicul lui Zinka și a rămas una din puţinele companii 
independente din branșă. Au centre de înfrumusețare unde 

vând produsele lor. Zinka are mici probleme. Violenţă, 
daune materiale. A lovit un poliţist. 

— Serios? 

— Nu a făcut închisoare. Are o mulțime de amenzi mari 
și câteva procese civile. În ultimii zece ani n-a mai avut 
necazuri. 

— Probleme ale tinereţii. Un temperament mai năvalnic. 

— Alibiul lui Kraus are și mai mulţi bani. Madeline 
Bullock și Winfield Chase. Mamă și fiu. Bullock, Sam, a fost 
cel de-al doilea soț al ei și nu au avut copii. Ela murit la o 
sută doisprezece ani. Au fost căsătoriţi cinci ani. Ea avea 
patruzeci și șase de ani. 

— Nu-i așa că e romantic? 

— Da, ţi se înmoaie inima. Primul soţ a fost mai tânăr, 
avea șaptezeci și trei de ani și ea douăzeci și doi. 

— Înstărit? 

— Da, nu la fel ca Sam Bullock, dar avea ceva avere. A 
fost mâncat de un rechin. 

— Hai las-o! 

— Serios. Făcea scufundări lângă Marea Barieră de 
Corali. Avea optzeci și opt de ani. Şi rechinul a trecut pe 
acolo și hat. 

Se uită la Eve gânditoare. 

— Să sfârșesc ca mic dejun pentru rechini e pe lista mea 
de zece modalităţi în care nu vreau să mor. Tu? 

— S-ar putea să treacă pe locul întâi, acum când îmi dau 
seama că e posibil. A fost ceva necurat? 

— Nu au putut să vorbească cu rechinul, dar cazul a fost 
considerat un accident nefericit. 

— Bine. 

— Compania Bullock este diversificată, dar produsele 
farmaceutice au fost prima afacere. Fundaţia, pe care o 
conduce văduva de la moartea soţului de acum opt ani, 
finanţează cu milioane de dolari anual tot felul de acţiuni 
de binefacere. Copiii sunt prioritatea. Văduva nu are 
dosare penale, dar fiul ei, în vârstă de treizeci și opt de ani, 

a avut dosar când era minor. Nu figurează nicio căsnicie 
sau concubinaj la dosar. 

— Au sediul la Londra, nu? 

— Da. Mai au și alte case, dar niciuna în State. Mama și 
fiul locuiesc la aceeași adresă. El e vicepreședinte la 
fundaţie. 

— În mod normal ar trebui să-și poată permite o casă. 

— În ultimul rând, pentru Myers, îi avem pe Karl și Elise 
Helbringer, din Germania. Căsătoriţi de treizeci și cinci de 
ani, au trei copii. Karl a intrat în afaceri cu Elise când avea 
douăzeci de ani. Au făcut cizme, apoi pantofi și genti și tot 
felul de astfel de lucruri. Inclusiv dragoste, pentru că se 
pare că s-au căsătorit la scurtă vreme. Au dat lovitura în 
lumea modei și a articolelor de sport și au construit un 
frumos imperiu german. 

— Cizme. 

— Produsul original, care încă este primul pe lista de 
vânzări. Tu porţi o pereche chiar acum. 

— Cizme Helbringer. Distincte datorită simplităţii lor. 
Oricum, nimic despre ei sau odraslele lor. 

— Vom face verificări mai amănunțite când ajungem la 
sediu. 

Eve opri în faţa intrării hotelului lui Roarke, Palace. 
Portarul se îndreptă imediat spre ele. Eve văzu că o 
recunoaște și apoi citi în ochi lui resemnarea când cobori 
din mașină. 

— Bună dimineaţa, doamnă locotenent. Vreţi să pun pe 
cineva să vă parcheze vehiculul? 

— Tu ce crezi? 

— Cred că vreţi să-l lăsaţi exact acolo unde este. 

— Vezi că știi. Urcă pe scări și intră în holul de 
marmură, unde erau o mulţime de flori și câteva fântâni 
strălucitoare. 

Se duse spre recepţie. Când văzu din nou în privirea 
unui recepţioner că o recunoaște, se gândi că Roarke 

făcuse o ședință cu personalul și le arătase fotografia sa. 
Totuși, își scoase insigna. 

— Vreau să vorbesc cu Rochelle DeLay. 

— Sigur, doamnă locotenent. O contactez imediat. Vă 
rog să luaţi loc. 

Fiindcă toată lumea era foarte cooperantă, Eve hotări să 
fie la fel. 

— Mulţumesc. 

Se așeză pe unul din scaunele îmbrăcate în catifea, cu 
spătarul înalt, care erau în jungla de flori. 

— Dacă bunică-mea, cea cu nuca tare, vine vreodată pe 
aici, o s-o aduc să bem un ceai la Palace. Peabody inspiră 
profund mirosul florilor când se așeză. Cred că i-ar plăcea. 
Oricum, am putea profita de ocazie să discutăm despre 
petrecerea lui Mavis. 

— Nu cred. 

— Haide, Dallas. Ne apropiem de momentul zero. 
Oricum, am ales tema. Pentru că e vorba de Mavis, și 
gândindu-mă la scaunul pe care l-ai cumpărat, am decis să 
fie curcubeu. Am dat de un magazin cu chestii pentru 
petreceri, ieri-seară în drum spre casă, și am cumpărat tot 
felul de lucruri drăguţe. 

— Fantastic. Continuă. 

— Apoi mai trebuie să ne gândim la flori. Mi-am propus 
să trec pe la florăria asta pe care o știu eu, dar chestia e 
că... că nu-mi prea permit să, știi tu, plătesc. 

Deși încercase să o aducă la tăcere pe Peabody, ultima 
replică îi atrase atenţia. 

— Iisuse, Peabody, nici nu trebuie să plătești. Nu e de 
datoria ta. 

— Vreau să ajut cu tot, dar... 

— Nu cu banii, spuse Eve și se strădui să se concentreze 
asupra problemei. Ai dreptate. Trebuie să fie tot felul de 
chestii. Cu cât mai multe, cu atât o să fie Mavis mai 
fericită. Dacă tu ești dispusă să le cumperi, eu le voi plăti. 

— E bine, e fantastic. Dar, nu am întrebat cam care e 
bugetul. 

Eve oftă. 

— Cred că doar infinitul ar putea fi o limită. 

— Excelent. O să fie cel mai tare eveniment. 

— Şi acum lasă fetița deoparte și fii polițistă, spuse Eve 
ridicându-se în picioare. 

Eve văzu creatura drăguță care se îndrepta spre ele. 
Costumul pe care-l avea era aproape cazon. Culoarea 
verde tomnatic se potrivea cu tenul ei cafeniu și părul, 
care era șaten și bogat. 

Buzele schițară un mic surâs însă ochii ciocolatii 
rămaseră inexpresivi. 

— Doamna locotenent Dallas și... 

— Peabody. Detectiv, spuse Peabody. 

— Eu sunt Rochelle DeLay. Probabil că aţi venit în 
legătură cu Natalie. E în regulă dacă stăm aici? Biroul meu 
e cam înghesuit deoarece au fost depozitate acolo o 
mulțime de accesorii pentru o petrecere. 

— E foarte bine aici. 

— Tocmai am vorbit cu Jake. Aș vrea să meargă acasă. 
Nu cred că e pregătit să fie acolo, să-i vadă pe toţi, pentru 
că era obișnuit să discute tot timpul cu Natalie. 

— Eraţi prietene? 

— Da. Ne-am împrietenit când am început să ies cu Jake. 
Dar Nat și Jake? Se uită în altă parte, așa cum fac toţi 
oamenii când sunt pe punctul să-și piardă cumpătul. Erau 
ca fraţii. 

— Nu te-a deranjat că tipul cu care te vedeai era așa de 
apropiat de altă femeie? 

— Poate, dacă ar fi fost oricine altcineva în afară de Nat. 
Dar ea era îndrăgostită de Bick și-mi plăcea foarte mult. 
Ne distram bine împreună, toţi patru. Ne-am potrivit. Nu 
știu ce să fac pentru Jake. 

— Domnișoară DeLay, spuse Peabody, câteodată, 
femeile le spun prietenelor lor lucruri pe care nu le 

împărtășesc unui bărbat, indiferent cât de apropiate de 
acesta ar fi. V-a zis cumva Natalie că ar fi îngrijorată, sau 
preocupată? 

— Nu îmi amintesc. Dar... trebuia să luăm prânzul 
împreună în ziua dinainte de... dinainte. M-a sunat să-mi 
spună că nu se simţea foarte bine și că rămânea acasă. 
Eram ocupată, spuse Rochelle cu o voce pierdută. Așa că 
am respirat ușurată. Și acum, când mă gândesc, părea, nu 
știu cum, puţin agitată, nervoasă. Dar atunci n-am luat în 
seamă acest lucru. Aș fi putut să merg la ea, să-i duc ceva 
de mâncare. Asta mai fac uneori, dar atunci eram foarte 
ocupată. Dacă ar fi fost ceva în neregulă, poate mi-ar fi 
spus. Mă tot gândesc la asta. 

— Regretele nu rezolvă nimic, zise Eve. Spune-mi unde 
erai în noapte când ea și Bick au murit. 

— Am cinat la bunicii lui. Apoi am jucat bridge. Adică ei 
au jucat, spus ea zâmbind șters. Au încercat să mă înveţe, 
dar tot nu știu. Am plecat după miezul nopţii și ne-am dus 
la Jake. Trăim împreună, neoficial. Eram în sala de bal de 
est. 

— Poftim? 

— A doua zi dimineaţă. Eram în sala de bal și ajutam la 
pregătirea unei întâlniri. Jake a intrat și m-a găsit acolo. 
Plângea. Şi mi-a spus. Am stat pe jos, chiar în sala de bal. 

Eve se uită la cutiile de pe masa din sala de conferinţe și 
simţi cum o apucă durerea de cap. 

— Acum urmează munca de sclavi. Trebuie să verificăm 
tot din urmă cu două săptămâni. Din declaraţiile 
martorilor, reiese că oamenii au început să remarce că 
ceva nu era în regulă cu Copperfield încă de acum două 
săptămâni, și transmisia prin care Copperfield îl anunţa pe 
Byson că voia să-i arate ceva e tot din urmă cu două 
săptămâni. 

— Trebuie să verificăm numele și eventual notițele, 
spuse Peabody. Dar conturile? Probabil că vom apela la o 
mulțime de oameni pentru a le desluși pe toate. 

— Poate, spuse Eve. Dar deocamdată suntem doar noi 
două. Vom fi atente la repetări, în cazul unui dosar sau 
cont care apare recurent în acest timp. Mă refer la cele 
care au fost copiate pe calculatorul de acasă, sau pe al lui 
Byson. 

Eve se uită nefericită la automatul din sala de 
conferinţe, știind că este încărcat cu stocul său personal de 
cafea. 

— Orice menţiune a vreunei întâlniri cu vreunul din șefi, 
continuă ea. Întâlniri cu alţi contabili. 

— O să dureze ceva, comentă Peabody. Poate ar trebui 
să comand niște sandviciuri. 

— Cum vrei. Secretara ei a spus că de câteva ori s-a 
conectat după terminarea orelor de program în ultimul 
timp. Să vedem ce a accesat după serviciu. 

Se întoarse când ușa se deschise. 

— Aţi găsit ceva? Întrebă Baxter. 

— Se pare că a descoperit ceva necurat la serviciu și 
făcea cercetări pe cont propriu. Ulterior i-a împărtășit și 
logodnicului ei acest lucru. Ne axăm pe asta. 

— Mai ai nevoie de cineva? 

Eve își înfundă mâinile în buzunar. 

— Ce-ai de lucru? 

— Câteva chestii, majoritatea lipsite de importanţă. 
Nimic din ce băiatul n-ar putea să facă, spuse el referindu- 
se la stagiarul său, Trueheart. Puștiul îmi va spune dacă ai 
nevoie de ajutor de la mine. Am câteva zile libere și aș 
putea să mă ocup de asta. 

— Dacă vrei să lucrezi, o să muncești cu normă întreagă, 
în cazul în care e de resortul tău, trebuie să duci lucrurile 
la bun sfârșit. 

— Nicio problemă. 

Când comunicatorul îi sună se uită să vadă cine e. 

— Peabody, spune-i lui Baxter despre ce e vorba. Mă 
sună Whitney. Trebuie să-l pun la curent. 

I s-a ordonat să urce și l-a găsit pe comandantul Whitney 
la el la birou. I se păru că arată obosit, sau poate că 
împovărat era cuvântul potrivit. 

Părul negru aranjat în jurul feţei lui de culoarea cafelei 
era înspicat cu fire albe. Se uită la ea fără să spună nimic 
cât timp îi dădu raportul. 

— Ceea ce ai confiscat este la loc sigur? 

— Da, domnule. Detectivii Peabody și Baxter au început 
cercetările. Căpitanul Feeney supervizează tot ce e 
electronic, împreună cu detectivul McNab. 

— Alte piste? 

— Poftim? 

— Varianta unei probleme personale. Un fost iubit 
gelos? 

— Nu am eliminat posibilitatea, domnule comandant, dar 
nu există niciun indiciu în această direcţie. Totul pledează 
în favoarea supoziţiei că este vorba de o dublă omucidere 
motivată de ceva ce femeia a descoperit la locul de muncă. 

Comandantul încuviinţă. 

— Îţi dai seama cât de delicate sunt informaţiile pe care 
le deţinem acum? 

— Da, domnule. 

Privirea lui rămase aţintită asupra ei. 

— Te-ai gândit la faptul că tu personal vei avea acces la 
aceste informaţii? 

— Personal, domnule comandant? 

— Ești căsătorită cu un om de afaceri foarte puternic, 
care este implicat în multe sectoare ale industriei și 
finanţelor. Cu siguranţă, interesele lui nu coincid cu acelea 
ale unor firme ale căror informaţii le ai acum în posesie. 

Eve simţi un junghi în stomac. 

— În posesie am potenţiale dovezi. 

— Nu fi naivă, Dallas. 

— Nu am fost niciodată. Sunt investigatorul principal în 
două cazuri de omucidere și caut dovezi ale motivului și 
culpabilității. Nu mă interesează informaţiile secrete 
despre competitorii solului meu. 

— Există îngrijorarea că, dacă aceste date ajung în 
posesia lui, le va folosi împotriva competitorilor săi. 

Junghiul deveni și mai puternic. 

— Nu are nevoie de ajutorul meu pentru a fi competitiv 
în afaceri. Și nu ar călca în picioare două cadavre pentru a 
câștiga un ban în plus. Cu tot respectul, domnule, spuse 
ea, deși tonul ei era departe de a exprima acest lucru, dacă 
cineva susține altceva, aceasta este o ofensă la adresa mea 
și a soțului meu. 

— Nu este o chestiune de câţiva dolari în plus, ci de 
milioane de dolari în plus. Și da, este insultător. Şi este 

necesar să se înțeleagă. Dacă informaţiile aflate la 
dispoziţia ta vor fi folosite în alt scop decât la investigaţie, 
tu, acest birou și acest departament vom fi responsabili. 

— Din câte am înţeles eu, responsabilitatea mea este 
față de victime, faţă de oamenii din New York și față de 
acest departament care a fost mereu curat ca lacrima. In 
stomac nu mai simțea un junghi, ci o lavă încinsă. Dacă 
aveţi vreo îndoială cu privire la felul în care-mi înţeleg eu 
responsabilitățile, sau capacitatea mea de a le respecta, nu 
aveţi doar obligaţia să-mi luaţi cazul, dar chiar ar trebui să- 
mi retrageţi insigna. 

— Dacă vrei să fii supărată, n-ai decât. Și acum, 
locotenente, întoarce-te la muncă. 

Se răsuci pe călcâie, încercând să se calmeze, dar nu 
reuși să-și reprime furia. Se uită înapoi când deschise ușa. 

— Nu sunt bufonul lui Roarke, spuse ea răstit și trase 
ușa după ea. 

Se duse înapoi la sala de conferinţe. Privirea ei o făcu pe 
Peabody să-și înghită comentariul isteţ pe care voia să-l 
facă. 

— Doamnă, spuse ea, Baxter se ocupă de informaţiile 
legate de Byson. Deocamdată nu am găsit nicio informaţie 
transferată pe computerul lui de la Copperfield. 

— Continuaţi să cercetaţi. 

— Pe frontul informatic, McNab a raportat că mai multe 
fișiere au fost șterse din unitatea lui Copperfield. 

— Detectivul McNab îţi raportează ţie? S-a schimbat 
cumva lanţul de comandă în ultimele douăzeci de minute? 

Cunoscând acel ton, Peabody și-l menţinu pe al ei cât 
mai neutru. 

— Detectivul McNab a crezut că suntem împreună, aici 
sau pe teren. Și pentru că din câte știam eraţi la 
comandant, am preluat raportul și acum vi-l transmit. 

— Mă duc la Informatică. 

Peabody și Baxter își dădură ochii peste cap când se 
întoarse cu spatele. Și din fericire pentru ei, avură 

instincte destul de bune să se concentreze asupra muncii 
când se întoarse din nou cu fața spre ei. 

— Nimeni nu intră aici, sau se apropie de dosarele astea 
fără autorizaţia mea. E clar? 

— Da, să trăiţi! 

După ce ușa fu trântită, Peabody răsuflă ușurată. 

— Whitney i-a băgat mortul în casă. 

Eve intră în viteză în departamentul de informatică și de 
acolo se duse ţintă la laboratorul de calculatoare pentru a 
da de McNab. El era aplecat peste unitatea lui Copperfield. 
Câţiva detectivi sau tehnicieni lucrau la alte calculatoare în 
aceeași zonă. 

— Va trebui să foloseşti un cub privat de conectare când 
lucrezi la acest caz. 

— Cum? Ce? Spuse el și-și scoase o cască de pe urechi. 

— Acest caz este de ordinul albastru. Cub privat și 
rapoarte verbale. Nimeni nu trebuie să știe mai mult decât 
e nevoie. 

— Biiine. Se dădu puţin în spate, de parcă ar fi simţit 
căldura pe care o emana și-i era frică să nu se ardă. Am 
descoperit câteva chestii care au fost șterse. Erau... 

— Cub privat, se răsti ea. Acum. 

— Da, doamnă. Îmi va lua câteva minute să îl pregătesc. 

— Atunci începe. 

leși ca o furtună și intră în biroul lui Feeney. El era la 
birou, scriind ceva la computer în timp ce fredona un 
cântec. Din când în când murmura. 

— Aproape te-am prins, ticălosule. 

— Detectivii tăi au probleme în a înţelege ordinele, sau 
lanţul de comandă? Se interesă ea. 

El înjură și se uită la ea. Văzu ceea ce văzuse și Peabody. 
Se dădu ușor în spate și făcu semn cu capul spre ușă. 

— Vrei, te rog, să închizi aia? Ea o trânti. 

— Când mi se încredinţează un caz, oamenii care fac 
parte din echipa mea, fie ei de la Informatică, sau de la 
Omucideri, îmi raportează mie. 

— Ai vreo plângere de făcut în legătură cu unul din 
băieţii mei? 

Îi veni mintea la cap chiar înainte să răbufnească. Ce 
făcea? Provoca un scandal inutil, doar pentru că era 
furioasă? 

— Am un caz foarte sensibil. 

— Da, știu. Băieţii mei mi-au raportat și eu am 
înregistrat electronicele, așa cum ai cerut. Și? 

— O chestie cu bani mulţi. Tu ai putea crede că Roarke 
ar călca în picioare două victime pentru a face rost de 
acele informaţii și a o lua înaintea unui competitor? Crezi 
că ar putea să se folosească de investigaţiile și informaţiile 
mele - dacă i le-aș împărtăși - În interes personal? 

— Ce dracu' spui? McNab a făcut vreun comentariu 
idiot? 

— Nu. Whitney a făcut un comentariu direct. Feeney 
strânse din buze, apoi expiră puternic. 

— Mai am din cafeaua pe care mi-ai făcut-o cadou de 
Crăciun. Vrei una? 

— Nu, nu, repetă ea și se duse la fereastră. La naiba, 
Feeney. Dacă vrea să se dea la mine pentru ceva ce am 
făcut eu sau echipa mea, atunci n-are decât. Dar să spună 
că Roarke s-ar folosi de mine și că eu aș permite asta, 
întrece orice limită. 

— Ia niște alune. Dădu din cap. 

Feeney își băgă mâna în bolul cu alune de pe masă. 

— Vrei să-ţi spun ce cred eu? 

— Cred că da. Dacă am intrat peste tine acum când erai 
ocupat, înseamnă că vreau să aud ce ai de spus. 

— Presupun că unii dintre mahării ăia și avocaţii care îi 
iubesc s-au călcat în picioare și au dat din falei. S-au plâns 
la primar și la șef. Primarul și șeful i-au transmis toate lui 
Whitney. Trebuie să ia atitudine și să-ţi spună punctul de 
vedere al departamentului, să te avertizeze. Vrei să-ţi spun 
ce cred eu că gândește cu adevărat? - Da. 


— Îl cunosc de mult timp. Dacă ar fi fost cu adevărat 
îngrijorat, nu ti-ar fi dat cazul pe mână. Punct. Așa s-ar 
acoperi. Dar în loc să facă asta, ţi-a spus ce avea de spus și 
își pune fundul la bătaie. 

— Poate. 

— Dallas? Așteptă până când ea se întoarse. Te 
îngrijorează Roarke cât de cât în ce privește cazul ăsta? 

— Nu. La dracu', nu. 

— Crezi că mă îngrijorează pe mine, sau pe oricine 
altcineva care lucrează la acest caz? 

Junghiul din stomac începea să cedeze. 

— Nu. Dar trebuie să-i spun lui Roarke și chiar dacă nu-i 
voi împărtăși niciuna din informaţiile legate de caz, tot 
trebuie să mă duc la el și să-i explic. Și dacă crezi că eu 
eram nervoasă când am venit aici, dă-mi voie să-ţi spun că 
asta a fost un fel de plimbare într-o zi însorită, faţă de felul 
cum o să reacționeze el. 

Feeney împinse bolul de alune spre ea și pentru o clipă i 
se citi amuzamentul pe chip. 

— Căsnicia e ca un câmp minat. 

— Da, la dracu'. Dar se relaxa puţin, îndeajuns pentru a 
se așeza pe un colţ al biroului și a lua câteva alune. Imi cer 
scuze. 

— N-ai de ce. Ne cunoaștem de mult timp. 

— Nu știu cât loc mai ai în programul tău, dar cu 
siguranţă că aș avea nevoie de tot ajutorul tău. 

— Probabil că mai pot renunţa la câte ceva. Mie îmi plac 
programele complete. 

— Mulţumesc. 

Cu nervii calmaţi, Eve se duse în sala de conferințe 
unde-i găsi pe Peabody și pe Baxter cufundaţi în cercetare 
și într-un morman de sandviciuri. Când intră, Baxter 
rămase cu ochii pe ecran, dar Peabody riscă să arunce o 
privire. Clar încurajată de ceea ce văzu pe chipul 
partenerei sale, arătă cu capul spre mâncare. 

— M-am gândit că astea ne vor ajuta. 

— Bine. Deși se calmase și apetitul îi dispăruse, Eve luă 
câteva discuri și se duse la un calculator. O clipă mai 
târziu, o cană de cafea își făcu apariţia lângă cotul ei. 

— M-am gândit că s-ar putea să ai nevoie și de asta cât 
suntem aici. 

— Mulţumesc. Probabil că ţi-ai imaginat că o să împart 
cafeaua și ai încărcat mașina pornind de la presupunerea 
asta. 

— Ar fi o presupunere incorectă? Spuse Peabody 
zâmbind cuceritor. 

— Presupunerea mea e că tu sorbi deja cafeaua. 

— Baxter soarbe. Eu beau delicat. Eve inspiră. 

— Uite ce e. Comandantul voia mai mult decât o simplă 
informare. Avea unele motive de îngrijorare, sau vreun 
dobitoc are motive de îngrijorare, în legătură cu un posibil 
acces al lui Roarke la unele din informaţiile astea, prin 
intermediul meu. Şi că apoi ar putea să le folosească 
pentru a-și scoate din joc competitorii. 

— Nici nu-i de mirare că aveai chef să-ţi descarci nervii 
asupra oricui îţi ieșea în cale, comentă Peabody. 

— Ei bine. Baxter făcu o pauză îndeajuns de mare pentru 
a se scărpina pe bărbie. Presupun că Whitney a spus ce 
avea de spus, chiar dacă știa că rahatul era inflamabil. Nu-i 
nicio plăcere să fii șef. 

Ultimele rămășițe de furie ale lui Eve se topiră. 

— Da. Hai să săpăm în rahatul ăsta până dăm de aur. 

Au săpat ore întregi. Fișierele lui Natalie Copperfield 
erau bine organizate, dar nu i-au condus la niciun rezultat. 

— McNab a spus că s-a mai și șters de pe calculatoare, 
zise Eve. Există lucruri care ar putea fi interpretate drept 
timp pierdut, sau dosare șterse. Găuri mici, dacă le privești 
așa. O albinuţă foarte harnică. 

— Mă face să mă simt ca un trântor, încuviinţă Peabody. 
Ceea ce desigur că nu sunt. Pentru că sunt detectiv și un 
membru activ al poliţiei newyorkeze, antrenată în cel mai 
bun departament. 

— Pupă-n fund, spuse Baxter zâmbind. 

— Am trei stele de aur la sportul ăsta. 

— Este fascinant, zise Eve pe un ton sec. Dar ceea ce 
vreau eu să spun e că, datorită modului eficient de 
organizare a dosarelor, pe care-l avea Copperfield, se vede 
clar un model al găurilor. Care merge în timp până acum 
cinci, șase luni. 

— Şi mie mi se pare la fel, încuviinţă Peabody. S-ar 
putea să fie doar timpul dedicat pregătirilor de nuntă. 
Câteva probleme personale rezolvate la locul de muncă. Ni 
se întâmplă și celor mai buni dintre noi. 

— Poate. Sau poate că este vorba de un cont care i-a fost 
dat în acea perioadă. Aceste pauze încep să se mărească 
de acum zece zile. Cam pe atunci când credem noi că a 
găsit ceva îndoielnic. 

— Dacă ucigașul a șters aceste dosare, începu Baxter, 
înseamnă că el, sau ea, a avut acces la computerul și la 
fișierele ei. Nu cred că un client ar fi putut să le acceseze. 

— Ar fi putut intra din altă parte, sau să plătească pe 
cineva care avea cunoștințele necesare să facă asta, 
replică Eve. Sau s-ar putea să fie cineva din interior. Sau 
amândouă variantele. Ceea ce nu găsim noi este tocmai 
proba că exista ceva ce ucigașul nu voia să fie descoperit. 

— Supervizoarea ei ar trebui să-i cunoască toate 
conturile, spuse Peabody. 

— Da. O să trec pe acolo, să mai vorbesc cu ea înainte 
de a merge acasă. Peabody, vreau ca toate aceste 
informaţii să fie securizate. Baxter, dacă vrei să faci ceva 
muncă de teren, poţi să iei legătura cu sora victimei. Vezi 
dacă Copperfield a spus ceva de primirea unui cont nou în 
ultimele șase luni. În mod normal ar trebui să fie unul 
mare. 

— Am înţeles, mă ocup de asta. 

— Verifică-l și pe Trueheart și ce ai tu de făcut. Dacă 
trebuie să lucrezi în plus, anunță-mă. O să-ți dau eu 
acordul. 

— Mulţumesc. 

— Peabody, dacă McNab a găsit ceva, vreau să mă 
anunti. Orice, indiferent de oră. Sunt pe teren. 

Aglomeraţia traficului îi aminti lui Eve de momentul 
zilei. Probabil că firma era închisă deja în ziua respectivă. 
Sună la adresa de acasă a Cărei Greene, pe care o avea în 
memorizator. Pentru că fii transferată pe curierul vocal, îi 
lăsă mesaj să o sune cât de repede posibil. În speranţa că 
Greene lucra peste program, Eve sună și la telefonul de la 
serviciu și lăsă același mesaj. 

Nu avea rost să se ducă la ușa unui apartament gol, 
decise ea. Avea să aștepte să fie sunată, sau să dea de 
Greene dimineața următoare. 

Acum trebuia să găsească cea mai bună metodă de 
abordare a lui Roarke. 

Să nu-i spună nimic nu era o opţiune. Chiar dacă ea ar fi 
încercat să se eschiveze, el ar fi simţit ceva. Tipul avea 
simţurile dezvoltate ca un vultur. Și dacă era evazivă, avea 
să ajungă inevitabil să mintă. Și dacă minţea greșea. 

La naiba, chiar nu avea chef să treacă printr-o asemenea 
încercare. 

Să fie directă probabil că era cea mai bună opţiune. N- 
avea decât să explodeze, să ardă și apoi să se calmeze din 
cauza insultei. Era dreptul lui. 

Din nefericire, totul avea să se spargă în capul ei. Dar n- 
avea ce face decât să fie soţia bună care suportă orice. 
Apoi el avea să se scuze, poate chiar să o implore puţin. 

Cât de rău putea să fie? 

Era destul de împăcată cu situaţia când trecu porţile 
reședinței. 

Gândindu-se la diferite feluri de a deschide subiectul, 
trecu repede de la frigul de afară la căldura din interior. 
Lumină plăcută și aerul ușor parfumat erau alterate de 
prezența supărătoare a lui Summerset. 


115 


— Nu mi-am dat seama că aveaţi să vă luaţi câteva zile 
libere, spuse el când motanul plecă de lângă el pentru a 
veni spre ea. 

— Ce tot spui? 

— Pentru că v-aţi întors acasă fără să fiți acoperită de 
sânge și cu hainele întregi, am presupus că v-aţi petrecut 
ziua relaxându-vă. N 

— Ziua încă nu s-a terminat. Își aruncă haina pe 
balustradă. Aș putea s-o închei urmărindu-ţi fundul osos, 
dar tu ai fi cel plin de sânge și cu hainele rupte. 

Luă pisica în braţe și urcă împreună cu ea. Motanul 
torcea ca motorul unui elicopter când îl scărpina după 
urechi, absentă. În cele din urmă îl abandonă pe 
canapeaua din dormitor și verifică unde era Roarke, pe 
scanerul de interior. 

— Unde este Roarke? 


Roarke încă nu s-a întors acasă. 


Asta o făcea să mai câștige puţin timp, decise ea, și se 
dezbrăcă de haine schimbându-se în echipament de sport. 
Cea mai bună metodă de a-și limpezi mintea și de a se 
concentra era să facă niște exerciţii după care să asude, în 
sala de sport. 

Pentru a-l evita pe Summerset luă liftul și apoi programă 
o cățărare pe munte, pe aparatul cardiovascular. Făcu 
douăzeci de minute intense după care setă aparatul pe 
sprint. 

Începuse o serie de abdomene când Roarke intră în sală. 

— Ai avut o zi lungă? Spuse ea respirând greu. 

— Mda. Se aplecă și-i atinse buzele cu ale lui. Acum ai 
început sau termini? 

— Termin. Dar mai am destulă energie, dacă vrei să 
facem un antrenament. 

— Eu l-am făcut de dimineaţă. Nu vreau decât un pahar 
mare cu vin și o masă bună. 


116 


Eve se uită atentă la chipul lui. 

— Chiar ai avut o zi lungă. Probleme? 

— Chestii care mă irită, în mare parte, și de care am 
scăpat. Dar acum, dacă tot ai adus vorba, parcă nu m-ar 
deranja să înot puţin înainte de masă. Dacă îmi ţii 
companie. 

— Sigur. Luă un prosop și se șterse pe față. Să termine 
acum ce avea de făcut, sau să amâne până când se mai 
relaxează? Era greu de știut, se gândi ea, dar i se părea că 
nu e corect să-l lase să se relaxeze și după aceea să-l 
lovească în stomac. 

— Ah, s-a întâmplat o chestie. Pentru a-și mai acorda o 
clipă de răgaz, se duse să ia o sticlă de apă din frigider. 
Dubla omucidere pe care o investighez. Legătura cu firma 
de contabilitate. 

— Ai obținut mandatul? 

— Da, și are legătură cu asta. 

— Ce are legătură? 

Se îmbărbăta ca și cum ar fi urmat să sară într-o piscină 
cu apă foarte rece. 

— La unele niveluri, există îngrijorarea legată de 
sensibilitatea informaţiilor care se află acum în posesia 
poliției newyorkeze și cea mai mare este provocată de 
faptul că eu sunt căsătorită cu tine. 

— Se pune problema la anumite niveluri în legătură cu 
capacităţile tale de a te descurca cu informaţii sensibile? 
Tonul îi era plăcut, chiar amiabil. Și antenele ei tremurau 
din cauza asta. 

— Se pune întrebarea, la anumite niveluri, în legătură cu 
problema etică ce derivă din faptul că tu ai fi prea aproape 
de informaţii financiare secrete aparţinând unor actuali 
sau viitori competitori de-ai tăi. Dar vreau să știi că... 

— Deci presupunerea, o întrerupse el blând, este că-mi 
voi folosi soția și investigaţiile pe care le face în legătură 
cu o dublă omucidere, nu doar pentru a obţine informaţii 
financiare în legătură cu competitorii mei, prezenţi sau 

viitori, ci și că voi utiliza acele informaţii pentru câștig 
personal? Am înţeles bine? 

— Perfect. Ascultă, Roarke... 

— Nu am terminat. Vorbele erau șfichiuitoare. Le-a 
trecut cumva prin cap acestor niveluri, că nu am nevoie să 
mă folosesc de soţia mea sau de investigaţiile ei pentru a- 
mi pune la pământ competitorii în afaceri, dacă asta 
doresc? Și că am reușit cumva să fiu competitiv și chiar să 
am succes de unul singur, înainte de a cunoaște 
investigatorul principal din acest caz? 

Nu-i plăcea deloc lui Eve când el spunea soţia mea pe 
tonul acela. De parcă ar fi fost unul din ceasurile lui de 
mână. Simţi că furia i se urcă la cap și îi era greu s-o 
domolească. 

— Nu pot vorbi despre ce se întâmplă sau s-a întâmplat 
acolo, dar... 

— La dracu', Eve. Crezi că te-aș folosi pentru niște 
nenorociţi de bani? 

— Nici măcar o secundă. Uită-te la mine. Nici măcar o 
secundă nu cred asta. 

— Să calc peste cadavre, să risc să-ţi pătez reputaţia și 
pe a mea, pentru a avea un avantaj în cine știe ce afacere? 

— Tocmai ce am spus că nu... 

— Am auzit ce ai spus, se răsti el. Dar văd că pentru unii 
hoţul tot hoț rămâne. Am lucrat pe brânci pentru poliţie, 
mi-am dedicat o parte bună a timpului și mi-am asumat 
riscuri considerabile și acum îmi pun la îndoială 
integritatea? Pentru asta? Să-i ia dracu'. Dacă nu pot și nu 
vor să aibă încredere în tine după tot ce le-ai dat, sau în 
mine, dă-i dracului. Vreau să renunti la acest caz. 

— Tu vrei... hei, stai puţin. 

— Vreau să renunţi, repetă el. Nu vreau nici măcar un 
singur bit din acele informaţii sensibile la mine în casă, sau 
în mintea soţiei mele, sau oriunde altundeva de unde s-ar 
crede că le-aș putea lua. Să mă ia naiba, dacă accept să fiu 

acuzat că aș putea face așa ceva pentru a încheia o 
afacere. Nu voi accepta. 

— Hai să ne calmăm o secundă. Inspiră profund, de două 
ori, pentru ca sala să nu se mai învârtă cu ea. Nu-mi poţi 
cere să renunţ la investigaţii. 

— Exact asta îţi cer. Și dacă te ajută memoria, vei ști că 
ţi-am cerut foarte puţine lucruri legate de muncă. Nu ești 
singurul investigator calificat. Renunţă, îi ceru el. Și fă-o 
acum. Nu vreau să fiu insultat în halul acesta. Și nu voi 
tolera ca soția mea să fie cea care a adus insulta în casă, 
pentru că superiorii ei nu au ce le trebuie pentru a o face 
ei înșiși. 

Eve rămase ca trăsnită când el se răsuci pe călcâie și 
plecă. 

Furia își înfipsese colții în gâtul lui când plecă în viteză 
spre biroul său și închise ușile. Și știa că dacă nu ar fi 
plecat atunci, furia lui ar fi mușcat și mai mult din Eve. 

La naiba cu slujba ei. Poliţiști afurisiţi. De ce se amăgise 
la gândul că-l puteau accepta pentru cine și ceea ce era? 
Nu era inocent și nici nu pretinsese vreodată că ar fi fost. 

Furase? Adesea. Înșelase? Cu siguranţă. Se folosise de 
curaj și pricepere și orice altceva avusese la îndemână 
pentru a se lupta și a scăpa de viaţa mizerabilă pe care o 
dusese și a ajunge unde era acum? La dracu', bineînţeles 
că o făcuse și ar fi făcut-o din nou, fară remușcări sau 
regrete. 

Nu ceruse să fie considerat pur și sfânt. Fusese un câine 
vagabond din Dublin cu anumite abilităţi și o ambiţie 
specifică și se folosise de una pentru a o sluji pe cealaltă. 
Şi de ce nu? 

Era fiul unui om care ucisese cu sânge rece și, da, și el 
făcuse lucruri asemănătoare. 

Dar se transformase în altcineva. Și când se îndrăgostise 
de o polițistă, de o femeie pe care o respecta din toate 
punctele de vedere, renunţase la multe. Toate afacerile lui 
erau legale acum. Poate că cei din lumea afacerilor îl 
considerau un rechin, dar era unul care respecta legile. 

Mai mult decât atât, chiar lucrase cu polițiștii, elementul 
care reprezentase cândva inamicul. Oferise 
departamentului resursele sale de nenumărate ori. Faptul 

că făcând asta se amuzase nu schimba cu nimic datele 
problemei. 

Era o situaţie care-l înfuria și pe care o percepea ca pe o 
insultă. 

Cu mâinile în buzunare stă la fereastră și se uită afară la 
luminile orașului care devenise casa sa. r 

Era propriul său produs, se gândi din nou. Își construise 
viața și o iubea pe această femeie mai presus de orice. Şi 
faptul că cineva, oricine, se gândise că s-ar fi putut folosi 
de ea și că ea i-ar fi permis acest lucru îl scotea din minți. 

Ei bine, n-aveau decât să pună pe altcineva să lucreze 
până la extenuare ca să găsească ucigașul. Și dacă se 
gândeau că-l vor mai putea convinge să joace rolul de 
consultant, sau expert civil, se înșelau amarnic. 

Auzi ușa dintre biroul său și al lui Eve deschizându-se, 
dar nu se întoarse. 

— Am spus tot ce aveam de spus în legătură cu acest 
subiect, o anunţă el. Am încheiat. 

— Foarte bine, atunci poţi să asculţi. Nu te învinovăţesc 
că ești supărat. 

— Supărat? 

— Nu te învinovăţesc că ţi-ai ieșit din minţi de nervi. Și 
eu simt același lucru. 

— Bine. Suntem pe aceeași lungime de undă. 

— Nu cred că e așa. Roarke... 

— Dacă crezi că e o toană sau că poţi să mă convingi că 
nu e așa, te înșeli. Au depășit limita cu asta, Eve. Mă 
aştept să-mi respecţi poziția cu privire la acest subiect. Se 
întoarse spre ea. Mă aștept să mă pui pe mine înaintea a 
tot. 

— Așa voi face. Dar trebuie să mă asculţi. Cu limita 
depășită sau nu, nu poţi să-mi dai ordine cum îţi vine. 

— Era o declaraţie. 

— La dracu', Roarke. La dracu'. Propria ei furie era în 
creștere, dar peste ea se așternuse un strat de teamă 
bolnavă. Sunt nervoasă, tu ești nervos și dacă vom 

continua așa, ne vom enerva unul pe altul, poate îndeajuns 
pentru a trece o linie peste care nu vom putea reveni așa 
de ușor și asta când noi suntem cei care am fost pălmuiţi 
de alții. 

— De când departamentul îţi este ceva exterior? 

— Trebuie să-ţi demonstrez ceva ţie, acum? Și durerea 
se adăugă furiei și spaimei. Tie? Ce trebuie demonstrat 
aici? Loialitatea mea? Ordinea în care vin loialitățile mele? 

— Poate că da. Își înclină capul și spuse cu răceală: Mă 
întreb pe ce loc sunt eu în ordinea aia. 

Da, era foarte furioasă. Dar inspiră profund, înainte să-și 
piardă complet răbdarea. Sau și mai rău, să dea drumul 
lacrimilor care amenințau să curgă. 

— Am câteva lucruri de spus, la dracu', și am să le spun. 
Când termin, dacă vrei să renunţ la investigaţie, renunţ. 

Se simţi prins ca într-un clește și apoi eliberat, dar nu 
făcu decât să ridice din umeri. 

— Spune atunci. 

— Nu mă crezi, spuse ea încet. Văd asta. Te întrebi dacă 
nu cumva fac asta doar ca să te conving. Şi asta e 
insultător și am fost destul insultată pe ziua de azi. Așa că 
ascultă. Când cineva dă în tine, dă în mine. Așa este. Și nu 
doar pentru că sunt soţia ta, pentru că nu sunt vreo gâscă 
ce primește ordine de la soţul ei. 

— Nu cred că am spus eu gâscă. 

— Câteodată, când spui soţie, sună ca și cum ai spune 
gâscă. 

— Oh, la naiba. 

— Da, tipule. Dacă dau în tine, dau în mine, pentru că 
noi suntem o echipă. Pentru că poate nu pricep eu prea 
bine toată chestia asta cu căsnicia, dar lucrul ăsta l-am 
înţeles. Așa că, poti fi sigur că departamentul știe exact ce 
părere am eu despre treaba asta. 

— Bine, atunci... 

— Nu am terminat, zise ea pe un ton răstit. Când le-am 
spus lui Feeney, Peabody și Baxter, au avut cu toţii aceeași 

reacție. Că era insultător. Și a naibii să fiu, Roarke, dacă 
am chef să-mi pun coada între picioare și să mă dau lao 
parte. Nu doar pentru victime, și ele contează, contează al 
dracului de mult pentru mine. Ci pentru mândria mea 
personală și pentru a ta. La dracu' cu asta, pentru a 
noastră. Nu am de gând să mă dau la o parte doar pentru 
că primarul, sau comandantul, oricine, simte nevoia să-și 
apere fundul pentru că vreun idiot se plânge că tu ești mai 
deștept și mai bun și mai șmecher decât sunt ei. Și sunt 
furioasă! Spuse ea și dădu cu piciorul în biroul lui. Foarte 
furioasă pentru această lipsă de respect. De parcă eu aș fi 
vreo femelă tâmpită care ar compromite o investigaţie 
pentru câștigul bărbatului ei. Sau că bărbatul meu ar fi 
vreun fraier care nu e în stare să-și învingă competitorii 
fără un ajutor din afară. Nu îi las să scape cu una cu două. 
Nu vreau să-i las să ne dea la o parte așa. Nu-i vom lăsa să 
dea la o parte doi oameni care au murit pentru că încercau 
să facă ceea ce e corect, oricât de stupid ar fi fost, din 
cauza politicilor lor. 

Dădu din nou cu piciorul în biroul lui și simţi că se 
liniștește. 

— Ai făcut mult mai mult decât să mă susţii în ceea ce 
fac. Şi meriți mai mult din partea departamentului. Așa că 
nu mă voi limita doar să-ţi fiu alături și dacă tu crezi că eu 
ar trebui să mă retrag din această anchetă, atunci asta voi 
face. 

Se opri pentru a respira. 

— Asta voi face, pentru că dacă nu știi deja că tu ești pe 
primul loc, ești un mare prost. Dar nu așa demonstrezi 
ceea ce trebuie. Ar fi un răspuns mai potrivit dacă ai 
rămâne în calitate de consultant. Descoperirea celui, sau a 
celor care au făcut asta, ar fi riposta cuvenită. Vreau să 
finalizez acest caz și vreau ca tu să fii cu mine atunci când 
o fac. Dar tu decizi. 

Își trecu mâinile prin păr şi-şi dădu seama că era 
extenuată. 

— Decide. 

Nu spuse nimic o clipă, doar îngână ceva. 

— Ai face asta, ai abandona acest caz dacă ţi-aș cere-o? 

— Aș face-o, pentru că m-am gândit că în aceste 
circumstanţe ai dreptul să mi-o ceri. Nu sar când îmi 
ordoni tu, asule, nu mai mult decât o faci tu la ordinele 
mele. Dar când contează, contează. Asta e ceea ce vrei să 
fac? 

— Era, înainte să vii aici. Se duse la ea și-i luă faţa în 
mâini. A fost, trebuie să recunosc, atunci când eram 
aproape sigur că vei refuza și așa aș fi avut motiv să te 
acuz pentru toată tărășenia. Și apoi am fi consumat niște 
energie cu un scandal. O sărută pe sprâncene, pe nas, pe 
buze. Dar nu ai făcut asta, așa că presupun că nu se mai 
pune problema unui scandal. 

— Eu sunt oricând disponibilă. Roarke zâmbi. 

— E greu să-mi adun energia pentru un scandal, când 
trebuie să recunosc că ai dreptate. De fapt, acum că mă 
gândesc, e chiar o chestie care mă irită. Ceea ce ai spus dă 
totul peste cap. Victimele merită ca tu să te ocupi de cazul 
lor și să fiu eu al naibii dacă departamentul va avea 
satisfacția ca tu să dai înapoi din cauza mea. Și să fiu al 
naibii dacă voi accepta să fiu arătat cu degetul ca fiind un 
necinstit care se folosește de soţie. Am făcut multe la viaţa 
mea pentru care pot fi arătat cu degetul, dar asta nu. 

— Suntem chit? 

— Se pare că da. Dar termenul soţie nu e sinonim cu 
gâscă. Îmi iubesc soţia foarte mult. Și nu m-am culcat cu 
gâște decât ocazional. În trecut. 

Încă era nervos, remarcă ea. Oricât de calm și de stăpân 
pe sine părea, îl simţea clocotind de furie. Dar nu-l putea 
condamna pentru asta. Existau însă modalităţi mai bune de 
a consuma furia decât o ședință obositoare în sala de 
gimnastică, sau la piscină. 

— Tot trebuie să fac dușul ăla de care spuneam. Se 
îndreptă spre ușă uitându-se peste umăr. Mi-ar plăcea să 
am companie. 

Comandă dușul cu jetul de apă la putere maximă și la o 
temperatură ridicată și lăsă căldura să-i pătrundă în oase. 
Cu ochii închiși și apa curgându-i pe creștet, simţi că 
durerea de cap pe care o avusese toată ziua începe să se 
disipeze. Când simţi braţele care o înlănţuiau, corpul i se 
încorda. 

— Îmi pare rău, spuse ea ţinând în continuare ochii 
închiși. Va trebui să stai la coadă. Deja am aranjat cu un 
tip să facem sex sub duș. 

El îi luă sânii în palme și o mușcă ușor de umeri. 

— Poate reușesc să mă îngrămădesc și eu acolo. 

Eve dădu să se întoarcă, dar braţele o ţinură locului în 
timp ce gura lui îi explora ceafa și umerii. 

Cu un braț petrecut în jurul ei, el deschise 
compartimentul mic de sticlă și lăsă săpunul să-i curgă în 
palmă. I-l întinse pe sâni și pe burtă. O mângâia cu mișcări 
circulare în timp ce apa continua să-i împroaște. 

Simţea mici pulsaţii delicioase în tot corpul, puncte de 
tensiune care apăreau și dispăreau. Căldura umedă și 
mâinile moi o aduseră în pragul satisfacţiei sexuale. 

Ridică braţele și le duse la spate pentru a-l cuprinde 
după gât și a se deschide pentru el. Mâinile lui îi ajunseră 
între picioare. Se curbă, răsuflarea transformându-i-se într- 
un geamăt când el o aplecă peste margine. 

Tremură și se înfipse-n corpul lui ațâţându-i dorinţele în 
vreme ce el făcea același lucru cu ea. Corpul lui începu să 
se contorsioneze odată cu al ei până când creară o masă de 
căldură care se întindea de la inimă la vintre. 

O unitate, se gândi ea. Două suflete rătăcite, pierdute în 
umbră, care se găsiseră unul pe altul. Nici atunci când era 
nervos, nu artrebui să uite acest miracol. 

Când o întoarse cu faţa spre el, privirea îi era grea și ea 
zâmbi. 

— Ah, tu erai. Mi s-a părut mie cineva cunoscut, dar nu 
eram sigură. Îi luă bărbăţia în mână și-i spuse: Ah, da, 
recunosc asta. 

Tinu ochii deschişi când el o împinse lipind-o cu spatele 
de peretele ud. Apa cădea puternic peste ei și el îi căută 
gura, tremurând când buzele ei îl întâmpinară cu o pasiune 
egală cu a sa. 

Apoi, ţinând-o de șolduri se înfipse în ea acoperindu-i 
strigătele, suspinele, gemetele. 

Degetele ei alunecară pe corpul lui și unghiile se 
înfipseră în pielea lui, când șocul plăcerii o străbătu din 
cap până în picioare. Nu mai exista nimic altceva în afară 
de fierbințeală, umezeală și corpul lui fantastic lipit de ea, 
în ea. Plăcerea crescândă o făcea neputincioasă de a-i 
pronunţa chiar și numele. 

Apoi o epuiza și o ameti. Îl simţi cum cedează, cum i se 
predă ei. 

— Ta cion agam ort. El îi murmură cuvintele cu corpul 
strâns lipit de al ei. 

Însemna te iubesc, în gaelică, se gândi ea. Știind că nu 
vorbea în această limbă decât atunci când avea de spus 
ceva important, Eve zâmbi. 

Simţindu-se relaxată, îl lăsă pe el să aleagă ce aveau să 
mănânce și în cele din urmă el optă pentru pește făcut pe 
grătar, legume și orez. Poate că ea s-ar fi mulțumit cu un 
burger și cartofi prăjiţi, dar nu avea nicio obiecţie. 

Și paharul de vin italian, bine răcit, făcu ca totul să 
alunece ușor. 

— Înainte de a continua, zise el, vreau să spun că, mai 
degrabă decât lovit, m-am simţit rănit de tot ce s-a 
întâmplat. 

— Îmi pare rău. 

— Nu e vina ta. Adevărul este că am fost la fel de 
supărat pe mine. Ar fi trebuit să mă aștept la asta. 

— De ce? Cum? 

— O firmă importantă de contabilitate, cu clienţi la fel de 
importanţi. Ridică din umeri. Era normal să-și pună 
problema că am acces la informaţiile financiare ale 
competitorilor mei. Și de aici să iasă un mic scandal. 

— Hei. Sper că nu ai de gând să le ţii partea în 
chestiunea asta. Asta o să mă enerveze din nou. 

— Nu, nu le ţin partea. Cred că s-a procedat greșit. Dar 
totuși, ar fi trebuit să mă aștept la asta și să fiu pregătit să 
mă descurc. 

— Ne-au plesnit pe amândoi. Nu voi uita asta. 

— Nici eu. Mai bine spune-mi cum merg cercetările. 
Măcar mă voi simţi ca și cum le-aș trage un pumn în bot. 

— Sigur. 

O ascultă cât timp îl puse la curent. 

— Cineva i-a accesat dosarele și a șters ceea ce 
descoperise. O treabă bine făcută, din câte spune McNab. 
Dar vor continua să facă săpături. 

— Ar fi fost mai deștept dacă ar fi luat calculatoarele cu 
totul, așa cum au făcut la locurile unde s-au comis crimele. 

— Da, dar presupun că ucigașul s-a gândit că vom 
descoperi un cont și că vom începe cercetările de acolo. Şi 
până când nu vorbesc cu șefa ei nu știu asupra cărui cont 
să mă opresc. Dacă arunci o simplă privire la felul în care 
lucra n-ai cum să nu remarci cât de organizată era. 
Lucrurile care lipsesc nu pot fi descoperite decât dacă știi 
ce să cauţi, cu datele și orele exacte. 

— Conturi din străinătate, spuse el gânditor. Cel mai 
probabil este ca o persoană, sau o companie să aibă 
interese aici. Probabil chiar în New York. Departamentul 
de informatică nu a determinat încă dacă accesul la dosare 
s-a făcut de la distanţă sau la faţa locului? 

— Încă nu. Dar eu cred că direct acolo. Ucigaşul le-a luat 
calculatoarele de acasă. Dacă avea cunoștințe bune de 
informatică, de ce nu s-a mulțumit doar să șteargă toate 
datele? Nu e chiar așa de ușor să cari după tine 
echipamente de birotică. 

— Sistemul de securitate era bun? 

— Foarte bun. Nu cred că ar fi putut intra acolo cineva 
după orele de program, fără ca acest lucru să fie 
înregistrat. Și nu e nimic înregistrat. A șters înregistrările 
în timpul orelor de program. Poate că avea parolele și a 
șters totul de la un alt terminal din clădire, sau poate că a 
intrat la ea în birou când asistenta ei era plecată pe 
undeva. Ucigașul sau un complice lucrează în cadrul 
firmei. 

Roarke sorbi din vin. 

— Prima victimă lucra la conturi noi în ultimele 
săptămâni? 

— M-am gândit la asta, dar n-a survenit nimic nou în 
ultimele două săptămâni, așa că nu pot să reduc numărul 
suspecțţilor și să-mi încep ancheta de acolo. Dacă cumva a 
notat ceva ca fiind dubios, aceste însemnări au dispărut. 
Poate că unul din conturi a devenit dintr-odată dubios și l-a 
cercetat mai atent. Sau poate că dintr-odată, clientul a 
început să facă tranzacţii discutabile. Sau poate că a 
descoperit ceva pentru că ei au devenit prea neglijenţi în 
privinţa ascunderii urmelor. Se mai întâmplă. Dar nu a 
discutat niciodată despre vreo astfel de problemă, nici cu 
superiorii ierarhici, nici cu asistenta ei. Sau cel puţin ei nu 
mi-au spus nimic referitor la asta. 

— Doar logodnicul, încuviinţă Roarke. Pentru că avea 
încredere totală în el. 

— Da, dar nu-mi vine să cred că nici măcar nu a 
menţionat ceva în legătură cu asta vreunui superior sau 
vreunuia dintre parteneri. Era o persoană meticuloasă. O 
să-ţi dai seama ce vreau să spun dacă arunci o privire pe 
dosarele ei. 

— Deocamdată te cred pe cuvânt. Eve puse paharul pe 
masă. 

— M-am gândit să intri în echipă, așa te poţi implica și 
tu, măcar când ai timp. 

— Deocamdată, repetă el, prefer să mai aștept până să 
mă uit pe dosare. Prin meticulos, vrei să spui că ţinea totul 
într-o ordine desăvârșită? 

Eve își reprimă senzaţia de enervare. 

— Da, și asta, dar și în felul în care își organizase totul la 
birou, acasă, ordinea din dulap. Toate evaluările ei de 
serviciu sunt excelente. Avea o relaţie foarte bună cu șefa 
ei de departament și aparent cu toţi cei cu care lucra. Era 
foarte bună prietenă cu nepotul unuia dintre parteneri. 

— Legătură amoroasă? 

— Nu. Doar prieteni. Relaţia dintre ei era platonică. 
Nepotul are o prietenă și toţi patru ieșeau împreună. Dar 
nici prietenului nu i-a spus nimic de problema pe care o 
descoperise. 

— Sângele apă nu se face? 

— Poate, poate. Plecă de lângă măsuţa la care 
mâncaseră. Dar e în conformitate cu felul ei de a fi. Era o 
persoană dedicată echipei și respecta regulile jocului. Dar 
a spus despre asta cuiva, Roarke, și i-a spus-o exact cui nu 
trebuie. 

— Probabil că lucra direct cu unii dintre clienţi. 

— La sediul lor din New York, sau la ea la birou. 
Probabil că mai și călătorea în interes de serviciu. Din câte 
mi-a spus asistenta ei nu avea fixată nicio întrevedere. Nu 
avea planificată nicio călătorie pentru a se întâlni cu vreun 
client sau cu un reprezentant al unui client. Dacă ţinem 
seama de ceea ce se întâmpla la biroul ei, cel puţin la 
suprafață, totul pare foarte normal. Dar furtul 
calculatoarelor personale, fără a face ca să pară un jaf, a 
fost o greșeală. 

— Ştiu și eu. E mai simplu, după cum ai spus și tu, să ia 
calculatoarele decât să stea la locul crimei și să caute 
informaţiile pentru a le șterge. Mai ales dacă ne gândim că 
ucigașul trebuia să mai comită și cea de-a doua crimă. S-ar 
putea să fie doar o chestiune de încredere în forțele 

proprii. Adică, ocupă-te de dosarele de la birou, că eu m- 
am ocupat de restul. Am acoperit urmele. 

— Nimeni, niciodată nu acoperă toate urmele. Da, da, 
mai puţin cei de faţă, adăugă ea când el ridică din 
sprâncene. Dacă și ucigașul ar fi fost la fel de bun ca tine 
și, să spunem, la fel de meticulos, ar fi găsit o metodă mai 
bună de a le veni de hac lui Copperfield și lui Byson. 

— Ca de exemplu? 

— Să aranjeze o întâlnire, să-i aducă împreună undeva și 
apoi să facă în așa fel ca totul să pară un jaf sau o crimă 
din motive necunoscute. Să violeze femeia, sau pe el, sau 
pe amândoi. Așa le-ar fi transmis investigatorilor niște 
semnale confuze. Eu cred că trebuie să caut pe cineva care 
se gândea doar la sarcina pe care o avea de îndeplinit, 
adică eliminarea amenințării și îndepărtarea probelor 
compromiţătoare. Asta înseamnă gândire directă, fără 
înflorituri. 

— Poate că nu era în stare să omoare pe cineva decât 
blocându-și sentimentele și concentrându-se asupra 
țintelor. Să-și atingă scopul, fără să se gândească la 
amploarea acţiunilor necesare pentru a face acest lucru. 

— Nu cred, cel puţin nu în totalitate, că e vorba de asta. 
Da, de acord, cu atingerea scopului. Dar dacă ar fi simţit 
nevoia să se distanţeze emoţional de acţiunile întreprinse, 
nu i-ar fi ucis prin strangulare. Ar fi evitat să stea faţă în 
faţă. 

Își reaminti scena crimelor și corpurile victimelor. 

— A experimentat cu aceste crime. Dacă nu ar fi vrut să 
se implice efectiv, avea banda adezivă la îndemână. O lipea 
peste căile respiratorii și pleca. Nu era nevoie să-i 
privească agonizând. Dar s-a uitat direct în ochii lor când 
mureau. Și în plus, nu pentru asta am nevoie de tine, spuse 
ea. Mă pot pune în pielea ucigașului. Sau pot face rost de 
profilul lui psihologic de la Mira, pot discuta cu ea despre 
asta. Eu am nevoie de cineva care se descurcă bine cu 
cifrele. De un om de afaceri. Afaceri de anvergură care 

implică riscuri mari și beneficii considerabile. Vreau să 
analizezi informaţiile pe care le avem în toate felurile 
posibile, așa cum eu nu aș putea. 

— Şi o voi face. Dar în seara asta prefer să discutăm 
generalitățile. Pot să mă uit pe lista ei de clienţi și să-ţi 
spun ce e posibil să nu apară înregistrat sau în programele 
de bază ale calculatoarelor. 

— De ce în seara asta? 

El se gândi din nou. Era mai ușor dacă ar fi evitat 
întrebarea, dar ea fusese sinceră și directă cu el și merita 
ca și el să-i răspundă cu aceeași monedă. 

— Le voi cere avocaţilor mei să întocmească un contract, 
care îmi va interzice să folosesc orice fel de informaţii pe 
care le-aș putea obţine în cursul acestei investigaţii. 

— Nu. 

— Așa suntem acoperiţi. Şi nici tu, sau vreun alt membru 
al echipei nu va putea să dezvăluie numele unei 
organizaţii, corporaţii sau companii ale cărei informaţii le 
analizez. Eu pot, foarte ușor, să lucrez doar cu cifrele. 

Eve se simţea incapabilă să-și exprime frustrarea. 

— E o tâmpenie. Cuvântul tău îmi este de ajuns. 

— Ţie da, și îți mulțumesc pentru asta. Dar este un lucru 
ușor de făcut și mi se pare chiar logic. Este foarte posibil 
să ajung la un moment dat în competiţie cu unii dintre 
clienţii de pe lista victimei. Și poate că atunci, deși ţie îţi 
promit că nu voi folosi nicio informaţie din cele pe care le 
voi obţine pe această cale... 

— Nu vreau să aud nicio promisiune! Explodă ea. Furia 
ei era ca un dulce sărut. 

— Bine atunci, nu va exista așa ceva între noi. Dar să 
gândim practic. Se poate ca cineva să ridice la un moment 
dat problema aceasta, că eu voi folosi aceste informații. 
Așa că, cel puţin, va demonstra bunele mele intenţii. 

— Dar este o insultă pentru tine. 

— Nu dacă mă ofer eu. Și exact asta fac. Era bun la 
calcularea șanselor, se gândi el. Și la modul cum putea să 

le manipuleze. Şi cum să câștige. Nu mă voi uita pe nicio 
informaţie dacă nu ești ele acord cu asta. Putem discuta 
dacă vrei, dar asta este cererea mea. După ce mă voi 
ocupa de acest aspect, putem continua. 

— Bine. Bine. Dacă așa vrei tu. Se văzu nevoită să-și 
reprime dorinţa de a da cu piciorul în ceva. 

— Așa vreau. Acum sunt gata să mă uit pe lista de 
clienţi. Eve se duse la birou și scoase un disc din geantă. 

— Uită-te și gândește-te. Între timp eu mai am niște 
chestii de făcut. 

Și niște furii de potolit, se gândi el. 

— Pe mine mă poţi găsi în birou, își domoli furia lucrând. 

Făcu un calcul al probabilităților și fu încântată când 
calculatorul îi dădu dreptate - nouăzeci și trei la sută - că 
cineva din firmă avea legătură cu cele două crime. 

Se uită pe însemnările pe care le făcuse ea, pe 
rapoartele lui Peabody, de la laborator, ale celor de la 
departamentul de informatică și la înregistrările de la 
locurile crimelor. Şi apoi întocmi un al doilea panou cu 
informaţiile despre crime. 

O yală nouă la ușă, își reaminti ea. Cuţitul de bucătărie 
în dormitor. Dar Natalie nu fusese îndeajuns de speriată 
pentru a-și ruga logodnicul să doarmă la ea, sau să meargă 
la un hotel. Sau să-i spună surorii sale să nu mai vină la ea. 

— Îl cunoștea pe ucigaș, spuse Eve cu voce tare. Sau pe 
intermediar. Agitată, nervoasă, precaută, dar nu foarte 
speriată în legătură cu siguranța personală. Cuţitul din 
dormitor a fost doar un impuls de moment. 

În timp ce gândea se plimba în faţa panoului. Orice 
atacator mai hotărât ar fi putut dezarma o femeie de 
constituţia lui Copperfield, se gândi ea. Dar era singură, 
așa că simte un fior rece. Şi aduce cuțitul, pentru a-l folosi 
la nevoie. 

— Fără să fie o femeie proastă, era în schimb foarte 
naivă, adăugă Eve. S-a gândit că se ocupă ea de problema 

asta, împreună cu bărbatul ei. Puţină adrenalină în viața 
lor. Dar cui altcuiva a mai spus? 

Apoi îi sună comunicatorul și răspunse absent. 

— Dallas. 

— Hei, știu că e târziu, dar mi-a venit o idee, spuse 
Peabody, a cărei imagine încruntată se vedea pe ecran. 
Încă mai lucrezi? 

— Cui i-a mai spus? 

— Cine, ce? 

Era clar, își spuse Eve, că Peabody își încetase 
activitatea pentru ziua respectivă. 

— Ce idee? 

— Despre petrecerea pentru copilaș. 

— Of, Doamne. 

— Dar e poimâine. 

— Nu, nu e. E doar sâmbătă. 

— Şi pentru că mâine e vineri, poimâine este sâmbătă. 
Cel puţin în lumea în care trăiesc eu. 

— La naiba, la naiba. 

— Așa că am ales tema și am cumpărat câte ceva în 
drum spre casă. M-am gândit că dacă aș veni la tine mâine- 
seară și aș rămâne acolo peste noapte, am putea aranja 
totul de dimineaţă. 

— La ce te referi? 

— Păi, la aranjamentele și florile pe care le-am comandat 
și, știi tu... tot felul de chestii. Și în afară de asta m-am 
gândit la scaunul pe care i l-ai cumpărat și pe care l-am 
putea face un laitmotiv, adică să-l transformăm într-un fel 
de tron până când... 

— Pentru numele lui Dumnezeu, nu-mi mai spune nimic. 

— Deci, pot să dorm acolo cu McNab mâine-seară? 

— Da, sigur, cheamă-ţi toată familia, prietenii și eventual 
vezi dacă nu mai găsești niște oameni pe stradă care vor să 
vină. Sunteţi bine-veniţi cu toţii. 

— Perfect! Ne vedem dimineaţă. 

Eve închise și apoi se așeză pe margine biroului, 
uitându-se în gol. Petreceri și crime. De ce era ea singura 
care vedea că cele două evenimente nu se potriveau? 
Pentru primul gen de evenimente nu se simţea deloc 
pregătită. Nu i se potriveau foarte bine. 

Dar măcar încercase, nu? Sunase la firma care asigura 
bufetul și o lăsase pe Mavis să invite o mulțime de oameni, 
mai toţi fiindu-i la fel de necunoscuţi și de străini ca niște 
mutanţi extratereștri. Şi totuși nu era îndeajuns. 

— De ce trebuie să decorez casa? Il întrebă pe Roarke 
când acesta intră în cameră. N 

— Nu trebuie. De fapt, eu aş prefera să nu o faci. Imi 
place casa noastră aşa cum e. 

— Vezi? Şi mie. Ridică brațele. Cum poți să scapi de o 
petrecere? N 

— Ah. Asta. Păi... nu am nici cea mai mică idee. În acest 
domeniu al relaţiilor sociale am ales să rămân ignorant. 

— Peabody spune că trebuie să alegem o temă. 

— Un cântec? 

— Nu știu. Confuză, Eve își acoperi ochii cu mâinile. Şi 
va mai fi și un tron. 

— Pentru bebeluș? 

— Nu știu. Acum se trăgea de păr. Nici nu mă pot gândi 
la asta. Mă descumpănește complet. Mă gândeam la crimă 
și totul era în regulă. Acum mă gândesc la teme și la 
tronuri și simt că mi se face rău. Inspiră profund. Ce îţi 
spune? 

— Peabody? Păi, credeam că tocmai ţi-a spus ţie. 

— Nu, nu Peabody. Natalie Copperfield. In cine avea 
încredere? Cui se simţea datoare să-i spună în cazul în 
care descoperea ceva? Care dintre clienţii ei credea ea că 
ar fi putut să-i ofere mită, dacă ar fi descoperit ceva ilegal, 
fără ca totuși să-i perceapă ca pe o ameninţare? Pentru că, 
cu siguranţă, nu ar fi fost de acord ca sora ei să vină să 
stea la ea, dacă ar fi simţit cu adevărat că este în pericol și 

n-ar fi vorbit despre clătitele pe care urmau să le prepare 
la micul dejun. 

— Mai întâi, cred că persoana căreia i-ar fi spus diferă în 
funcție de gravitatea ilegalității pe care a constatat-o. S-ar 
putea să se fi dus direct la client, sau la un reprezentant al 
acestuia. Dar pare mai plauzibil să-i fi transmis informaţia 
unui superior. 

— Ne-am întors de unde am plecat. Nu avem nicio 
modalitate de a descoperi cui i-a spus, în afară de logodnic. 

— Cât despre lista de clienţi, figurează acolo câteva 
companii puternice. Oricare dintre ele ar fi putut să treacă 
printr-un moment mai dificil și să fi comis o ilegalitate. Și 
după aceea au plătit un avocat să-i scoată din belele, sau 
au plătit amendă și în general se încearcă să se rezolve 
lucrurile fără să fie nevoie să se ajungă la tribunal. Și 
oricum eu nu am auzit nimic despre vreo activitate ilegală. 
Dar pot să-mi întind antenele mai mult în această direcţie, 
dacă vrei. 

— Ar fi bine. Se încruntă în direcţia panoului cu date 
despre crime. Stai. Dar dacă nu clientul este problema? 
Dacă cineva de la firmă a făcut ceva de genul chestiilor pe 
care Whitney a sugerat că le-ai fi putut face tu? 

Roarke se gândi puţin, apoi încuviinţă. 

— A dat informații despre un client altcuiva. Interesant. 

— Ar fi putut să ceară un procentaj din câștiguri, o sumă 
de bani, sau chiar un venit lunar în funcţie de informaţiile 
transmise. A furnizat informaţii contra unei taxe. Poate că 
Natalie a observat ceva, ca de exemplu faptul că unul 
dintre clienţi profita mereu de un altul, sau alţii, implicaţi 
în aceleași domenii de activitate. Se întreabă care sunt 
șansele și-și bagă puţin nasul în afacerile astea. 

— Asta ar explica de ce nu i-a spus unui superior, dacă 
chiar nu a făcut-o. 

— Da, nu ar fi putut să fie sigură că un superior ierarhic 
nu era implicat în practici ilegale. Dacă aș face o analiză 
comparativă a ultimelor douăsprezece luni aș descoperi 

care dintre clienți a obţinut constant rezultate peste 
medie. 

— Pot face eu asta pentru tine. 

— Da? Eve respiră ușurată. Probabil că tu vei observa și 
mai repede decât oricine altcineva. Aș putea să aflu detalii 
despre datele financiare, venituri, bonusuri către 
parteneri. 

— Cu siguranţă că știu cum să ascundă un venit ilegal. 
Doar sunt contabili. 

— Trebuie să Începem de undeva. 

Dimineaţă, sub un cer care arăta ca laptele covăsit, Eve 
bea cea de-a doua cană de cafea, cu privirea înceţoșată. 
Nu era din cauza orei, ci a cifrelor, își spuse ea. Roarke îi 
puse o omletă în faţă. 

— Ai nevoie. 

Se uită la omletă și apoi îi aruncă o privire. 

— Îmi sângerează ochii? Pentru că eu așa mă simt, de 
parcă ar sângera. 

— Încă nu. 

— Nu știu cum reușești tu, zi după zi. Făcu greșeala să 
se uite spre ecranul de pe perete, unde erau afișate date 
cu indicii bursieri ai zilei. Își acoperii ochii cu palmele. Fie- 
ți milă! 

Roarke chicoti, dar schimbă canalul și trecu pe un 
program de știri. 

— Ti s-a acrit de numere, draga mea? 

— Le-am visat. Dansau. Unele cântau. Cred că unele 
aveau dinţi. Prefer să zac întinsă pe trotuar, goală pușcă și 
să fiu călcată în picioare de turiști din Dakota de Sud, 
decât să fiu contabil. Şi tu, spuse ea arătând cu furculița 
spre el. Tu le iubești. Optimile și marjele de profit, 
depășirile de stoc și taxe și deduceri de dracu' știe ce. 

— Îmi plac și alte lucruri în afara deducerilor de dracu' 
știe ce. 

— Cum reușesc oamenii să ţină minte ce se întâmplă cu 
banii, când se mișcă toată ziua peste tot? Un tip investește 

tot în piele de porc și după aia, poc! Cumpără niște prostii, 
iar apoi, transformă totul în coji de alune. 

— Păi, nu e bine să-ţi ţii toate ouăle în același coș. 

— Mă rog. Își înăbuși un căscat. Contabilii adună și 
împart tot. 

— Banii sunt cam ca și bălegarul. Nu crește nimic dacă 
nu-i împrăștii peste tot. 

— Nu am reușit să găsesc nimic, dar cred că mi-a fiert 
creierul după prima oră de calcule. M-au ameţit toate 
veniturile, amestecate cu taxe și profituri, mecanisme de 
investiții și toată abureala asta. Dacă vreunul din ei își 
trage o parte din ceva, banii sunt bine îngropați. 

— O să încerc să văd dacă reușesc și eu să găsesc ceva. 
Dar, am câţiva clienţi care au înregistrat schimbări 
importante de venit în ultimii doi ani. S-ar putea să se 
datoreze unei administrări eficiente, adăugă el în timp ce 
mânca. Sau unor informaţii bune. 

— Era legat de filialele din New York? - Da. 

— Excelent. Dă-mi pe cineva pe care pot să hărțuiesc și 
să intimidez. Ca să compenseze o noapte petrecută în 
compania cifrelor. Mancă cu mai multă poftă. Roarke. Să 
presupunem că ai face afaceri nu tocmai curate, la negru și 
la marginea eticii profesionale și aproape în afara legii. 

— Eu? Arboră mina unui om insultat și șocat. Ce 
presupunere! 

— Da, da. Dar dacă ai face-o și unul dintre angajaţii tăi 
și-ar da seama. Cum ai reacţiona? 

— Aș nega. Aș nega până în pânzele albe și în timpul 
acesta aș încerca să modific informaţiile compromiţătoare 
și să acopăr urmele. În funcţie de modul cum ar evolua 
lucrurile, i-aș da o mărire de salariu angajatului, sau l-aș 
transfera. 

— Cu alte cuvinte, se pot face tot felul de lucruri, dacă e 
vorba de bani. Uciderea a doi oameni este o atitudine 
extremă, care provoacă o agitaţie și mai mare. Acum mai 
au și polițiștii care cercetează cazul. 

— Da, e o reacţie exagerată și prostească. Cineva a 
considerat asta un afront personal și nu era vorba decât de 
afaceri. 

— Da, la asta mă gândeam și eu. 

Pentru că voia să vorbească și cu Mira despre acest 
aspect, Eve copie dosarele în calculatorul psihologului și 
apoi o contactă pe secretara obsesiv de protectoare a Mirei 
pentru a stabili o întâlnire. 

În drum spre centru, un balon de publicitate trecu pe 
deasupra ei făcând reclamă unui magazin care avea 
lichidare de stoc și PUNCTULUI ROȘU EXTRAVAGANZA! 
De la Peștera lui Aladin, din Union Square. 

Se minună gândindu-se la oamenii care se entuziasmau 
de perspectiva lichidărilor de stoc și a extravaganţelor din 
locuri care se numeau Peștera lui Aladin. Oare ce se 
vindea acolo, lămpi la preţ redus cu duhuri în ele? Covoare 
zburătoare din stoc? 

Era prea devreme pentru căutătorii de chilipiruri și 
pentru majoritatea turiştilor, mai puţin cei foarte 
conștiincioși. Oamenii din New York se înșirau de-a lungul 
trotuarelor îndreptându-se sau venind de la muncă. Mulţi 
așteptau în frig să le vină autobuzele să-i ducă în centru, la 
apartamentele unde aveau să-și petreacă restul zilei 
făcând curăţenie. 

Și mai mulţi, își spuse ea, erau înghesuiți sub trotuar, 
așteptând să le vină metroul. 

La colţuri, vânzătorii de la tonete se pregăteau să-și 
vândă fiertura pe care o ofereau pe post de cafea și 
covrigii în care-ţi rupeai dinţii. 

Grătarele scoteau fum îndeajuns încât să-i satisfacă pe 
cei destul de înfometați, sau destul de nebuni să cumpere 
pungile pline de grăsime care se vindeau la tonete. 

Câţiva comercianţi întreprinzători își etalaseră pe pături 
sau mese copiile ieftine după producători de firmă. Eșarfe 
și pălării și mănuși se vindeau cel mai bine, se gândi ea, 
într-o astfel de zi în care vântul pătrundea până la oase și 

în care cerul abia aștepta să-și reverse preaplinul de 
zăpadă. 

Începu să ningă chiar cu câteva minute înainte ca ea să 
intre pe poarta sediului central. 

La birou își mai făcu o cană de cafea, puse picioarele pe 
birou și se uită la panoul cu elemente ale crimelor. 

Personal, se gândi ea din nou. 

Jake Sloan avea o relaţie personală cu ambele victime. 

Lilah Grove încercase să dezvolte o relaţie cu victima de 
sex masculin. 

Cara Greene, șefa primei victime, era, aparent, în relaţii 
de amiciţie cu ambele victime. 

Și toate cele trei generaţii din familia Sloan aveau 
interese personale în ceea ce o privea pe Copperfield. 

Și toţi cei de mai sus investiseră mult în firmă, în 
succesul și reputaţia acesteia. 

Eve își lăsă capul pe spate, abordând o altă variantă. Ce 
legătură aveau toţi aceștia în cadrul firmei? 

Introduse informaţiile pe care i le dăduse Roarke și 
începu să caute o urmă. 

În timp ce ea lucra, Roarke intră în biroul comandantului 
Whitney. Acesta se ridică în picioare și-i întinse mâna. 

— Vă mulţumesc că mă primiţi așa de repede, spuse 
Roarke. 

— Nicio problemă. Vă ofer o cafea? 

— Nu. Nu vă voi reţine prea mult. Roarke deschise 
servieta şi scoase un document. Îi ţinuse ocupați pe avocaţi 
toată noaptea. Am înţeles că s-a ivit o mică problemă în 
legătură cu dosarul Byson/Copperfield și relaţia mea cu 
anchetatorul principal. 

— De ce nu luaţi loc?! 

— Bine. Ceea ce vedeţi aici, continuă Roarke pe același 
ton distant, este un document întocmit de avocaţii mei și 
care îmi interzice utilizarea oricărei informaţii ce ar putea 
să ajungă la mine prin intermediul anchetatorului 
principal, în cursul investigaţiilor sale. 

Whitney aruncă o privire la document apoi se uită înapoi 
la Roarke. 

— Înţeleg. 

— Mai stipulează că dacă mi se va permite accesul la 
orice fel de informaţii, acest lucru se va face în anumite 
condiţii. Mi se vor prezenta cifre, fără numele firmei sau 
organizației. Documentul este destul de detaliat și 
penalităţile, în cazul în care voi încălca vreunul din 
termenii contractului, sunt destul de mari. Desigur că veţi 
dori ca departamentul dumneavoastră juridic să-l verifice 
și dacă aveţi vreo modificare sau adăugire de făcut, 
acestea pot fi discutate cu reprezentanţii mei legali până 
când se va ajunge la o formulă care să satisfacă ambele 
părti. 

— Voi avea grijă ca acest lucru să fie făcut. 

— Bine atunci. Roarke se ridică în picioare. Desigur, 
toate aceste forme legale nu iau în considerare faptul că eu 
aș putea să încalc prevederile legale și să mă folosesc de 
soția mea, care investighează două crime făcute cu 
brutalitate, pentru a obține un succes financiar. Dar sper 
că acest departament și acest birou înțelege, în mod clar, 
că anchetatorul principal din acest dosar nu ar permite 
niciodată așa ceva. 

Roarke așteptă o clipă. 

— Aș vrea să vă aud spunând că nu puneţi la îndoială 
integritatea profesională și morală a locotenentului Dallas. 
De fapt, chiar insist. 

— Integritatea locotenentului Dallas nu este o chestiune 
de pus la îndoială. Și nici nu fac acest lucru. 

— Doar a mea, nu? 

— Oficial, acest departament și acest birou trebuie să se 
asigure că viața privată a locuitorilor New Yorkului este 
respectată, că informaţiile care apar sau sunt descoperite 
în cursul investigaţiilor nu vor fi folosite pentru a produce 
pagube, pentru folosul personal al cuiva sau în scopuri 
ilegale. 

— Credeam că mă cunoști mai bine, spuse Roarke, abia 
stăpânindu-și furia. Cel puţin suficient pentru a-ți da 
seama că nu aș face nimic care să aibă repercusiuni asupra 
imaginii soției mele sau care să-i pună în discuţie reputaţia 
sau cariera. 

— Te cunosc, încuviinţă Whitney. Te cunosc destul de 
bine pentru a fi foarte convins de asta. Așa că, neoficial, 
toate astea sunt un mare rahat. Rahaturi birocratice și 
politice, care mă înfurie aproape la fel de mult cât te 
înfurie și pe tine. Și îţi cer scuze în numele meu personal 
pentru asta. 

— Ar fi trebuit să-i ceri ei scuze. Whitney ridică din 
sprâncene. 

— Locotenentul Dallas nu este un civil și se află sub 
comanda mea. Cunoaște politica departamentului. Nu-mi 
cer scuze pentru informarea unui subordonat în legătură 
cu o problemă potenţială care poate apărea în cursul unei 
investigaţii. Și sper că nici ea nu ar face-o în locul meu. 

— Are de gând să mă introducă în anchetă, în mod 
oficial, ca expert civil. 

— Da, nu-i așa? Whitney se lăsă pe spate și se încruntă. 
Și să-i sfideze pe toţi cei care pun la îndoială integritatea 
voastră. Totuși... Bătea darabana pe masă gândindu-se. 
Asta te-ar pune cumva sub umbrela departamentului, și ar 
reprezenta și pentru noi o acoperire. Şi documentul tău, 
care presupun că este la fel de complicat pe cât este de 
detaliat, ar trebui să elucideze restul problemei. Putem să 
apelăm și la presă, dacă e nevoie. 

— Asta se poate rezolva, spuse Roarke. 

— Nici nu aveam vreun dubiu. O să îi pun pe cei de la 
juridic să se uite peste document și apoi voi vorbi și cu 
comandantul Tibble. 

— Atunci te las să te ocupi de asta. Whitney se ridică în 
picioare. 

— Când vorbeşti cu locotenentul, spune-i că am 
încredere că acest dosar va fi finalizat destul de repede. 

Și asta, se gândi Roarke, era lucrul cel mai apropiat de o 
scuză pe care o va auzi Eve vreodată. 

Când Peabody își băgă capul în biroul ei, Eve scria 
nume pe spatele panoului de investigaţie. 

— Eu și Baxter am verificat totul. Nimic nu sare în ochi 
și Copperfield nu avea niciun client în comun cu Byson. 

— Trebuie să aprofundezi lucrurile, spuse Eve ca pentru 
sine. Deocamdată uită de cifre și uită-te la nume. Uită-te la 
oameni. Numerele oricum te înnebunesc. 

— Mie îmi plac, spuse Peabody intrând în birou și 
înghesuindu-se pentru a vedea ce era scris pe spatele 
panoului. 

— Îi ai pe cei trei mari, începu Eve. Sloan, Myers și 
Kraus. Sub Sloan îl ai pe fiu și apoi pe nepot. Fă legătura 
între Copperfield și Jake Sloan și trece-i pe amândoi sub 
Cara Greene. Sub Copperfield este secretara ei, Sarajane 
Bloomdale. Rochelle DeLay are legătură cu Jake Sloan, cu 
Copperfield și cu Byson, care vine trecut aici, sub cei trei 
mari și sub Mira Lovitz, cu încă o linie de legătură cu Lilah 
Grove. 

— Ai nevoie de un panou mai mare. 

— Poate. Apoi ai alibiurile. Myers și Kraus erau cu 
clienţii. 

— Şi au fost verificaţi, adăugă Peabody. 

— Jacob Sloan îi are pe nepot și pe prietena acestuia, 
precum și pe soţie. Aici mai trebuie evidenţiat că Sloan 
este și el alibiul nepotului. O chestie deșteaptă. 

— Dar normală. 

— Randall Sloan are și el câţiva clienţi care-l scot basma 
curată. 

— Şi asta am verificat. Și niciunul dintre cei care sunt 
alibiuri nu a fost client de-al lui Copperfield. 

— Da. Dar, Fundaţia Bullock este reprezentată din punct 
de vedere legal de Stuben, Robbins, Cavendish și Mull, 
firmă de care se ocupa Copperfield. Și unul dintre conturi, 

după cum spunea Greene pe care am contactat-o azi- 
dimineaţă, a fost al lui Copperfield anul trecut. 

— Aha! Peabody ridică din umeri când Eve se uită la ea 
nedumerită. Voiam și eu să spun asta. 

— Firma britanică de avocatură are un birou la New 
York, ceea ce iar este o găselniţă bună. Byson are legătură 
cu ei, pentru că era contabilul lui Lordes Cavendish 
McDermott... 

— Ce nume de cântăreț de operă. 

— Văduva lui Miles McDermott, un tip foarte bogat. Dar 
mai sunt și alte legături mai puţin evidente la o primă 
privire. Alibiul lui Randall Sloan sunt Sasha Zinka şi Lola 
Warfield. Zinka are o soră care locuiește la Praga și care, 
împreună cu alți doi parteneri, are un hotel de cinci stele. 
Contabilitatea lui e ținută de... 

— Sloan, Myers şi Kraus. Eu m-am ocupat de 
Copperfield. Nu-mi aduc aminte să fi văzut nicio Zinka. Mi- 
aş fi amintit. 

— Pe soră o cheamă Kerlinko Anna. Și de hotel se ocupa 
Copperfield. 

— E vorba fie de multe coincidente, fie de multe legături. 

— Mie-mi place ideea de legături. Deocamdată scoate 
datele despre aceste companii și filiale din New York. Eu 
trebuie să mă consult cu Mira și apoi plec pe teren. 

După ce ieși, Eve se opri la automatul de băuturi. Ea și 
automatul duceau un război mai vechi, dar acum voia un 
pepsi. Voia o doză și pentru Mira, așa măcar nu avea să o 
oblige să bea ceaiul ăla de flori pe care-l făcea mereu. 

Eve zornăi banii pe care-i avea în buzunar. Nu avea de 
gând să-și introducă parola. Asta ar fi însemnat să-și 
creeze probleme suplimentare. 

Luă banii de care avea nevoie și tocmai se pregătea să-și 
facă nervi când doi polițiști în uniformă apărură de după 
colţ și se îndreptară în direcţia ei, cu un bărbat slab între 
ei, ce avea cătușe la mâini. 

Slăbănogul se tot plângea de abuzuri anticonstituţionale 
și vorbea de cineva pe nume Shirley. 

— Hei, spuse ea ridicând mâna și apoi întinzând banii. 
Arătă cu degetul spre papagal. Tu. Ciocu' mic. 

Chiar dacă substanţele ilegale pe care și le injectase îi 
făceau ochii să-i joace în cap, individul sesiză tonul pe care 
i se adresase. IÎncepu să geamă. 

— Folosește asta, dă-mi pepsi. 

— Sigur, doamnă locotenent. 

Pentru că polițiștii în uniforme nici nu clipiră când îi 
auziră cererea, Eve presupuse că războiul ei era cunoscut 
de tot departamentul. 

— Ce a făcut? Întrebă ea arătând cu capul spre papagal. 
----- A împins o femeie pe scări. Și ea nu a sărit ca mingea. 

— A alunecat. Eu nici măcar nu eram acolo. Nici nu o 
cunoșteam bine. Poliția m-a aruncat pe jos în stradă. O să 
vă dau în judecată. 

— Avem trei martori oculari, spuse unul dintre polițiști 
dându-i doza lui Eve. A fugit de la locul faptei. Ne-a luat 
ceva timp până să-l prindem. 

— Cine se ocupă de asta? 

— Carmichael este agentul principal. 

— Mersi, spuse Eve satisfăcută. 

Schelălăiturile reîncepură când ea plecă spre sectorul 
unde era biroul Mirei. 

Presupuse că sectorul acela era mai civilizat decât cel 
unde lucra ea. Părea puțin probabil să vezi suspecți drogațţi 
târâţi pe coridoare. Aici domnea liniștea, culorile erau 
plăcute și ușile închise. 

Ușa de la biroul Mirei era deschisă și secretara acesteia 
părea relaxată așa că Eve decise că nu-i va fi prea greu să 
intre. 

Mira o văzu de la birou. 

— Eve. Intră. Am doar câteva hârtii de soluţionat. 

— Îţi mulţumesc pentru timpul acordat. 

— Azi am puţin timp liber. 

Ca de obicei, Mira avea o ţinută impecabilă, fără să pară 
a se fi străduit prea tare pentru a obţine acest rezultat, își 
lăsase părul să crească așa că acum îi acoperea ceafa. 
Costumul era monocromatic, din trei piese, cu o nuanţă de 
albastru ca pruna și avea lanţuri strălucitoare din argint și 
cercei care sclipeau. 

Îi zâmbi cu o privire liniștită și ochii ei albaștri, se gândi 
Eve, puteau pătrunde orice secrete pe care le ascundea 
creierul. 

— Ai avut timp să te uiţi pe rapoarte? 

— Da. Ia loc. E păcat, nu-i așa, că tot acest entuziasm 
tineresc a fost curmat așa brusc. Se lăsă pe spătar. De fapt 
abia acum își începeau viaţa. 

— Şi acum s-a încheiat, spuse Eve sec. De ce? 

— De ce nu e cel mai adesea evident, nu? In principiu, 
spuse ea adoptând un ton profesional, sunt de acord, după 
cum te aștepți, cu concluziile și raportul legistului, că este 
vorba de un singur criminal. Cel mai probabil bărbat, cu 
vârsta între treizeci și cinci și șaizeci și cinci de ani. Nu e 
impulsiv și nu căuta senzaţii tari. Nu a violat niciuna din 
victime pentru că nu avea nicio legătură cu treaba pe care 
o făcea. Și, foarte posibil, nu stabilește nicio conexiune 
între sex, putere și control. Este posibil să fie implicat într- 
o relaţie sexuală unde el este cel dominat. 

— Violul necesită timp, adăugă Eve. El trebuia să 
respecte un orar și avea priorităţi. 

— De acord. Dar violul, sau ameninţarea cu violul, este 
adesea folosit în crimele ale căror victime au fost torturate 
mai întâi. Nu există violenţe sexuale, mutilări sau 
vandalisme grave. A venit cu un anumit scop. Şi l-a 
îndeplinit, folosind forţa și tortura fizică și foarte posibil și 
emoţională. 

Mira întinse fotografiile făcute la scenele crimelor în 
faţa ei. 

— Legarea victimelor le-a pus pe acestea sub controlul 
lui, le-a făcut să fie neputincioase. Scoaterea benzii 

adezive îmi dă de înţeles că voia, sau avea nevoie să le 
vadă feţele. Faţa întreagă, când le strangula. 

— Se mândrea cu treaba pe care o făcea. 

— Da. Și aceasta presupunea acceptarea puterii și a 
controlului. Pentru că a fost în stare să domine un bărbat 
de vârsta și cu constituţia lui Byson, probabil că și el are o 
bună condiţie fizică. Utilizarea armelor găsite la locul 
crimelor, cordonul de la halatul de baie și cablul, indică 
prezenţă de spirit și gândire raţională. Lipsa oricăror urme 
de ADN de la prima crimă demonstrează că și-a luat 
măsuri de precauţie. Prezenţa urmelor de ADN la a doua 
scenă a crimei sugerează că și-a pierdut autocontrolul 
îndeajuns pentru a se lăsa condus de temperament. 

— Pentru că a fost luat prin surprindere. 

— Exact, zise Mira zâmbind șters. Byson l-a rănit și el nu 
a reacţionat bine la durere. Copperfield era ţinta 
principală. Şi nu-ţi spun nimic nou. 

— Nu, dar îmi întărește convingerea anterioară. 

— E vorba de un act disperat, comis fără nicio urmă de 
disperare. Cu siguranţă că i-a fost frică de ei, sau de ce ar 
fi putut să facă, dar nu există nimic care să indice panica, 
nici pe corpurile victimelor, nici la locul crimelor. Avea 
autocontrol și le-a demonstrat aceasta, prin faptul că i-a 
strangulat uitându-se în ochii lor. 

— Uită-te la mine cum te ucid în vreme ce te privesc 
cum mori. 

— Da. Și deși este posibil, chiar aproape sigur, că a 
simţit ceva adrenalină când a făcut asta, și-a păstrat 
suficient autocontrol pentru a se deplasa repede la 
domiciliul celei de-a doua victime și a termina ce avea de 
făcut. 

— Dar nu e vorba de un profesionist. A făcut prea multă 
mizerie pentru un profesionist. 

— De acord cu tine. Dar concentrarea lui a fost maximă 
și pregătirile minuţioase. 

— Un instinct dezvoltat de conservare te face să 
acţionezi astfel. 

— Da. Și continuând raţionamentul, este foarte posibil să 
se fi protejat pe sine, interesele sale, sau ale cuiva care îi 
era foarte apropiat. A fost precaut. 

— Dar nu avea destule cunoștințe de specialitate pentru 
a-și da seama că vom putea să-i depistăm ADN-ul după 
probele luate de pe mâinile lui Byson. 

— Poate că nu, dar eu aș spune că este o persoană 
educată, organizată și meticuloasă. Aș fi surprinsă să nu fi 
încercat să scape de orice a luat din cele două 
apartamente și de orice a folosit pentru a forţa ușile. Cred 
că dacă vei vorbi cu el în timpul anchetei va fi foarte 
cooperant. Dacă le cunoștea pe cele două victime, va 
participa la slujba de înmormântare exteriorizându-și 
durerea pentru pierderea lor. S-a gândit bine la toate 
acestea. 

— Şi la un alibi pentru perioada în care au avut loc 
crimele. 

— Aș fi surprinsă dacă nu ar avea alibi. Unii, în astfel de 
circumstanţe, intenţionat aleg să nu-și facă un alibi, pentru 
a mări suspansul în timpul investigaţiei. E un joc. Dar cred 
că ucigașul tău nu face parte din această categorie. 

— Bine, mulţumesc, zise Eve. 

— Abia aştept ziua de mâine, spuse Mira când Eve se 
ridică de pe scaun. 

— Ce e... ah. Ah, da. 

Râzând, Mira se învârti cu scaunul. 

— Încă nu am participat la niciun eveniment la tine 
acasă, care să nu fie foarte bine organizat. Cred că Mavis 
este extrem de încântată. 

— Cred că da. Adevărul e că o cam evit. A trebuit să 
facem împreună cursul, chestia cu pregătirea. A fost un 
coșmar mai mare decât îţi poţi imagina. Mi-e teamă că îmi 
va face un test să vadă dacă eram destul de atentă. 

— Şi erai atentă? 

— Ar fi fost imposibil să te uiţi în altă parte. Era ca și 
cum aș fi asistat la un film de groază. Cumplit, murmură ea 
străduindu-se să nu tremure. Mâine, voi fi înconjurată de 
toate femeile alea care produc copii. Dacă se decide 
vreuna din ele să nască? 

— Nu cred, dar vei avea câţiva doctori la-ndemână. Eu 
voi fi acolo și la fel și Louise. 

— Da. Ideea o relaxa. Am uitat. Bine, mi-ai luat o 
greutate de pe umeri. Poate că o să rămâi până când 
pleacă toate. Pentru orice eventualitate. 

— Ai unsprezece ani de activitate în cadrul poliţiei și nu 
ai ajutat niciodată la o naștere? 

— Exact, și am de gând să-mi menţin recordul. 

Primul gând al lui Eve când intră în biroul lui Sasha 
Zinka fu că acesta rivaliza cu al lui Roarke din punct de 
vedere al spaţiului și al gustului. Liniile simple și petele 
surprinzătoare de culoare pe fonduri terne făceau ca biroul 
să fie feminin, fără a părea exagerat. 

Același lucru se putea spune și despre Sasha. 

Cu ușurință ai fi putut să-i dai femeii cu zece ani mai 
puţin decât avea trecuţi oficial în acte. Își pieptănase pe 
spate părul blond și figura ovală îi era dominată de ochii 
limpezi, albaștri. Era îmbrăcată cu un costum roșu-ruginiu, 
de un gust desăvârșit, la fel ca și bijuteriile pe care le 
purta. 

Traversă camera trecând peste covorul gros, argintiu și-i 
întinse mâna. 

— Locotenente Dallas. Ne-am mai văzut la o gală, sau 
ceva asemănător primăvara trecută. 

— Îmi aduc aminte. 

—E păcat că ne întâlnim în condițiile astea. 
Dumneavoastră trebuie să fiți detectivul Peabody. Am 
vorbit la telefon. 

Peabody îi strânse mâna întinsă. 

— Vă mulțumim că ne-aţi primit. 

— Luaţi loc, vă rog. Spuneti-mi ce pot face pentru voi. 
Voiaţi să o vedeţi și pe Lola, nu? E pe drum încoace. Vă pot 
oferi ceva cât timp o așteptăm? 

— Nu, mulţumim, spuse Eve așezându-se pe un scaun de 
piele, a cărui culoare semăna atât de bine cu cea a untului, 
încât fu surprinsă că nu se topi când se așeză. O cunoșteaţi 
pe Natalie Copperfield? 

— Puțin. Se așeză și ea pe un scaun. Este îngrozitor ce i 
s-a întâmplat ei și logodnicului său. Dar nu știu cum v-am 
putea ajuta eu și Lola. 

— Aţi declarat că dumneavoastră și domnișoara Warfield 
aţi luat cina cu Randall Sloan în seara în care a avut loc 
crima. 

— Așa este. A fost o cină de afaceri în principal, dar și 
mie și Lolei ne place compania lui Ran. Am stat în oraș 
până după ora două, după cum i-am spus domnișoarei 
detectiv, atunci când a luat legătura cu mine. Doar nu creţi 
cu adevărat că Ran... 

Se întrerupse atunci când se deschise ușa. Lola Warfield 
intră în viteză, cu părul negru, cârlionţat, în vânt. Ochii ei 
aveau aproape aceeași culoare ca a scaunului pe care 
stătea Eve și păreau a-și cere scuze într-o manieră 
amuzantă. 

— Vă rog să mă scuzaţi. Am fost prinsă cu alte treburi. 
Dallas, nu? Mi-am luat inima în dinţi și ţi-am invitat 
fermecătorul soţ la dans, cu ocazia evenimentului Marquis, 
primăvara trecută. Dacă ar fi al meu aș bate cu băţul orice 
femeie care s-ar uita la el, chiar dacă nu ar fi interesată de 
bărbaţi. 

— Atunci orașul ar trebui să fie plin de femei bătute. 

— Asta ar putea reprezenta o problemă, recunoscu ea. 
Îmi cer scuze, spuse ea uitându-se spre Peabody, dar nu-mi 
amintesc cum vă numiţi. 

— Detectiv Peabody. 

— Îmi pare bine să vă cunosc. Deși termenul este 
nepotrivit pentru momentul pe care-l parcurgem. E 
groaznic, dar și puţin incitant. 

— Lola nu se mișcă din faţa ecranului când sunt 
reportaje despre crime, le explică Sasha. 

— Şi uite că acum suntem chiar implicate într-una. Și eu 
sunt groaznică. M-am întâlnit cu Natalie de câteva ori. Era 
foarte drăguță, sau cel puţin așa mi s-a părut. 

În timp ce vorbea se duse spre barul dintr-un colț al 
biroului și scoase o sticlă de apă dintr-o cutie frigorifică. 

— Mai vrea cineva? 

— Nu, mulțumim. Eve așteptă o clipă, până când Lola se 
duse și se sprijini de un braţ al fotoliului pe care stătea 
Sasha. Când aţi stabilit să luaţi cina cu Randall Sloan? 

— Hmmm. Lola se uită la Sasha. Cu vreo două zile 
înainte, nu? De obicei ne întâlnim cu el cam la trei luni. 

— Așa e, confirmă Sasha. A trebuit să amânăm o 
întâlnire ce fusese stabilită ceva mai înainte, pentru că am 
fost plecate câteva zile din ţară, chiar după Anul Nou. 

— Cine a stabilit întâlnirea? 

— Hmm. Lola ridică din sprâncene concentrată. Cred că 
Ran. De obicei el ia legătura cu noi și stabilește o întâlnire 
și o ieșire, sau ceva asemănător. 

— În cursul discuţiilor pe care le-aţi avut cu domnul 
Sloan, a menţionat ceva în legătură cu problemele pe care 
i le creau Natalie Copperfield, sau Bick Byson? 

— Nu. Sasha prelua conducerea. Nu am discutat deloc 
despre ei. Noi lucrăm direct cu Ran. După cum v-am mai 
spus, am întâlnit-o și pe ea și pe prietenul ei. Acasă la 
Jacob Sloan. Ea, Natalie, era prietenă cu nepotul său. 

— Domnișoara Copperfield se ocupa de problemele 
financiar-contabile ale surorii dumneavoastră? 

— Așa e. Atunci când Anna și prietenii ei au început să 
facă afaceri, eu le-am recomandat firma și am vorbit direct 
cu Ran, pentru a vedea cine ar fi cea mai potrivită 
persoană să se ocupe de ei. Ela numit-o pe Natalie. Ea și 

Anna s-au înţeles bine din prima clipă, sau cel puţin așa mi 
s-a spus mie, atunci când Natalie s-a dus să se întâlnească 
cu ea. 

— Şi sora dumneavoastră era mulțumită de felul în care 
Natalie își făcea treaba? 

— Eu nu am auzit să se fi plâns. Şi dacă ar fi făcut-o, cu 
siguranţă că aș fi auzit. 

— Asta da, confirmă și Lola. Anna nu e genul care să 
sufere în tăcere. Căutaţi un suspect în cadrul firmei? Eu 
am presupus că era o chestiune personală și o crimă 
pasională. Adică tăcută de un fost iubit gelos, sau de 
cineva care iubea fără speranţă. 

— Cercetăm toate variantele, îi spuse Eve și se ridică. 
Dacă vă aduceţi aminte de ceva, sau vă vine ceva în minte, 
puteţi să mă sunati la sediul central. 

— Asta e tot? Pe fața Lolei se citea dezamăgirea. Eu 
speram că vom fi solicitate în mai mare măsură. 

— Poate data viitoare. Vă mulțumesc pentru timpul 
acordat, adăugă Eve. 

Așteptă până ieșiră și se urcară în mașina ei. 

— Păreri? 

— Spun lucrurilor pe nume, sunt calme și au încredere 
în forţele proprii. Cina cu Sloan nu a avut nimic ieșit din 
comun și niciuna dintre ele nu mi se pare genul care ar 
minţi pentru a acoperi pe cineva care este angajatul lor, 
chiar dacă sunt în relaţii foarte bune cu acesta. Ar fi 
legătura dintre sora lui Zinka și prima victimă, dar dacă e 
să-mi urmez instinctul, n-o văd pe niciuna dintre ele 
capabilă să comită două crime, sau să tacă doar pentru a o 
acoperi pe sora lui Zinka. Și sunt mult prea bogate. Dacă 
totul are legătură cu banii, nu aveau nevoie să trișeze, 
pentru că deja au foarte mulţi. 

— Nu este vorba de câţi ai, ci de avariţie și de putere, o 
corectă Eve. Dar nici mie nu mi s-a părut nimic ciudat. 
Dacă cumva contul surorii a fost cel pe care l-a descoperit 
Natalie ca având probleme, atunci amândouă sunt al naibii 

de calme. Știm ceva în legătură cu felul în care și-a 
petrecut Anna Kerlinko noaptea în care au avut loc 
crimele? 

Peabody își scoase carneţelul. 

— Dacă luăm în calcul diferența de fus orar, lua micul 
dejun cu actualul amant atunci când a fost ucisă 
Copperfield și apoi a ajuns la birou pe la ora nouă. Are 
martori care pot confirma. Nu ar fi avut cum să vină până 
aici, să-i omoare și să se întoarcă acolo. 

— Mergem mai departe. 

Folosindu-se de geografie la fel de mult ca și de lista de 
suspecți, o luă spre est, acolo unde-și avea sediul firma de 
avocatură ce reprezenta Fundaţia Bullock. Contul lor 
fusese transferat lui Copperfield în ultimele luni, se gândi 
Eve și asta era încă o legătură, pentru că Byson o 
reprezenta pe una dintre nepoatele partenerului. 

Birourile firmei erau într-o clădire elegantă, iar la 
recepţie domnea o liniște desăvârșită. La birou stătea o 
femeie, scăldată în lumina ce pătrundea prin vitraliile de la 
fereastra dinspre stradă. 

Arăta bine, cu părul roșcat căzându-i pe umeri. Eve își 
scoase insigna și femeia clipi de câteva ori, surprinsă. 

— Nu înţeleg. 

— Insignă, îi spuse Eve pentru a o ajuta. Poliţie. Sună-ţi 
șeful și spune-i că vrem să discutăm cu el. 

— Îmi pare rău, dar domnul Cavendish este într-o 
ședință. Dar dacă vreţi pot să iau legătura cu secretara sa 
și să stabilesc o întâlnire pentru dumneavoastră. 

— Nu, nu, nu ai înţeles. Să-ţi mai spun încă o dată. 
Insignă. Poliţie. Eve aruncă o privire împrejur și văzu o 
scară de lemn care ducea la etaj. Pe acolo se ajunge la 
birouri? 

— Oh, dar, dar... 

Eve o lăsă pe roșcată să se bâlbâie și se îndreptă cu 
Peabody spre scări. 

Etajul al doilea semăna cu un muzeu. Covoarele erau 
vechi, uzate și scumpe. Pe pereţi atârnau tablouri cu 
peisaje. 

În stânga se deschise o ușă. Femeia care ieși era mai în 
vârstă decât fata de la recepţie și arăta de două ori mai 
bine. 

Părul îi era strâns într-o pieptănătură care-i scotea în 
evidenţă figura colţuroasă. Costumul în picăţele ar fi putut 
să fie la fel de sever ca și pieptănătura, dar fusese 
modificat pentru a se mula perfect pe un corp care arăta 
foarte bine. 

— Am impresia că vi s-a spus că domnul Cavendish este 
într-o ședință și nu este disponibil deocamdată. Ce pot face 
pentru dumneavoastră? 

— Puteţi să-l scoateţi din ședință și să-l faceţi să fie 
disponibil, îi spuse Eve. Asta ne-ar fi de mare ajutor. 

Se simţi străbătută de un fior de plăcere când văzu 
nedumerirea femeii. 

— Cum te cheamă, surioară? 

— Domnișoara Ellyn  Bruberry. Sunt asistenta 
administrativă a domnului Cavendish. Și asistent legal. 

— Foarte bine. Trebuie să discutăm cu domnul 
Cavendish în legătură cu o investigaţie. 

— Domnul Cavendish, după cum vi s-a comunicat deja de 
două ori, este într-o ședință. Și dacă vreţi să știți, nu are 
nicio obligație de a discuta cu poliția, fără o avertizare 
prealabilă. 

— Aici m-ai prins, spuse Eve încântată. Aș fi foarte 
bucuroasă să vă trimit ţie, domnului Cavendish și tuturor 
celor care lucrează aici o cerere de a veni să discutăm la 
sediul central, ceea ce, după cum știți, pentru că sunteţi și 
consilier legal, poate să dureze de la câteva ore, la câteva 
luni. Sau, hmm, am putea să intrăm acum la el, și să 
terminăm, probabil, în mai puţin de douăzeci de minute. 

Făcu o pauză. 

— Alege. 

Eve o auzi cum inspiră profund. 

— Trebuie să-mi spuneţi despre ce este vorba. 

— Nu, nu trebuie. Dar ar fi bine să-ţi întrebi șeful dacă 
vrea să discute cu mine acum, sau să vină la sediul central 
în viitorul apropiat și să-și piardă destul de mult timp, cu o 
discuţie la nivel oficial. Sau poţi lua tu această decizie în 
locul lui. Cum vrei. 

— Dar... Peabody bătu cu degetul în ceas. Pierdem timp. 

— Stati aici. 

Eve aşteptă până când Bruberry se îndepărtă. 

— Pierdem timp? 

— A fost o replică de moment. Era cam enervantă, nu? Şi 
în afară de asta știe de ce suntem aici. 

— Ai dreptate. Interesant. Eve se întoarse să studieze 
unul dintre peisaje. Cum se face că oamenii trăiesc la oraș, 
dar își pun pe pereţi peisaje rurale? Nu se pot hotări odată 
unde vor cu adevărat să trăiască? 

— Mulţi oameni consideră că peisajele rurale sunt 
relaxante. 

— Da, până când începi să te întrebi ce-o fi creatura care 
se strecoară în spatele copacilor, sau se târăște prin iarbă. 

Peabody pășea stânjenită. 

— Unii oameni nu se gândesc la creaturi care se târăsc, 
ci la animale care umblă, ca de exemplu la pui de 
căprioară, sau la iepuraşi micuţi și drăguţi. 

— Unii oameni sunt proști. Haide să ne ocupăm timpul 
cu ceva, Peabody, și să îi facem o verificare lui Bruberry. Și 
lui Cavendish. 

— Ar putea fi pui de căprioară și iepurași, murmură 
Peabody și-și porni calculatorul. 

Câteva clipe mai târziu, Bruberry ieși pe o altă ușă. 
Vocea îi era calmă și rece. 

— Domnul Cavendish vă primește acum. Zece minute. 

10. 


Din muzeu, ajunsese într-un club de bărbaţi, își spuse 
Eve. 

Walter Cavendish era așezat la un birou cu scaune din 
piele, canapele și mobilier din lemn masiv, închis la 
culoare. Covoarele erau orientale, foarte groase, probabil 
originale, cu motive complexe și culori intense. Tot felul de 
băuturi erau turnate în recipiente din sticlă groasă, care ar 
fi putut foarte ușor să fie folosite ca arme albe. 

Un calculator negru fusese așezat pe biroul antic, astfel 
încât să dea impresia de prosperitate și nerv. 

Cavendish avea înjur de cincizeci și ceva de ani și un păr 
bogat de culoarea nisipului. Figura îi era dură și ochii de 
un albastru-deschis, care o măsurară din cap până în 
picioare. Purta un costum maro, cu o dungă aurită, foarte 
subțire, doar atât cât era necesar pentru a face impresie. 

Se ridică și chipul lui, nu foarte arătos, părea foarte 
aferat. 

— Aș vrea să vă văd legitimaţiile. Vorbi, după cum 
gândea Eve, pe un ton de actor shakespearian. 

Atât ea, cât și Peabody își scoaseră insignele. 

— Locotenent Dallas, spuse Eve, și detectiv Peabody. Se 
pare că s-a terminat ședința. Ciudat că nu am văzut pe 
nimeni plecând. 

Păru nedumerit în primul moment și se uită la Bruberry, 
chiar când aceasta deschise gura pentru a vorbi. 

— Era o conferinţă pe telefon. 

— Da, o conferinţă cu Londra. 

— O scuză bună. li aruncă lui Cavendish o privire 
semnificativă pentru a-i da de înţeles că îl prinsese cu 
minciuna. Dar fiindcă ne puteţi rezerva câteva minute, 
avem câteva întrebări în legătură cu o investigaţie. 

— Mi s-a spus. Le făcu semn să ia loc. Văzând că nu are 
nicio reacţie, Eve îi întinse mâna. 

El ezită și Eve îl văzu aruncându-i o privire secretarei, 
înainte de a-i strânge mâna. 

Cam moale, remarcă ea, și puţin umedă. 

— Ce fel de investigaţie faceţi? 

— Este vorba despre o crimă. Natalie Copperfield și Bick 
Byson. Vă sunt cunoscute aceste nume? 

— Nu. 

— Să înţeleg că nu vă interesează știrile. Nu citiţi 
ziarele, își aruncă și ea privirea spre un ecran mare de pe 
perete. Aceștia doi au fost uciși în casele în care locuiau, în 
urmă cu trei zile. Amândoi erau angajaţi la firma de 
contabilitate Sloan, Myers și Kraus. Și, ce e și mai 
amuzant, Natalie Copperfield se ocupa de chestiunile 
dumneavoastră financiare. Dar numele nu vă spune nimic, 
nu? 

— Nu rețin toate numele pe care le aud sau le văd scrise 
pe undeva. Sunt un om foarte ocupat. În ceea ce privește 
contabilitatea, este de competenţa asistentei mele Ellyn. 

— Eu o cunosc pe domnișoara Copperfield, spuse 
Bruberry. Ce legătură are moartea ei cu această firmă? 

— Deocamdată eu pun întrebările, zise Eve pe un ton 
glacial. Unde eraţi, domnule Cavendish, în urmă cu trei 
zile, între miezul nopţii și ora patru dimineaţă? 

— Acasă, în pat. Cu soţia mea. Surprinsă, Eve ridică din 
sprâncene. 

— Nu ţineţi minte numele a două persoane intens 
mediatizate, dar știți cu precizie unde eraţi în urmă cu trei 
seri? 

— Acasă, repetă el. În pat. 

— Aţi avut vreun contact cu domnișoara Copperfield, sau 
cu Bick Byson? 

— Nu. 

— E ciudat. Nu ţi se pare ciudat, detectiv Peabody, că 
domnul Cavendish nu a luat niciodată legătura cu persoana 
care se ocupă de finanţele sale? 

— Trebuie să recunosc că mi se pare ciudat. Eu sunt la 
per tu cu tipul de la financiar de la sediul nostru. 

— E posibil, ca la un moment dat să o fi întâlnit - Eu 
corespondam și mă întâlneam cu domnișoara Copperfield, 
îl întrerupse Bruberry. Atunci când era necesar. Cu 
asemenea probleme, se ocupă de obicei cei de la sediul 
nostru central din Londra. 

— Şi aici ce faceţi? Intrebă Eve adresându-i-se direct lui 
Cavendish. 

— Eu reprezint interesele firmei mele la New York. 

— Ce presupune asta? 

— Exact ceea ce am spus. 

— Acum e mult mai clar. Și reprezentaţi și interesele lui 
Lordes C. McDermott, care era clienta lui Bick Byson. 

— Domnișoara McDermott este o rudă și mi se pare 
firesc să fie reprezentată de firma noastră. Cât despre 
managementul financiar, nu aș putea să vă spun nimic, 
deoarece nu știu cine se ocupa de asta. 

— Serios? Se pare că pe aici o mână nu prea știe mai 
nimic despre ce face cealaltă. Şi în plus, eu nu am spus că 
Byson este managerul ei financiar, ci doar că ea era clienta 
sa. 

Cavendish își frământă nodul de la cravată. Era un tic 
nervos, se gândi Eve. 

— Am presupus. 

— Și acum că tot suntem aici, dumneavoastră unde erațţi 
în acea noapte, domnişoară Bruberry? 

— Acasă. M-am băgat în pat înainte de miezul nopții. 

— Singură? 

— Locuiesc singură, da. Mă tem că timpul pe care poate 
să vi-l acorde domnul Cavendish a expirat. 

Eve se ridică ușor în picioare. 

— Vă mulţumesc pentru cooperare. Ah, continuă ea. 
Firma dumneavoastră reprezintă și... își scoase carnetul ca 
pentru a verifica un nume. Fundaţia Bullock. 

În clipa aceea văzu o mică umbră trecându-i prin priviri. 
Maxilarul i se încleșta și clipi. 

— Așa este. 

— Domnișoara Madeline Bullock și domnul Winfield 
Chase au fost de curând în oraș. Presupun că v-aţi întâlnit 
cu ei în acest scop, nu? 

— Eu... 

— Domnișoara Bullock și domnul Chase au luat prânzul 
aici cu domnul Cavendish. Asta s-a întâmplat luni după- 
amiază. La douăsprezece și treizeci de minute, adăugă 
Bruberry. 

— V-aţi întâlnit și aţi luat prânzul cu ei aici la birou? - 
Așa este, spuse Bruberry, în locul lui Cavendish. Vreţi să 
verific să văd ce au avut în meniu? 

— Vă voi anunţa. A fost excelent. Vă mulțumesc pentru 
timpul acordat. Eve se îndreptă spre ieșire, dar se întoarse 
de la ușă. Știţi, e ciudat că în calitatea dumneavoastră de 
reprezentant al firmei la New York, nu v-aţi găsit timp să 
vă întâlniți cu contabila care se ocupa de interesele 
financiare ale firmei. 

— Vă conduc, spuse Bruberry văzând că șeful său nu 
scoate un cuvânt. 

— Nu e nevoie, ne descurcăm singure. 

— Cineva are un secret, spuse Peabody după ce se 
văzură în stradă. 

— Poţi fi sigură de asta. Tipul ăla era dominat de frică și 
de sentimentul vinovăţiei. Dar s-ar putea să descoperim 
doar că își înșală nevasta, sau se îmbracă cu lenjerie de 
femei. 

— Sau amândouă, dacă o înșală cu secretara. E clar că 
ea conduce în acest duet. 

— Asta cam așa e. E stupid că a minţit în legătură cu 
întâlnirile cu Copperfield și sunt sigură că a ocolit 
adevărul. 

— E un fel de a spune că e prea important pentru a-i 
cunoaște pe cei mici. Și e și o modalitate de a se îndepărta 
de locul unde arde. 

— Locul unde arde fiind crimele. Trecu la volan și începu 
să bată cu degetul în el. Nu erau pregătiți. Nu s-au gândit 
că s-ar putea ca poliţia să-i interogheze, așa că au acţionat 
din instinct. Au negat totul. Haide să vedem dacă putem da 
de Lordes McDermott, pentru a avea și un alt punct de 
vedere. 

Peabody își scoase calculatorul pentru a obţine adresa 
acesteia. 

— Are o casă pe șoseaua Riverside. 

— Are și un număr de telefon? - Da. 

— Încearcă mai întâi să o suni. Să fim sigure că e acasă 
și dacă nu, să vedem unde poate fi găsită. 

Nu numai că era acasă, dar părea să n-o deranjeze 
faptul că poliţia venea să o vadă pe neașteptate. 

Fură conduse înăuntru de o cameristă în uniformă și 
trecură printr-un hol spaţios, înalt cât două etaje, pentru a 
ajunge într-o cameră de zi aranjată într-un stil 
contemporan, cu culori strălucitoare, obiecte de metal ce 
luceau și obiecte de sticlă ce sclipeau. 

Lordes era încălţată cu cizme negre, moi și purta 
bijuterii de aur. Părul scurt era de culoarea unei vinete 
coapte, iar ochii aveau nuanţa safirelor. 

Pe masa joasă de sticlă se aflau trei căni exagerat de 
mari și o tavă plină de gogoși. 

— Să nu-mi spuneţi că polițiștii, cafeaua și gogoșile sunt 
un clișeu. 

— Sunt un clișeu, dar din motive întemeiate. Locotenent 
Dallas, detectiv Peabody. 

— Luaţi loc. Probabil că aţi venit să mă vedeţi în 
legătură cu Bick și Natalie. Imi pare nespus de rău pentru 
ce s-a întâmplat. El era un om încântător. 

— Când l-aţi văzut ultima dată? 

— Pe cincisprezece decembrie. 

— Aveţi o memorie bună, spuse Eve. 

— Nu, nu chiar. Dar am verificat când am auzit ce s-a 
întâmplat. Am avut o întâlnire pentru închiderea anului, 
înainte de sărbători. Ne-am întâlnit chiar aici în această 
cameră. Era un tip de treabă. 

— O cunoșteaţi și pe domnișoara Copperfield? 

— Ne-am întâlnit de câteva ori. Bick a venit cu ea la 
câteva cine de afaceri, la cererea mea. Îmi place să știu cu 
cine trăiesc cei care se ocupă de afacerile mele. Îmi plăcea 
și de ea. Anticiparea căsătoriei îi transfigura de fericire. 
Cum vreţi cafeaua? 

— Neagră, mulțumesc. 

— Eu slabă și cu zahăr, spuse Peabody. _ 

— Vă întâlniți cu toţi clienţii lui Bick? Întrebă Lordes. În 
clipa în care turnă cafeaua, pe mână îi străluci verigheta. 
Am fost surprinsă când m-aţi sunat pentru a-mi spune că 
vreţi să ne întâlnim. 

— Vorbim cu multă lume. De fapt, tocmai am discutat cu 
Walter Cavendish. E rudă cu dumneavoastră, nu? 

— Văr de-al doilea. Strâmbă din nas, doar o fracțiune de 
secundă. 

Lordes nu-l agreează prea tare pe Walter, se gândi Eve. 

— Vărul meu primar, tatăl lui Walter, este unul dintre 
partenerii de la firmă, cu sediul la Londra. Presupun că 
asta înseamnă că suntem veri de gradul doi, spuse ea cu 
un aer meditativ. Mă rog, așa ceva. Vă rog, luaţi gogoși. La 
rândul său, se servi cu una din gogoșile de pe tavă. 

— Datorită legăturii cu unchiul dumneavoastră v-aţi dus 
la firma de contabilitate și aţi devenit clienta lui Bick? 

— Mmm, încuviință Lordes cu gura plină. Dumnezeule, 
gogoșile astea sunt excelente. Se ocupă de chestiunile 

financiare de ani de zile. După ce a murit Miles, idiotul, am 
mai moștenit o sumă considerabilă. O vreme am lăsat banii 
să zacă, cât am stat în Europa. Apoi, când m-am întors, am 
cerut un expert financiar tânăr și priceput. Mi l-au dat pe 
Bick și era exact așa cum am cerut. 

— Cum a murit soţul dumneavoastră, dacă nu vă 
deranjează că întreb? Spuse Peabody mușcând cu 
delicateţe dintr-o gogoașă umplută cu cremă. 

— Se juca cu avionul pe care-l construise el. Îi plăcea la 
nebunie să zboare. S-a prăbușit și a ars complet. Îl iubeam 
pe idiotul ăla. Aproape am murit de durere când l-am 
pierdut. Se împlinesc cinci ani în primăvara asta și tot sunt 
supărată pe el. 

— Ne puteţi spune unde eraţi acum trei nopţi, între orele 
douăsprezece și patru dimineaţa? 

— Sună îngrijorător. Am verificat și asta, după ce m-aţi 
sunat că veniţi. Am făcut o mică petrecere, cu câteva 
prietene. Doar femei. Am început să mă întâlnesc din nou 
și cu bărbaţi, dar e foarte greu, mai ales când nu ești cu 
adevărat interesată. Au plecat cam pe la miezul nopții și 
apoi m-am dus la culcare. M-am uitat la televizor mai întâi. 
Am adormit uitându-mă la un film mai vechi. 

— Dacă tot vorbim de relaţii, spuse Eve, aţi avut 
vreodată ocazia să ieșiți cu domnișoara Copperfield, 
domnul Byson și cu vărul dumneavoastră, adică vărul de-al 
doilea? 

— Cu Walter? Lordes râse tare. Nu. Cu siguranţă că nu. 
Nu mă văd deloc cu Walter. Este un idiot. 

— Nu vă înţelegeţi? 

— Eu mă înţeleg bine cu toată lumea. Însă cu unii mă 
înţeleg și mai bine dacă ne vedem mai rar. 

— Dar nu vă reprezintă interesele în New York? 

— Nu chiar. Vărul meu din Londra se ocupă de asta și 
Walter face doar o parte din muncă. Ca să fiu sinceră, nu 
este foarte inteligent. Poate să execute ordine, să scrie 
formulare și arată suficient de bine în frac. Toate lucrurile 

mai complexe trec prin biroul din Londra, cel puţin din 
câte știu eu. 

Își înclină capul într-o parte. 

— Doar nu credeţi că Walter are vreo legătură cu toate 
astea? Îl știu de o viaţă și vă spun că nu este destul de 
inteligent pentru a o fi făcut. 

Eve tocmai se strecurase la volan când îi sună 
comunicatorul. 

— Dallas, răspunse ea. 

— Doamnă locotenent. Tonul dur al lui Summerset se 
potrivea cu trăsăturile feţei sale. Nu m-aţi anunţat că 
așteptați o livrare. 

— Poate am uitat să te anunţ și că pe zi ce trece devii 
din ce în ce mai urât, dar asta doar pentru că am fost 
ocupată. 

— Sistemul de legănat care provine dintr-un magazin de 
desfacere, pe nume Barza Albă, a fost livrat. Ce doriţi să 
fac cu el? 

Eve așteptă un moment. 

— Dumnezeule, chiar cred că ţi-e greu dacă faci 
asemenea greșeli și te lași descoperit. Nu-ţi voi spune 
exact ce-mi trece prin minte acum. Pune-l în camera de 
desen de la etajul al doilea. Acolo unde are loc petrecerea. 

— Foarte bine, doamnă. Pe viitor v-aș fi foarte 
recunoscător dacă m-aţi informa cu privire la orice livrare. 

— Pe viitor aș prefera să-ți pui o pungă pe faţă, înainte 
să-mi apari pe ecran. 

Inchise satisfăcută. 

— Sunteţi foarte amuzanţi, voi doi, spuse Peabody. După 
serviciu, merg acasă, îmi împachetez lucrurile și vin direct 
la tine. De-abia aștept să văd scaunul și să-l montez pentru 
mâine. 

— Ura. 

— Ştii că o să-i placă la nebunie. 

— Da, aşa e. 

— O să fie un fel de zeiță a fertilităţii. O chestie 
nemaipomenită pentru ea. 

— Zeița Mavis. Amuzată, Eve trecu pe culoarea galbenă. 
Ar trebui să aibă o... Arătă cu degetele deasupra capului. 

— Coroană! Da. 

— Nu, nu o coroană. E prea mare și prea serioasă. 
Cealaltă chestie. O tiară. 

— Perfect! Vezi? Spuse Peabody și o lovi în umăr. Poţi să 
o faci. 

— Așa se pare, că o fac deja. 

Când ajunse la sediul central, Eve puse în ordine 
declaraţiile și impresiile, scrise rapoarte și se concentra 
asupra lor. La peretele unde avea înșirate probele, începu 
să scrie cuvinte-cheie în dreptul fotografiilor și să tragă 
liniuţe care să le conecteze între ele. 

— Ai nevoie de un perete mai mare, spuse Roarke care 
intrase în cameră, cu un sacou pe braț. 

— Am tot auzit asta. 

— Şi ai nevoie și de un birou mai mare, asta cu 
siguranţă. 

— Mă mulţumesc cu acesta. Ce faci aici? 

— Caut pe cineva să mă ducă cu mașina până acasă. Am 
avut o treabă la etaj, spuse el când ea se încruntă. Şi când 
cuta dintre ochi i se adânci, se îndreptă spre ea și o prinse 
de bărbie. S-a făcut, și toată lumea este satisfăcută. 

— E un rahat. 

— Așa cum se întâmplă adesea în viaţă. Își aruncă haina 
pe spătarul scaunului ei de la birou înainte de a se 
îndrepta spre planșele ei. Ah, da, înţeleg. Legături cu alte 
legături. Ţinând seama de faptul că trăim într-o lume atât 
de mare, legăturile sunt extrem de interesante și de 
strânse, nu? 

— Ce a spus Whitney? 

— Oficial sau neoficial? Întrebă Roarke continuând să 
studieze probele. 

— Ştiu ce a spus oficial. 

— Atunci neoficial. A spus că totul era un mare rahat. Și 
ăsta este un citat din el. Se uită la ea și dădu din cap. Şi 
văd că asta e îndeajuns și pentru tine. Nu ai nevoie să se 
uite în ochii tăi și să-ți spună că are încredere în tine și că 
te respectă. Şi să-și ceară scuze 

— Nu. 

Se duse și închise ușa. 

— Poate că o fi un mare rahat, dar este exact genul de 
rahat care te ţine pe tine în biroul ăsta cât un oficiu, în loc 
să fii în cabina căpitanului. 

— Nu vreau să fiu altundeva. Hai să lăsăm prostiile 
astea. Fac exact ceea ce vreau să fac și ceea ce mă pricep. 

— Nu-mi spune că nu-ţi doreşti să avansezi, Eve. 

— Credeam că vreau. Işi trecu o mână prin păr, 
gândindu-se. Nu aș refuza dacă mi s-ar propune o 
avansare, dar în condiţiile impuse de mine. Ascultă, tu ai 
chestia aia irlandeză. Cu soartă, destin și așa mai departe. 

Strânse din buze. 

— Tu ai reușit să mă scapi de niște demoni de curând. 

— Nu am făcut decât să rezolv un caz, îl corectă ea. Și 
ceea ce voiam eu să spun este că uneori lucrurile sunt 
exact așa cum trebuie să fie. Eu simt nevoia să fac treaba 
pe care o fac. Asta cred. 

— Bine. Biroul era atât de mic că nu trebuia decât să 
întindă braţele pentru a o strânge la piept. Șeful tău a mai 
adăugat că are toată încrederea că vei finaliza acest caz 
într-un timp scurt. 

— Bine. 

— Trebuie să-mi găsesc un mijloc alternativ de 
deplasare, sau vii și tu în curând acasă? 

— Mai lasă-mă doar zece minute și vin și eu. Hei, spuse 
ea când el deschise ușa. Poate că ar trebui să mă inviţi la 
cină. 

Roarke zâmbi. 

— Poate. 

— Dar mai întâi trebuie să facem o oprire. Am nevoie de 
o tiară. 

— Ca să ai la ce să asortezi sceptrul? 

— Nu e pentru mine. Mavis. Chestia de mâine. 
Petrecerea are o temă. E un sceptru ca o chestie din alea... 
Strânse pumnul și-și mișcă mâna de sus jos într-un fel care 
îl făcu să ridice din sprâncene și să-i arunce o ocheadă. 
Dumnezeule, ce minte murdară ai, spuse ea, dar râse, 
mutând braţul în lateral. Ştii, chestia aia ca un băț. 

— Cred că știu. 

— Ar trebui să găsim și o chestie din alea. Așa că poate 
ar fi o idee bună să intrăm într-un magazin de costume, de 
unde am putea să le cumpărăm în drum spre restaurant. 

A fost foarte ușor să găsească o tiară și un sceptru de 
plastic, mai ales că a plecat la cumpărături cu o femeie 
care de obicei achiziționa primul lucru pe care îl vedea și 
semăna cu ceea ce voia ea. 

Și pentru că-și cunoștea bine femeia, pentru cină a ales 
un restaurant italian, unde atmosfera era relaxată și 
mâncarea excelentă. Pentru că ajunsese deja la spaghete 
cu chifteluţe și încă nu deschisese subiectul despre caz, 
începu el: 

— Ai ratat prânzul. 

Eve învârti pastele pe furculiţă. 

— Este foarte posibil, dar am mâncat o gogoaşă. Şi cred 
că am uitat să te informez că Peabody și McNab vor dormi 
la noi în seara asta. 

— Să mă informezi? 

— De la Summerset mi se trage. S-a ofuscat fiindcă am 
uitat să-l informez că așteptam o livrare azi. Oricum, 
Peabody vrea să decoreze ceva pentru petrecere, o chestie 
pe care eu nu o înțeleg. Ai parte de o petrecere, cadouri, 
mâncare. Ce altceva mai ai nevoie? 

— Cred că vei afla, nu? Dar e bine. Așa pot să-l agăţ pe 
McNab mâine și să ne distrăm ca între bărbaţi. 

— Să pleci? Pe faţă i se citi panica. Adică nu vei rămâne 
la petrecere? 

Roarke luă o gură de manicotti. 

— Nimic din ceea ce ai putea spune, face sau oferi, 
incluzând aici favoruri sexuale deviante, nu ar reuși să mă 
convingă să fiu la mai puţin de cinci sute de metri de 
petrecerea aia. 

— Rahat. Își umplu furculița. Nici dacă aș pune și niște 
sos de ciocolată la toată combinaţia? 

— Nici măcar așa. 

— Ar putea să apară și niște frișca. Și puţină coregrafie. 

— O mită extraordinară, sunt de acord, mai ales că vine 
din partea unei femei disperate. Insă deja am făcut 
aranjamentele să dispar cu Leonardo. Așa că doar îl vom 
coopta și pe McNab la mica trupă veselă. 

— Dar dacă se întâmplă ceva? Il apucă de braţ. Dacă 
înnebunește furnizorul de mâncare, pentru că se mai 
întâmplă și de astea. Sau dacă pierdem vreuna din femeile 
însărcinate prin casă? 

Apucă paharul de vin cu mâna liberă. 

— Bine, bine, spuse ea dându-și ochii peste cap. Mă 
descurc. Dar nu mi se pare firesc ca tu să poţi bea o bere 
pe undeva, în vreme ce eu sunt reţinută la sediul central al 
bebelușilor. Și asta doar pentru că ai penis. 

— Dar ne vom gândi cu drag la tine când vom fi la bere, 
eu și penisul meu. 

Eve mai luă o înghiţitură de mâncare și apoi zâmbi. 

— Dar tot vei fi de faţă atunci când va naște. 

— Taci, Eve. 

— Penisul nu va mai putea să te salveze, amice. 

Luă o baghetă, o rupse în două și-i oferi jumătate. 

— Şi veţi juca și ceva jocuri, mâine? O să primiţi și 
premii? Era o lovitură sub centură. 

— Bine, tac. Vrei să discutăm despre crimă? 

— Te rog. 

Îl informă despre tot în vreme ce terminară masa și 
băură un cappuccino. 

— Așadar Cavendish și secretara lui ţi s-au părut în 
neregulă? 

— Da, nu mi-au făcut o impresie prea bună. Cert este că 
secretara trage sforile. 

— Pe el nu-l știu, deși pe ceilalți din scenariul de azi i-am 
întâlnit. 

— Am doar informaţiile elementare despre el. Are 
patruzeci și șase de ani și a crescut cu banii lu' tăticu'. li 
place să joace squash?. Are două căsătorii la activ; pe 
prima nevastă a lăsat-o baltă în urmă cu opt ani. Are un 
singur copil, o fată în vârstă de doisprezece ani. Custodia o 
are mama, care stă la Paris. S-a căsătorit cu soţia numărul 
doi, chiar după ce s-a pronunţat divorţul. Ea are douăzeci 
și nouă de ani. A fost fotomodel. Eu cred că a trecut de la 
nevasta de început la nevasta trofeu și că o înșală pe cea 
din urmă cu secretara. Şi ea se îmbracă cu haine de piele, 
poartă tocuri înalte și-l pune să latre atunci când o fac. 

— Serios? Amuzat, Roarke se lăsă pe spătar. Și de unde 
știi astea? 

— Pentru că dintre ei doi, ea este cea care conduce. El 
învârte hârtii, participă la evenimente, la întâlniri și în 
general face ce i se spune. 

— Şi i-o fi spus cineva să-i omoare pe Copperfield și pe 
Byson? 

— Poate, și nu-i așa că ar fi perfect? Dar nu îmi prea 
place varianta asta. Ucigașul era prea deștept și avea prea 
mare încredere în forţele proprii. Cavendish a început să 
transpire doar discutând cu mine. Dar cred că știe cine a 
comis crima. 

— Şi tu îl vei ajuta să transpire și mai tare. 

— Pot să vorbesc din nou cu el și să-l înghiontesc. Dar 
nu am suficiente probe să-l acuz de ceva, ca să-l forțez să 
cedeze. Am nevoie de mai multe informaţii. O legătură 

directă. Trebuie să descopăr mai multe pentru că pun 
pariu că în noaptea în care au avut loc crimele chiar era 
acolo unde a spus că a fost, acasă, cu capul sub cuvertură 
de frică, pentru că știa ce urma să se întâmple. 

— Dacă filiala din New York a firmei de avocatură s-a 
implicat în așa ceva, a spălat bani, sau a manipulat fonduri 
necurate, voi afla. 

Da, se gândi Eve, o va face, nu doar fiindcă avea reale 
calităţi, dar și pentru că de data aceasta era în joc mândria 
lui. 

— Mă bazez pe asta, spuse ea. Poate că ar trebui să 
mergem să ne apucăm de treabă. 

Ştia că Peabody și McNab erau deja acolo, pentru că 
auzea muzică din camera unde decisese că urma să aibă 
loc petrecerea. Chiar dacă asta însemna că îi era frică, 
avea să trăiască cu acest sentiment, dar oricum, se hotări 
să meargă în birou. 

Acolo marcă toate noile informaţii și apoi se opri pentru 
a se gândi mai bine la Ellyn Bruberry. 

Avea patruzeci de ani, potrivit datelor ce începuseră să-i 
apară pe monitor. Nu a fost căsătorită, nu are copii. Adresa 
din West Park îi conferea o imagine perfectă asupra 
parcului, ceea ce sporea preţul apartamentului. Nu era rău 
deloc pentru o asistentă administrativă și consilier legal. 

Era născută în Statele Unite, deși se mutase de la Pitts- 
burgh la Londra când avea douăzeci și ceva de ani. Abia 
mai târziu intrase în firma Stuben, Robbins și Cavendish, 
ca secretară. Fusese transferată la New York și devenise 
asistenta lui Walter Cavendish în urmă cu șase ani. 

După cea de-a doua căsătorie, se gândi Eve. 

Nu avea cazier penal. 

Eve aruncă o privire asupra datelor financiare. Un 
salariu îndestulător, dar nu era ilegal să plătești bine 
angajaţii. Majoritatea oscilaţiilor în venit se înregistrau de 
Crăciun, de ziua ei și din momentul când intrase în firmă și 
astea erau ușor de explicat, ca bonusuri. 

Dar nu-i așa că era foarte interesant faptul că de 
conturile ei se ocupa firma de avocatură Sloan, Myers și 
Kraus? 

Dar totuși, nu era clienta lui Byson, constată ea după ce 
cercetă lista de clienţi. Își făcu o însemnare, să verifice 
cine de la firmă se ocupa de Bruberry. 

Linii directe, se gândi ea. Care era cea mai dreaptă linie 
de la Copperfield/Byson la Cavendish/Bruberry? 

Din nou firma, dar aceasta avea legătură cu Fundaţia 
Bullock. Care era clientă atât a firmei de avocatură, cât și 
a firmei de contabilitate. Şi Cavendish tremurase când îl 
întrebase dacă îi văzuse pe cei de la fundaţie cu ocazia 
vizitei lor la New York. 

Cel mai tânăr dintre parteneri, Robert Kraus, fusese cel 
care se ocupase de Bullock și Chase și ei îi confirmaseră 
alibiul. 

— Hei, Dallas. 

Se încruntă și căută informaţii despre Kraus. 

— Doar încă nu mai muncești. Haida de! Peabody se 
înfipse lângă birou, cu mâinile în șolduri. Trebuie să vezi 
decoraţiile și ce am făcut până acum. Aș vrea să stăm puţin 
de vorbă. 

— Fă ceea ce ai de făcut. Este foarte bine. 

— Dallas. E trecut de ora zece. 

— Ah, mami, deja s-a dat stingerea? Sunt pedepsită? 

— Vezi, ești cam nesuferită. Peabody îndreptă spre ea un 
deget acuzator. la o pauză și vino să arunci o privire. E 
pentru Mavis. 

— Bine, bine! Dar dacă tot avea să fie târâtă în camera 
decorată, măcar n-o să sufere doar ea. Eve se duse până la 
biroul lui Roarke. Ne vom uita la decoraţiuni și vom vedea 
ce mai trebuie făcut. Cred. 

— Distraţi-vă. 

— Ntt. Noi, adică și tu. 

— Nu vreau. Dar făcu greșeala să se uite în sus și văzu 
în privirea lui Eve aceeași expresie care era întipărită și pe 

chipul lui Peabody. Bine atunci. Dar când se va termina 
totul, tu și cu mine ne vom lua o vacanţă și vom alerga 
dezbrăcaţi pe plajă. 

— Bine, tipule. 

11. 


Nu vedea numere în vis, ci curcubee și bebeluși bizari, 
cu aripi. Când bebelușii zburători coborâră în picaj ca un 
roi de viespi, Eve se trezi din somn. 

Se ridică de parcă ar fi fost împinsă de un arc și spuse: 

— Stop! 

— Coșmar? Roarke se ridicase deja de pe canapea. 

— Bebeluși zburători. Bebeluși zburători diabolici, cu 
aripi diabolice. 

Roarke veni și se așeză pe marginea patului. 

— Iubita mea, Eve, avem nevoie de o vacanţă. 

— Și mai erau și baloane, spuse ea cu o voce stinsă. Și 
aripile treceau prin ele ca niște lame, așa că explodau. Și 
când explodau, apăreau și mai mulţi bebeluşi înaripațţi. 

Roarke îi trecu un deget pe coapse. 

— Poate ar trebui să faci un efort și să te gândești la sex. 

— Cineva a făcut sex, nu, pentru a crea acești bebeluşi 
diabolici? Dintr-odată îl apucă de pulover. În priviri i se 
citea disperarea. Nu mă lăsa singură cu femeile astea. 

— Îmi pare rău, dar trebuie să reintroduc clauza 
penisului. Care sună vag obscen când o spui cu glas tare, 
dar care oricum rămâne valabilă. Nu se poate negocia. 

— Ticăloșiile, spuse ea, dar mai mult cu invidie decât din 
resentiment, după care îi dădu drumul și căzu pe spate. 

— Haide, haide, spuse el absent și o bătu ușor pe umăr. 

— Poate o să ningă. S-ar putea să viscolească, așa că 
oamenii nu vor putea veni din cauza viscolului, tatăl 

tuturor viscolelor, din acelea care face New Yorkul să 
tremure din toate încheieturile. 

— Meteorologii au anunţat temperaturi ridicate și cer 
senin. 

— Am auzit asta, am auzit. Se ridică din nou și îndreptă 
spre el un deget acuzator. Nu cuvintele, ci tonul. Ţie ţi se 
pare amuzant. 

— Nu. Știu că va fi amuzant. Și că în cele din urmă îţi va 
plăcea, mai întâi de toate pentru că Mavis va fi fericită și 
apoi pentru că vei petrece puţin timp, în afara serviciului, 
cu câteva femei care-ţi plac. 

— Dar, Roarke, va trebui să organizăm jocuri. 

— Păi nu ești obligată să iei parte. Privirea îi deveni 
inexpresivă. 

— De ce nu? 

Nu avea ce să facă dacă toate astea îl amuzau. Reușea 
să fie și speriată și suspicioasă în același timp. 

— Păi, tu ești gazda, așa că nu ar fi corect să iei parte la 
jocuri și să câștigi vreun premiu. 

— Vorbești serios? 

— Da, și asta vei susţine cu tărie. 

— Așa voi face. Își mai revenise. Mulţumesc. 

Işi ridică moralul cu puţină gimnastică de înviorare, 
câteva ture în piscină și un duș fierbinte. Apoi se duse în 
birou, pentru a analiza diferitele variante. 

— Iar lucrezi? 

Sări în sus speriată și se simţi puţin vinovată. 

— De unde ești tu, o întrebă pe Peabody, de la poliţia 
muncii? 

— Tu nu ai nevoie de un poliţist, ci de o dădacă. Dallas, 
cei de la firma de catering vor ajunge aici din clipă în clipă. 

— Da, bine, am înţeles. Cineva să mă anunţe și pe mine 
când ajung. Eve dădu din mână. Nu fac decât să verific 
câteva chestii, care au legătură cu o crimă dublă! 

Dar închise calculatorul când văzu că Peabody rămase 
ţintuită pe loc, bătând din picior. 

— Nu ești de la poliția muncii, spuse ea cu amărăciune. 
Tu ești gestapoul petrecerilor. 

— Mavis tocmai a sunat. Nu te-a căutat pe tine, pentru 
că știa că ești ocupată cu pregătirile pentru petrecere. 
Trebuie să apară dintr-o clipă în alta fiindcă nu a mai avut 
răbdare să aștepte. 

— Doamne. Am închis calculatorul, ce mai vrei? Plec 
acum din birou. Vezi, ies și închid ușa după mine. 

Peabody zâmbi. Pedalarea pe sentimentul de vinovăţie 
era cea mai bună metodă de convingere. Invățase asta 
târându-se în genunchi în fața mamei sale. 

Eve fu surprinsă să constate că cei de la firma de 
catering nu avuseseră nevoie de ajutor cu nimic. De fapt 
nu doriseră decât ca Eve și toţi ceilalți să nu le stea în cale. 
În ce-l privește pe Summerset, acesta plecase deja de 
acasă și nu avea să se întoarcă decât în ziua următoare. 

— Nu vei găsi nici cea mai mică urmă de cromozomi Z în 
casă în după-amiaza asta, îi spuse Roarke. In afara pisicii. 

Stătea cu Eve în camera de zi de la etajul al doilea. Era 
mai mare decât cea de la parter pe care o foloseau de 
obicei și avea două șeminee. Canapelele, scaunele și o 
mulțime de perne fuseseră așezate în zonele rezervate 
discuţiilor, și o masă mare, pe care se afla un curcubeu de 
feţe de masă și lumânări, era întinsă pe toată lungimea 
peretelui din spate. Deasupra ei se aflau o mulţime de 
baloane colorate și un fel de viţă de vie care ducea spre 
masa pe care Peabody decisese că vor fi puse cadourile. 

Boboci de trandafir și de iriși, precum și mulţi alți boboci 
de diferite plante al căror nume Eve le uitase, își ițeau 
capetele din mici coșuleţe argintii, în formă de pătuţ de 
copil. 

Mesele pe care se afla mâncarea fuseseră și ele 
acoperite cu feţe de masă în culorile curcubeului. Firma de 
catering pusese pe una din mese obiecte de porțelan, 
urmând aceeaşi schemă coloristică și ornând-o cu 

lumânări, mai multe flori și o sculptură de gheaţă 
reprezentând o barză ce căra un coșuleţ în plisc. 

Eve fusese sigură că avea să fie o mare tâmpenie, dar de 
fapt era chiar drăguţ. Focul în ambele șeminee ardea 
domol și în mijlocul camerei trona scaunul ce fusese 
acoperit de flori. 

— Cred că arată destul de bine. 

— Foarte drăguţ. Roarke o luă de mână. Foarte feminin. 
Felicitări. 

— Eu nu am făcut prea multe. 

— Nu-i adevărat. Ţi-ai târât picioarele de câte ori ai avut 
ocazia, dar tu le-ai ales și ai făcut treaba. li duse mâna la 
buze și se aplecă să o sărute. 

Peabody se opri în ușă și zâmbi. 

— Nu vreau să vă întrerup, dacă barza și leagănele vă 
dau tot felul de idei. 

— Nu mă obliga să-ţi trag o scatoalcă, îi spuse Eve. 

— Mavis e afară. M-am gândit că poate vrei să o conduci 
tu înăuntru. 

— Sarcina i-a afectat vederea? 

— Nu, doar că... nu contează, spuse Peabody râzând. E 
în regulă, Mavis. 

Chiar dacă avea vreo zece kilograme în plus, Mavis încă 
mai putea să ţopăie. Aproape căzu când intră în cameră, cu 
cizmele ei roz până la genunchi. Bluza alb cu albastru 
flutura ca petalele unei flori pe burta imensă, cât o minge 
de baschet. Pe mâneci avea un model geometric de culori, 
care deveneau un punct la nivelul cotului. 

Părul vopsit într-o nuanţă de galben palid era prins la 
spate într-o coadă. 

Se opri brusc și-și duse amândouă mâinile la gură. Apoi 
izbucni în lacrimi. 

— Rahat, fu tot ceea ce reuși Eve să îngaime. 

— Nu, nu, nu. Încă plângând, Mavis îi făcu un semn cu 
mâna, chiar când Leonardo intră în cameră. Sunt 
impresionată. Sunt o victimă a hormonilor. Este atât de 

frumos! Oh, totul în culorile curcubeului și atâtea flori. E 
magnific, Dallas. 

Traversă camera plângând și se aruncă în braţele lui 
Eve, lovind-o mai întâi cu burta. 

— Mă bucur că-ţi place. 

— La nebunie. Peabody! Mavis întinse o mână și o trase 
și pe Peabody în îmbrăţișare. Vă mulţumesc. Vă 
mulțumesc. 

— Poate că ar fi bine să stai jos. 

— Nu, mă simt bine. Doar că mai izbucnesc în plâns din 
când în când. Nu-i așa, plăcinţica mea? li spuse ea lui 
Leonardo. 

— Aseară a avut toane de gravidă. Deja îi dădea niște 
șerveţele. A plâns zece minute. 

Era clar că amintirea a ceea ce se întâmplase o făcea să 
râdă, așa că se întoarse să-l îmbrăţișeze. 

— Nu știu cum de mă suporti. La trei dimineaţa? M-am 
trezit și muream de foame. Eram atât de flămândă de 
parcă nu mai văzusem mâncare în viaţa mea. Și ursuleţul 
meu s-a ridicat din pat și mi-a făcut o papară. Oh, ia te 
uită! Sări din nou când văzu scaunul. E ca un tron? Eu stau 
acolo, nu? 

— Da, e locul tău, îi confirmă Eve. 

— Vă pot oferi mâna mea, maiestate? O întrebă Roarke. 

— E nemaipomenit. Vei fugi cu iubitul meu, nu? 

— Pe cât de repede putem, îi spuse el și o ajută să se 
așeze pe scaun. 

— Bine atunci. Vă dau permisiunea. 

— Dă-i chestiile, îi șopti Peabody lui Eve. 

— S-ar putea să înceapă să plângă din nou. 

— Primesc chestii? Deja? Pentru că era așezată, Mavis 
nu reuși decât să sară puţin în sus. Ce? Unde? Oh, 
Doamne, îmi plac surprizele. 

Nesigură de rezultat, Eve se duse la dulap și scoase 
sceptrul și tiara. 

— Oho! Extraordinar! 

Ușurată, pentru că de data aceasta Mavis râdea, nu 
plângea, Eve îi dădu tiara lui Leonardo. 

— Probabil că tu știi cum să o pui mai bine. 

— Încoronează-mă, iubirea mea, îi spuse Mavis. Și să 
înceapă jocurile. 

În decursul unei ore, camera se umplu de atâta 
estrogen, încât Eve se gândi că putea să-l îmbutelieze și 
să-l vândă pe piaţa neagră. Femeile degustau, sorbeau, se 
uitau una la pântecul alteia și abordau subiectele obișnuite 
în asemenea împrejurări. 

Păr. [ţi stă atât de mine și ai o culoare magnifică! La ce 
salon mergi? 

Haine. Pantofii sunt absolut fabuloși. Sunt confortabili? 

Bărbaţi. Nu vrea să asculte ce am eu de spus. 

Și datorită naturii evenimentului, vorbeau despre copii, 
copii și iar copii. 

Descoperi că femeile care aveau deja copii se simțeau 
obligate să le împărtășească din experienţa lor celor care 
erau pe punctul de a naște. 

Șaisprezece ore, din care două și jumătate de împins. 
Dar a meritat. 

Titania a ieșit imediat ce mi s-a rupt apa. Dacă aș mai fi 
întârziat zece minute, aș fi născut în taxi! 

A trebuit să-mi fac cezariană, Wiley pur și simplu nu a 
vrut să se întoarcă. 

De asemenea, dădeau o mulțime de sfaturi. 

Trebuie să-ți iei Simfonia Magdelina Pentru a Da 
Nastere! Eu aș fi fost pierdută fără ea. Mi-a dat atâta 
putere. 

Nașterile în apă sunt cele mai bune. Eu i-am făcut pe 
amândoi în laguna de naștere. Este o experiență de-a 
dreptul religioasă. 

la medicamente. 

Și asta, se gândi Eve, era cea mai rezonabilă afirmaţie a 
zilei. 

Cu o îngheţată în mână, Nadine Furst, reporter de primă 
mână, care în curând avea să aibă o emisiune proprie 
despre crime, se plimba de colo-colo. 

— Ai dat o petrecere minunată, Dallas. Nu cred că am 
văzut-o vreodată pe Mavis mai fericită. Radiază de-a 
dreptul. 

— Stai așa, că s-ar putea să înceapă să bocească din 
clipă în clipă. 

— Hormonii, spuse Nadine ridicând din umeri. Chiar 
voiam să discut cu tine. 

— Coafura ta e minunată, pantofii sunt extraordinari și 
sunt sigură că bărbatul cu care te vezi în ultimul timp este 
frumos și deștept. Am acoperit toate subiectele? 

— Nu, dar ai trei puncte din trei posibile. Definitivăm 
formatul pentru emisiune și eu, împreună cu producătorii, 
ne-am gândit că ar fi excelent dacă am avea un segment cu 
tine în fiecare lună. O oră la fiecare patru săptămâni, care 
nu numai că este consacrată cazului la care lucrezi în 
momentul respectiv, dar include și o trecere în revistă a 
ceea ce ai făcut în decursul acelei luni. 

Nadine ridică paharul în semn de toast. 

— Aduce ceva în plus formatului și este bine din punct 
de vedere al expunerii mediatice. Pune într-o lumină 
favorabilă Relaţiile Publice de la poliția newyorkeză. 

— O emisiune lunară? Stai să mă gândesc puţin. Nu. 
Nadine ridică o sprânceană. 

— Exact asta le-am spus celor din echipa mea că vei 
declara. Așa că am o alternativă, care cred că este bună 
pentru amândouă. Un segment lunar cu întreg 
departamentul de Omucideri. Cineva de la tine din divizie 
vine o dată pe lună. Tot ceea ce ai tu de făcut este să decizi 
cine este detectivul care va veni și să-mi dai elementele 
cele mai importante pentru ca să pot să mă pregătesc și 
eu. E o afacere bună, Dallas. Și le permite și 
telespectatorilor să vadă fața umană a departamentului. 

— Poate. Adevărul era că trebuia să aibă un schimb cu 
media și din fericire Eve putea să aibă încredere în Nadine 
pentru obiectivitatea sa. Înainte de a lua o decizie trebuie 
să discut cu șefii. 

— Dar tot tu ești prima pe listă, spuse ea și o bătu pe 
Eve pe umăr. Ancheta la care lucrezi acum ar fi un subiect 
bun. lubiţii, tineri, atrăgători și aparent banali, care apoi 
sunt legaţi, torturați și uciși. Cum merge? 

— Asta îmi place la tine, Nadine. Ştii ce fel de 
conversații să faci la o petrecere. 

— Preferi să discutăm despre binefacerile maternității și 
alăptatul la sân? 

— Aș prefera să îmi înfigi un par încins în ochi. Merge 
bine. Ştii ceva despre Walter Cavendish? Un avocat bogat. 

— Nu, dar pot să mă interesez. 

— Dar despre Fundaţia Bullock? 

— E mare. Donează o grămadă de bani, finanţează 
programe, dă burse de studiu. Are sediul la Londra, dar se 
întinde în toată lumea și chiar în afara ei. Acum e condusă 
de văduva lui Bullock, care este și cea de-a doua soție a sa 
și de către fiul ei, de care se desparte foarte rar. Dar ce 
are de-a face respectata și generoasa Fundaţie Bullock cu 
aceste crime? 

— Asta e întrebarea. 

Pentru că o văzu pe Peabody îndreptându-se spre ele și 
știu că avea să fie din nou aruncată în ţara bebelușilor, Eve 
luă și ea o îngheţată. 

— Trebuie să facem jocurile, îi spuse Peabody, a cărei 
strălucire în priviri ar fi putut să se datoreze îngheţatelor, 
sau supradozei de estrogen. 

— Dă-i drumul, îi spuse Eve. 

— Nu-hu-hu! Tu trebuie să le prezidezi. Dacă o fac eu, 
atunci nu pot să iau parte la jocuri. Vreau să intru și eu în 
competiţie. 

— Nu te uita la mine, îi spuse Nadine când se întoarse 
spre ea. 

— Ei, la naiba. Mă ocup eu atunci. 

Conducea anchete, avea în subordine o brigadă de 
detectivi. Putea să se descurce și cu o sută de femei și 
câteva jocuri stupide. 

Erau demente, descoperi Eve în primele cincisprezece 
minute. În încăpere se aflau o mulţime de femei psihotice, 
care puteau să primească și certificat medical pentru asta. 

Tipau, urlau, râdeau ca niște pacienţi dintr-un azil de 
nebuni încercând să bifeze rubricile pe care le propunea 
ea. 

Nu era foarte sigură că-i putea face faţă unei brunete, 
care părea a fi destul de mare pentru a avea tripleti. 

— Cradle Robber! Ţipă aceasta. 

— Da, bine. Ai răspuns corect. Liniștește-te. Eve se frecă 
la ochi, respiră și speră că va putea face faţă celor două 
runde ce urmau, fără a se tâmpi de tot. 

Avu parte de o pauză, când câștigătoarea insistă să fie 
ajutată să se ridice în picioare pentru a inspecta premiile 
și, a-și ridica prada. 

— Dallas? De pe tron, Mavis o prinse de mână. 

— Ai nevoie de ceva? Totul e în regulă? 

— Da. Doar că Tandy nu a venit. Nu știu ce s-a 
întâmplat. Am încercat să sun la ea și pe comunicatorul 
mobil, dar nu răspunde. Poate că a intrat în travaliu, dar 
am încercat și la centrul de nașteri și mi-au spus că nu e 
acolo. 

— Poate că a uitat că trebuia să vină astăzi. 

— Nu se poate. Ultima dată când am vorbit cu ea era 
foarte entuziasmată. Sunt cam îngrijorată. 

— Nu trebuie să te neliniștești. O Mavis îngrijorată 
putea deveni într-o clipă o Mavis plângăcioasă. Era 
aproape de termenul-limită pentru a naște, nu? Poate că a 
fost foarte obosită, sau așa ceva. Și-a închis 
comunicatoarele și s-a culcat. Încearcă mai târziu. 

— Da, poate. Sigur e bine. Are doar nevoie de odihnă. 
Dar îmi pare rău că ratează petrecerea. Totul e superb și 
chiar aștepta cu nerăbdare această ocazie. 

Când Mavis începu să dea apă la șoareci, Eve veni lângă 
ea. j 

— Hei, nu fi supărată. li vom pune niște tort deoparte. Și 
un cadou. 

— Ar fi bine. Nu voi uita niciodată ziua de azi, Dallas. 
Nici dacă voi trăi un miliard cinci ani. 

— Relaxează-te și simte-te bine. 

Femeile înnebunite după jocuri erau mai suportabile 
decât o Mavis îngrijorată și foarte obosită. 

Termină jocurile și o lăsă pe Peabody în locul ei, pentru 
că aceasta era mai mult decât dornică să desfacă 
cadourile. 

Sperând să se distanțeze de toate oo-urile și aah-urile 
care se auzeau de fiecare dată când Mavis rupea un 
ambalaj, Eve se instala pe un scaun, de cealaltă parte a 
camerei. Câteva clipe mai târziu, Mira veni și se așeză 
lângă ea. 

— O adevărată sărbătoare. 

— Cum reușesc să-și menţină energia? Se întrebă Eve. 
Mi-a fost teamă că va trebui să-mi scot echipamentul anti- 
revoltă. 

— Copiii, mai ales atunci când sunt foarte doriţi, pot 
provoca o fericire imposibil de atins altfel. Și noi, femeile, 
chiar dacă alegem să-i avem sau nu, știm că suntem 
singurele capabile de a-i aduce pe lume. Noi avem puterea. 
O mângâie pe Eve pe mână. Ai făcut un lucru minunat 
pentru prietena ta. 

— Nu eram sigură că o voi scoate cu bine la capăt. Nu 
cred că aș fi reușit dacă nu se ţinea Peabody de capul meu. 
Dar a meritat. 

— La fel ca cele șaisprezece ore de travaliu? Spuse Mira 
zâmbind. 

— Oh, Doamne, de ce trebuie să vorbească despre asta. 
E înfiorător. 

— Este puterea și dragostea. Și fiecare experienţă este 
unică, oricât de mult ar fi evoluat rasa umană. Este un 
lucru intim și uimitor și creează o legătură între noi, 
femeile. Și cândva, când vei fi pregătită, vei ști și tu. 

— Văzând toate astea și participând la cursurile alea cu 
Mavis, ideea, care de fapt este mai degrabă un concept, nu 
ocupă un loc de frunte pe lista mea de priorităţi. 

— Când vei fi pregătită, îi repetă Mira. Imi place să le 
privesc. Femei. Mărimi și forme și culori diferite. Dinamica 
pe care o formează. Uită-te la Louise și Nadine, care stau 
acolo cu capetele apropiate. Și la prietena lui Mavis, Trina, 
care vorbește cu cele două femei. Probabil că le dă sfaturi 
despre îngrijirea pielii și părului pe perioada cât sunt 
gravide. Şi Peabody care strigă cadourile în felul ei 
eficient, atât de fericită de a fi utilă. Mavis, pe tronul ei, un 
concept încântător, apropo, care arată atât de sănătoasă și 
de plină de vitalitate. Și noi două aici, eu și cu tine. 
Observatoarele. 

— Pentru mine, în mare parte e ca și cum aș observa 
extratereștri. Dar totuși, trebuie să recunosc că este 
amuzant, admise Eve. Uită-te la blonda aceea, de exemplu, 
îmbrăcată cu rochia roșie. O dor îngrozitor picioarele. Dar 
celelalte au complimentat-o pentru pantofii ei frumoși, și 
ea a declarat că sunt confortabili. Acum e obligată să 
rămână încălțată cu ei. Și bruneta, cu fustă scurtă, verde. 
Se tot duce la masa pe care se află mâncarea. De fiecare 
dată ia o felie subţire de prăjitură. Deja a fost de cel puţin 
zece ori. Dar nu poate să meargă o dată și să ia o bucată 
zdravănă. Îşi spune că dacă felia e subţire, nu îngrașă. 

Când Mira râse, Eve se relaxa jucând un joc pe care-l 
cunoștea foarte bine. 

— Și Trina. În primul rând vreau să-i mulțumesc lui 
Dumnezeu că a fost prea ocupată ca să mă prindă la 
înghesuială și să se ocupe din nou de părul meu. Işi face 

clienţi. Nu are niciun rost să rateze o ocazie ca asta. Dar în 
același timp, doar rareori se îndepărtează mai mult de un 
metru de Mavis. Are grijă de ea. I-a adus o apă tonică, 
prăjitură. A însoţit-o de fiecare dată când Mavis a pornit 
într-una din nenumăratele ei expediţii la baie. 

— Mie mi-a spus că are un produs nou, citez „care bate 
la fund uscăciunea iernii". Mi-a dat chiar și o mostră. Ah, 
Mavis tocmai desface cadoul lui Peabody. De-abia aștept 
să-l văd. 

— E agitată, Peabody, spuse Eve. Stă acolo și transpiră 
de teamă că lui Mavis nu-i va plăcea cadoul atât de mult pe 
cât spera ea. E o adevărată tortură să faci cadouri. 

Dar când Mavis deschise cutia, amuţi de uimire și apoi 
toţi cei care erau destul de aproape pentru a vedea 
exclamară încântați. 

— Oh, Peabody! 

Și privirea surprinsă și plină de recunoștință a lui Mavis 
îi spuse lui Eve că partenera ei făcuse cadoul ideal. 

Mavis scoase ușor șoseţelele și căciulită care avea toate 
culorile de nuanţe pastel. Lui Eve i se păru că toate femeile 
din cameră rămăseseră nemișcate. Şi când Mavis scoase și 
păturica, se auziră tot felul de exclamaţii și o mulţime de 
mâini se întinseră să o atingă. 

— Este încântător, comentă Mira. Absolut încântător. 
Tocmai i-a dat lui Mavis o amuletă. 

Încântată, Mavis reuși să se ridice de pe scaun și să o 
îmbrăţișeze pe Peabody. Îmbujorată, Peabody acceptă 
complimentele. 

— Şi acum că tot ești în picioare, spuse Peabody, mai ai 
un cadou din partea gazdei. Dallas! 

— Ah. E rândul meu. Eve lăsă paharul pe masă și se duse 
în cealaltă parte a camerei. Pentru că Peabody îi explicase 
pe îndelete cum voia să fie desfăcut cadoul, apucă de un 
colț al acoperământului, în vreme ce Peabody apucă de 
celălalt. 


183 


Și când îl traseră la o parte, Mavis își duse instantaneu 
mâinile la inimă. 

— Sfinte Sisoe! Sfinte Sisoe! Este exact cel pe care mi-l 
doream. Oh, oh, uită-te ce culori! Și am stat pe el în tot 
acest timp! Dallas. 

Fu rândul lui Eve să fie îmbrăţișată prelung. 

— Este cel mai nemaipomenit balansoar. Nu trebuia să- 
mi faci un cadou. Petrecerea a fost suficientă. 

— Acum îmi spui! Fu exact răspunsul necesar pentru a o 
face pe Mavis să râdă, nu să plângă. Haide, încearcă-l. 

Când totul luă sfârșit, fără ca vreo catastrofă să se 
întâmple, fără să fie nevoie de vreo intervenţie de urgenţă 
pentru a asista la o naștere și văzând figurile vesele ale 
tuturor, Eve se gândi că petrecerea fusese reușită. 

Simţea nevoia să intre într-o baie fierbinte, cu un cock- 
tail mare și să stea acolo până intra în comă. 

— Băieţii se întorc, anunţă Peabody. Vor încărca tot ce ai 
primit, Mavis. Eu, Leonardo și McNab vom duce totul la 
tine. 

— Vă ajut și eu, îi spuse Trina. Consultanta în materie de 
frumuseţe avea părul aranjat în tot felul de codițe 
complicate, de o culoare roșie, intensă. Se uită spre Eve. 
Te așteaptă un tratament. 

— Nu începe. Am un nivel ridicat de alcool și zahăr. 

— Te-ai descurcat bine. Meriţi o pauză. Ia loc. Mav, stai 
și tu. 

— Sunt prea agitată. Abia aștept să vină Leonardo și să 
vadă totul. A fost cea mai grozavă petrecere, Dallas. Și 
acum trebuie să-ţi mai cer ceva. 

— Am uitat ceva? Se uită împrejur. Este imposibil să mai 
fie vreun produs pentru bebeluşi pe undeva prin 
Manhattan. 

— Nu, e vorba de Tandy. Tot nu răspunde. Au trecut ore 
întregi și eu o tot văd la ea în apartament, în plin travaliu. 
Vreau să trec pe acolo. Vii cu mine? Te rog. 

— Ai avut o zi grea, îi spuse Trina. Ar trebui să mergi 
acasă să te odihnești. 

— Dar nu voi putea până când nu mă asigur că este bine. 
Nu are pe nimeni. Și eu... eu am atât de multe din tot. 

Pentru a preveni o nouă criză de plâns, Eve interveni. 

— Sigur, nicio problemă. Trecem pe acolo și după aceea 
te duc acasă. 

Ceea ce însemna o amânare a comei prevăzute, dar o 
scotea afară din casa plină de cadouri. Desigur, mai 
însemna că era singura în măsură să-i poarte de grijă unei 
femei obosite, epuizate sentimental și gravide. 

— Sper că nu vei naște acum, Mavis, o avertiză Eve 
ajutând-o să intre în mașină. 

— Sunt bine, nu-ţi face griji. Doar puţin obosită. Şi știu 
că probabil mă îngrijorez degeaba în legătură cu Tandy, 
dar a fost prietena mea apropiată în ultimele luni și am 
vorbit cu ea acum două zile. Spunea doar: „abia aștept să 
vină sâmbătă" și-mi povestea ce haine noi și-a cumpărat 
pentru petrecere. Nu ar fi avut cum să uite, Dallas. 

— Bine, mergem să vedem ce face. În cazul în care n-o 
găsim acasă vom întreba vecinii. Dacă a intrat în travaliu, 
probabil că unul din ei știe ceva. 

— Sigur, sigur. Poate că s-a dus la alt centru dintr-un 
motiv sau altul. Probabil că a născut deja! Sau acum e în 
travaliu, spuse Mavis mângâindu-se pe burtă. Poate urmez 
eu. 

— Dar nu astăzi, spuse ea uitându-se chiorâș la Mavis. 

— Nici gând! Vreau să am timp să mă joc cu toate 
cadourile și să aranjez totul perfect înainte ca micul 
Roofus, sau Caisă să apară. 

— Roofus? Caisă? 

— Incercam și eu să văd cum sună. Eve se uită la ea. 

— Vrei un sfat? Mai încearcă. 

12. 


După ce o conduse pe Eve până la ușa apartamentului 
lui Tandy, Mavis începu să-și mute greutatea de pe un 
picior pe altul. 

— Trebuie să fac pipi iar. Mi se pare că în ultimul timp 
vezica mea e cât o boabă de mazăre. 

— Gândește-te la altceva, îi spuse Eve bătând la ușă. Nu 
mai tropăi așa. Nu pot să-ţi fiu de niciun folos, iar tu s-ar 
putea să-ți desprinzi ceva. 

— Nu răspunde. Chiar trebuie să fac pipi. Schimbând 
tactica, Eve se întoarse și bătu la ușa care se afla vizavi de 
a lui Tandy. Câteva clipe mai târziu, ușa se deschise, încă 
reţinută de un lanţ de securitate, și chipul unei femei 
apăru în prag, uitându-se suspicios la ele. 

— Ce e? 

— Hei, doamnă Pason! Vă mai amintiți de mine? Sunt 
prietena lui Tandy, Mavis. 

— Ah, da. Privirea femeii își schimbă într-o clipă 
expresia. O căutaţi pe Tandy? 

— Înî. Nu a venit la petrecerea mea și nici nu răspunde 
pe comunicator... ah, doamnă Pason, trebuie neapărat să 
fac pipi. 

— Bineînţeles. Intră și du-te la baie, spuse femeia 
deschizând lanţul. Pe dumneavoastră nu vă cunosc, zise ea 
arătând cu degetul spre Eve. 

— Ea e prietena mea, Dallas. A organizat cea mai 
grozavă petrecere pentru mine. Mă întorc imediat. 

Doamna Pason își încrucișa braţele la piept când Mavis 
dispăru în casă. 

— Nu-mi place să las străini să-mi intre în casă. 

— E foarte bine. Pot să aștept în hol. 

— Bine, poate de data asta, pentru că ești prietena ei. 

— Aţi văzut-o pe Tandy de curând? 

— Acum vreo două zile, cred. Am plecat amândouă la 
muncă în același timp. 

— Şi asta s-a întâmplat...? 

— Miercuri, joi? Doamna Pason ridică din umeri. Toate 
dimineţile sunt la fel. Și eu nu mă amestec în treburile 
altora și mă aștept ca ceilalţi să facă la fel. 

— E o politică bună. 

— Doamne, mulțumesc, doamnă Pason. Mavis era toată 
numai un zâmbet când reveni. Mi-aţi salvat viaţa. Aţi văzut- 
o cumva pe Tandy astăzi? 

— Nu, doar acum vreo două zile, după cum îi spuneam și 
prietenei tale. 

— Acum două zile? Spuse Mavis și o prinse pe Eve de 
mână. Dallas! 

— Calmează-te. A venit cineva la ea de când aţi văzut-o 
dumneavoastră în acea dimineaţă? 

— Nu am remarcat. Eu îmi văd... 

— De treabă, da. 

— Dallas, trebuie să intrăm în apartament. Trebuie să 
intrăm la Tandy. Ai putea să te folosești de universală. 

— Ce universală? Întrebă doamna Pason. Nu se poate să 
intraţi în casele oamenilor. 

Eve scoase legitimatia. 

— Ba da, pot. 

— Eşti de la poliţie? Păi, de ce nu ai spus de la început? 
Crezi că s-a întâmplat ceva cu fata aia drăguță? 

— Nu, spuse Eve repede. Dar pentru că nu răspunde pe 
comunicator și nici la ușă și nici dumneavoastră nu vă 
amintiţi să o fi văzut astăzi, cel mai bine este să verificăm 
în apartament. Poate ar fi bine ca Mavis să aștepte aici. 

— Vin cu tine, spuse Mavis agățându-se de braţul ei. 
Vreau să intru și să mă asigur că e bine. 

— E în ordine. Și dacă Tandy s-ar fi opus ca cineva să-i 
intre în casă fără un mandat sau fără un motiv plauzibil, 
era mai bine ca Mavis să fie acolo, pentru a lămuri situaţia. 

Eve mai ciocăni o dată și apoi își scoase cheia 
universală. 

— Tandy, dacă ești înăuntru, noi suntem, Dallas și 
Mavis. Intrăm. Decoda încuietorile și deschise ușa. 

Camera avea aceeași mărime ca și cea a vecinei, ceea ce 
însemna că-ţi inducea o senzaţie de claustrofobie. Tandy o 
zugrăvise în culori pastelate și la singura fereastră pusese 
draperii. Draperiile nu erau trase, pentru a permite celor 
câteva plante din ghivece să absoarbă lumina soarelui. 

Pe masă, în fața unei canapele mici, se afla o cutie 
învelită într-o hârtie albă, pe care erau niște vaci mov ce 
dansau. Fusese legată cu o fundă mare, tot mov. 

— Vezi, e cadoul meu, arătă Mavis. l-am spus că hârtia 
era drăguță, ultima dată când am fost la ea la magazin, în 
urmă cu câteva săptămâni. Tandy! Tandy! Eşti bine? 

Casa era goală, Eve simţea asta, dar o lăsă pe Mavis să 
facă o tură. 

Nu se vedea niciun semn de violență, se gândi ea. 
Apartamentul era curat, aranjat și ordonat. Nimic nu 
îndreptăţea presupunerea că locatara ar fi plecat în grabă. 

— Mă duc să arunc o privire în dormitor. Şi ea îl 
folosește drept cameră pentru copil, spuse Mavis 
îndreptându-se spre o ușă, dar Eve i-o luă înainte. 

Patul era aranjat și lângă el se afla un pătuț de copil, 
care avea deja pregătită lenjeria albastră. Intr-un colţ se 
afla un miel împăiat, foarte bizar și un pic înspăimântător, 
după părerea lui Eve. 

De ce puneau oamenii animale de fermă în camerele 
copiilor? 

— Nu e aici. Şi acolo e geanta pe care o are pregătită în 
permanenţă, pentru momentul când va trebui să meargă la 
spital, spuse Mavis arătând spre o valijoară de lângă ușă. 

Eve nu spuse nimic și se îndreptă spre baie. Lângă duș 
văzu un prosop alb. Era uscat. 

La fel ca și camera de zi și dormitor și baia era foarte 
aerisită, își spuse Eve. În afară de lucrurile pentru copii, 
Tandy nu părea a strânge nimic altceva. 

Avea doar strictul necesar și aranjase apartamentul într- 
un mod plăcut, fără a aduna tot felul de nimicuri, cum fac 
de obicei majoritatea oamenilor, în special femeile. 

Se întoarse în dormitor, acolo unde Mavis stătea cu 
braţele ţinându-se de umeri. 

— Dallas, cred... 

— Încă nu trebuie să crezi nimic. Nu se vede nicio urmă 
că ar fi survenit vreo problemă aici și asta este un lucru 
bun. Se duse la dulap și se uită în garderoba lui Tandy. 
Mult loc și aici. Lucrurile esenţiale, în culori plăcute și din 
materiale bune. Dar nu avea nicio haină și nu văzuse 
niciuna nici pe cuierul din hol. 

În dulap era o poșetă, de culoare maro. Eve își aminti că 
Tandy avusese una uriașă, neagră, în seara când se 
cunoscuseră. 

— Nu-i văd nici haina și nici poșeta. Totul pare a indica 
faptul că a plecat de acasă și nu s-a mai întors. 

— Dar de ce nu răspunde la comunicatorul mobil? Și de 
ce nu a venit la petrecere? 

— Bine. Întrebările sunt bune. Dar încă nu am terminat. 
Adevărul era că Eve simţea un fior pe șira spinării. 

Ceva nu era în regulă, dar nu avea niciun rost să o 
îngrijoreze și mai mult pe Mavis. 

Eve se întoarse în camera de zi, acolo unde cutia fusese 
așezată pe masă. Se duse spre fereastră și cele două 
ghivece cu flori. Puse mâna pe pământ și descoperi că era 
la fel de uscat ca și prosopul din baie. 

Se îndreptă spre bucătărie, care era o încăpere și mai 
mică. Dulapurile erau curate și peste tot domnea ordinea, 
într-un vas se aflau trei mere roșii și mai erau un alt vas, o 
cană, un pahar mic și o lingură lăsate la scurs lângă 
chiuvetă. 

Veselă folosită la micul dejun, concluziona Eve. Cereale, 
decise ea după ce aruncă o privire în dulap, suc și ceai de 
ierburi sau cafea decofeinizată. 

Eve scoase două tuburi cu pastile. 

— Sunt suplimente nutritive pentru bebeluș. Un fel de 
vitamine. 

— Bine. Are tacâmuri pentru patru persoane. Primește 
mulți musafiri? 

— Nu, nu cred. Eu am venit o dată cu Leonardo și am 
invitat-o la noi de câteva ori. Nu se vede cu nimeni. Adică 
cu vreun tip. Este preocupată doar de copil. 

Mavis se uită la ea și remarcă privirea aţintită asupra 
peretelui. 

— E calendarul. Nu-i așa că e drăguţ, cu bebelușul 
îmbrăcat ca o lalea? 

Eve se gândea că ideea de a îmbrăca o persoană, chiar 
una nou-născută, într-o floare era de-a dreptul o prostie, 
dar Mavis o găsea încântătoare. 

— La fiecare lună este un alt bebeluș și... Nu a șters 
ultimele două zile. 

Eve remarcase deja acest lucru. Fiecare dintre zile era 
acoperită de un x făcut cu roșu, până la ultima zi de joi. 
Degetele lui Mavis tremurau când o strânse pe Eve. 

— A marcat toate zilele pentru a vedea cât mai e până la 
naștere. Vezi, vezi? Ianuarie treizeci și unu. A încercuit 
data cu o inimioară. În fiecare dimineaţă făcea un x, un fel 
de numărătoare inversă. Nu însă și ieri. 

Mavis se uită cu teamă la Eve. 

— Şi nici azi. Şi în dreptul zilei de azi a scris numele meu 
cu floricele. Petrecerea lui Mavis. Oh! Mavis se sprijini de 
ea. 

— Nu facem asta acum. Respiră adânc. 

— Bebelușul lovește cu piciorușele, asta e tot. Și cred că- 
mi tremură puţin genunchii. Poate că nu mă simt prea 
bine. 

Mișcându-se pe cât de repede îndrăznea, Eve o cuprinse 
pe Mavis de după mijloc și o conduse în camera de zi, 
ajutând-o să se așeze pe un scaun. 

— Stai jos, închide ochii și respiră. Ţi-aș sugera să-ţi 
apleci capul între picioare, dar cred că ţi-e imposibil să faci 
asta acum. 

Mavis râse cu jumătate de gură și se conformă. 

— Nu am nimic, serios. Sunt doar speriată și îngrijorată. 

Ceva s-a întâmplat cu Tandy, Dallas. Trebuie să o 
găsești. 

— Asta voi face. În dreptul zilei de vineri scria „Max" și 
„opt. Cine e Max? 

— Nu știu. Nu ieșea cu nimeni. Mi-ar fi spus. 

— Uite ce e, îi spuse Eve lăsându-se pe vine în faţa ei. 
Mai întâi de toate voi verifica spitalele și clinicile de 
maternitate. Voi face rost de numele șefei ei de la magazin 
și o voi suna, să văd dacă a fost la muncă joi. 

— E bine. Poate că a intrat în travaliu la muncă și au 
dus-o la cea mai apropiată clinică. Este posibil. 

— Sigur. De obicei se confirmă variantele cele mai 
simple. 

— Dar dacă s-a întâmplat joi, cum de nu ne-a sunat până 
acum? Dacă a pierdut copilul? Mavis o prinse de mână ca 
într-o menghină. Sau a avut un accident, sau... 

— Sau a avut una din chestiile alea de șaisprezece ore și 
e prea obosită pentru a vorbi cu tine sau cu oricine 
altcineva. Liniștește-te, Mavis. 

— O vei găsi. 

— Voi da telefoane și dacă nu aflu nimic, voi comunica la 
Persoane Dispărute. Ca o măsură de precauţie. 

— Nu, nu. Trebuie să o găsești. Strânsoarea lui Mavis 
deveni și mai puternică. Nu poţi să repartizezi cazul 
altcuiva. Dacă o cauţi tu, o vei găsi. Știu că o vei face. 

— Mavis, eu lucrez la Omucideri și sunt ocupată până 
peste cap cu crimele astea două. Persoane Dispărute este 
un departament care se ocupă exact cu așa ceva. Vom 
începe cercetările și probabil că o vom găsi teafără și 
nevătămată. Dar dacă nu dau de urma ei până mâine... 

— Te rog. În ochii ei apărură lacrimi. Şi faptul că încă nu 
începuseră să curgă în cascade era și mai emoţionant. Am 
nevoie să știu că te ocupi tu de asta, Dallas. Nu știu pe 
nimeni de la Persoane Dispărute. Pe tine te cunosc. Știu că 
o vei găsi pe Tandy. Nu are pe nimeni care să aibă grijă de 
ea. Dar dacă te are pe tine va fi bine. 

— Mavis... 

— Mi-e teamă pentru ea. Se apăsă cu amândouă mâinile 
pe burtă. Şi pentru copilul ei. Și dacă știu că-i cauţi tu, nu 
voi mai fi așa de speriată. _ 

— Bine, mă voi ocupa eu. Însă acum trebuie să mergi 
acasă să te odihnești. 

— Dar vreau să te ajut... 

— Asta-i învoiala, Mavis. Eu mă voi ocupa de asta, dar tu 
trebuie să mergi acasă. Îl voi suna pe Leonardo, să vină să 
te ia. 

— Dar îmi vei spune imediat ce afli ceva? 

— Bineînţeles. 

Nu doar Leonardo veni, ci și Roarke, Peabody și McNab. 

— Abia acum am terminat cu încărcarea cadourilor, 
explică Peabody. Nicio urmă de Tandy? 

— Încă nu. Tu du-te și ajută-l pe Leonardo. Eu voi face 
niște cercetări. 

— Dallas o s-o găsească, spuse Mavis. 

— Sigur că da. Vocea lui Leonardo era calmă și emana 
încredere când își puse mâna pe braţul lui Mavis, dar 
privirea sa, în clipa în care o întâlni pe a lui Eve, era plină 
de îngrijorare. Te duc acasă, iubire. Ai avut o zi lungă. 

— Dallas? McNab ridică o mână. Ce-ar fi să mă duc și eu 
să-i dau o mână de ajutor lui Leonardo cu pachetele? Te 
sun când terminăm și vin să te ajut dacă ai nevoie. 

— E bine. Câtă vreme asta o va face pe Mavis să meargă 
acasă și să se bage în pat. Roșeaţa pe care o avusese toată 
ziua în obraji se transformase în paloare. 

— Găsește-o repede, bine? 

— Sigur, îi spuse Eve lui Mavis. Nu-ţi face griji. 

— Atunci o să fie bine. O prinse pe Eve în braţe și oftă. O 
să fie bine, dacă te ocupi tu de ea. 

— Eşti obosită, plăcinţico, îi spuse Leonardo trăgând-o 
ușurel. Las-o pe Dallas să-și facă treaba. Tu și burtica aveţi 
nevoie de somnie. 

În clipa în care ușa se închise în spatele lor, Eve își trecu 
mâinile prin păr. 

— Rahat! 

— Vrei să bat din ușă în ușă, sau să dau telefoane? 
Întrebă Peabody. 

— Telefoanele, te rog. Sună la spitale și la clinicile de 
maternitate. Sun-o pe şefa ei și vezi ce s-a întâmplat joi. A 
survenit un lucru care nu se încadrează în rutina zilnică. 

— Crezi că i s-a întâmplat ceva? Se interesă Roarke. 

— Da, cred. Poate că agitația lui Mavis este contagioasă, 
dar simt că e ceva în neregulă aici. Uită-te împrejur, spuse 
ea deschizând braţele. Curat și aranjat, toate lucrurile la 
locul lor. 

— Își face cuibul, spuse și Peabody. Pregăteşte casa 
pentru venirea bebelușului. 

— Mă rog. Este organizată și nu se abate de la rutina 
zilnică. Le spuse de calendarul din bucătărie. Judecând 
după asta, după plante, prosopul de la baie, toate uscate, 
nu cred că s-a întors aici de când a plecat la muncă, joi 
dimineaţa. 

Inspiră praful. 

— Nu prea știu eu cum merge asta, dar dacă a născut pe 
neașteptate, de ce nu a sunat pe cineva, pe Mavis sau pe 
șefa ei, ca să-i aducă la spital sacoșa cu lucrurile necesare? 

— Este posibil să se fi întâmplat ceva rău cu copilul. Eve 
încuviinţă spusele lui Peabody. 

— Haide să aflăm. Ă 

— Eu ce pot să fac? lIntrebă Roarke și Eve expiră 
puternic. 

— Păi acum că tot am încălcat toate drepturile civile ale 
lui Tandy intrând aici, ai putea să te uiţi la comunicatoare 
și la calculator. Vezi dacă găsești ceva neobișnuit. 

— Vrei să sun la Persoane Dispărute? O întrebă 
Peabody. 

— Încă nu. Dacă nu o găsesc în următoarele câteva ore, 
trebuie să-i conving să mă lase pe mine să mă ocup de caz. 
Dacă nu, Mavis o să-mi facă din nou o criză. 

Eve se duse să discute cu doamna Pason, de vizavi, dar 
nu află nimic în plus faţă de ceea ce îi spusese deja. 

Vorbi cu toată lumea, din etaj în etaj. Majoritatea celor 
care răspunseră la ușă o cunoșteau pe Tandy după nume, 
ceea ce nu era foarte surprinzător, iar ceilalți din vedere. 
Nimeni nu-și amintea să o fi văzut în ultimele două zile. 

Era la parter și se pregătea să bată la ultima ușă când în 
spatele ei apăru o femeie care ţinea de mână un copil, atât 
de înfofolit că Eve nu-i vedea decât ochii mari, negri. 

— Căutaţi pe cineva? Vorbind, femeia se mișcă puţin, 
suficient pentru a-l împinge pe copil în spatele său. 

— De fapt, da. Locuiţi aici? 

— Staţi chiar în faţa ușii mele. Ce doriţi? 

Eve își scoase legitimatia și femeia se încruntă. 

— Uite ce e, dacă dezastrul întruchipat de fostul meu soţ 
are probleme din nou, nu mă privește. Nu l-am mai văzut 
de mai mult de un an de zile și situaţia asta îmi convine. 

— Este în legătură cu Tandy Willowby Apartamentul 4B. 

— Dacă Tandy a făcut ceva care să atragă atenţia poliţiei 
înseamnă că porcii au început să zboare. 

— Când aţi văzut-o ultima dată? 

— Uite ce, nu vreau să te jignesc, dar polițiștii mi-au 
făcut zile fripte. Dacă vrei să o hărțuiești pe Tandy, îmi 
pare rău, dar nu te pot ajuta. 

— Nu vreau să o hărțuiesc, ci doar să o caut. Aparent 
nimeni nu a văzut-o în ultimele zile. Sunt prietena unei 
prietene de-a ei. 

— Cine este această prietenă a cărei prietenă ești? 

— Mavis Freestone. 

— Eşti prietenă cu Mavis. Ochii femeii se îngustară. 

— Da. Mavis a avut o petrecere pentru bebeluş astăzi. 
Tandy nu a venit şi Mavis era îngrijorată. Am venit să 
vedem dacă este acasă și nu e. Se pare că nu a mai fost pe 
aici de joi. Ai mai văzut-o de atunci? 

— La naiba. Haide înăuntru. Eu și Max ne coacem în 
hainele astea. 

— Max? Întrebă Eve uitându-se la cei doi ochi încadraţi 
de o căciulă roșie. 

— Da, Max este fiul meu și singurul lucru de valoare pe 
care îl am de pe urma fostului meu soț. Haide, amice, îi 
spuse ea băiatului. Să intrăm. Zeela, spuse ea. Numele 
meu este Zeela Patrone. 

— Dallas. Locotenent Dallas. 

Zeela deschise ușa și-l băgă pe băiat înăuntru, apoi se 
aplecă până la nivelul feţei lui și zâmbi. 

— Ești acolo, Maximilian Force? Haide să vedem. Hei, 
iată-te! 

Copilul chicoti și mama sa îi dădu jos haina, desfăcu 
fularul și-i scoase mănușile. Pe dedesubt avea un fel de 
izmene și un pulover colorat. 

— Du-te și joacă-te la tine în cameră, da? 

— Vreau puţin suc. 

— Îţi dau imediat ce termin discuţia. 

Apoi copilul o trase de mână și-i șopti ceva la ureche. 

— Nu cred, drăguţule. Du-te și ia-ți camioanele și vom 
face o cursă imediat ce mama termină de discutat cu 
doamna. Fii băiat bun! 

După ce plecă, Zeela zâmbi și se ridică. 

— Copilul este un adevărat miracol. Din câte îmi dau eu 
seama nu are niciun cromozom de la taică-său. Este 
amuzant și deștept și dulce. Cineva s-a hotărât să-mi facă 
viața mai ușoară. M-a întrebat dacă doamna înaltă poate să 
rămână la un ceai. 

— Mulţumesc, dar mă văd nevoită să refuz. Tandy 
Willowby? 

— Da. Nu, nu am văzut-o. Şi trebuia să stea cu Max 
vineri-seară. Cu un gest absent, Zeela își trecu degetele 
prin părul ce fusese turtit de căciulă. Urma să mă întâlnesc 
cu un tip de care mă tot lovesc la magazin. Nu am mai ieșit 
cu nimeni de când s-a născut Max, așa că era ca o 
petrecere pentru mine. Tandy trebuia să stea cu Max toată 
seara. 

— Dar nu a venit. 

— Nu. Am sunat-o și apoi m-am dus până la ea. Nu a 
răspuns. Trebuie să recunosc că am fost cam nervoasă. M- 
am gândit că poate a uitat sau că a fost prea obosită. Max 
s-a supărat, pentru că o place foarte tare. Abia așteptam 
amândoi seara de vineri și ne-a dezamăgit. Am decis să fiu 
supărată. Acum mă întreb dacă nu cumva trebuie să fiu 
îngrijorată. 

— Cât de bine o cunoașteţi? 

— Ne-am împrietenit în ultimele luni. Eu am făcut deja 
asta, să cresc un copil de una singură, adică. Aţi verificat 
la moașă? Poate că e în travaliu. I se apropie termenul. 

— Partenera mea este în apartamentul ei și face 
cercetări. V-a spus ceva despre tatăl băiatului? 

— Nu prea multe. Doar că el locuia în Anglia și că nu 
mai prezenta interes pentru ea. Nu îi purta pică, așa că am 
dedus că s-au despărțit amiabil. 

— I-a pomenit vreodată numele? 

— Nu cred. Oricum, nu-mi aduc aminte. Tot ceea ce mi-a 
spus a fost că metodele contraceptive nu au funcţionat, se 
mai întâmplă, și că a rămas gravidă. El nu avea de gând să- 
și întemeieze o familie și ea nu era sigură că se va 
descurca de una singură. Apoi a decis că poate. S-a hotărât 
să vină la New York, pentru un nou început. Cam asta e 
tot. 

— Dar ce știți de alţi prieteni, de bărbaţii cu care se 
vedea? 

— Era prietenoasă. Mavis venea din când în când. Am 
cunoscut-o pe una din femeile cu care lucrează și uneori 
mai stă de vorbă cu doamna Pason, de vizavi. Pleacă 
împreună la muncă de obicei. Cât despre bărbaţi, nu era 
interesată. Nu încă. 

— Vi s-a părut că ar fi îngrijorată în legătură cu ceva? - 
Nu, ba dimpotrivă. Era chiar entuziasmată că urmează să 
fie mamă. Dar acum încep să mă îngrijorez. Orașul ăsta te 
poate mânca de viu. Nu-mi place ideea că ar fi putut să ia o 
îmbucătură din Tandy. 

- Nimic, spuse Peabody când Eve se întoarse în 
apartamentul lui Tandy. Știu că are aceeași moașă ca și 
Mavis, așa că am sunat-o. Randa Tillas. A spus că nu a mai 
auzit nimic despre Tandy, de luni, de când a avut 
programare. Atunci totul era în ordine. Am verificat si la 
se. Fa ei Vineri era liberă. Trebuie să meargă la muncă 
mâine, de la douăsprezece la șase. I-au redus programul. 

— Joi a fost la serviciu? 

— Da. A lucrat opt ore, ultima zi cu program întreg. A 
ajuns la ora nouă și a plecat la șase. Nimic neobișnuit în 
timpul zilei. A avut trei pauze. O oră la prânz. În toate trei 
s-a odihnit, în camera din spate. Nu a plecat deloc de la 
magazin, până la terminarea programului. Nimeni nu a 
sunat-o pe telefonul de la serviciu. Nu se poate spune 
nimic despre comunicatorul personal. 

— De obicei cu ce se ducea și pleca de la muncă? 

— Şefa ei spune că mergea cu autobuzul. Am făcut rost 
de traseu. Şoferul de vineri are liber azi. Putem să dăm de 
el acasă, sau să vorbim cu el mâine. 

— O să-l contactăm acasă. 

— Am sunat la toate spitalele și clinicile cele mai 
apropiate de casă și de serviciu. Nu e înregistrată nicăieri. 

Eve se frecă la ochi. 

— Bine, să verificăm dacă vreo ambulanţă a luat vreo 
femeie gravidă. 

Se întoarse spre Roarke, care ieșea din dormitor. 

— Am verificat comunicatorul și calculatorul, îi spuse el. 
Niciun apel efectuat de miercuri-seară, când a vorbit cu 
Zeela Patrone, care locuiește în acest imobil. 

— Da, am vorbit deja cu ea. Tandy trebuia să stea cu 
copilul ei vineri-seară. Nu a apărut și nici nu a sunat-o să-i 
spună că nu vine. I-a telefonat cineva? 

— Nimeni în ziua de joi. Vineri-seară a sunat băieţelul 
vecinei. A sunat pe la șapte, învăţat de mama lui. „Cobori 
să te joci cu mine" și alte chestii din astea. O altă 
transmisie de la mamă, în jur de ora opt. Era vag iritată. 
Întreba unde este și dacă a uitat. Și alte apeluri de la 
Mavis, transmise de la noi de acasă. Nimic altceva. 

— Şi calculatorul? 

— Nimic care să pară a fi util. Intră pe site-uri cu 
articole pentru copii, despre maternitate etc. li scrie e- 
mailuri lui Mavis. Pe Mavis o are trecută în agendă, la fel 
și pe moașă, pe vecina de jos și colegii de muncă. Nu este 
nimic util, Eve. 

— Și nimic din care să reiasă că a născut. Dacă a avut un 
accident, asigurările ar fi știut. O femeie atât de organizată 
probabil că ţinea adresa în geantă. În carnetul de adrese 
sau în memoria comunicatorului. De ce ar răpi cineva o 
femeie care e pe punctul de a naște? 

— Pentru copil, spuse Peabody. 

— Da, pentru copil. Sau pentru că mai există și dementi 
care violează, ori răpesc femei gravide. Vă trebui să vedem 

dacă există vreo astfel de crimă raportată. Și vreau o 
verificare completă a lui Tandy. Dacă lucrurile par a fi atât 
de calme, de liniștite și de normale, de obicei se ascunde 
ceva în spatele lor. N 

— Mavis ştie cine este tatăl copilului? Intrebă Roarke. 

— Nu. Dar vom afla. 

— Eu îl contactez pe McNab, spuse Peabody. Ne 
întâlnim cu el la sediul central. 

— Nu, mai întâi trebuie să vorbesc cu cei de la Persoane 
Dispărute. În caz contrar, riscăm să-i călcăm pe bătături. 
Se opri o clipă pentru a-și face planul de bătaie. 

— Du-te la tine și află dacă s-a raportat vreo crimă. Dacă 
Mavis este capabilă să-ţi vorbească, du-te și întreab-o ce 
știe despre viaţa lui Tandy în Anglia, ce i-a spus despre 
tatăl copilului, despre familie și alte lucruri de genul 
acesta. O vom verifica pe Tandy, dar Mavis s-ar putea să 
știe mai multe decât crede. Încearcă să o liniștești, că te 
pricepi la asta. 

— li putem sugera lui Leonardo să monteze câteva 
dintre chestiile pentru bebeluși. Asta o va liniști. 

— Dacă spui tu. Roarke? Vii cu mine? 

— Oricând. 

Când ajunseră în vehicul, Roarke se întoarse spre ea. 

— Crezi că a fost răpită? 

Se gândi la blonda drăguță și veselă și la nerăbdarea cu 
care aștepta petrecerea lui Mavis. 

— Nu văd niciun motiv pentru care ar fi putut să dispară 
de una singură. Nu pot să trag direct concluzia că a fost 
răpită, sau că s-a întâmplat ceva rău, dar asta e impresia 
mea. 

— Dacă o lași puţin pe Mavis să se liniștească, cred că în 
cele din urmă va accepta ca cei de la Persoane Dispărute 
să se ocupe de cazul prietenei ei și tu doar să te informezi 
de desfășurarea anchetei. 

— Nu ai văzut-o și nici nu ai auzit-o. Eve dădu din cap, 
resemnată. Și în afară de asta, i-am promis că mă ocup eu. 

Tot ceea ce am de făcut este să-i conving pe cei de la PD să 
mă lase pe mine să mă ocup și apoi să-l asigur și pe 
Whitney că am timp să fac și asta, fără să afecteze cu 
nimic cealaltă anchetă. 

Roarke îi trecu o mână prin păr. j 

— Poate că mai întâi ar trebui să te convingi pe tine. li 
zâmbi slab. 

— Asta și fac. 

13. 


La sediul central, se despărţi de Roarke, pe care-l rugă 
să meargă la departamentul Omucideri și să o aștepte 
acolo. Ea urma să se ducă direct la serviciul Persoane 
Dispărute. 

— S-ar putea să mă văd nevoită să îi fac o ofertă celui cu 
care aranjez asta, îi spuse ea. 

El își lăsă capul într-o parte și zâmbi. 

— Adică mită. 

— Mită este un cuvânt tare. Da, poate că o să trebuiască 
să mituiesc pe cineva. Chestii sportive, sau băutură, 
probabil. Astea sunt biletele câștigătoare, de obicei. Dar 
voi încerca să fiu rezonabilă. 

— Să mituiești polițiști să nu-și facă treaba este o 
practică veche. 

— Hei. 

Roarke râse. 

— Fă ceea ce trebuie să faci, locotenente. Eu te aştept în 
birou. 

Nu știa cine era de serviciu în weekend, dar spera să fie 
cineva cu care se afla în relaţii cordiale. Altfel trebuia să 
înceapă de la zero cu cel care se afla la comandă și dacă 
lucrurile luau o întorsătură neplăcută și nici stimulul nu 
funcționa, avea să se ducă la Whitney. Dar prefera să evite 
o asemenea eventualitate. 

Se gândi că avea noroc când o văzu pe Jaye Smith, 
locotenent, cumpărând ceea ce părea a fi un baton 
energizant. 

— Smith. 

— Hei, Dallas. Și tu ești de serviciu? A 

- Nu chiar. Eve scoase câteva cârduri din buzunar. Îmi 
iei și mie o doză de pepsi, te rog! 

— Sigur, îţi fac eu cinste. 

— Mulţumesc. 

— Îmi place haina ta. Pielea e imbatabilă, nu? 

— Ai putea să spui și așa. Mulţumesc, spuse din nou Eve 
când Smith îi dădu doza. Ai o clipă liberă? 

— Sigur. Vrei să discutăm în hol sau în birou? 

— Haide la tine în birou. 

— E vorba de afaceri, nu? Smith dădu din cap și îi arătă 
drumul. 

Avea aproape cincizeci de ani, își aminti Eve, și lucra de 
mai bine de un sfert de veac. Era căsătorită și avea un 
copil, poate chiar doi. Era destul de mică de statură și avea 
o alură de boxer. Musculoasă și puternică. Părul îi era 
vopsit în tot felul de nuanţe de blond și îl purta drept, tuns 
în dreptul maxilarului. 

Eve știa că este o polițistă extrem de corectă, așa că 
renunţă la ideea mitei. 

Biroul locotenentului Smith era mai mare decât al ei, și 
cele două scaune pentru vizitatori păreau a fi destul de 
confortabile. 

Pe birou avea un computer standard și o fotografie cu 
doi adolescenţi, câte unu din fiecare sex, și Eve presupuse 
că sunt copiii lui Smith. 

De la automatul din birou Smith își luă o cană de ceai 
atât de negru de ai fi zis că e cafea și apoi îi făcu semn să 
ia loc. Smith se așeză pe celălalt scaun pentru vizitatori. 

— Ce s-a întâmplat? Ai pierdut pe cineva? 

— Așa s-ar părea. Şi am nevoie de o mare favoare. 

— Dacă vrei să pun această persoană prima pe lista 
căutărilor, pot să fac lucrul ăsta. Se ridică și deschise un 
sertar. Căută un aparat de înregistrat, dar Eve dădu din 
cap. 

— Nu asta voiam să-ţi cer. Stai să-ţi explic situaţia. Eve îi 
spuse toată povestea, urmărind expresia lui Smith și văzu 
că înţelege. 

— Dacă te gândești că e vorba de o răpire, este foarte 
posibil. Dar e vorba de o femeie gravidă, fără partener, 
fără familie și străină. Este o situaţie destul de grea. N-ar fi 
exclus să fi cedat și să fi plecat. 

— Da, se poate. Însă niciunul dintre cei care o cunosc nu 
crede că ar fi putut face asta. 

— Dar tu nu o cunoști foarte bine. 

— Nu. Dar am întâlnit-o de două ori și mi-a făcut o 
impresie bună. Nu pare a fi genul care se sperie și fuge, 
nici măcar câteva zile, pentru a se liniști. Nu fără a spune 
nimănui și ratând un eveniment pe care-l aștepta cu 
nerăbdare. 

— Ai spus că ai verificat comunicatorul. Nu ai descoperit 
nimic din care să reiasă că ar fi avut intenţia de a pleca. 
Smith își strânse buzele. Nu a dus la bun sfârșit o treabă, a 
ratat o petrecere, pentru care și cumpărase un cadou. Da, 
cred că ai dreptate. 

— Mie mi se pare că s-a întâmplat ceva după ce a plecat 
de la muncă, înainte de a ajunge acasă. 

— Sunt de acord. Smith se lăsă pe spate și sorbi din ceai. 
Dar nu vrei să deschid un dosar și să mă apuc de 
cercetări? 

— Prietena mea, cealaltă gravidă? E foarte afectată de 
ce s-a întâmplat și... Eve expiră profund. Ei bine, trebuie să 
te rog să mă lași pe mine să mă ocup de caz. Nu încerc să 
te dau la o parte, spuse Eve când Smith se încruntă. Și mi- 
ar prinde bine orice ajutor mi-ai putea da, dar Mavis este 
genul de femeie foarte emotivă și vrea neapărat să mă 
ocup eu de cazul ăsta. 

— Te cunoaște pe tine, dar nu știe pe nimeni din această 
secţie. 

— Da, așa e. Ne cunoaștem de mult timp. Nu vreau să fie 
și mai profund marcată de acest eveniment, decât este 
deja. 

— Cât mai are până naște? 

— Mavis? Eve își trecu o mână prin păr. E pe ultima sută 
de metri. Încă vreo două săptămâni, cred. l-am spus că mă 
voi ocupa de asta. Te rog să mă ajuţi să-mi ţin 
promisiunea. 

— E vorba de Mavis Freestone, cea care a făcut senzaţie 
în lumea muzicii? 

— Da. 

— Am o fiică de optsprezece ani care este mare fan. Eve 
respiră ușurată. 

— Poate că i-ar face plăcere să primească permise 
pentru culise, data viitoare când Mavis o să susțină un 
concert în oraș. Sau oriunde altundeva, dacă nu te 
deranjează să fie transportată acolo cu o navetă 
particulară. 

— Aș fi eroul vieţii ei, dar chestia asta mă duce cu 
gândul la o mită. 

Eve zâmbi. 

— Şi una a naibii de bună. Eu mă pregătisem cu alcool și 
favoruri sportive. Îţi sunt recunoscătoare, Smith. 

— Am și eu prieteni și nu-mi place să-i dezamăgesc. Uite 
de ce am nevoie. Îmi vei face o copie după fiecare raport, 
fiecare declaraţie și fiecare notiţă de-a ta. Vreau să cunosc 
toți pașii în această investigaţie. Îmi voi face și eu un dosar 
aici și dacă voi simţi nevoia să intervin, sau să pun pe 
cineva să lucreze cu tine, ori să preia investigația, nu vreau 
să întâmpin nicio opoziţie. 

— Stai liniștită. Îţi rămân datoare. 

— Găsește-i, pe femeie și copil, și vom fi chit. Nu am 
nimic deocamdată în legătură cu acesta problemă, dar voi 


204 


face o anchetă, să văd dacă s-a întâmplat ceva în oraș care 
are tangenţă cu cazul tău. 

— Îţi mulţumesc. Pentru tot. 

— Cei care lipsesc sunt importanţi, nu cine se ocupă de 
tot. Ai pe spatele cărţii de vizită numerele mele de aici și 
de acasă. Sună-mă la orice oră. 

Eve luă cartea de vizită și-i întinse mâna. A 

La birou îl găsi pe Roarke lucrând pe calculatorul ei. Își 
ridică privirea la ea și sprâncenele i se arcuiră în semn de 
întrebare. 

— Am reușit. Am avut noroc. 

— E bine. Am început cercetările. Vrei să lucrezi aici sau 
acasă? 

— Nicăieri, deocamdată. Acum o să mergem să vedem 
un om în legătură cu un autobuz. 

Numele șoferului era Braunstein, un tip la o sută de 
kilograme, îmbrăcat cu un jerseu cu emblema echipei New 
York Giants. Avea cincizeci și doi de ani, era căsătorit și-și 
petrecea sâmbăta seara uitându-se la meciuri cu cumnatul 
lui și cu fiul său, în vreme ce soţia sa, sora și nepoata erau 
la cinematograf. 

Iritarea sa provocată de întrerupere era evidentă, dar își 
revizui atitudinea când Eve menţiona numele lui Tandy. 

— Podul Londrei? Așa îi spun eu. Sigur că o știu. Vine cu 
mine aproape în fiecare zi. Are întotdeauna pregătiţi banii 
pentru bilet. Majoritatea călătorilor nu-și bat capul cu asta. 
Are un zâmbet frumos. Stă în spatele meu. Dacă cineva 
este așezat pe locul ăla, îi spun să se ridice și să i-l ofere. 
Pentru că este într-o stare delicată și tot. Mi-a dat o cutie 
de prăjituri de sărbători. Le făcuse ea. Are probleme? 

— Încă nu știu. Joi seara a fost în autobuz? 

— Joi. Se scarpină în barba care avea nevoie urgentă de 
un bărbierit. Nu. E ciudat, acum că-mi pomeniţi de asta, 
îmi aduc aminte că mi-a spus: „ne vedem mâine, domnule 
B.", atunci când a coborât din autobuz, miercuri. Așa îmi 

spune, domnule B. Ţin minte, pentru că avea în braţe o 
cutie ambalată într-o hârtie caraghioasă, alb cu vaci mov. 

Se uită în spate, pentru că amândoi companionii săi 
reacționară zgomotos la o fază a meciului. 

— Ofsaid pe dracu', strigă unul din ei. 

— Arbitri blestemaţi, murmură și Braunstein. Vă rog să- 
mi scuzaţi exprimarea. Da, am întrebat-o ce era în cutie și 
mi-a spus că urma să meargă la o petrecere sâmbătă. S-a 
întâmplat ceva cu ea? l-am spus că ar trebui să-și ia 
concediu de maternitate, pentru că era așa de aproape de 
termen. N-au păţit nimic? Ea și copilul? 

— Să sperăm că totul e în ordine. În autobuz, aţi 
remarcat vreodată ca cineva să manifeste un interes 
exagerat faţă de ea? Să se dea mai aproape, sau să se uite 
insistent? Ceva de genul acesta? 

— Nu, și aș fi văzut. Se scarpină pe burtă. Am grijă de ea 
pe traseu, știți? Am câţiva clienţi constanţi și poate câţiva 
fac conversaţie cu ea, așa cum se întâmplă de obicei cu 
femeile care sunt gravide. Chestii de genul: „Cum vă 
simţiți?", „Când trebuie să nașteţi?", „Aţi ales deja un 
nume?" și altele asemănătoare. Dar nimeni nu a deranjat-o. 
Nu i-aș fi lăsat. 

— Dar oamenii care coborau odată cu ea? 

— Da, erau câţiva. Câţiva care coborau mereu și unii 
întâmplător. Dar nu mi s-a părut niciodată ca vreunul din 
ei să se uite ciudat la ea. Cineva i-a făcut rău fetei aceleia. 
Haideţi, am sentimentul că-i sunt un fel de unchi sau așa 
ceva. A păţit ceva? 

— Nu știu. Nimeni nu a mai văzut-o de joi, de pe la șase 
seara. 

— Dumnezeule! De data aceasta, Braunstein nu mai avu 
nicio reacţie la auzul înjurăturilor din camera de zi. Nu e 
bine deloc. 

— Oameni ca ea, spuse Eve conducând. La fel ca și 
„oameni precum Copperfield și Byson". 

— Da, lucrurile rele li se întâmplă și oamenilor de 
treabă, remarcă Roarke. 

— Da, așa e. Trec pe la locul ei de muncă. Și de acolo mă 
duc până în staţia de autobuz. Am un presentiment. 

În faţa magazinului Barza Albă, Eve urmări traficul de 
pe bulevardul Madison. În mod obișnuit Tandy pleca mai 
devreme de la muncă și în plus era și sâmbătă, iar ea lucra 
numai în cursul săptămânii. Dar oricum la șase era 
întuneric și își aduse aminte că joi fusese o zi întunecoasă. 

Pe străzi se aprinseră luminile. 

— E frig, spuse ea cu voce tare. Lumea se grăbea, la fel 
ca acum. Ea iese din magazin. În drum întâlnește oameni 
care se duc să cineze devreme, sau se îndreaptă spre casă. 
Trebuie să meargă până pe bulevardul Cinci pentru a lua 
autobuzul. E la distanţă de două străzi și apoi mai are una 
de traversat. 

Eve începu să meargă, cu Roarke alături. 

— Se va deplasa odată cu schimbarea luminii 
semaforului. Dacă e pe verde, mai întâi va traversa cele 
două străzi și apoi va trece pe partea cealaltă. Dacă nu, va 
traversa mai întâi bulevardul și apoi cele două străzi. 

— Nu ai de unde să știi cum a făcut. 

— Nu. Dar pentru că semaforul era pe verde, Eve 
traversă intersecţia. Locul cel mai puţin probabil pentru a 
fi răpită era la colţul străzii. E plin de oameni. Răpitorul ar 
fi trebuit să se apropie din spate. 

Făcu o demonstraţie când erau pe la jumătatea 
drumului, venind repede din spate și cuprinzându-l pe 
Roarke cu braţul. 

— Poate a folosit o armă? Sugeră acesta. Altfel ar fi 
reacţionat, poate ar fi strigat, sau s-ar fi opus. Chiar și cei 
mai nepăsători s-ar opri dacă ar vedea o femeie la 
ananghie. 

— O armă, încuviință Eve. Sau poate că era cineva 
cunoscut. Hei, Tandy! Eve schimbă poziția mâinii, 
prinzându-l pe Roarke ferm de mijloc. Nu ţi-e greu? Ce mai 

greutate duci. Haide că te duc cu mașina acasă. E chiar 
aici. 

— Posibil. Roarke se întoarse spre vest, la fel cum ar fi 
făcut și ea pentru a intra pe bulevardul Cinci. Pe cine 
cunoaște? 

— Clienţi, vecini, cineva de la cursuri sau de la centrul 
de nașteri. Cineva din Anglia. Tatăl copilului. A acţionat în 
forță sau era cineva cunoscut. Poate amândouă. A trebuit 
să se întâmple rapid și în liniște, pentru că într-adevăr 
lumea ar fi remarcat o femeie gravidă care s-ar fi luptat cu 
cineva. Vom arăta fotografia ei celor din partea locului, în 
caz că cineva a văzut ceva. 

După ce ajunseră pe bulevardul Cinci, se întoarseră, 
pentru o lua pe cealaltă rută. 

— Probabil că a răpit-o la traversare, spuse Eve. E mai 
puţin trafic decât pe bulevard. Trebuia să aibă un vehicul, 
sau poate... Se uită la apartamentele din blocuri... Poate să 
aibă o locuinţă în apropiere. Dar cum ar fi reușit să o 
introducă în clădire fără să remarce nimeni? Nu-mi place 
varianta asta, dar este posibil. 

— Şi odată aflată în vehicul, de ce nu s-ar fi opus? 

— N-ar fi avut putere? Poate că a fost sedată, sau poate 
că i-a fost teamă. Poate că nu era vorba de un simplu 
răpitor. Nu este exclus să fi fost o persoană pe care era 
încântată să o revadă, cineva cunoscut. 

Cercetă zona când ajunseră din nou pe Madison. 
Majoritatea oamenilor se deplasau repede, cu capul sau 
privirea în pământ. Gândindu-se la ale lor, trăind în propria 
lor lume. 

— Cineva care era gata să-și asume niște riscuri și care 
a fost rapid și silențios. Da, se poate să iei o femeie de pe 
trotuar. Se mai întâmplă. La o traversare, repetă ea. E cel 
mai logic, dar nu putem ști pe unde a mers. Dacă a folosit 
un vehicul, nu l-a parcat în strada principală. Nu, mai ales 
dacă a acţionat singur. Și asta dacă ai și norocul de a găsi 

un loc de parcare. Și-a lăsat mașina în parcarea cea mai 
apropiată de serviciul ei. 

— Pare logic, încuviință Roarke și-și scoase computerul. 
Apăsă pe câteva butoane și dădu din cap. Este o parcare 
pe strada Cincizeci și opt, între Madison și bulevardul 
Cinci. 

— E la-ndemână, nu? Nu ar trebui să străbată decât 
câteva străzi. Haide să vedem. 

Din nou vru să meargă pe jos, pe traseul care i se părea 
cel mai plauzibil. Era o parcare automatizată, fără paznic, 
uman sau droid, și chiar și sâmbăta era plină. 

Avea cameră de securitate, dar chiar dacă ar fi 
funcţionat, Eve știa că înregistrările erau șterse la fiecare 
24 de ore. Notă numărul de contact. 

— Poate vom avea noroc cu înregistrările, îi spuse ea lui 
Roarke. Şi în orice caz au datele cu plăţile făcute. Vom 
cere verificarea tuturor vehiculelor care au ieșit între ora 
șase și șapte seara, joi. 

Își băgă mâinile în buzunar. 

— Sau este posibil să fi avut un partener care s-a învârtit 
cu mașina pe străzi și atunci nu vom avea noroc. 

Sau au plătit cu bani gheaţă, se gândi Roarke. Ori au 
folosit un vehicul furat. Și Eve luase în calcul acele 
posibilităţi, așa că nu avea rost să i le împărtășească. 

— Dacă a fost răpită, așa cum spui tu, asta înseamnă că 
a plănuit totul în prealabil. Crezi că a fost urmărită? 

— Posibilitatea să fie o simplă răpire mi se pare foarte 
mică, dar totuși voi verifica. Cineva îi cunoștea programul 
și traseul. Cineva voia să o răpească anume pe ea, sau pe 
ea pentru bebelușul pe care-l poartă. 

— Asta duce spre tată, nu? 

— Figurează printre primii pe listă. Trebuie să-l 
identificăm. 

— Asta ar putea însemna că sunt șanse mai mici să-i facă 
rău ei sau copilului, dar probabil că nu este adevărat, își 
aminti de mama lui și de suferinţele pe care le îndurase din 

cauza tatălui și încercă să alunge acest gând. Am văzut de 
prea multe ori ce se poate întâmpla în astfel de 
circumstanţe cu femeile de la Duchas. 

— Principala cauză de deces în cazul femeilor gravide 
este violenţa exercitată de tatăl copilului. 

— E îngrozitor. Se uită de-a lungul străzii, la oamenii 
care mergeau grăbiţi pentru a scăpa de frigul zilei, dar 
pentru o clipă văzu străduţele din Dublin și chipul brutal al 
lui Patrick Roarke. Este un comentariu trist la adresa 
speciei umane. 

Dându-și seama încotro se îndreptau gândurile lui, Eve îl 
luă de mână. 

— Dacă tatăl copilului a răpit-o, îl vom găsi. Și pe ea. 

— Înainte ca el să aibă timp să le facă rău, nu? Se uită la 
ea și Eve îi citi gândurile în priviri. Asta e ideea, nu? 

— Da, asta e. Eve dădu din cap în timp ce-și continuau 
drumul. Cuiva trebuie să-i fi spus cine era tatăl. Poate că 
nu imediat ce s-a mutat la New York, dar măcar în Anglia. 
Cineva cunoaște identitatea acestui bărbat. 

— Poate că s-a mutat la New York ca să scape de el. 

— Da, mă gândesc și eu la asta. Haide să mergem acasă 
să examinăm variantele. 

— Tandy Willowby, în vârstă de douăzeci și opt de ani. 
Eve se așeză la birou pentru a citi informaţiile pe care le 
scosese Roarke. Născută la Londra. Părinţi: Willowby, 
Annalee și Nigel. Nu are fraţi. Mama a murit în 2044. 
Tandy avea doisprezece ani. Tatăl s-a recăsătorit în 2049, 
cu Marrow, Candide, divorțată și cu un copil din primul 
mariaj, Briar, Rose, de sex feminin, născută în 2035. 

Continuă să citească informaţiile. Willowby, Nigel, 
decedat în 2051. Ghinion. Dar asta înseamnă că mama și 
sora vitregă încă mai sunt în viaţă. Computer, găsește 
informaţii despre Willowby, Candide sau Marrow, Candide 
și Marrow, Briar Rose, Londra. Folosește informaţii de 
identificare din fișierele deja deschise. 

Caut... 

- Eve, dacă vrei să le suni acum, trebuie să-ţi reamintesc 
că în Anglia este ora unu noaptea. 

Aruncă o privire asupra ceasului de la mână. 

— E enervantă chestia asta. Bine, vom încerca mâine- 
dimineaţă. 

Computerul îi spuse despre Candide că locuia în Sus-sex, 
iar Briar Rose la Londra. 

— Bine, să ne întoarcem la Tandy. A lucrat vreme de 
șase ani în acest magazin din Londra. De pe Carnaby 
Street. A fost manager. A avut același apartament mai mult 
de șase ani de zile. Când se stabilește într-un loc nu pleacă 
foarte repede, își pune bazele. Trebuie să vorbim cu 
proprietarul magazinului. 

Se opri, se lăsă pe spate cu ochii în tavan. 

— Dacă a avut un iubit, a menţinut relaţia o perioadă 
bună de timp. Nu e genul care zboară din floare în floare. 
Dar când a plecat, nu s-a dus în alt colţ al Angliei, sau 
undeva în Europa, ci a venit tocmai în Statele Unite, la mii 
de kilometri distanţă. Renunţă la casa pe care o avea de 
mult timp și la vechea slujbă. Nu e vorba de un moft. Nu 
din partea cuiva ca Tandy. E un pas important, unul la care 
s-a gândit mult timp, și pe care l-a făcut dintr-un motiv 
anume. 

— Copilul. 

— Da, așa cred și eu. A pus un ocean întreg între cineva, 
sau ceva și acest copil. A avut un motiv întemeiat. 

— O persoană cu multe tabieturi, spuse Roarke. La fel ca 
și celelalte două victime. 

— Să sperăm că Tandy nu va avea aceeași soartă. Voi 
face un panou cu probe și pentru ea, să stabilim 
desfășurarea evenimentelor. 

— Bine. Dacă nu te pot ajuta cu nimic aici, mai bine mă 
duc să cercetez conturile lui Copperfield și Byson. 

Adevărul e că nu voia să se mai gândească la femeia 
vulnerabilă, aflată la mila oricui voia să-i facă rău. A cuiva, 
se gândi el, pe care probabil îl iubise cândva. 

Eve se opri și se întoarse spre el. 

— Dacă aș fi fost în locul tău, probabil că i-aș fi spus lui 
Whitney să mă pupe-n fund. 

— Ce? Ah, da, dar eu prefer să fie buzele tale în 
apropiere, nu ale lui. 

— Dacă e ceva tentant, cine știe... 

— Şi stimulii mei sunt în continuă creștere. 

Își desprinse privirea de pe ecran și se uită la el. 

— Totul e în ordine? Mă refer la problema cu Tandy? A 
fost o naivitate din partea lui să creadă că ea nu avea să 
vadă, să știe. Şi era o prostie să-și reprime simțămintele, 
să nu-i spună și ei despre ce e vorba. 

— De fapt, nu mi-e prea ușor. Imi trezește tot felul de 
amintiri. Nu știu dacă nutresc sentimente de furie sau 
durere. Poate amândouă. 

— Roarke, nu știm încă dacă Tandy se află în aceeași 
situaţie ca și mama ta. 

— Dar nu știm nici că nu se află. Luă în mână statueta pe 
care Eve o avea pe birou. Un simbol al feminităţii. A 
așteptat să mă nasc eu și după aceea a ucis-o pe mama. 
Dar ea încerca să mă protejeze să facă ceea ce credea că e 
mai bine pentru mine. Şi presupun că Tandy va proceda la 
fel cu cel care o reţine. 

Așeză statueta pe masă. 

— Vreau doar să mă gândesc la altceva o vreme. Atât de 
rar suferea, se gândi Eve. Atât de rar își exterioriza 
sentimentele, se corectă ea. 

— Nu pot să mă ocup de acest caz la sediu. 

— Nu. Se apropie de ea și-i cuprinse faţa în mâini. 
Oricum nu ne-ar face bine niciunuia dintre noi. Ceea ce s-a 
întâmplat în trecut ne-a modelat personalităţile. Dar nu ne 
poate opri să facem ceea ce trebuie. Atunci ei ar câștiga, 
nu? 

— E imposibil ca ei să câștige, spuse Eve punându-și 
mâinile peste ale lui. Pot doar să ne păcălească o vreme. 

— Şi asta și fac. Se aplecă și o sărată pe frunte. Nu-ţi 
face griji în privinţa mea. Mă voi cufunda în numere o 
vreme. Asta îmi limpezește mintea de fiecare dată. 

— Şi doar Dumnezeu înțelege cum este posibil acest 
lucru. Mă duc să fac o cafea. Vrei? 

— Dacă e și vreo prăjitură. 

— Prăjitură? Întrebă ea, apoi înţelese. Ah, da, Mavis. 
Cred că a mai rămas câte ceva. Dar femeile alea erau ca 
vulturii. Poate că Umbra Neagra a pus ceva în automat. 
Cred că mi-ar prinde bine și mie o bucată. 

Și gândindu-se că zahărul și cofeina puneau sângele în 
mișcare, își comandă o bucată mare și o cană de cafea 
tare. El va fi bine, se gândi ea, pentru că nu-și va permite 
să fie altfel. Dar îi va lua pulsul mereu și dacă nu-i va 
plăcea ce aude, va înceta să mai ancheteze cazul acasă. 

Pentru că i se părea mai practic, puse panoul pe care se 
aflau probele în cazul lui Tandy lângă celălalt, cu cele două 
crime. Şi apoi începu să noteze desfăşurarea 
evenimentelor. 

Întocmi o listă de nume. De o parte oameni cu care 
vorbise deja și de cealaltă oameni cu care trebuia să 
vorbească de dimineaţă. Prinse pe panou și fotografia lui 
Tandy. 

Într-o primă fază, sună la numărul de contact al parcării. 
După cum se așteptase, trebui să treacă printr-un întreg 
meniu de opţiuni înainte de a vorbi cu un operator. 

— Serviciul de Mesaje, spuse o voce nazalizată. 

— Sunt locotenentul Dallas, de la poliţia din New York, 
zise Eve după care dădu numărul legitimaţiei. Am nevoie 
de niște informaţii despre parcarea de pe strada Cincizeci 
și opt. 

— Pentru informaţii vă rog apelaţi serviciul de Relaţii cu 
Publicul între opt dimineaţa... 

— Am nevoie de informaţii acum și nu vreau să vorbesc 
cu cineva de la Relaţii cu Clienţii. 

— Dar știți, acesta este un serviciu de preluat mesaje, 
pentru vreo douăzeci de parcări din Manhattan. Nu am 
informaţii despre această parcare. 

— Fă-mi legătura cu proprietarul. 

— Nu pot să deranjez clienţii cu... 

— Poate că ar trebui să-mi spui numele și locul unde te 
afli. Voi trimite câţiva polițiști să te ridice și-mi vei explica 
la sediu de ce nu ai voie să deranjezi clienţii. 

— Bine, așteptați o clipă. 

Pe fir se auzea o muzică mai dulceagă decât glazura de 
pe prăjitură. 

Trebui să o asculte zece minute, pe parcursul cărora 
începu să se gândească la o serie de probabilităţi. 

Până când reveni persoana, era deja la a doua cană de 
cafea și lua în calcul rezultatele. 

— Doamnă locotenent, da? Bărbatul era spilcuit și vocea 
lui nu distona cu felul în care arăta. 

— Așa e. Şi dumneavoastră cine sunteţi? 

— Matt Goodwin. Aveţi întrebări despre parcarea de pe 
strada Cincizeci și opt? 

— Da, e a dumneavoastră? 

— Eu reprezint corporaţia care o deţine. Care este 
problema? 

— Investighez o posibilă crimă, și s-ar putea ca asasinul 
să fi folosit această parcare. Am nevoie de discurile de la 
camerele de securitate și jurnalele din ultima joi, între 
orele șase și șapte seara. 

— Doamnă locotenent, îmi pare rău, dar acele discuri 
sunt aruncate după douăzeci și patru de ore. Şi pentru 
jurnale, presupun că aveţi un mandat, nu? 

— Pot să fac rost de un mandat. 

— Păi, când îl veţi avea... 

— Când îl voi avea, voi avea grijă să acopere jurnalele 
pentru toată săptămâna și să includă și o cercetare a 
companiei și a practicilor uzitate. Voi fi nevoită să vă chem 

pe dumneavoastră și pe clientul dumneavoastră la sediul 
central. Sau puteţi să mi le daţi pe cele din această oră. 

— Desigur, clientul meu este dispus să coopereze cu 
autorităţile. 

— E o notă bună pentru clientul dumneavoastră. 

— Va trebui să-mi contactez clientul și cu permisiunea 
lui să vă copiez aceste înregistrări și să vi le trimit. 

— Vă rog. Sunaţi-mă la acest număr atunci când pot 
trimite pe cineva să ia înregistrările. Până la nouă mâine- 
dimineaţă. 

— Doamnă locotenent, este weekend. 

— Așa am auzit și eu. La ora nouă, dacă nu, voi cere un 
mandat. 

Închise și reveni la studiul probabilităților. Chiar și cu 
puţinele informaţii pe care le deţinea, era clar că Tandy 
fusese o ţintă precisă. 

Nu avea cazier de nicio parte a Atlanticului și nici nu i se 
cunoștea afilierea la vreo grupare criminală. Căminul ei 
era ordonat, pe măsura posibilităţilor oferite de venituri. 
Părinţii ei muriseră și din informaţiile accesate de Eve, 
reieșea că nici mama și nici sora ei vitregă nu aveau 
venituri prea mari. 

Nu fuseseră făcute nicio depunere sau retragere de bani 
din contul lui Tandy, care să indice vreun șantaj sau ceva 
asemănător. 

Aparent singurul lucru de valoare din viaţa lui Tandy era 
ceea ce ducea în pântec. 

Pentru că avea o bănuială, o sună pe proprietara de la 
Barza Albă. 

— Doamnă locotenent, aţi găsit-o pe Tandy! - Nu. 

— Nu înţeleg nimic. Liane Brosh arăta bine pentru cei 
șaizeci de ani ai săi și pe faţă i se citea îngrijorarea. Poate 
că a plecat undeva în weekend. Poate o excursie într-o 
stațiune, ca să se pregătească pentru naștere. 

— A spus ceva despre intenţia de a face acest lucru? 


215 


— Nu. Eu i-am sugerat de câteva ori, dar spunea mereu 
că e odihnită. Liane zâmbi șters. l-am organizat o mică 
petrecere la magazin și i-am făcut cadou un bilet la un 
centru de tratament din oraș. Mi-a spus că se va duce după 
naștere. Dar sunt sigură că totul este în regulă. Poate a 
vrut doar să plece din oraș în weekend. 

— Pare a fi genul care face astfel de lucruri? 

— Nu, nu chiar. Liane oftă. Nu e deloc genul ei. Sunt 
foarte îngrijorată. 

— Îmi puteţi spune dacă o căuta cineva la magazin, în 
mod special? 

— Tandy lucra cu câţiva părinţi care așteptau un copil. 
Tot personalul este disponibil pentru cumpărături 
personalizate. 

— Poate e vorba de cineva cu care a lucrat, sau care a 
frecventat magazinul și ale cărui așteptări nu s-au 
materializat. O sarcină pierdută, de exemplu. 

— Se mai întâmplă. Pe moment, nu-mi dau seama, dar 
pot verifica și le pot întreba pe celelalte fete. 

— V-aș fi recunoscătoare. V-a spus vreodată ceva de 
tatăl copilului? 

— Lucruri generale și vagi. Pentru că mi-am dat seama 
că nu vrea să discute despre asta, nu am insistat. 

— Dacă vă amintiţi ceva, chiar dacă nu vi se pare 
important, vă rog, sunaţi-mă. La orice oră. 

— Așa voi face. O iubim pe Tandy. Oricare dintre noi ar 
face orice să o ajute. 

O sună și pe moasa lui Tandy. 

— Sunt Randa. 

— Randa Tillas, sunt locotenent Dallas. 

— Tandy. Încă nimic. 

— La naiba. 

Era o negresă care vorbea fără nicio urmă de accent din 
insule. În ochii mari, căprui se citea îngrijorarea. 

— Le-am contactat pe membrele cercului de nașteri, în 
eventualitatea că s-ar fi aflat la vreuna din ele pentru 


216 


week-end. Dar nimeni nu a mai avut vreo veste de la ea, 
cel puţin de miercuri. 

— Are careva din ele probleme cu sarcina? 

— Una are presiune sangvină mare și alta trebuie să 
rămână imobilizată la pat, dar în rest nimic important. 

— Poate vreuna dintre instructoare care nu a putut să 
facă copii, sau să ducă sarcina la termen? 

— Nu am informaţii detaliate despre instructoare, dar de 
obicei se vorbește despre așa ceva în timpul cursurilor, în 
mod normal nu aș încuraja să devină instructor pe nimeni 
care a avut astfel de experienţe. 

— V-a spus vreodată ceva despre tatăl copilului? 

— Câte ceva, da. Pentru mine este important să aflu 
exact atât cât crede de cuviință mama să-mi spună. În 
special în cazul unui părinte unic. Şi mai ales pentru 
cineva ca Tandy, care nu are susţinerea familiei. 

— Imi puteţi spune ce v-a povestit despre el? 

— Încalc niște reguli, dar sunt suficient de îngrijorată 
pentru a o face. Au fost împreună cam un an, la Londra. 
Cred că l-a iubit foarte mult. Sarcina n-a fost luată în calcul 
și el nu avea niciun fel de planuri în direcţia asta. Ea a 
decis că era ceea ce-și dorea, așa că a rupt-o cu el și s-a 
mutat în State. 

— Destul de departe. 

— Așa m-am gândit și eu, dar ea mi-a spus că-și dorea un 
nou început, ceea ce mi s-a părut rezonabil. Am avut 
impresia că este foarte hotărâtă să aibă copilul și să-l 
crească singură și că nu are niciun fel de resentimente față 
de tată. Nu mi-a dat foarte multe detalii despre el, dar de 
două sau trei ori i-a spus pe nume. Aaron. 

— E o informaţie importantă. Mulţumesc. Dacă mai e 
ceva, contactaţi-mă. 

— Voi citi dosarul pe care-l am despre ea și-i voi întreba 
și pe ceilalţi, dacă le-a vorbit vreodată despre ceva ce ar 
putea fi important. Cu toţii ne dorim ca ea și copilul să fie 
în afara oricărui pericol. 

14. 


Citi informaţiile pe care i le trimisese Peabody, despre 
fapte asemănătoare. Și din fișierele poliţiei internaţionale 
aflase câte ceva. Răpiri și crime, violuri și crime. Răpiri de 
copii nou-născuţi, soldate cu abandonarea mamei. Vie sau 
moartă. 

În majoritatea cazurilor de răpire, mama îl cunoștea pe 
răpitor. 

Eve separă toate cazurile în funcţie de răpitor - dacă era 
cunoscut sau nu, dacă surveniseră în urma unor probleme 
de familie, dacă răpitorul fusese bolnav mintal, precum și 
cele în care răpirea fusese făcută pentru bani. 

Violurile le trecu în alt fișier. 

Apoi le împărţi în zone geografice. 

Fuseseră cazuri asemănătoare și în New York, iar pe 
cele care implicau membri ai familiei le puse deoparte. Le 
separă și pe cele în care răpitorul avea cazier penal, 
marcându-le pe cele care aveau legătură cu Tandy. 

Luă în considerare și cazurile de la Persoane Dispărute, 
în care investigatorii descoperiseră că femeia se ascunsese 
pentru a scăpa de un partener abuziv, sau pur și simplu 
plecase de acasă. Şi altele în care nici mama, nici copilul 
nu fuseseră găsiţi. 

Pentru că Tandy venea din Londra, Eve își îndreptă apoi 
atenţia în acea direcţie. Din nou descoperi o mulţime de 
cazuri, dar niciunul nu avea legătură cu al ei. 

Cel mai interesant fusese un caz, încă neelucidat, din 
Roma, în care o femeie dispăruse după ce-și făcuse un 
examen ginecologic regulat, în cea de-a treizeci și șasea 


219 


săptămână de sarcină. La fel ca și Tandy, femeia venise din 
alt oraș, mutându-se la Roma de la Florenţa, cu trei luni 
înainte de dispariţie. Era singură și nu avea familie în 
zonă. Spre deosebire de Tandy, această femeie făcuse 
cerere de concediu de maternitate, din al doilea trimestru 
de sarcină. 

O artistă care realizase o pictură murală, în camera pe 
care o pregătea pentru bebeluș. Sophia Belego lipsea de 
aproape doi ani. Dispăruse fără nicio urmă. 

După ce-și notă numele poliţistului care se ocupa de caz, 
Eve reflectă din nou asupra diferenţei de fus orar. Nici în 
Italia nu putea suna încă. 

— Locotenente. 

— Da, ce? 

— E trecut de ora două dimineaţa, după ora New 
Yorkului. 

— Şi la Londra cât e? 

— E încă prea devreme. Roarke își puse mâinile pe 
spatele ei și începu să miște bolovanii care se formaseră în 
locul mușchilor. 

— Încă mai am energie. 

— Şi vei avea și mai multă după câteva ore de somn. 

— Lucrez la niște date trimise de Peabody. 

— Şi unde crezi că vei ajunge în seara asta? Nicăieri, de 
fapt, se gândi ea. 

— Dar încă nu mi-am notat tot. Trebuie să mai fac și un 
raport. 

— Care poate aștepta până mâine. 

— E dispărută de mai bine de cincizeci de ore şi nu e 
bine, dacă a fost răpită. Am nevoie de blestematele de 
informaţii de la parcare. Și nu le voi primi decât dimineaţă, 
spuse ea uitându-se la el. Bine, vreo două ore mi-ar prinde 
bine. 

Pentru că privirea îi era împăienjenită, Roarke se duse 
cu ea la lift. 

— Ai ceva pentru mine? Întrebă Eve. 

— Nimic concret. Va dura ceva mai mult deoarece nu 
avem niciun nume. Dacă le-aș avea aș putea săpa mai 
adânc. Şi, se gândi el, aș putea profita de echipamentul 
neînregistrat pe care îl am și aș evita astfel controalele 
CompuGuard, care imediat se sesizează dacă mergi puţin 
mai adânc decât e tehnologic posibil. Am lăsat câteva 
programe să lucreze. Vom vedea ce rezultate vor da mâine- 
dimineaţă. 

— Trebuie să fac și eu niște cercetări. Își impuse să 
treacă de la o posibilă răpire la crimă. De la Cavendish, 
Bullock la Robert Kraus și Jacob Sloan, poate chiar toate 
cele trei generaţii Sloan și de acolo la victimele mele. E 
ceva aici. Cred că dacă voi reuși să-l constrâng pe 
Cavendish, va vorbi. 

În timp ce gândurile îi zburau de la o investigaţie la alta, 
se dezbrăcă. 

— De ce o firmă de renume folosește un tip precum 
Cavendish, pentru a le conduce filiala din New York? 
Nepotism, poate, pentru că nu e atât de deștept pe cât ar 
trebui să fie. Bruberry, administratoarea sa, e mai 
deșteaptă. Dar ea nu e celebră, așa că treci numele lui și 
ea conduce din culise? Mie așa mi se pare. 

Se strecură în pat. 

— Copperfield a spus că i s-a oferit mită. Dacă reușesc 
să stabilesc legătura dintre perioada când au avut loc 
crimele și biroul lui Cavendish, aș putea să pornesc de aici. 
Sau... 

— Chiar ai băut prea multă cafea, spuse Roarke trăgând- 
o mai aproape de el. Încearcă să dormi. 

Şi cum naiba să facă asta? Pentru că, la fel ca de obicei, 
avea dreptate. Turnase prea multă cafea în mecanism. 
Creierul făcea ture în cap, de la Copperfield, la Byson, la 
Tandy și înapoi. 

— S-ar putea să trebuiască să merg la Londra, murmură 
ea. N-ar fi nemaipomenit dacă aș fi plecată din ţară pentru 
a găsi un geniu al crimei când Mavis intră în travaliu? 

— Aș fi, pe naiba. Am fi, sau îţi voi face rău. 

— Da, din vorbe. 

Pentru că mintea îi era trează și nici corpul nu părea 
adormit, se gândi să le pună pe amândouă la muncă. 

Își trecu degetele pe coloana lui și apoi îi căută buzele 
până i le găsi și le lipi de ale sale. 

— Încerci să profiţi de starea mea precară? 

— Normal. 

— Doar voiam să știu. Buzele lui le acoperiră pe ale ei. 
Continuă, atunci. Nu te pot opri. 

— Da, cred că vei fi obligat să rămâi nemișcat și să fii 
supus la chinuri. Îl mușcă de bărbie și apoi îl linse pe gât. 
Ai putea să strigi după ajutor. 

— Mândria nu mă lasă. 

Chicoti și-și duse mâna jos, descoperind că el era deja 
pregătit. 

— Da, ești plin de mândrie. 

Avea un gust atât de bun, era atât de fierbinte și 
atingerea corpului lui atât de plăcută încât simţi că-i crește 
pulsul. Se întinse peste el, astfel încât buzele să atingă 
locul unde inima aceea bătea pentru ea. 

Era mai mult decât o simplă dorință, se gândi ea. Era un 
fel de comuniune și cunoaștere reciprocă. Intoarce-te către 
mine și voi fi acolo. Era cel mai simplu răspuns pe care-l 
găseau mereu, oricât de multe umbre treceau pe deasupra 
lor. Prin trecut, prin prezent, mereu găseau acest răspuns 
și unul pe celălalt. 

Îi simţi mâna pe ea, mângâind-o ușor, pentru a o excita 
sau a o liniști și reușind să le facă pe amândouă. Mai 
rămase o clipă nemișcată, bucurându-se de plăcerea de a 
ști exact unde se află. Apoi se ridică până când buzele ei le 
întâlniră din nou pe ale lui. 

Forma, mișcările, căldura și parfumul ei îi erau cu toate 
cunoscute și îl atrăgeau irezistibil. Ea, cum nu mai reușise 
nimeni înainte, putea să ajungă până în străfundurile 

fiinţei sale. Femeia lui, cu corpul suplu, spirit curajos și 
minte ascuţită. Fericirea și salvarea lui. 

Era atât de ușor în acest dans în care oricare dintre ei 
putea conduce și oricare dintre ei se putea lăsa condus. 

Și dorinţa îl făcu să tresalte, precum corzile unei chitare. 

Se întinse peste el, lăsându-l să-i prindă un sân cu gura, 
și-și dădu capul pe spate, pregătindu-se de senzațiile ce 
aveau să urmeze. Apoi îl primi înăuntrul ei. Corpul ei se 
arcui pe spate, o curbă albă, subţire, în întunericul 
camerei. 

Se încolăciră unul în jurul celuilalt, ea cuprinzându-l cu 
piciorul după mijloc. Rămase cu faţa lipită de a lui până 
când își recăpătară suflul. 

— E mai bun decât prăjitura, spuse ea făcându-l să râdă. 

— Așa e. Şi totuși, prăjitura a fost foarte bună. 

— Mmm. Cât e ceasul? 

— E trecut de trei. 

Făcu niște calcule în minte. 

— E bine. Il sărută pe frunte, apoi se ridică din pat. 

— Ce ai de gând, locotenente? 

— Am de gând să trezesc niște oameni în Europa. 
Lumină la cinci la sută, comandă ea. Dar mai întâi voi face 
un duș. Să dau jos restul pânzelor de păianjen. 

Roarke își puse mâinile sub cap. 

— Deci m-ai folosit ca să-ţi umpli timpul, până când ai 
considerat tu că e destul de târziu pentru a trezi vreun biet 
om din somn, duminică-dimineaţă. 

— Da. 

— Mă simt manipulat. Mulţumesc. 

— Cu plăcere. Își simţea mintea mai limpede acum. Mă 
duc doar să fac câteva chestii și apoi o să dorm câteva ore. 

— De asta poţi să fii sigură. Se ridică și el. 

— Dar tu nu trebuie să mă aștepți. 

— Acum câteva minute nu cântai aceeași melodie. Eve 
zâmbi și el se duse până la ea, mângâind-o pe fund în 

trecere. Haide să facem dușul ăla și poate că vom reuși să 
ne băgăm din nou în pat, înainte de răsăritul soarelui. 


Eve încercă mai întâi la Candide Marrow, dar îi răspunse 
robotul. Lăsă un mesaj, apoi trecu la următorul de pe listă. 

O voce adormită spuse: 

— Dispari! 

— Briar Rose Marrow? 

— Ai idee cât e ceasul? 

— Unde eşti tu, sau unde sunt eu? Sunt locotenentul Eve 
Dallas, de la poliția din New York. Sunteţi cumva Rose 
Briar Marrow? 

— Ce dracu' îţi pasă ţie? 

Pentru că Eve se gândi că și ea ar fi reacţionat la fel în 
aceste circumstanţe, fu răbdătoare. 

— Sunteţi Briar Rose Marrow și aveţi o soră vitregă 
Tandy Willowby? 

— Şi ce-i cu asta? 

— Când aţi vorbit ultima dată cu sora dumneavoastră, 
domnișoară Marrow? 

— Bine, pentru numele lui Dumnezeu. Cocoloșul de sub 
pături se mișcă și ieși la iveală o față palidă, cu ochi 
purpurii, machiaţi cu negru și buze date cu ruj. De unde să 
știu, la ora opt dimineaţă? Cine ești tu? 

— Locotenent Dallas, din New York. 

— Poliţia? Ce treabă are poliția cu Tandy? New York? 
Încă nu mi-am băut nici cafeaua. Rose Briar se frecă la 
ochi și apoi își puse mâna pe burtă. La dracu', câte 
orgasme am avut noaptea trecută? 

— Este treaba dumneavoastră. Femeia râse. 


224 


— Păcat de băuturi. De ce mă treziți duminică-dimineaţa 
să mă întrebaţi de Tandy? 

— Ştiţi că trăiește la New York de câteva luni? 

— La New York? Să fiu a naibii. Serios? Tandy în New 
York? 

— Să înţeleg că nu aţi vorbit cu ea de curând. 

— Nuu, din... își trecu mâna prin păr și se întinse după 
un rest de ţigară aflat pe o măsuţă la capul patului. Încerc 
să mă gândesc. Din iunie, cred. De ce? Doar n-o să-mi 
spuneţi că a făcut ceva ilegal? Nu fetiţa noastră. 

— A dispărut. 

— Ce i-a dispărut? Căută o brichetă, dar se opri înainte 
de a aprinde ţigara. A dispărut? Adică cum a dispărut? 

— Nu a mai văzut-o nimeni de joi. 

— Poate că e pe spate. 

— Adică. 

— Ştiu și eu, poate că s-a dus la o petrecere. Deși nu 
prea e stilul ei. 

— Nu cred, mai ales în starea ei. 

— Ce stare? 

— Nu știaţi că e gravidă? Trebuie să nască în câteva zile. 

— Ce? Ce dracu'? Tandy? Prostii. Dar somnul îi trecuse. 
Stai o clipă. Se dădu jos din pat și, spre ușurarea lui Eve, 
avea lenjerie pe ea. Luă un tricou botit dintr-o grămadă de 
haine și și-l trase pe ea. Adică Tandy e gravidă și nimeni nu 
știe nimic? 

— Exact. Spuneaţi că nu aţi mai vorbit cu ea din iunie? E 
ceva normal? De atât de mult timp? 

Briar Rose se așeză pe marginea patului și-și aprinse 
ţigara. 

— N-am crescut împreună decât vreo doi ani. Tatăl ei s-a 
căsătorit cu căţeaua de maică-mea când eu aveam vreo 
paisprezece ani. El era un tip de treabă. Dar a murit într- 
un accident de mașină pe autostrada M4. 

Făcu o pauză, suflă fumul și continuă: 


225 


— Tandy era la Universitate și-și găsise deja o slujbă. 
Mama m-a târât în Sus-sex. Tandy a încercat să continue 
un fel de relaţie, dar căţeaua de gheaţă nu era interesată. 
Eu m-am mutat la Londra cu prima ocazie, dar treceam 
printr-o fază bizară, știi? Eram preocupată doar să mi-o 
trag și să mă îmbăt. Nu mă interesa sora mai mare, mai 
ales că eu mi-o trăgeam cu toţi fraierii și ea avea alte 
standarde morale. Nu ne vedeam decât din când în când, 
când mă căuta ea. Chiar și când mi-am găsit o slujba ca 
lumea și m-am mai liniștit, tot nu aveam multe în comun. 
Am văzut-o primăvara trecută, cred. M-a sunat să-mi spună 
că voia să discute cu mine. 

— Şi despre ce aţi discutat? 

— De fapt nu prea am discutat. Ştiam că e entuziasmată 
de ceva și m-am gândit că probabil s-a logodit sau a fost 
avansată din nou. Eu eram ofticată că tipul cu care mă 
vedeam m-a părăsit pentru alta și... la dracu' cu el. Așa că 
ne-am întâlnit la o cafea, eu m-am dat la ea și după aia am 
șters-o. 

— Şi n-aţi mai vorbit după aceea? 

— Păi, m-am simţit ca dracu'. Câteva săptămâni mai 
târziu, mi-am pus cenușă în cap și m-am dus să o văd, dar 
se mutase. Mi-au spus doar că plecase, probabil la Paris. 
M-am ofticat că nu-mi spusese unde se mutase, dar la 
dracu', tot nu puteam să fac nimic. Şi e gravidă, hă? 

— Da. Il cunoașteţi pe Aaron? 

— Ne-am întâlnit de câteva ori. Erau aproape căsătoriţi. 
E și el în New York cu ea? 

— Nu, din câte știu eu. li știți tot numele, sau aveţi 
vreun număr de telefon, o adresă, ceva? 

— Aaron Applebee, locuiește în Chelsea, cred. Scria la 
The Times. Și vreţi să-mi spuneţi că idiotul i-a turnat un 
plod și a lăsat-o? 

— Asta îl voi întreba eu. Şi ea se mai vedea și cu 
altcineva? 

— Tandy? Nu e genul. Ea rămânea luni întregi cu câte 
unul. Ticălosul. Poate s-a întors acasă să-l vadă. O să sun și 
eu la câţiva oameni. E normal să vină acasă când i se 
apropie sorocul. 

— Vă mulțumesc pentru informaţii. Dacă aflaţi ceva de 
ea, sunaţi-mă. 

Eve căută informaţii despre Aaron Applebee și-i găsi 
numărul și adresa. 

Îl sună, dar când îi răspunse robotul hotărî să verifice 
informaţiile pe care le aveau despre el. 


Applebee, Aaron, spuse computerul, născut pe 5 iunie, 
2030, în Devonshire, Anglia. 


Apoi dădu informaţii despre părinţi și o serie de fraţi 
vitregi din partea fiecăruia dintre ei. Era angajat, așa cum 
spusese Briar Rose, ca redactor la The London Times, unde 
lucra de opt ani. Nu era căsătorit și nu avea cazier. Avea 
câteva amenzi de circulaţie. Locuia la aceeași adresă din 
Chelsea de cinci ani de zile. 

În fotografie părea a fi un bărbat blond, atrăgător, cu 
maxilarul prelung. Avea 1,78 metri și optzeci de kilograme. 

La prima vedere părea a fi un om obișnuit, normal. 

— Vreau să vorbesc cu tine, Aaron. 

Îl mai sună o dată acasă, dar îi răspunse din nou robotul 
și închise. După ce cercetă și informaţiile despre polițistul 
care se ocupa de cazul de dispariție din Roma, sună în 
Italia și în cele din urmă dădu de un poliţist, care nu numai 
că vorbea engleza perfect, dar fu de acord să-l caute pe 
inspectorul Triveti și să-l roage să ia legătura cu ea. 

Își aduse însemnările la zi și apoi se ridică pentru a pune 
pe panou fotografia lui Applebee. Când se duse spre 
bucătărie se întâlni cu Roarke, care ieșea din birou. 

— Fără cafea, îi spuse el pe un ton categoric. 

— Una singură. Aștept un telefon de la Roma. 

— Atunci comandă două cappuccino decofeinizate. 

— Cafeaua decofeinizată nu are niciun efect. 

— Cearcănele tale nu mai suportă niciun fel de efect. Ce 
e la Roma? 

— Un delict asemănător și un poliţist, care sper că 
vorbește engleză. Pentru că Roarke veni după ea la 
bucătărie nu reuși să-și ia o cafea adevărată. Am vorbit cu 
sora vitregă a lui Tandy. 

li spuse despre ce discutase cât timp automatul pregăti 
cafeaua. 

— Cum te descurci în argoul britanic? 

— Destul de bine. 

— Cred că am înţeles și eu, cât de cât. 

— Mi-a dat numele lui Aaron. Il cheamă Applebee. 
Lucrează la The London Times și locuiește în Chelsea. 
Părinţii au mai fost căsătoriţi înainte și are o mulţime de 
surori și fraţi vitregi. 

— Așa s-ar explica de ce nu-și dorește să se 
căsătorească. 

— Da. Reporterii au multe surse de informaţii. Dacă ar fi 
vrut să dea de Tandy, n-ar fi fost o problemă. Poate că a 
decis că dorea copilul și acum sunt împreună. Sau poate că 
a descoperit că e gravidă și el credea că nu e și a venit aici 
opărit. Sau poate că e acasă și doarme de rupe pământul și 
de aia nu răspunde. 

— Sau poate că Tandy a plecat pur și simplu. A mai 
făcut-o și înainte, când a părăsit Londra. 

— Da, mai e și asta. Și calculul probabilităților îi dăduse 
un procent de cincizeci la sută. Dar pun pariu că atunci 
când a plecat din Londra și-a strâns lucrurile, frumos și 
ordonat. Le-a dat preaviz angajatorului și proprietarului. 
Aici nu a făcut nimic din toate astea. Nu, nu credcă a 
lucrat toată ziua și apoi, pe undeva pe la jumătatea 
drumului spre staţia de autobuz, a decis să-și ia lumea-n 
cap. 

— Nu, zise și Roarke masându-i umărul. Nu a făcut așa 
ceva. 

— Așadar, spuse ea încercând să-și înăbușe un căscat. Ai 
ajuns la vreun rezultat cu cifrele? 

— Da, am aflat câteva lucruri interesante. Vreau să le 
cercetez și din unghi opus și apoi îţi voi da un rezultat. 

— E un plan bun. De ce nu te duci la culcare? Eu îl 
aștept pe italian și apoi vin și eu în pat. 

— Nici să nu te gândești. Dacă te las singură, când mă 
întorc peste câteva ore te găsesc cu capul pe birou, 
sforăind. 

— Nu sforăi. 

— Cât să trezești un mort. 

— Nu-i adevărat. Oare? Se întrebă. 

El zâmbi și apoi se uită la panoul unde erau datele 
despre cazul Willowby. 

— Ai adunat ceva informaţii într-un timp atât de scurt. 

— Dar nimic care să mă îndrepte spre locul unde ar 
putea fi. În cazul din Italia, nu au găsit-o nici pe mamă, nici 
pe copil. 

— Dar ei nu te aveau pe tine. Şi nici mama nu avea pe 
nimeni, se gândi el. Şi nu se mai putea face nimic pentru a 
schimba această stare de fapt. Se întoarse spre Eve. Uită- 
te la tine. Mergi fără carburant și mai lucrezi și pe două 
fronturi. 

— Dar s-ar putea ca deja să fie prea târziu pentru ea, 
spuse Eve arătând cu capul spre fotografia lui Tandy. Să 
forțez este tot ceea ce pot să fac. 

Când comunicatorul îi sună, se întoarse brusc și spuse: 

— Dallas. 

— Triveti. Am înţeles că m-aţi sunat. 

Accentul lui era exotic și chipul smead și simpatic. 

— Vă mulţumesc pentru că mi-aţi răspuns la solicitare 
atât de repede, domnule inspector. 

— Cu plăcere. Engleza mea, scuzi. E slabă. 

— Italiana mea e și mai slabă, spuse ea și se uită spre 
Roarke. Dar e cineva aici care ne poate ajuta dacă nu 

reușim să comunicăm. Aţi investigat un caz de persoană 
dispărută, în urmă cu vreo doi ani. O femeie gravidă. 

— Sophia Belego. Aveţi un caz la fel. 

— Tandy Willowby, îi zise ea și apoi îi dădu cele mai 
importante informaţii referitoare la caz. Roarke îi spuse în 
italiană unele chestiuni de amănunt pentru a spulbera 
nedumerirea inspectorului. 

— La fel ca și în cazul dumneavoastră, Sophia mea nu 
avea familie și niciun fel de legături în oraș, atunci când a 
dispărut. A lăsat doar, un momento, un cont în bancă. Nu 
fusese utilizat nici acesta și nici cărțile ei de credit, de 
când dispăruse. Hainele și tot ceea ce mai avea au rămas 
în apartament. Aici, vecinul vorbește cu ea dimineaţă când 
pleacă. În declaraţie spune că Sophia era... cum se spune 
lietol - Fericită, traduse Roarke. 

— Si, fericită și plină de entuziasm. Merge să-l vadă pe 
dottore. 

— Doctor, traduse Roarke. 

— Şi va face cumpărături pentru bebeluș. Se duce la 
dottore și totul e bine. Sănătoasă. Cu moralul stă bine și 
apoi face un appuntamento. 

— Programare. 

— Programare, repetă Triveti, într-o săptămână. Sarcina 
e avansată, înţelegeţi? 

— Da, răspunse Eve. 

— Dar nu face cumpărături pentru copil, nu la Roma. Nu 
e văzută după ce pleacă de la dottore. Nici urmă de ea în 
autobuz, tren, navetă. li găsesc pașaportul la ea în 
apartament. Nu sunt mesaje, nicio comunicare care să 
ducă undeva. 

— Nimic în spitale, clinici de maternitate, morgi? 

— Nimic. Caut pe tatăl copilului, dar nimeni nu știe. Nici 
în Roma, nici în Florenţa. Cu toate eforturile, nu e găsită. 

Folosindu-se de cunoștințele de italiană ale lui Roarke, 
Eve îl puse pe Triveti să parcurgă din nou toţi pașii 
anchetei pe care o efectuase și mai extrase câteva detalii. 

Îi ceru o copie a dosarului și fu de acord să-i trimită o 
copie a dosarului lui Tandy. 

Apoi se concentra asupra notițelor pe care le luase. 

— Trebuie să notez totul. 

— Mai întâi să dormi. 

— l-am spus locotenentului de la Persoane Dispărute că 
o să-i dau copii ale tuturor însemnărilor și rapoartelor pe 
care le întocmesc. Trebuie să... 

— Crezi că stă lângă calculator și așteaptă rapoartele 
tale la... Se uită la ceas... la patru și patruzeci și opt de 
minute, duminică dimineaţă? 

— Nu, dar... 

— Nu mă face să te iau pe sus și să te duc în pat. Sunt 
obosit și s-ar putea să te dau cu capul de pereţi pe drum, 
din greșeală. Și mi-ar părea rău să stric zugrăveala. 

— Ha, ha. Bine, bine. Vreau doar să mai încerc o dată la 
Applebee. Ascultă, dacă a plecat cu el, pot să merg la 
culcare cu sufletul împăcat. 

— Dar știi că nu e așa. Încă un apel și cu asta basta. 

— Ești urâcios când ești obosit. 

— Şi chiar mai rău când văd că te epuizezi complet. 
Sună la Aaron și din nou răspunse mesageria vocală. 

— La dracu'. 

— Pat. Somn. Sau, pentru că tot sunt în starea asta, s-ar 
putea să te trântesc la pământ și să-ţi fac o injecție cu un 
tranchilizant. 

— Tu împreună cu ce armată? Sări în picioare, dar 
amețeala care o cuprinse îi dădu de înţeles că Roarke avea 
dreptate. Trebuia să odihnească circuitele câteva ore. 

Două ore, se gândi ea. Maximum trei. Și se uită înapoi la 
fotografia lui Tandy, în vreme ce ieșea din birou cu Roarke. 

— E mai greu decât omuciderile, afirmă ea. 

— Chiar? 

— Morţii deja nu mai sunt. Şi tu trebuie doar să afli cine 
le-a luat viaţa, să afli de ce, dacă poţi, și să alcătuiești un 
dosar care-i va face dreptate mortului. Dar cu asta, habar 

n-ai. Dacă e vie, moartă, rănită, captivă sau dacă doar a 
spus: la dracu', și a plecat. Dacă e în viaţă și are probleme, 
nu poţi ști cât timp ai până dai de ea. Și dacă nu o găsești 
la timp s-ar putea ca din nou să devină cazul tău, la 
Omucideri. 

— O vei găsi. 

Eve se uită la ceasul din dormitor. Lipsea de șaptezeci și 
una de ore. 

15. 


Eve ieși din negura somnului fără vise într-o lumină 
orbitoare. Se auzeau bebeluşi plângând, femei care ţipau și 
deși păreau a fi toţi lângă ea, era singură în cutia albă. 
Împingea toţi pereţii, dar erau din oţel și nu reuși decât să 
lase amprente însângerate pe albul imaculat. 

Se uită la mâini și văzu că erau acoperite cu sânge 
proaspăt. 

Al cui sânge? Se întrebă ea și își căută arma, dar nu găsi 
decât un cuţit mic, tocit. Îl recunoscu, bineînţeles că-l 
recunoscu. Îl folosise pentru a-și ucide tatăl, în urmă cu 
mulți ani. 

Dacă fusese destul de bun pentru a face asta, era bun și 
acum. 

Ţinându-l în mână ca pentru o luptă, începu să se 
deplaseze de-a lungul pereţilor albi. 

Oare aveau să se oprească vreodată din plâns? Se 
întrebă. Dar nu putea să-i condamne. Copilașii era scoși 
dintr-un loc călduț, aflat în întuneric, și aruncaţi în lumina 
crudă a realităţii. Cu durere, se gândi ea, și cu sânge. Și cu 
mamele lor care ţipau pe tot parcursul procesului. 

Inceputul era dur. 

Peretele făcea un unghi și ea își urmă calea într-un 
tunel. Cam ca la morgă, se gândi ea. Naștere și moarte, 
începutul și sfârșitul călătoriei umane. 

Dădu un alt colț și o văzu pe Mavis întinsă pe jos. 

— Hei! Hei! Dar în vreme ce fugea spre ea, Mavis îi făcu 
cu mâna. 

— Sunt bine, n-am nimic. Aproape magnific. Îl ţin la cald 
până se coace. Mai bine le ajuţi pe celelalte. 

— Care celelalte? Unde sunt? 

— Asta e mare problemă, nu? Trebuie să o rezolvi 
înainte ca eu să plesnesc. Mai ţii minte toate chestiile alea 
de la curs? 

— Am luat un 10. 

— Ştiam că mă pot baza pe tine. Ziua B este aproape, 
Dallas. Să nu întârzii. Și Tandy contează pe tine. 

O barză albă zbură pe deasupra și în plisc ţinea un 
coșuleţ. Eve se feri și înjură. 

— Încă unul! Spuse Mavis râzând. Poate că este al lui 
Tandy. Mai bine te duci după el. Grăbește-te. 

Eve porni în fugă și apoi se uită în spate. Mavis stătea în 
cap, cu picioarele sprijinite pe perete. 

— ÎI ţin la cuptor până termini. 

— Nu se poate, murmură Eve, dar continuă să se ţină 
după barză. Într-un cub de conectare construit în zid, 
Natalie Copperfield era legată de un birou. Avea ochii 
injectaţi și plini de lacrimi). În jurul gâtului avea un 
cordon albastru de la un halat de baie. 

— Nu dau rezultatul bun, spuse ea printre sughiţuri. Nu 
va fi bine. Trebuie să îndrept rezultatul. E treaba mea. Mă 
vor ucide, îi spuse ea lui Eve, dar tot trebuie să dea 
rezultatul bun. 

— Aştept să-mi spui mai mult de atât. 

— Totul e acolo, acolo, în numerele alea, pe care nu 
reușesc să le adun. Încă nu ai găsit-o? Nu ai găsit-o? 

Apăru o ușă. Eve încercă să o deschidă și apoi o lovi 
când nu reuși. Pătrunse într-o cameră albă și o văzu pe 
Tandy legată de un scaun de travaliu, la fel ca cel folosit 
pentru demonstraţii la cursuri. 

Cearșafurile erau pătate de sânge și fața transpirată îi 
strălucea. Burta imensă părea de-a dreptul obscenă. 

— Vine copilul, spuse ea. Nu-l pot opri. 

— Unde este doctorul? Unde este moașa? 

— Nu-l pot opri, repetă ea. Repede! Repede! Când Eve 
alergă spre ea, Tandy dispăru. 

Podeaua se deschise sub pașii ei. Şi pe când cădea, 
auzea bebeluşii care plângeau și femeile care ţipau. 

Ateriza pe ceva dur și simţi cum îi plesnesc oasele 
mâinii. În camera rece pătrundea o lumină de un roșu 
murdar. 

— Nu. Tremurând, încercă să se ridice în genunchi. Nu. 

El zăcea într-o baltă de sânge, același sânge care se 
scurgea de pe mâinile ei, de pe lama cuţitului pe care îl 
ţinea în mână. 

Tatăl ei întoarse capul și ochii de mort îi zâmbiră. 

— De fiecare dată o luăm de la capăt, fetiţo! 

Se trezi ţipând și descoperi că era în braţele lui Roarke. 

— Era un vis, atâta tot. N-ai păţit nimic. Sunt aici. 

— E în regulă. li inspiră parfumul corpului pentru a se 
liniști. Sunt bine. N-a fost chiar așa de rău. 

— Tremuri. Roarke comandă aprinderea luminilor și a 
focului, așa că lumina din cameră o încălzi. 

— A fost bizar. Bizar și macabru. 

— Numere care dansau? O spunea pe un ton amuzat, dar 
continua să o strângă în brațe. Bebeluși zburători? 

— Nu de data asta. Își impuse să se relaxeze. Mi s-au 
amestecat cazurile, îi spuse ea după ce-i povesti visul. Şi s- 
a terminat cu marele final. Ticălosul nu lipsește niciodată. 

— Relaxează-te. Uită. 

Il lăsă să o maseze pe spate, dar știu că nu va izbuti să 
adoarmă din nou și nici să uite. 

— Era o senzaţie de grabă. O căutam pe Tandy, dar când 
o găseam, nu reușeam să ajung până la ea. Şi mai era și 
Natalie Copperfield și mă gândeam că merita mai mult de 
la mine. Era prinsă acolo, cu nenorocitele alea de numere, 
așteptând ca eu să rezolv problema. Adună-le. Fă să fie 
bine. 

— Nu are rost să-ţi mai spun că ești epuizată. 

— Nu, n-are. Îmi pare rău. 

— Şi lasă-mă să-ţi amintesc că nu ești singură în camera 
aia albă, în tunel, sau chiar în blestemata aia de cameră 
din Dallas. Nu mai ești singură. 

Își înălță capul cât să o vadă el și întinse mâna pentru a-l 
atinge. 

— Mulţumesc lui Dumnezeu. 

— Şi acum că ai reușit să aduni trei ore de somn, ce ai 
de gând să faci? Te întorci la muncă? 

Nu avu nimic împotrivă să-și ia micul dejun. Programă 
ea automatul. 

— Şi iat-o pe minunata mea soţie pregătindu-mi micul 
dejun, duminica-dimineaţă. 

— Îl meriţi. Se uită urât la motanul care ieși din colţul 
unde zăcuse. Tu, nu! Dar Galahad se uită la ea cu o privire 
atât de rugătoare, că fu nevoită să se întoarcă la automat 
și să-i comande și lui niște ton. 

— Te joacă pe degete, spuse Roarke. 

— Poate, dar măcar așa ne lasă să mâncăm în liniște. 
Cred, cel puţin. 

— S-o vedem și pe asta. 

— Cazul din Italia seamănă foarte mult cu al meu. Dacă 
se leagă, înseamnă că Applebee nu are niciun amestec. Şi 
aruncă vina asupra cuiva care urmărește femei ce se află 
în situaţia asta. 

— Gravide, fără familie, într-un oraș necunoscut, 
aproape de termen. 

— Da. Și cine poate spune că nu au fost mai multe 
asemenea cazuri de femei care au dispărut pur și simplu. 
Și uite așa, putem ajunge în tot felul de direcţii. 

Roarke chibzui în vreme ce mânca o clătită. 

— E ceva cale de la Roma la New York, dacă te gândești 
la cineva care răpește femei după un model bine stabilit. Şi 
Sophia Belego nu a fost găsită, ceea ce conduce la 
supoziţia că cel care le răpește scapă apoi de copii. 

— Sau poate doar de femei. Bebelușii sunt o marfă. 

— Pot fi vânduți pe piaţa neagră, sau adoptați ilegal. Da, 
chiar sunt o marfă. 

Eve luă o clătită și deși era plină de sirop, mai puse încă 
puţin. Roarke clipi când o văzu. 

— Nu te dor dinţii? 

— Ce? Oh, nu, e bună. Simt nevoia de o supradoză de 
zahăr. Poate fi și un psihopat, căruia îi place să 
călătorească. Poate că dacă cercetez îndeajuns voi găsi 
niște asemănări bizare între Tandy și Belego. Amândouă au 
fost răpite în conformitate cu un plan. Femei care au fost 
luate de pe stradă; în cazul lui Belego, în plină zi. Dar 
există o altă legătură. Amândouă au rămas gravide în 
Europa. 

O privi fascinat cum pune sirop peste o bucată de 
jambon. Poliţista lui cu minte brici avea apetitul unui copil 
de cinci ani. 

— Şi crezi că de acolo pornește totul. 

— E o idee. Mă voi gândi la ea în timp ce întocmesc 
raportul către Smith. Poate că are și ea vreo părere. E mai 
familiarizată decât mine cu astfel de cazuri. 

— Spune-mi când termini și te voi pune la curent cu 
micul meu proiect. 

— Aștept să îmi spui acum. 

— Unul dintre dosare mi se pare bizar. Când îl analizezi 
mai atent îţi dai seama că ceva e în neregulă. 

— E alegerea ta. 

— Da, așa e. E posibil ca cineva să încerce să pună câte 
ceva deoparte, cineva care speră să evite impozitarea, o 
mică spălare de bani. 

— Cât de mică? 

— Încă nu sunt sigur. Mulţumesc, spuse el când ea îi mai 
puse cafea și lui și apoi își turnă și ei. E bine făcut totul, 
așa că va trebui să aprofundez lucrurile. Dar e destul. 

— Milioane? 

— Așa s-ar părea. Își trecu o mână prin păr. Destul cât 
să motiveze două crime. 

— Pentru unii și o mână de credite este un motiv 
suficient pentru a lua viaţa cuiva. Însă în astfel de cazuri 
motivul este destul de bun. De ce nu mergem să-mi arăţi, 
pentru ca eu să pot să fac legătura cu clientul? 

— Lasă-mă să termin mai întâi. 

— Dacă tu lucrezi în orb, trebuie să fac și eu același 
lucru? 

— Hei, nu sunt mic și meschin? Se gândi o clipă. Aș 
putea să fiu, dar în acest caz vreau mai întâi să pun cap la 
cap toate datele. Și oricum, nu se poate spune că șomezi. 

Asta era adevărat, se gândi ea. 

— Mai chem niște ajutoare. 

— Dacă noi lucrăm duminica, trebuie ca toată lumea să 
facă la fel? 

— Hei, asta nu ar însenina că sunt mică și meschină? 
Roarke zâmbi. 

— Dacă tot chemi trupele, locotenente, eu aș avea 
nevoie de McNab. 

— O să ţi-l aduc, spuse ea și-și puse o mână pe abdomen. 
Cred că mi-e puţin rău. 

— Nici nu e de mirare; ai mâncat un litru de sirop de 
arțar. 

— Nu cred că a fost chiar atâta. Dar i se păru că-l aude 
gâlgâind în stomac în timp ce se deplasa. 

Se duse să verifice comunicatorul și văzu că avea un 
mesaj de la managerul parcării de pe strada Cincizeci și 
opt. Discurile fusese şterse - nu mai era nimic de făcut. 
După ce termină de trezit polițiști și ajunse în biroul ei, 
apărură Mavis și Leonardo. 

— Ştiam că lucrezi. Cu cearcăne la ochi, Mavis Îl strânse 
de mână pe Leonardo. Vezi, ţi-am spus eu că lucrează. Ai 
găsit ceva? 

— Vorbesc cu oamenii. Ti-am spus că te voi anunţa 
imediat ce am vești. 

— Știu, dar... 

— Abia a dormit un pic toată noaptea... spuse Leonardo. 
Nici nu a vrut să mănânce de dimineaţă. 

— Sunt chiar aici, spuse Mavis iritată. Nu vorbi de parcă 
aș fi vreo idioată. Se îndepărtă de el. Nu pot să mă gândesc 
la nimic altceva. Cum aș putea? Ar trebui să pot face ceva 
pentru a o ajuta. 

— Du-te acasă și lasă-mă pe mine să-mi fac treaba. 

— Nu-mi vorbi nici tu pe tonul ăsta, se răsti Mavis la ea. 
De parcă aș fi nebună, doar pentru că sunt gravidă. Tandy 
este prietena mea și are probleme. Nu am de gând să stau 
acasă fără să fac nimic. 

— De ce nu stai aici atunci? Spuse Roarke. Mavis îi 
aruncă o privire ucigașă. Ş 

— Nu am nevoie să stau. Vezi astea? IÎntrebă ea arătând 
spre cizmele purpurii. Se cheamă picioare și pot sta pe ele. 

Următoarea persoană, următorul care-mi spune să stau 
jos, sau să mă întind, sau să mănânc, nu va sfârși bine. 

Nimeni nu spuse nimic și cei trei se uitară la Mavis de 
parcă ar fi fost un explozibil artizanal, greu de controlat. 

— Sunt puternică și sănătoasă. Inspiră profund. Şi nu am 
de gând să stau acasă pe fundul meu gras câtă vreme 
Tandy lipsește. Uită-te la tine, spuse ea arătând cu degetul 
spre Eve. Crezi că nu văd că nici tu nu ai dormit? Știu că ți- 
am cerut o mare favoare. Dacă ai fi fost în locul meu, nici 
tu nu ai accepta să fii dată la o parte. 

— Dar nu pot să fiu în locul tău, pentru că eu nu am un 
fund gras pe care să stau. Și, da, mi-ai cerut o mare 
favoare și dacă vrei să pot să fac ceva, atunci o să stai jos, 
o să taci din gură și o să mă lași să lucrez. Căţea. 

Faţa lui Mavis se înroși. Apoi își ridică bărbia cu 
mândrie. 

— Super căţea, pentru tine. În clipa următoare se așeză 
și ceilalți aproape că scoaseră un oftat de ușurare. Imi cer 
scuze. Îmi cer scuze tuturor. Dar nu mă obligaţi să merg 
acasă. Vă rog. Vă rog, daţi-mi ceva de făcut. 

— Poţi să copiezi desfășurarea evenimentelor din caietul 
meu de notițe, pentru raport. Și poţi să faci cafea. 

— Bine. Bine. 

— Aș putea să fac eu cafeaua, spuse Leonardo uitându- 
se la Mavis. Aș vrea și eu să dau o mână de ajutor. 

Mavis se uită la el, îi luă o mână și și-o puse pe obraz. 

— Ai putea să-mi faci unul din frappe-urile tale speciale 
pentru micul dejun. Când el se aplecă să o sărute, ea îi 
prinse faţa în mâini. Eşti cel mai bun bărbat care a existat 
vreodată, îmi pare rău. 

— Şi acum că tot ne-am pupat și ne-am împăcat... spuse 
Eve. 

— Încă nu te-am pupat pe tine. Și nici pe tine, spuse 
Mavis aruncându-i lui Roarke o privire poznașă. 

El se apropie de ea și-i atinse ușor buzele. 

— Poate că ar trebui să începem cu toţii să facem câte 
ceva. Roarke, ţi-l trimit pe McNab imediat ce ajunge. 
Leonardo, fă cafeaua tare și neagră. Eve se ridică și 
deschise cel de-al doilea computer aflat în dreptul lui 
Mavis. 

— Îţi mulţumesc că mi-ai spus căţea. Aveam nevoie. 

— Oricând. 

— Dallas, îmi spui ce ai aflat? 

Eve îi relată pe scurt ce făcuse cât timp pregăti 
calculatorul pentru ca Mavis să poată lucra. 

— Ai descoperit deja o mulţime de lucruri pe care nu le 
știam. Cred că eu cu Tandy discutam mai ales despre 
momentul prezent și despre viitor. Nu prea îmi vorbea 
despre trecut. Crezi... crezi că poate este împreună cu 
tatăl copilului? Poate că au hotărât să petreacă câteva zile 
împreună? 

— Voi încerca să dau de el. Vom vedea. 

— Dallas? Orice ar fi, vreau să știi că-ţi sunt 
recunoscătoare. Și că te iubesc. 

Eve își puse o mână pe umărul ei. 

— Nu vreau chestii lacrimogene cât timp lucrez. Vezi ce 
faci cu orele. 

— Da, am început. 

Eve se duse la birou, să încerce din nou să dea de 
Applebee. Se uită la Mavis și puse transmisia pe mod 
privat. Și de data aceasta el chiar răspunse. 

— Applebee. 

— Sunt locotenentul Dallas, de la poliţia din New York. A 
fost greu să dau de dumneavoastră, domnule Applebee. 

— Am fost la Glasgow. În clipa asta am intrat pe ușă. 

Își trecu o mână peste faţa care era întunecată de o 
barbă de câteva zile. Cine spuneaţi că sunteţi? 

— Dallas. Locotenent la poliția din New York. 

— Bună dimineaţa. Ce pot face pentru dumneavoastră? 

— Puteţi să-mi spuneţi când aţi luat ultima dată legătura 
cu Tandy Willowby. 

— Tandy? Figura i se schimbă într-o secundă. Eve ar fi 
spus că pe chipul lui apăruse o rază de speranţă. Aţi văzut- 
o pe Tandy? E acolo? În New York? Nu m-aș fi gândit 
niciodată... A născut. E bine? Sunt bine amândoi? Oh, 
Doamne, pot să iau o navetă și să ajung în câteva ore. 

— Domnule Applebee, sunteţi tatăl copilului cu care este 
însărcinată domnișoara Willowby? 

— Da. Da. Bineînţeles. Este însărcinată? Aţi spus că este 
însărcinată? Vocea îi tremura și fața lui exprima o urmă de 
speranţă. Nu e prea târziu. 

— Nu știaţi că locuia în New York? 

— Nu, ea... e complicat. Cum adică locuia? 

— Domnișoara Willowby lipsește de joi-seara. 

— Lipsește? Nu înţeleg ce vreţi să spuneţi. Staţi o clipă, 
îl vedea cum încearcă să se dezmeticească. 

— De unde știți că a dispărut joi-seara? 

— A plecat de la muncă la ora șase. Nu s-a întors acasă. 
Nu a respectat ceea ce și-a trecut în program. Nu a luat 
legătura cu moașa, cu angajatorul și cu niciun prieten. 
Cercetez. 

— E gravidă. Trebuie să nască din clipă în clipă. Aţi 
verificat la clinicile de maternitate? Bineînţeles că aţi 
verificat, spuse el înainte ca Eve să aibă timp să răspundă. 
Bine, să ne păstrăm calmul. Să nu ne pierdem capul. Poate 
că a venit acasă. A venit acasă și eu nu am fost aici. 

— Nu există niciun document care să ateste că s-a aflat 
la bordul vreunui mijloc de transport ce a părăsit New 
York-ul. Domnule  Applebee, care a fost relația 
dumneavoastră cu domnișoara Willowby, după ce a părăsit 
Londra? 

— Rece, de fapt am întrerupt orice legătură. Am fost un 
idiot. Dar m-am speriat, sau Dumnezeu știe ce. Nu 
plănuisem... doar s-a întâmplat. A rămas gravidă și eu m- 
am speriat. Am dat-o-n bară, asta am făcut. I-am sugerat să 
întrerupă sarcina și s-a supărat. E normal că s-a supărat. 

Își presă ochii cu degetele. 

— Doamne, Doamne. Ce tâmpit sunt. Ne-am certat și mi- 
a spus că va ţine copilul și că-l va da spre a fi adoptat. Că 
pe mine nu mă va deranja. Cred că s-a dus la o agenţie. 
Abia îmi vorbea și eu eram al dracului de rigid. 

— Ce agenţie? 

— Nu știu. Nu ne vorbeam, mai mult ne dădeam câte o 
replică tăioasă și atâta tot. Dar s-a răzgândit. Mi-a lăsat un 
mesaj în care-mi spunea că s-a răzgândit și că pleacă. Şi-a 
părăsit slujba și apartamentul. Eram sigur că mă va 
contacta, că se va întoarce. Am încercat să dau de ea, dar 
nu m-am gândit niciodată că a plecat în State. Nu a luat o 
navetă de aici sau de la Paris. Acolo mi-a spus o colegă că 
s-a dus, după multe insistenţe din partea mea. 

— Haide să lăsăm asta. Spuneti-mi unde erati joi. 

— Am fost aici la biroul meu, până joi pe la ora opt. în 
noaptea aceea am plecat la Glasgow, direct de aici. Lucrez 
la The London Times. Vă voi da numele și numărul 
editorului meu și hotelul unde am stat la Glasgow, să 
puteţi verifica. Orice aveţi nevoie. Pot da niște telefoane, la 
prieteni de-ai ei, colegi de muncă sau la doctorul la care s- 

a dus mai întâi, când a aflat că e gravidă. Poate cineva 
știe... poate că a luat legătura cu cineva. 

— Aș prefera să-mi daţi mie o listă cu numele și datele 
de contact. 

— Desigur. Mai bine sunaţi dumneavoastră, decât 
fraierul care a stricat totul. Vin la New York. Ajung în 
după-amiaza asta. O să vă dau numărul comunicatorului 
mobil, în caz că... 

Când termină de scris toate informaţiile, avea o cană de 
cafea pe birou și orele de desfășurare, pe foaie și pe un 
disc. 

— Dăm telefoane, zise Leonardo. Eu și Mavis putem să 
sunăm la clinicile de maternitate și la spitale, să vedem 
dacă nu cumva Tandy s-a internat de dimineaţă. 

— Sun-o pe moașă, îi ceru Eve. Roag-o pe ea să 
telefoneze. Mai degrabă îi vor spune ei decât ţie. Mavis, ți- 
a mărturisit vreodată Tandy că s-a gândit să dea copilul 
spre a fi adoptat? 

— Da. Mavis își puse mâinile pe burtă. Mi-a spus odată 
că s-a gândit la toate posibilităţile. Și chiar s-a dus la o 
agenţie și a făcut primii pași spre a-l da în adopţie. Dar 
apoi s-a răzgândit. Dădu din cap când văzu expresia de pe 
faţa lui Eve. Crezi că s-a răzgândit din nou și că s-a dus la 
vreo altă agenţie? Nu. Nu ar fi făcut-o. Era hotărâtă, 
Dallas. 

— Dar merită să verificăm. Îţi mai aduci aminte numele 
agenţiei? 

— Poate că mi-a spus numele, spuse Mavis împingând cu 
degetele în tâmple, parcă pentru a forța ideile să iasă. 
Dumnezeule, nu-mi aduc aminte. A fost într-una din nopţile 
alea când stăteam și discutam câte în lună și în stele. 

— Dacă-ţi aduci aminte, spune-mi. Eve îi văzu pe 
Peabody și pe McNab intrând. McNab, tu o să lucrezi cu 
Roarke, în biroul următor, la dosarul Copperfield/Byson. 
Peabody, am o listă de nume și numere din New York, care 
au legătură cu Tandy Willowby. Tu te ocupi de asta. Mavis, 

tu și Leonardo faceţi o cercetare cu privire la agenţiile de 
adopţii care au sediul în Londra. Vezi dacă vreun nume îţi 
spune ceva. Peabody va avea nevoie de calculatorul acela, 
așa că trebuie să mergeţi în altă parte. 

— Începem imediat. Mavis se ridică în picioare. Mă simt 
mai bine dacă fac ceva. 

Peabody așteptă până când Mavis și Leonardo ieșiră. 

— Şi acum că ai scos-o de aici, spune-mi ce am de făcut. 

— Uită-te peste dosarul pe care l-am primit din Italia. O 
chestie asemănătoare. O femeie răpită când era în a 
treizeci și șasea săptămână de sarcină. Nici urmă de ea și 
de copil. Locuia în Florenţa înainte de a merge la Roma și 
a dispărea de pe fața pământului. Fă niște cercetări. 

— Nu vorbesc italiana. În afară de manicotti, linguini și 
din când în când caio. j 

— Nici eu. Improvizează. Încearcă în direcția asta. Vezi 
dacă a explorat și alte opţiuni. Ducerea sarcinii până la 
capăt sau adopţie. 

Eve se duse să examineze celelalte cazuri de dispariţii. 
Era posibil, se gândi ea, ca unul sau mai multe dintre 
cazuri să fie o răpire, care s-a încheiat cu moartea victimei. 
Și să se încerce acoperirea greșelii cu un viol, sau atac, 
sau furt, urmate de tentativa de a scăpa de cadavru. 

Trecu în revistă detaliile, insistând pe rapoartele de 
autopsii. Apoi cercetă cazul unei tinere de 21 de ani din 
Middlesex. Corpul mutilat și farul fuseseră descoperite în 
pădure și poliţia spunea că doar fusese aruncată acolo, 
aceasta nefiind scena crimei. Mutilarea avusese loc post- 
mortem. Motivul morţii: traumatism cranian. 

Eve îl contactă pe primul investigator. Cincisprezece 
minute mai târziu se uita la planșe, încruntată. 

Existau niște diferenţe. Victima fusese căsătorită, dar 
numai cu câteva săptămâni înainte de crimă. Avea familie 
în Middlesex, pentru că locuise acolo aproape toată viaţa. 

Mai puţin o scurtă perioadă de timp când stătuse la 
Londra. Se dusese acolo, după afirmaţia investigatorului, 
special pentru a da copilul spre adopţie unei agenţii. 

Ridică mâna când Peabody traversă camera. 

— Vreau doar o cafea, spuse aceasta. 

— O victimă de 21 de ani, Anglia. A rămas însărcinată cu 
un tip cu care a fost foarte puţin timp și a decis să păstreze 
copilul. Familiei nu-i convine, pentru că nu-i apreciază prea 
tare prietenul. Avusese probleme de câteva ori și nici nu 
lucra undeva. După ce i se forțează mâna, victima merge la 
Londra pentru a cerceta posibilităţile de dare spre adopţie. 
Stă la o pensiune câteva zile și apoi se mută la un hotel nu 
foarte scump, dar nici ieftin. Rămâne la Londra șase 
săptămâni, după care se întoarce la Middlesex. Prietenul 
își ia o slujbă, dragostea primează și-și fac planuri de 
căsătorie în care este inclus și copilul. 

— Dar? 

— Cu câteva săptămâni înainte de termen, dispare. Două 
zile mai târziu este găsită în pădure, lângă casa pe care o 
închinase cu soţul. Crima avusese loc în altă parte, nu s-a 
stabilit unde. 

— L-au verificat pe soţ? 

— Cu microscopul. Dar avea un alibi foarte bun. Motivul 
morții a fost traumatismul cranian, datorat unei căderi. A 
avut mâinile și picioarele legate și pe braţ s-au descoperit 
mici arsuri. Corpul a fost mutilat după moarte. Tăiat, și 
fătul scos. Era mort. 

— Groaznic. Peabody se uită spre ușă, pentru a se 
asigura că Mavis nu ascultă. Dar există deosebiri față de 
cazul lui Tandy. 

— Şi asemănări. Dacă pornești de la premisa că cel care 
le-a răpit pe aceste femei voia de fapt copiii și că atunci 
când această victimă a murit, răpitorul a încercat să 
recupereze fătul. Dar era prea târziu, așa că mutilează 
corpul pentru a-și ascunde intenţia, apoi aruncă ambele 
cadavre. 

Eve se ridică pentru a adăuga o nouă fotografie și 
numele aferent pe panou. 

— Ce avem? Trei femei tinere, sănătoase și gravide. Şi 
niciuna dintre ele nu are legături oficializate cu tatăl în 
momentul în care rămân gravide. Cel puţin două dintre ele 
s-au interesat de adoptii. 

— Trei din trei, spuse Peabody. Un văr al victimei din 
Italia afirmă că și Belego s-a gândit la varianta asta și că și- 
a făcut o programare la un consilier pentru a discuta 
varianta. 

— Ai și un nume? 

— Nu, dar vărul se va interesa dacă Belego nu i-a spus 
cuiva. 

— Trei din trei înseamnă ceva. Să încercăm varianta 
asta. Să căutăm agenţi care au sediul la Londra și birouri 
la Roma și/sau la Florenţa. Eu am numărul obstetricianului 
lui Tandy din Londra. O să dăm și de el. Dar mai întâi să 
vedem dacă doctorul este în legătură cu vreo agenţie de 
adopţie sau vreun consilier pe astfel de probleme. 

O cercetare rapidă scoate la iveală faptul că doctorul lui 
Tandy lucra ca voluntar trei zile pe săptămână la o clinică 
pentru femei. Aceeași clinică, remarcă ea, unde fusese 
femeia din Middlesex când venise la Londra. 

Merita o conversaţie, decise ea și petrecu următoarele 
cincisprezece minute încercând să dea de doctor. 

După ce discută cu el, îi trecu pe panou numele, precum 
și pe cel al clinicii. 

— Confirmă că el i-a dat lui Tandy numele câtorva 
agenţii și servicii de consiliere. Dar nu știe dacă a fost la 
vreuna, pentru că nu a mai venit la consultaţii și i-a cerut 
copii ale dosarului medical. Va verifica, și-mi va spune cam 
în jurul cărei date a renunţat la serviciile lui și ne va 
trimite o listă cu agenţiile și serviciile pe care le 
recomandă de obicei pacienţilor. 

— Şi toate acestea sunt în Europa, spuse Peabody. Dar 
dacă Tandy a fost răpită, asta s-a întâmplat aici. 

— Trăim într-o lume mică, răspunse Eve și se întoarse 
când Roarke intră în birou. 

— Cred că vei fi interesată de ceea ce am descoperit noi 
doi, locotenente, spuse el și-i dădu un disc. 

16. 


Eve și-o scoase pe Tandy din minte în vreme ce Roarke 
începu să introducă informaţii în calculatorul ei. Ei i se 
păreau a fi doar o mulţime de numere, așezate pe coloane, 
într-un document foarte complicat și cu mult prea multe 
detalii. 

— Două conturi mi s-au părut ciudate, începu el. Asupra 
primului, atât McNab cât și eu am căzut de acord că este 
incomplet, că are mici lipsuri. Un contabil atât de metodic 
și de bine organizat precum Copperfield nu ar fi putut să 
aibă asemenea lacune. 

— Adică cineva a umblat la ele? 

— Din nou și eu și McNab am fost de acord în această 
privinţă. 

— Da. McNab încuviinţă. Poate că nu înţeleg prea multe 
chestii financiare, dar îmi dau seama când s-a umblat la un 
fișier. Și cel puţin în câteva cazuri, s-a umblat cam în jurul 
datei la care mi-ai spus că domnișoara Copperfield i-a 
împărtășit pentru prima dată lui Byson bănuielile sale. 
Unele modificări au fost făcute chiar mai înainte. O 
persoană foarte grijulie a șters sau modificat ceea ce 
descoperise ea, spuse Roarke. Cineva, care, după părerea 
mea, are temeinice cunoștințe de contabilitate. 

— O treabă din interior. Care e numărul fișierului? După 
ce Roarke i-l dădu, Eve căută numele căruia acesta îi 
corespundea. 

— Ce să vezi, sunt vechii noștri prieteni Stubens, 
Robbins, Cavendish și Mull. 

— Interesant. 

— Ai spus tu că e vorba de o firmă de avocatură. McNab 
arătă cu degetul spre Roarke. Ti-ai dat seama chiar dacă 
avea jaluzelele lăsate. 

— Servicii facturate la oră. Roarke folosi un fascicul de 
laser pentru a sublinia coloanele de pe copia pe care încă o 
avea pe ecran. Contracte de reprezentare, procente ale 
partenerilor. Era destul de clar. _ 

— Dar îi putem agăța cu ceva? Intrebă Eve. Practici 
ilegale, evaziune fiscală, taxe? 

Roarke clătină din cap. 

— Tu știi care sunt locurile goale, și când o să le umpli 
poate că o să avem cu ce să-i prindem. Dar deocamdată 
cifrele se potrivesc, și cel puţin în aparenţă nu există nimic 
suspect. 

— Dar este, protestă Eve. E ceva suspect. 

— În cel de-al doilea cont pe care l-am descoperit în mod 
sigur e ceva suspect. Schimbă ecranele. Cifrele finale 
corespund perfect, continuă el. Și cred că acest cont ar 
rezista la orice audit sau control standard. Dar ceea ce am 
găsit eu, și cred că și victima a găsit, sunt anumite venituri 
și cheltuieli care au fost manipulate cu atenţie, tocmai ca 
să iasă un anume rezultat final. Sunt onorarii, aici. Folosi 
din nou fasciculul laser pentru a indica un anumit 
paragraf. Aceste onorarii se repetă - nu ca și cuantum, ci în 
raporturi procentuale exacte din anumite arii ale 
veniturilor - și pur și simplu nu se potrivesc. Intotdeauna 
este vorba de patruzeci și cinci la sută din pradă, dacă vrei 
să-i spui așa, și exact același procent apare prima dată în 
zona de contribuţii non-profit, devenind astfel scutite de 
impozitare. Şi astfel, după modul în care sumele sunt 
manipulate, onorariile devin neimpozabile. 

— Evaziune fiscală, spuse Eve. 

— Cu siguranţă, dar asta nu e decât o parte a plăcintei. 
Venitul este la rândul lui împărțit în mai multe părți, trecut 
în alte conturi, unde sunt specificate și cheltuieli, care se 
deduc din el. Venitul, minus asta, apoi se reintroduce în 
contul principal. După aceea banii sunt dirijaţi într-un mod 
pe care eu nu-l cunosc, dar, dacă ar fi să îmi dau cu 
părerea, aș spune că prin intermediul unei fundaţii de 
caritate. Clientul obţine la rândul lui posibilitatea de a-și 
deduce o sumă importantă de bani, încă de la început, se 
poate vedea aici. Anual. Sumele diferă de la un an la altul, 
dar sistemul rămâne constant. 

— Câţi bani spală așa? 

— Între șase și opt milioane de dolari pe an, cel puţin în 
perioada pe care am cercetat-o noi. Dar e mai mult decât 
atât. Există și modalități mai simple de a eluda taxele și de 
a spăla bani. Trebuie să spun că acest client în special are 
venituri care poate nu sunt chiar legale. Este o întreagă 
operaţiune, îi spuse el lui Eve. Condusă cu pricepere și 
viclenie și extrem de profitabilă, și ţinând seama de 
onorariile și cheltuielile acestea, aș spune că sunt destule 
persoane implicate în chestia asta. 

— Este posibil ca și Copperfield să fi descoperit asta? 

— În cazul în care căuta așa ceva. Sau dacă a avut o 
nelămurire și a vrut să o clarifice înainte de a prelua contul 
acesta. Odată ce începi să desprinzi straturile ele se dau la 
o parte sistematic tocmai pentru că întregul sistem este 
conceput așa. 

— Nu înţeleg. Clătină din cap. Nu mă refer aici la sume, 
toată lumea știe că nu mă pricep la numere. Nu înţeleg de 
ce. Dacă e vorba de o operaţiune, așa cum spui, de ce n-au 
ținut pur și simplu o contabilitate dublă? 

— Lăcomia e o motivaţie foarte puternică. Prin sistemul 
ăsta se evita plata unor impozite foarte mari. Şi se evita nu 
numai impozitarea veniturilor dubioase, ci a tuturor 
veniturilor. Dar pentru a putea primi aceste scutiri de 
impozite trebuie să-ţi declari veniturile și cheltuielile. 

Ea dădu din cap. 

— Ce număr are fișierul acela? 

— 024-93. 

Eve se întoarse la birou și ordonă fișierul cu acel număr. 

— Sisters Three. Un lanţ de restaurante. Londra, Paris, 
Roma, New York, Chicago. 

— Un restaurant? Roarke se încruntă. Nu, nu e bine. 
Astea nu sunt conturile unui restaurant. 

Ea mai verifică o dată. 

— Asta apare aici. 

— Poate că aşa este, dar în niciun caz ăsta nu e fişierul 
și nici astea nu sunt conturile unui restaurant. 

— Roarke, mă uit la fișier, la fișierul pe care Copperfield 
a scris „Sisters Three"... Şi nicăieri în afară de numele, de 
denumirea fișierului respectiv nu apar numele din conturi. 

— Înseamnă că a înlocuit fișierele. 

— Și numele lor. Şi discurile. De ce ar fi făcut una ca 
asta? Și cu ce să le fi schimbat? Eve începu să caute prin 
fișierul deschis pe computerul ei. Madeline Bullock. La 
naiba! Astea sunt actele contabile ale Fundaţiei Bullock. 
Dar ei nu erau clienţii ei. 

— Dar Cavendish și restul erau, îi reaminti Roarke. Și ei 
reprezentau Fundaţia Bullock. 

— A intrat în fișierele fundaţiei, murmură Eve. Și le-a 
etichetat cu numărul altui dosar. Nimeni nu s-ar fi obosit 
să caute în fișierul acela din calculatorul ei, mai ales dacă 
nu era interesat decât de fișierele privitoare la firma de 
avocatură și, prin aceasta, la fundaţie. Kraus, Robert 
Kraus. El s-a ocupat de contul ăsta și se pare că în noaptea 
în care Copperfield și Byson au fost uciși le ţinea de urât 
lui Bul-lock și fiului ei. Dacă ai nevoie de un alibi, de ce 
alegi pentru asta chiar pe clientul de a cărui contabilitate 
te ocupi? Începu să se plimbe în jurul biroului. Copperfield 
vede ceva în contabilitatea firmei de avocatură, ceva ce nu- 
i convine. Ceva ce are legătură cu Fundaţia Bullock, care 
de asemenea este client al firmei sale. N-ar trebui oare să 

se ducă și să spună toate astea unuia dintre șefii cei mari 
și contabilului fundaţiei? Se duce la Kraus, îi împărtășește 
îngrijorările sale, îi pune câteva întrebări. Poate că el vrea 
s-o evite sau îi spune că o să verifice toate astea mai târziu. 
Dar ea e curioasă și precisă. Ceva nu se potrivește, și ea 
vrea să rezolve situaţia asta. Se uită și ea peste conturi. 
Vede ce ăi văzut și tu, îi spuse ea lui Roarke. 

— Şi face o copie. El dădu din cap. Şi nu se putea 
întoarce la Kraus, pentru că s-ar fi întrebat imediat de ce 
n-a văzut el ce-a descoperit ea. Şi cu cine oare ar putea să 
vorbească despre asta? 

— Cu logodnicul ei. Dar pentru că ea a apucat deja să-l 
întrebe, Kraus devine foarte atent. Și bineînţeles că vrea să 
vadă ce fișiere a accesat și ce copii a făcut. Probabil că a 
intrat puţin în panică. Așa că a început să ameninte, a 
încercat să mituiască. 

— Şi a pus la cale o crimă dublă, având alibiul asigurat 
de cei care aveau la rândul lor un interes în toată afacerea 
asta. Doi oameni care sunt conducătorii, imaginea uneia 
dintre cele mai prestigioase fundaţii de caritate din lume. 

— Şi care sunt acum complici la crimă, de fapt la crime. 
Cred că acum vreau să port o discuţie cu Bob. Peabody, 
vino cu mine. 

— Oh, Dallas, întotdeauna sunt fericită să vin cu tine, 
dar cred că în cazul de faţă ar trebui să-l iei cu tine pe cel 
care se pricepe la cifre. Eu n-aș putea să te ajut deloc în 
sensul ăsta. 

Eve strânse din buze și-l studie pe Roarke. 

— Are dreptate. Vrei să vii cu mine? 

— Cred că o să ne distrăm de minune. 

— Şi cei care nu se pricep la matematică vor fi foarte 
ușuraţi, începu Peabody. McNab și cu mine o să lucrăm la 
cazul Tandy Willowby cât timp mergeţi voi să vorbiţi cu 
Kraus. 

— Bine. Tu te ocupi de Mavis. Hai să ne mișcăm, îi spuse 
ea lui Roarke. 

Nu-l găsiră pe Kraus acasă, dar soţia lui își întrerupse 
jocul de bridge pe care îl organiza în fiecare duminică 
pentru a le spune că el juca golf la Clubul The Inner Circle 
în Brooklyn. 

Era o femeie destul de arătoasă, gătită pentru jocul ei de 
bridge în haine din cașmir albastru-deschis. 

— E vorba despre scumpetea aceea de fată și despre 
tânărul acela drăguţ, nu-i așa? E pur și simplu oribil. Am 
petrecut câteva clipe minunate discutând cu ea la 
petrecerea de Crăciun a companiei, anul trecut. Sper că i- 
aţi găsit pe ticăloșii care se fac vinovaţi de grozăvia asta. 

— O să-i găsesc. Din câte am înţeles, dumneavoastră 
eraţi aici în seara aceea, aveaţi oaspeţi. 

— Oh, da, veniseră în vizită Madeline și Win. Am luat 
cina, am jucat cărți. Și toate astea în timp ce... 

— Aţi jucat până târziu? 

— Până aproape de miezul nopţii, din câte îmi amintesc. 
Eram foarte obosită. De fapt credeam că mă îmbolnăvisem 
de ceva. Așa eram de obosită. Dar după un somn strașnic 
m-am simţit mai bine. A doua zi de dimineaţă am luat un 
mic dejun copios. 

— I-a dat ceva, o pastilă soţiei sale pentru a o ajuta să 
adoarmă, începu Eve să-și susţină teoria în vreme ce 
mergeau cu mașina spre Brooklyn. A avut la dispoziţie 
destul timp pentru a ajunge la Copperfield și pentru a o 
aranja. Apoi s-a dus la Byson, a avut grijă și de el și după 
aceea s-a întors acasă. A tras un pui de somn și a doua zi 
au luat un dejun copios. _ 

— Şi ce-a făcut cu computerele și cu discurile? Intrebă 
Roarke. 

— Da, mai sunt și alea. Le-a cărat acasă. Probabil că are 
un birou în care nevastă-sa nu intră niciodată. Sau a 
închiriat un loc în care urma să le ţină până când ar fi 
putut să scape de ele. Totuși în toată teoria asta nu apare 
decât o mică problemă. 

— Care e aceea? 

— Robert Kraus n-a avut niciodată permis de conducere 
și nici n-a deţinut vreo mașină. Și oricine ar fi făcut asta a 
avut cu siguranţă nevoie de un mijloc de transport. Așa că 
în mod sigur a avut un complice. 

— Bullock sau Chase? 

— Poate. Sau altcineva de la firmă. Cavendish sau 
contabilul lui. S-ar părea că problema se ramifică. Una sau 
mai multe persoane din firma de contabilitate trebuie să fi 
știut de ceea ce se petrecea. La fel una sau mai multe 
persoane din cadrul fundaţiei. Și una sau mai multe 
persoane de la firma de avocatură. Chiar tu ai spus că e 
vorba de o întreagă operaţiune. Pe varianta asta merg și 
eu. De unde veneau banii? Fondurile pe care le spălau, cu 
care jonglau? Care sunt sursele? 

— Banii sunt înregistraţi ca fiind donaţii, fonduri pentru 
caritate, venituri private. N-aș putea să aflu mai multe 
decât dacă aș avea la dispoziție numele exacte ale unor 
persoane ori companii. 

— Onorariile, procentajele. Este foarte probabil ca ele să 
reprezinte bani cu care au fost mituiți contabilul, avocatul. 
Trebuie să urmărim banii ăștia, cu siguranţă au ajuns 
undeva. 

Clubul The Inner Circle era de fapt un teren de golf 
acoperit, cu o pistă unde pasionaţii acestui sport puteau să 
joace o partidă, să își exerseze loviturile și să bea și un 
păhărel cu amicii în același timp. Cei care plăteau mai mult 
dispuneau și de vestiare private, în pereţii cărora erau 
instalate televizoare pe care se puteau urmări programele 
canalelor sportive. Clienţii aveau la dispoziţie dușuri și 
servicii de masaj. De asemenea clubul era prevăzut cu 
piscină, cabine de hidromasaj, saune și camere unde se 
făceau băi de aburi. 

Îl găsiră pe Kraus în compania a încă trei prieteni, la 
gaura numărul nouă. 

— Aţi putea să ne acordaţi câteva minute din timpul 
dumneavoastră? Îl întrebă Eve. 

— Acum? Sprâncenele i se împreunară sub șapca de golf 
din tweed. Sunt în mijlocul unei partide cu niște clienţi. 

— Atunci va trebui să continuaţi mai târziu partida. Sau, 
dacă vreţi, putem să facem câţiva pași împreună, spuse 
Eve binevoitoare, și să discutăm discrepanţele pe care le- 
am descoperit în contul Fundaţiei Bullock în faţa clienţilor 
dumneavoastră. 

— Discrepanţe? Așa ceva este ridicol. Dar aruncă o 
privire către cei doi bărbaţi și către femeia care stăteau 
lângă punctul de lansare a bilei. Se duse către ei, cu 
braţele desfăcute în semn de scuză. Când se întoarse spre 
Eve pe faţă i se putea citi iritarea. Despre ce este vorba? 

— Este vorba despre un motiv pentru crimă, un motiv de 
mai multe milioane de dolari. Natalie Copperfield a venit la 
dumneavoastră să discute câteva conturi dubioase din 
dosarul Stuben and Company. 

— Stuben? Nu, n-a venit. N-a discutat cu mine nimic de 
genul acesta cu privire la un client. 

— Conturile acelea dubioase au legătură cu Fundaţia 
Bullock, care este clientul dumneavoastră. Și în același 
timp și alibiul dumneavoastră pentru crimele respective. 

Se înroși și aruncă o privire înjur. 

— Vrei să vorbești mai încet? 

Eve ridică imperceptibil din umeri și își băgă degetele 
mai adânc în buzunarele jachetei. 

— Dacă nu doriţi ca această conversaţie să ajungă și la 
urechile altor persoane, o putem continua la sediul central. 
Cu o mină mult mai calmă le făcu semn să-l urmeze. 

— O să discutăm în club. Kraus ieși de pe iarba găurii a 
noua și se îndreptă spre un chioșc deschis sub lumina care 
o imita pe cea a soarelui și, după ce introduse o cartelă 
într-o fantă, le făcu semn spre o masă adăpostită sub o 
umbrelă. Nu știu ce vă închipuiţi că aţi descoperit. 

— Spălare de bani prin intermediul unor fundaţii de 
caritate, începu Roarke. Distribuirea de fonduri presupus 
scutite de impozite în conturi de unde erau transferate 

înapoi în conturile fundaţiei și redistribuiţi. Este un circuit 
inteligent, prin care se spală anual sume considerabile. 

— Fundaţia Bullock este ireproşabilă, la fel ca și firma 
noastră. Ceea ce spuneţi este imposibil. 

— Natalie Copperfield a accesat conturile Fundaţiei 
Bullock. 

— Eu nu vă înţeleg pe dumneavoastră, și în mod evident 
nici dumneavoastră nu înţelegeţi cum ne conducem noi 
afacerile. Natalie nu avea acces la acele date. 

— Dar dumneavoastră aveati. Sunt conturile 
dumneavoastră. Ucigaşul i-a luat și calculatorul de acasă, 
și discurile. Apoi a mers la biroul ei și i-a șters fișierele. 
Dar n-a putut să le șteargă pe toate, mai ales pe cele care 
erau înregistrate ca fiind ale clienţilor săi. A schimbat 
numele fișierelor. Toate datele din contul Bullock erau încă 
acolo. 

— De ce-ar fi făcut așa ceva? Eve se aplecă înainte. 

— O să te înșfăcăm pentru spălare de bani și pentru 
evaziune fiscală. Dacă vrei să te ajut în vreun fel în privinţa 
celor două acuzaţii de omor cu premeditare, ai face bine să 
vorbești cu mine acum. 

— N-am ucis pe nimeni. Pentru numele lui Dumnezeu, 
ești nebună? Mâna îi tremură un pic când își scoase șapca. 
N-am umblat la niciun cont. E scandalos. 

— Soţia dumneavoastră a declarat că aţi jucat cărţi în 
seara în care au avut loc crimele, până după miezul nopții. 
Și că ea era foarte obosită. S-a dus să se culce, lăsându-vă 
la dispoziţie destul timp pentru ca dumneavoastră să 
ajungeţi la apartamentul lui Natalie Copperfield. Să 
spargeţi ușa, să o imobilizaţi, să o torturați, să o ucideţi și 
să-i luaţi calculatorul. 

Acum nu mai era palid. Chipul îi devenise de-a dreptul 
cenușiu. 

— Nu. 

— De acolo aţi avut îndeajuns de mult timp la dispoziţie 
pentru a merge până la mansarda lui Bick Byson, să vă 

luptaţi cu el, să-l imobilizaţi și să-l luaţi la întrebări înainte 
de a-l omori și a pune mâna și pe calculatorul lui. Aţi 
scăpat deja de ele? 

— N-am rănit în viaţa mea o altă fiinţă umană. Nici n-am 
ieșit din casă în noaptea aceea. Doamne, Dumnezeule, ce 
se întâmplă? 

— Deci l-aţi lăsat pe Bullock sau pe Chase să facă 
treburile murdare? 

— E absurd. Bineînţeles că nu. 

— O să obţin un mandat pentru a putea verifica și 
celelalte conturi ale dumneavoastră, domnule Kraus. 
Probabil că și cu ele aţi procedat la fel. 

— Puteţi să obţineţi mandat pentru ce doriți 
dumneavoastră. N-o să găsiţi nimic, pentru că nu am comis 
nicio ilegalitate. În privinţa conturilor Fundaţiei Bullock 
faceţi o imensă greșeală, fiindcă nu e nimic în neregulă cu 
ele. Randall... 

Eve interveni: 

— Ce-are de-a face Randall Sloan cu toate astea? Kraus 
își trecu o mână peste faţă și făcu semn chelnerului, pe 
care tot el îl chemase: 

— Un scotch dublu. Doamne, Dumnezeule! 

— Ce legătură are Randall Sloan cu conturile Fundaţiei 
Bullock? _ 

— El se ocupă de conturile acelea. În registre este trecut 
numele meu, dar el se ocupă de ele. 

— Explicaţi-mi și mie cum vine asta. 

— El i-a adus în firmă pe cei de la Fundaţia Bullock, cu 
ani în urmă. Tocmai devenise partener cu drepturi 
restrânse. Dar tatăl lui nu-i dădea voie să se ocupe de 
conturi. Existau câteva îndoieli referitoare la încrederea pe 
care puteam să o avem în Randall, în... ah, în ceea ce 
privește priceperea și etica lui. El este mai potrivit să 
lucreze în departamentul de relaţii publice. Dar el adusese 
clientul, și eu eram nou în firmă. A venit la mine și m-a 
întrebat... De fapt n-a fost chiar vorba de o întrebare. 

Kraus ridică paharul pe care i-l adusese chelnerul și luă o 
înghițitură mare. M-am simţit ameninţat și, ca să fiu 
sincer, nici nu mi se părea corect să nu se ocupe el de 
conturi, din moment ce el adusese clientul. Așa că am fost 
de acord să fie trecute pe numele meu, urmând ca el să se 
ocupe de ele. Desigur, în fiecare trimestru verificam 
totalul. Şi aș fi intervenit dacă ar fi apărut vreo problemă, 
vreo nelămurire. Dar clientul era foarte mulțumit. 

— Nu mă îndoiesc, replică Eve. 

— Ea n-a venit la mine. Vă jur, Natalie n-a venit la mine 
cu nicio problemă, nu m-a întrebat nimic. 

— Cine mai știa că Sloan se ocupa de conturile Fundaţiei 
Bullock? 

— Nu cred că mai știa cineva. El mi-a spus că e vorba 
numai de o chestie de orgoliu, și eu l-am crezut. Dar el nu 
i-ar fi făcut niciodată vreun rău lui Natalie. Se purta cu ea 
ca și cu fiica lui. Cred că este vorba de o greșeală 
regretabilă. 

— Madeline Bullock și fiul ei stau de obicei la 
dumneavoastră acasă atunci când vin la New York? 

— Nu. Dar Madeline i-a spus soţiei mele că îi place 
foarte mult casa noastră, a subliniat cât de primitoare și 
liniștită i se părea. Și, dintr-una-ntr-alta, până la urmă au 
fost de acord să stea la noi. Trebuie să văd și eu 
înregistrările acelea. Am dreptul să le văd. Sunt sigur că 
este vorba de o neînțelegere. 

— Povestiţi-mi despre stilul de viaţă al lui Randall Sloan. 

— Vă rog să nu-mi cereţi să vorbesc despre un asociat în 
absenţa lui. Mai ales despre fiul partenerului meu. 

Eve nu spuse nimic; se mulțumi să aștepte. Kraus își goli 
paharul de scotch și făcu semn să i se mai aducă unul. 

— Are o problemă cu jocurile de noroc. Sau cel puţin 
avea. Şi pierde. Se zvonește că odată - Înainte de a veni la 
firmă - a furat din conturile unor clienţi și tatăl lui a trebuit 
să pună banii înapoi. Dar s-a înscris într-un program de 
reabilitare. Și în ultimii ani nu a mai dat niciun semn de 

slăbiciune. Tatăl lui... Jacob este un tip dur, integru ca un 
zeu. Fiul lui nu i-a călcat pe urme. Randall nu va fi 
niciodată partener. Şi el a acceptat chestia asta. Preferă să 
se ocupe de munca lui de administrare, de contabilitate. 

— Şi totuși v-a presat să-i daţi lui, să spunem „pe sub 
mână", niște conturi importante. 

— El le-a adus în firmă, repetă Kraus, și Eve dădu din 
cap. 

— Da, foarte interesant, nu-i așa? 


— Îl crezi, spuse Roarke după ce îl lăsară pe Kraus 
așezat sub umbrelă, cu capul în mâini. 

— Da. Tu? 

— Da, și eu îl cred. Cel din afară, ultimul om, ca să zicem 
așa, îi face o favoare fiului patronului. Pare destul de 
rezonabil. Şi e foarte inteligent din partea lui Sloan și a 
celor de la Bullock să nu se folosească unii pe ceilalţi 
pentru alibi. 

— Dacă tot ai un fraier, de ce să nu-l foloseşti? Condu tu, 
îi spuse ea și îi dădu adresa lui Randall Sloan. Se pare că 
trebuie să iau din nou legătura cu Londra. Formă numărul 
casei din Londra a lui Madeline Bullock și dădu peste ceea 
ce crezu prima dată că este clona lui Summerset. Poate că 
nu avea faţa la fel de osoasă, dar era tot atât de insipid. 

— Doamna Bullock este plecată în călătorie. 

— Unde? 

— N-aș putea să vă spun. 

— Dar dacă în următoarele treizeci de minute ţi-ar bate 
la ușă Scotland Yard-ul, atunci ai putea să-mi spui? 

El pufni. 

— Nu, n-aș putea. 

— Bine. Să spunem că arde casa din temelii. Cum aţi 
contacta-o pe doamna Bullock să-i comunicaţi vestea cea 
rea? 

— Pe numărul ei personal de mobil. 

— Şi de ce nu-mi poţi da și mie numărul acesta? 

— Locotenente, nu am nicio obligaţie față de autorităţile 
străine. Nu sunt autorizat să vă comunic nimic în legătură 
cu afacerile personale ale doamnei Bullock. 

— Am înţeles. Dar chiar și aici, în colonii, avem 
modalităţile noastre de a obţine informaţiile necesare. 
Închise legătura. Crezi că fac o școală specială pentru 
asta? Îl întrebă ea pe Roarke. Există o Universitate pentru 
Constipan? Unde Summerset a fost șef de promoţie? 

— A absolvit primul din clasa lui. Vrei să conduci tu până 
găsesc eu numărul acela? 

— Cred că am învăţat să mă descurc cu astfel de sarcini 
dificile încă dinainte de a te cunoaște pe tine. Începu să 
caute, apoi se opri și se lăsă pe spate. Am o idee mai bună. 
Sună acasă la Feeney. 

Acesta purta un tricou larg și spălăcit al echipei New 
York Liberties Arena Ball și peste claia de păr cânepiu 
avea o șapcă. 

— Dai un bal mascat acasă la tine și pe mine nu m-ai 
invitat? 

— E meci la două. 

— Arăţi ridicol. 

El ridică din umeri. 

— Nepotul meu mi-a dat tricoul ăsta. M-ai sunat 
duminica numai ca să-mi critici garderoba? 

— Am nevoie de ceva, rapid. Îmi trebuie numărul privat 
al unui comunicator mobil, și vreau să-mi găsești și locaţia 
actuală a respectivului comunicator. 

— E meci, repetă el, la două. 

— E vorba de o crimă. Douăzeci și patru de ore, șapte 
zile din șapte. N-o să-ți ia mult timp. Nu-mi trebuie decât 

numărul și locaţia. Măcar blestemata de ţară. Madeline 
Bul-lock. Comunicatorul este înregistrat fie pe numele ei, 
fie pe numele Fundaţiei Bullock. Probabil că pe numele ei, 
ținând seama că e telefonul ci mobil. Zona în care e 
înregistrat e Londra. 

— Bine, bine, spuse el și-i închise comunicatorul. 

— Aș fi putut să fac asta pentru tine, spuse Roarke. 

— Dar tu conduci. O contactă pe Peabody. Mai 
cercetează-l o dată pe Randall Sloan. Bani, călătorii, 
proprietăţi, imobile. Îi plac jocurile de noroc, așa că fii 
foarte atentă. 

— Ai prins o pistă? 

— Da, și acum o urmez. Mavis? 

— S-a culcat. Doarme adânc de mai bine de o jumătate 
de oră. 

— Bine. Dacă dau de Randall Sloan o să-l rețin pentru 
interogare. O să te anunt. 

— Dallas, am făcut rost de lista aceea a agenţiilor și a 
consilierilor din Anglia. Toţi care au sediul în Europa. 

Ea își comută atenţia asupra lui Tandy. 

— Dă lista ofiţerilor care se ocupă de investigaţiile din 
Roma și Middlesex. Între timp verifică-le și tu și 
cercetează-le cu atenţie pe toate care au deschis sucursale 
în ambele ţări. Mai ales pe acelea care au deschis birouri 
în mai multe locuri din Europa. Și dacă tot le selectezi din 
listă, trimite-mi-le și mie pe calculator. 

— Am înţeles. Baftă. 

Eve își frecă ochii și apoi și-i deschise clipind des. 

— De ce nu vrei tu să te culci puţin înainte să mergem la 
Sloan? 

Ea clătină din cap, regretând că nu luase cu ea un 
recipient cu cafea. 

— N-avem de unde să știm dacă ea este încă în viaţă. 
Dacă ei vor doar copilul, poate s-au dus acolo și l-au scos. 
Ea nu e decât un recipient. Eve se întoarse spre Roarke. 
După ce nu va mai purta copilul, devine inutilă pentru ei. 

— Nu poţi face mai mult decât ai făcut deja, Eve. 

— Poate că nu, dar asta nu înseamnă că este destul. 
Dacă încă trăiește, probabil că e înnebunită de frică. Nu 
doar pentru ea se teme, ci și pentru copil. Porţi tot... 
potenţialul acela în tine, devine centrul universului tău. Tu 
îl creezi, tu îl protejezi, tu îi dai viaţă. Treci prin tot 
disconfortul, prin chinurile și durerile acelea, sângele și 
teama, care sunt vitale. Ești îngrijorată pentru sănătatea 
lui, pentru siguranţa lui, toate astea sunt mai presus de 
orice. Văd asta la Mavis; mă refer la modul cum arată, cum 
se mișcă, cum își poartă sarcina. Nu știu dacă eu aș fi în 
stare de așa ceva. 

— Cred că glumești. Dragă Eve, faci toate astea, și încă 
și mai multe, pentru oameni pe care nu îi cunoști. 

— E meseria mea. 

— E ceea ce ești tu. 

— Ştii cât de ameţită sunt eu arunci când vine vorba de 
copii, de părinţi, de toate chestiile de genul ăsta. 

El îi luă mâna și, continuând să conducă, i-o duse la 
buze. 

— Știu că amândoi avem în suflet unele părți ciudate, 
întunecate și poate că ar trebui să lăsăm să mai intre 
puţină lumină acolo înainte de a ne considera pregătiţi să 
primim încă un membru în familia pe care am întemeiat-o. 

— În regulă, bine. Mai multă lumină. Sunt de acord cu 
asta. 

— Atunci cred că ar trebui să avem cinci sau șase. 

— Cinci sau șase ce? Ce? Pentru câteva secunde avu 
impresia că i se oprise inima în piept. Ţiuitul din urechi era 
atât de puternic încât abia îl auzi râzând. Nu e deloc 
amuzant. 

— Ba a fost foarte amuzant, cel puţin pentru mine. Tu n- 
ai putut vedea ce figură ai făcut. 

— Ştii, într-o zi, poate chiar în timpul vieţii noastre, 
știința o să găsească o cale prin care să fie implantat un 
embrion în corpul unui bărbat și să-l facă pe acel bărbat să 

se plimbe în tot acest timp de colo până colo arătând de 
parcă ar fi înghiţit un purcel pe care nu îl poate digera. 
Atunci să vedem cine este amuzant. 

— Unul din lucrurile care-mi plac foarte mult la tine este 
că ai o imaginaţie deosebit de bogată. 

— Să ţii minte asta atunci când o să-ţi trec numele pe 
lista celor cărora urmează să li se facă implanturi. De ce 
nu stau oamenii acasă duminica? Se întrebă ea cu 
amărăciune în timp ce se strecurau prin traficul aglomerat. 
Ce nu e în regulă acasă? Ce fel de mijloc de transport au 
folosit Bul-lock și fiul ei când au plecat din New York? 

— Te mai iubesc și pentru faptul că mintea ta are multe 
canale și merge în direcţii variate. Fără îndoială, au folosit 
un vehicul privat, ţinând seama de lărgimea buzunarelor 
lui Bullock. 

— Cu nava fundaţiei. Au venit, cel puţin în aparenţă, în 
interesul fundaţiei. Dacă încă se află pe drum, probabil că 
folosesc aceeași navetă. 

— Ei unde se aflau când ai verificat prima dată alibiul lui 
Kraus? 

— Nu știu. Peabody a făcut verificările respective. A 
trebuit să telefoneze la un număr al fundaţiei și a fost 
sunată după aceea înapoi. La momentul respectiv nu mi s-a 
părut nimic suspect. Dar dacă trebuie pot să dau de naveta 
aceea. Va trebui să îmi croiesc drum prin hăţișul legilor 
internaţionale și să mă folosesc de toate relaţiile mele, și 
urăsc asta, dar mai întâi trebuie să găsesc un pretext 
pentru a-i aduce aici ca să le pun întrebări. Și cred că 
guvernul britanic o să fie foarte interesat de conturile lor. 

— Aici ai putea să-i lovești, fu de acord Roarke. Dar dacă 
sunt deștepţi, și dacă și avocaţii lor vor fi deștepţi, vor 
putea să arunce toată vina pe Randall Sloan și pe firma lui. 

— Pot să-mi asum riscul ăsta, mai ales că și asupra 
avocaţilor lor cade aceeași umbră de îndoială. O să 
trebuiască să le predau cazul celor de la Global. După ce 
vorbesc cu Randall Sloan. 

Randall Sloan locuia într-o clădire elegantă și îngrijită, la 
marginea Tribecăi. De pe trotuar Eve putea să vadă că 
etajul al treilea al clădirii fusese transformat într-o seră, 
acoperită cu sticlă ondulată de un albastru pal. 

— El are permis de conducere valabil, spuse Eve. Şi are 
și o mașină pe care o ţine parcată la patru străzi de aici, 
într-un garaj privat. Are și mijloacele necesare, și motivul. 

— Posibilitatea e destul de mică, mai ales că are un alibi. 
Sau crezi că persoanele cu care spune că a luat cina îl 
acoperă? 

— Mie nu mi s-a părut, dar o să verificăm și asta. Poate 
că el nu a fost decât o unealtă. Uneltele nu se murdăresc 
întotdeauna. Dacă n-a comis el însuși crimele, în mod sigur 
știe despre ele. Începu să urce cele trei trepte care duceau 
spre intrarea principală. Alarma e pe verde, remarcă ea. 

În momentul în care ridică mâna să apese pe butonul 
interfonului observă un lucru neobișnuit, și își deschise 
reportofonul. 

— Dallas, Eve, locotenent și Roarke, expert civil 
consultant, la domiciliul lui Sloan, Randall. La sosire am 
observat că sistemul de securitate este dezactivat și că ușa 
de la intrare este deschisă. 

Cu un gest automat, își scoase arma. Sună la interfon, 
apoi strigă: 

— Randall Sloan, aici locotenentul Eve Dallas, de la 
poliţie. Cu mine este un consultant civil. Vă rog să reţineţi. 

Așteptă cu urechile ciulite, pândind orice zgomot. 

— Domnule Sloan, repet, suntem de la poliţie. Domiciliul 
dumneavoastră nu este securizat. Când văzu că nu 
primește niciun răspuns, înconjură linia pe care trebuia să 
o parcurgă și întredeschise ușa. Nu se vede nimic, spuse 
ea în reportofon. Poate că a fugit. O să am nevoie de un 
mandat. 

— Ușa e deschisă. 

— Da, și aș putea să intru, să verific. Aș putea să susţin 
că am avut un motiv temeinic să intru, dar dacă nu am 

autorizația necesară risc să le dau avocaţilor lui motive să 
se plângă. Oricum pot să obţin un mandat destul de 
repede. 

Începu să formeze numărul, dar în momentul acela o 
strigă cineva din spate. Se întoarse și îi văzu pe Jake Sloan 
și pe Rochelle DeLay venind spre clădire ţinându-se de 
mână, cu feţele îmbujorate din cauza frigului. 

— Locotenente, Jake și Rochelle, ne mai ţii minte? 

— Da. El e Roarke. 

— V-am recunoscut. Jake întinse o mână în vreme ce se 
apropia de prima treaptă. Îmi pare bine să vă cunosc, și 
ţineţi minte că dacă aveţi nevoie de un contabil tânăr și 
muncitor vă stau la dispoziţie. 

— O să ţin minte asta. 

— Ea este Rochelle. 

— Îmi pare bine să vă cunosc pe amândoi. 

— Aţi venit să-l vizitaţi pe tata? El vă lasă să așteptați în 
frig? Jake dădu din cap spre ușă. Este deschisă. 

— Așa am găsit-o, îi spuse Eve. 

— Zău? Ciudat. Trecu de ei, intră în clădire și strigă: 
Hei, tată! Ai musafiri. Haideţi, poftiţi, intraţi, le spuse el lui 
Eve și lui Roarke. Am trecut să-l luăm pentru un joc de 
cărţi de duminică la bunicul. Jake își scoase căciula și și-o 
înfundă neglijent în buzunarul hainei. Nu vreţi să vă 
așezați? Probabil că e sus. 

Eve își strecurase arma în buzunar încă de când ei o 
strigaseră în stradă, dar încă nu-și dezlipise mâna de pe 
ea. 

— Vă deranjează dacă vin cu voi? - Păi... 

— Ușa era deschisă, Jake, și sistemul de alarmă 
dezactivat. Polițistul din mine... 

— Sigur. Bine. Probabil că a deschis ușa pentru noi. Am 
întârziat puţin. Probabil că a uitat să îl activeze din nou. 
Asta e tot. 

Dar Eve își dădu seama că el începuse să se îngrijoreze 
pe măsură ce urca scările. 

_ — Tată? Hei, tată! Urc, și aduc cu mine și poliţia. 
Incercă să zâmbească în timp ce spunea acest lucru, dar 
când văzu că nu primește niciun răspuns zâmbetul i se 
șterse de pe buze. 

Simţurile ei antrenate intrară în alertă. 

— N-aţi vrea să treceţi în spatele meu? Spuse ea 
păstrând un ton neutru și o luă înaintea lor. Care este 
dormitorul? 

— A doua ușă pe stânga. Ascultă, locotenente... Eve 
întredeschise ușa dormitorului cu un deget. Randall Sloan 
n-avea să mai ajungă la dejunul de duminică, se gândi ea, 
ţinându-l pe Jake care voia să se repeadă în încăpere. 

Un elegant candelabru cromat domina tavanul boltit al 
încăperii. Randall Sloan atârna la capătul unei funii care 
fusese legată strâns de piciorul strălucitor al acelui 
candelabru. 

17. 


S-a dus. Eve se văzu nevoită să îi sucească mâna la spate 
lui Jake și să-l lipească de perete. Nu-l mai poti ajuta. 

— Rahat! E tatăl meu! Acolo e tatăl meu! 

— Îmi pare rău. Era tânăr, puternic și disperat, așa că 
Eve avea nevoie de toată forța pentru a-l împiedica să 
scape din strânsoarea ei și să se repeadă înăuntru. Şi să 
modifice scena crimei. Ascultă. Ascultă-mă, la naiba! Eu 
sunt cea care îl poate ajuta acum, și n-o s-o pot face așa 
cum se cuvine dacă tu intri acum acolo și distrugi probele. 
Trebuie să te duci jos. 

— Nu plec de aici. Nu plec de lângă el. Du-te dracului! 
Jake își lipi faţa de perete și începu să plângă. 

— Lasă-l în seama mea. Roarke apăruse lângă ea. Jos, 
spuse el înainte ca ea să apuce să-l întrebe ce făcea 
Rochelle. Am convins-o să stea liniștită jos când am auzit 
tipetele. Lasă-mă să mă ocup și de el. 

— Am nevoie de o trusă de teren. 

— Da, știu. Haide, Jake, acum trebuie să-l lași cu 
locotenentul. Asta e meseria ei. Tu vino cu mine. Rochelle 
este foarte speriată, și e singură. Hai să mergem jos, să 
stăm cu ea. 

— E tatăl meu! Acolo e tatăl meu! 

— Îmi pare foarte rău. O să-l liniștesc eu, îi spuse Roarke 
lui Eve, apoi mă duc la mașină și-ţi aduc o trusă de teren. 

— Nu vreau să contacteze deocamdată pe nimeni. 

— O să am eu grijă de asta. Haide, Jake. 

— Nu înţeleg. Nu înţeleg chestia asta! 

— Bineînţeles că nu. 

În timp ce Roarke îl lua pe Jake jos, Eve contactă sediul 
central, echipa laboratorului criminalistic pentru cercetări 
la faţa locului, apoi se întoarse spre cameră. 

— Victima este spânzurată cu o frânghie legată de 
candelabrul din dormitorul principal, începu ea să 
vorbească în reportofon. A fost identificat vizual ca fiind 
Randall Sloan. Nu există urmele unei eventuale lupte. 
Cercetă camera din priviri în timp ce vorbea. Patul este 
făcut și se pare că nu a fost deranjat. Ecranele pentru 
intimitate sunt activate, perdelele sunt trase. 

Lămpile de lângă pat erau aprinse, observă ea, și lângă 
cea din dreapta se afla un singur pahar de vin, cu un rest 
de lichid alb în el. Sloan era desculț, dar sub cadavru se 
vedea o pereche de papuci de casă, după toate aparențele 
de piele. El purta un pulover cafeniu și o pereche de 
pantaloni maro. Un scaun era răsturnat. În spatele lui, în 
spaţiul de lucru, se vedea un minicomputer, deschis. Eve 
putea să vadă becul care semnala că acesta era în 
funcţiune. 

Își aminti cum găsise ușa de la intrare. Nu observase 
niciun semn că ar fi fost forţată. 

Dădu din cap spre Roarke, care îi aducea trusa. 

— Mulţumesc. 

— Vrei să iau legătura cu Peabody? 

— Încă nu. Are destulă treabă acum. Crezi că-i poţi 
stăpâni pe cei de jos? Nu vreau să atingă nimic și nici să 
nu vorbească cu nimeni. 

— Bine. Îl măsură pe Randall cu o privire sumbră. A aflat 
probabil că urmai firul care ducea la el. 

— Așa se pare, nu-i așa? Spuse ea privind în sus. Roarke 
își mută privirea spre ea și ridică sprâncenele. 

— Dar? 

— Nu prea mi se pare că e vorba de asta. Știa că fiul lui 
urmează să vină astăzi. Oare așa să fi vrut să-l găsească 

Jake? Îşi lasă sistemul de alarmă dezactivat, ușa descuiată. 
De ce n-a fugit mai bine? 

— Sentimentul de vinovăţie? 

— Era mânjit de prea multă vreme. Să fi avut brusc un 
atac de conștiință? 

— Frauda și crima sunt două lucruri destul de diferite. 

— Poate, dar mie mi se pare mai degrabă genul 
fugarului decât cel al sinucigașului. 

Intră în încăpere și se apucă de treabă. 

Mai întâi se ocupă de cameră. Elegantă și plină de stil, 
ca și proprietarul ei. Haine scumpe, mobilier scump, 
electronice de ultimă generaţie. Un bărbat căruia îi plăcea 
confortul, se gândi ea, îi plăcea să se respecte, să se ridice 
la înălțimea statutului său. 

Ridică paharul de vin și-l adulmecă. Lăsă un semn în 
locul unde era așezat paharul, vărsă conţinutul într-un 
recipient, îl sigila, procedă la fel și cu paharul. Apăsă cu un 
deget înmănușat o tastă a computerului și ecranul se 
activă. Citi textul care apăru pe acesta: 

„îmi pare rău. Îmi pare foarte rău. Nu mai pot să trăiesc 
așa. Le văd feţele, lui Natalie și lui Bick. N-a fost vorba 
decât de bani, doar de niște bani. Lucrurile au scăpat de 
sub control. Cred că mi-am pierdut minţile, altfel nu 
ajungeam să plătesc pentru a fi omorâţi. Acum mi-am 
pierdut și sufletul. lertaţi-mă, pentru că eu nu mă pot ierta. 
lau această faptă teribilă cu mine în Iad, pentru 
totdeauna." Își întoarse privirea de la ecran spre cadavru. 

— Ei bine, se pare că ai avut dreptate, măcar într-o 
singură privinţă. Lucrurile au scăpat de sub control. 

Identifică, pentru conformitate, cadavrul după amprente, 
apoi examina mâinile. Aparatele ei indicau ora morţii ca 
fiind opt și un sfert, vineri-seara. 

Merse până la baia lipită de cameră, înregistrând ce 
observa, pe măsură ce studia împrejurimile. Curat, notă 
ea, câteva cosmetice masculine pe o poliţă și o plantă cu 
frunze mari într-un ghiveci negru. Un duș cu aburi, un tub 

de uscare montat în marmură. Un prosop mare, negru, 
atârna de un radiator cromat. 

Deschise  dulăpiorul de medicamente și examina 
conţinutul acestuia. 

Loţiuni, poţiuni - cele mai multe erau creme anti- 
îmbătrânire și produse contra căderii părului. Tablete 
anticoncepţionale pentru bărbaţi, analgezice, somnifere. În 
sertarul dulăpiorului de baie mai găsi și alte cosmetice și 
produse de igienă dentară. 

Își aţinti din nou privirea asupra cadavrului. 

— Ai exersat mult nodul acela, Randall? Se întrebă ea. 
Pentru că ţi-a ieșit foarte bine. E nevoie de o mână sigură 
și de destul de multă pricepere pentru a face un ștreang ca 
la carte. 

leși din cameră când auzi soneria interfonului și cobori 
pentru a-i întâmpina pe cei de la laboratorul de 
criminalistică și pentru a le spune ce să facă. 

Îl găsi pe Roarke stând cu Jake și cu Rochelle în living. 
Jake era aplecat, cu mâinile atârnându-i între picioare. 
Avea ochii roșii și umflaţi, ca și Rochelle, care stătea tăcută 
lângă el. 

— Trebuie să-mi văd tatăl, spuse Jake fără să-și ridice 
privirea. Trebuie să vorbesc cu bunicii mei. 

— O să aranjez asta în curând. Eve se așeză pe măsuţa 
din faţa lui. Jake, când l-ai văzut sau ai vorbit ultima oară 
cu tatăl tău? 

— Vineri. Am organizat o ceremonie de comemorare 
pentru Nat și pentru Bick la birou. Am fost cu toţii acolo. 

— La ce oră se întâmpla asta? 

— Spre sfârșitul zilei. Pe la patru. Partenerii au lăsat pe 
toată lumea să se ducă acasă imediat după aceea. Am 
plecat împreună cu tatăl meu, pe la cinci. M-a întrebat 
dacă nu vreau să mergem să bem ceva, dar eu m-am dus 
direct acasă. Ar fi trebuit să rămân cu el, să stăm de vorbă. 

— Ti s-a părut supărat? 

Jake își ridică brusc capul și o fulgeră cu privirea. 

— Era vorba de o ceremonie de comemorare, pentru 
numele lui Dumnezeu! 

— Jake, murmură Rochelle și îl mângâie cu palma pe 
coapsă. Ea nu vrea decât să te ajute. 

— E mort. Cum mă mai poate ajuta ea acum? De ce să se 
fi sinucis? De ce să fi vrut el să facă una ca asta? Era tânăr 
și sănătos, și plin de succes. El... Oh, Dumnezeule, era 
bolnav? Suferea de ceva și nu ne-a spus nimic? 

— O să te mai întreb o dată. Ti s-a părut a fi supărat, 
arăta ca și cum ar fi suferit de curând o depresie? 

— Nu știu. Era trist. Cu toţii eram trişti, și șocați. Mi s-a 
părut a fi destul de agitat vineri. Nervos. M-a întrebat dacă 
nu vreau să mergem să bem ceva, dar cred că era un 
automatism. Nu voia să iasă în oraș, așa cum nici eu nu 
doream. 

— Ştii că avea o problemă cu jocurile de noroc? 

— Asta a fost înainte, Iisuse, asta s-a întâmplat demult, 
cu ani în ură. Acum nu-l mai interesează. S-a oprit. 

— Bine. Ţi-a spus cumva unde se duce când v-aţi 
despărţit vineri? 

— Nu. Nu știu. N-am fost prea atent. Eram supărat. 
Dumnezeule, trebuie să-i spun mamei. Sunt divorţaţi de o 
grămadă de vreme, dar trebuie să afle și ea. Bunicii mei. 
Își prinse din nou capul în mâini. Nu știu cât mai pot să 
îndure. 

— Poţi să afirmi că tatăl tău era un tip religios? 

— Tata? Nu, deloc. El spune că trebuie să profiti din plin 
de tot ce-ţi oferă viaţa, pentru că odată ce se termină, gata, 
nu mai rămâi cu nimic. Vocea i se frânse. S-a terminat. 

— Îi plăcea să navigheze, Jake? 

— Să navigheze? Își ridică din nou capul. Avea o privire 
îndurerată și confuză. Nu, nu-i plăcea apa. De ce? 

— Eram doar curioasă. Avea o relaţie stabilă? 

— Nu. Îi plăceau femeile, dar îi plăcea și să se distreze. 

— El se îngrijea de casă? El gătea, făcea curat? 

— Are un droid. 

— Bine. O să pun un poliţist să vă însoţească, pe tine și 
pe Rochelle, până la bunicii voştri. 

— Vreau să-mi văd tatăl. Trebuie să-l văd. 

— O să aranjez ca tu și familia ta să-l puteţi vedea cât se 
poate de repede. Dar nu acum, și nu aici. Acum du-te, stai 
lângă familia ta. 

După ce îi conduse afară, începu să urce spre primul etaj 
al casei. 

— A lăsat un bilet pe computer, îi spuse ea lui Roarke. 

— Da? 

— De fapt, un foarte mic procent dintre sinucigași lasă 
în urmă o scrisoare de adio. În biletul respectiv recunoaște 
că a plătit pe cineva să-i omoare pe Copperfield și pe 
Byson. 

— Foarte convenabil. 

— Da, văd că mă urmărești. Trecu prin camera rezervată 
mijloacelor de comunicare și prin sufragerie. In primul 
rând nu a fost vorba de un ucigaș profesionist, și nu cred 
că el ar fi angajat un ageamiu. Şi în cine oare să fi avut el 
încredere pentru a-i împărtăși informaţiile care au fost 
scoase prin tortură de la Copperfield? 

— Numai în cineva direct implicat. 

— Exact. În bilet a mai scris că și-a pierdut sufletul și că 
se duce în iad. Iad cu I mare. Asta denotă religiozitate, sau 
măcar dovedește că el credea în focul acela mare de jos. 
De asemenea, modul în care e făcut laţul demonstrează că 
este vorba de opera unui profesionist. Sau a unui marinar 
priceput, sau a unui tânăr cercetaș. Cineva care a lucrat 
precis și cu calm. 

Intră în bucătărie și deschise cămara foarte bine 
aprovizionată. 

— Unde e droidul acela? 

— Aici nu e. Să fie sus? 

— O să verific. Ce-ar fi să te joci tu puţin de-a 
informaticianul și să verifici sistemul de securitate, 
discurile și toate celelalte? 

— Este vorba de o crimă, locotenente? 

— Mie așa mi se pare. O să vedem ce spune și medicul 
legist. Dar toate indiciile asta mă fac să cred. De ce era ușa 
deschisă, de ce fusese dezactivat sistemul de alarmă? 

— Probabil că cineva a dorit ca trupul să fie găsit ușor și 
repede. 

— Asta e. Şi de ce un om care are de gând să se omoare 
își invită fiul la un pahar cu doar câteva ore înainte de a 
trece la fapte? Eu zic că nu ar face așa ceva. Sau, dacă o 
face, ar fi insistat. „Trebuie să stau de vorbă cu tine. Vreau 
să-ți mărturisesc ceva." Dar nu s-a întâmplat așa. 

— Avem aici un tip căruia îi plăcea să trăiască bine, prin 
orice mijloace. N-avea nicio relaţie stabilă, nu-l interesează 
prea mult afacerile de familie. Un tată dur, un fiu care 
dorește să se afirme, și el nu era decât oaia neagră a 
familiei. Dar știa cum să aibă grijă de confortul lui. Și avea 
și o problemă cu jocurile de noroc. 

— Avea sau are? 

— Ei bine, e mort, ţeapăn, așa că nu se poate spune 
decât că „avea" o problemă cu jocurile de noroc. Dar eu 
pun pariu că s-a confruntat cu problema asta până în 
ultimul ceas al vieţii. O bună modalitate de a spăla banii pe 
care nu poţi să-i justifici este să-i joci. Mie nu mi se pare că 
este vorba aici de un om cu un grad prea înalt de 
conștiință. Cred că ne aflăm în fața unui oportunist, care ar 
fi fugit mâncând pământul dacă și-ar fi dat seama că 
suntem pe urmele lui. Și cred că avem de-a face cu un om 
de sacrificiu. 

Nu dădură de niciun droid în toată clădirea, și 
„informaticianul" ei îi spusese lui Eve că toate discurile 
sistemului de securitate, de vineri încoace, fuseseră scoase 
și înlocuite cu unele goale. 

— În mod sigur o să găsim urme de tranchilizant în 
corpul lui, zise Eve. Ceva ce ar fi putut să înghită pentru a 
se calma înainte de a-și pune ștreangul de gât. Și, dacă tot 
căutăm, s-ar putea să găsim și urmele unui paralizator. 

— De ce să-l fi omorât cineva? 

— Poate că s-a lăcomit și a cerut mai mult. Poate că nu i- 
a convenit ca prietenul fiului său să fie omorât, sau poate 
că a devenit agitat. Oricum ar fi fost, devenise periculos, și, 
pe lângă asta, era și un bun ţap ispăşitor. Să zicem că eu 
cred în această înscenare, îmi strâng jucăriile și plec. Dar 
faptul că tipul ăsta e vinovat mânjește și numele firmei de 
contabilitate. Scuze, ne pare foarte rău, însă Fundaţia Bul- 
lock are nevoie de o nouă firmă de contabilitate. Prea mult 
scandal alterează imaginea fundaţiei. Avocaţii lor o să 
ceară dosarele, și astfel nu va mai exista nicio urmă a 
fraudei la firmă, și nu va mai fi nicio șoaptă despre nicio 
operaţiune. 

Toţi cei implicaţi, Sloan etc. 

— Cel puţin din câte știm noi sunt acum morți. 

— Torul e frumos și curat. 

— Ucigașului îi place așa. Două strangulări, o 
spânzurare. Aceeași metodă de bază. A luat droidul cu el 
pentru eventualitatea în care în banca lui de date s-ar mai 
fi aflat înregistrări privitoare la vizita lui în clădire. Pentru 
că el a mai fost acolo. Ştia ce face, cunoștea împrejurimile. 

— Şi a venit pregătit, interveni Roarke. 

— Oh, da. A venit la ușă. „Hai să stăm puţin de vorbă. 
Ce-ar fi să bem și un păhărel?" Strecoară un tranchilizant 
în paharul victimei. „Să te ajut să mergi sus." Îl duce sus, îl 
lasă pe podea. Il și paralizează, dacă e necesar. Scrie 
biletul pe computer. Aici sunt de părere că a greșit, pentru 
că a pus în biletul acela prea mult din personalitatea lui - 
„Mi-am pierdut sufletul, mă duc în marele I." Fixează 
frânghia, ridică victima ameţită sau paralizată pe scaun, îl 
împinge și privește spectacolul. A stat să privească, 
murmură ea. Așa cum i-a privit și pe Natalie și pe Bick. I-a 
privit faţa, ochii. Randall s-a zbătut, i-au căzut papucii din 
picioare, a apucat frânghia. Am scos de sub unghiile 
victimei bucăţi de fibră și de ţesut. A durat ceva. Nueo 

moarte prea rapidă, asta dacă victima nu își rupe gâtul. A 
suferit mult, dar cred că și-a meritat soarta. 

Se încruntă uitându-se la dormitorul, acum gol. 

— Poate că a venit cu mașina lui, dar nu e obligatoriu. 
Poate că a folosit mijloacele de transport în comun, 
preferabil metroul, și a luat droidul cu el, i-a dezactivat 
toate funcţiile cu excepţia celor locomotorii. 

— Ar trebui deci să căutăm un om și un droid. Ea zâmbi 
ușor. Ș 

— Poate. Își scoase comunicatorul când îl auzi sunând. 
Dallas. 

— E pauză acum, așa că o să fiu rapid. Se încruntă, 
recunoscându-l pe Feeney. 

— Dacă ai fi vrut să fii rapid m-ai fi sunat cu două ore în 
urmă. 

— N-am cum să localizez un comunicator mobil închis, 
nu-i așa? Am făcut rost de număr. I-l citi. Am urmărit 
numărul ăsta, dar comunicatorul a fost închis până în urmă 
cu câteva minute, și atunci a funcţionat numai 
cincisprezece secunde. 

— Ai reușit să-l localizezi? 

— Nu pot decât să-ţi spun că e undeva în Upper East. 

— New York? Comunicatorul ăla e în New York? 

— Da, unde te așteptai să fie? Ascultă, Dallas, au și 
majorete. 

— Cine are majorete? 

— Cei de la Liberties. Pierd spectacolul din pauză. 

— Pentru numele lui Dumnezeu, ţi-ar putea fi fiice. Ba 
chiar și nepoate. 

— Un bărbat care nu se uită la niște fete pe jumătate 
dezbrăcate care sar în toate părţile și fac șpagatul e mort 
demult. 

— Da, da, și mulțumesc foarte mult. Continuă să 
supraveghezi numărul acesta, te rog. Majorete, mormăi ea 
când Feeney închise repede comunicatorul. Bărbaţii au o 
minte foarte simplă. 

— Nu mintea noastră este simplă, o corectă Roarke. Nu 
se putu abţine să nu râdă. 

— New York. Drăcia dracului! S-ar putea ca nici măcar 
să nu fi ieșit din oraș. Upper East. Stau probabil la un 
hotel, sau la o vilă particulară. Trebuie să verific, să văd 
dacă fundaţia, Bullock sau fiul ei deţin vreo clădire în zona 
aceea. 

— Pot să verific chestia asta de acasă. Oricum, mergem 
direct acasă. Poţi foarte bine să-ţi scrii raportul și de acolo, 
spuse el și o apucă de braţ înainte de a apuca să riposteze. 
Ai nevoie de mâncare, și la fel și eu. Deja funcţionezi cu 
rezervorul gol. Văd asta în ochii tăi. 

— Şi totuși funcţionez. Trebuie să acţionez. Dacă m-aș fi 
mișcat mai repede Randall Sloan ar fi fost încă în viaţă, și 
noi am fi încheiat ancheta. Porni spre ușă împreună cu el, 
apoi se opri. Așteaptă. Un tip ca Randall. Trebuie să fi avut 
asigurare. Se întoarse. O casă cu trei etaje, murmură ea. 
Douăsprezece camere și un solar. O grămadă de locuri în 
care ar fi putut să ascundă asigurarea. 

— Nu era prost. Poţi să-ţi dai seama de asta după modul 
în care l-a convins pe Kraus să rămână în continuare 
responsabil pentru conturile acelea, în timp ce el se ocupa 
de ele. Dacă ceva nu mergea cum trebuie, dădea vina pe 
Kraus. Asigurare. 

— Tapul ispăşitor avea la rândul lui un ţap ispăşitor. Pe 
Kraus. 

— Să știi. Şi Randall păstrează o copie a conturilor, în 
caz că are necazuri, dacă trebuie să își „lucreze" clientul. 
Și dacă n-a făcut-o până acum, în mod sigur a trecut la 
fapte atunci când s-a ocupat de fișierele lui Natalie. 

— Presupun că și ei au gândit la fel, și l-au obligat să le 
dezvăluie locul unde le-a ascuns. 

— Poate, poate că nu. N-a fost torturat, și nici nu sunt 
semne că locul ar fi fost scotocit. Poate că au crezut că ei 
au toate copiile, sau poate că au pus deja mâna pe copia 
lui. Dar poate că el s-a dovedit mai inteligent decât ei, 

poate că a fost mai grijuliu. Locul ăsta trebuie cercetat în 
amănunt. 

— Dar asta va dura ore întregi, sublinie Roarke. Dacă tu 
crezi că ești în stare să faci lucrul ăsta, greșești. Fă și tu 
un compromis, spuse el, anticipându-i împotrivirea. 
Trimite-i pe Peabody și pe McNab să se ocupe de asta. Un 
informatician și un detectiv. Dacă există aici vreo probă, ei 
Or s-o găsească. 

— O să-i las pe ei să încerce. leși și sigila ușa. 

— Dacă ai dreptate în ceea ce privește existența unei 
eventuale copii a conturilor, este posibil ca el s-o fi păstrat 
într-o altă locaţie. Ca de exemplu într-o cutie de valori de 
la o bancă. 

— E posibil, într-adevăr, dar eu cred că voia să o aibă la 
îndemână, mai ales acum. Situaţia se complică și el are 
nevoie de scutul lui. Ce-ar fi făcut dacă ar fi avut nevoie de 
el în orele în care băncile erau închise, sau duminica? 
Oricum călătorea destul de mult, continuă ea, în timp ce se 
urca în mașină. Dacă are un seif, ar putea fi oriunde. Un 
tip care călătorește atât de mult trebuie să știe cum să 
fugă cât mai repede, cum să se miște rapid și cu puţine 
bagaje, dacă e nevoie s-o ia urgent din loc. 

Și, gândindu-se la asta, aţipi. 

Se trezi întinsă aproape la orizontală în momentul în 
care Roarke opri mașina în faţa casei. In loc să o 
reconforteze, puiul de somn pe care-l trăsese în mașină 
mai mult o făcuse să se simtă dezorientată și ameţită. 
Bâjbâi după comenzile scaunului pentru a-l aduce în 
poziție normală. 

Până la urmă îl ridică Roarke, după ce tot el îl lăsase în 
jos, cu ajutorul butoanelor de pe partea lui. 

— Ai nevoie de un somn adevărat. 

— Am nevoie de niște cafea adevărată. 

Dar o să și mănânce, pe lângă cafeaua aceea, își spuse 
Roarke hotărât în vreme ce o conducea spre casă. 

— Carne roșie, îi spuse el lui Summerset. În biroul ei. 
Dacă nici ceilalți n-au mâncat, trimite o vacă întreagă. 

— Imediat. În timp ce ei urcau scările, Summerset ridică 
motanul care până atunci i se împleticise printre picioare. 
Și o să punem și niște fasole verde pe lângă friptura aceea. 
Ei n-o să-i placă, dar el o s-o convingă s-o mănânce, nu-i 
așa? 

Nu se poate spune că Mavis sări în sus în momentul în 
care Eve intră în birou, dar cel puţin reuși să se ridice din 
fotoliu. 

— V-aţi întors. 

— Da, îmi pare rău, dar lucrurile s-au complicat puţin. 
Va trebui să-mi lași câteva clipe de răgaz să mă ocup de 
niște treburi. 

— Ai primit lista? O întrebă Peabody. Sunt acolo câteva 
chestii care pentru mine arată destul de bine. 

— Ce listă? 

— Lista cu agenţiile și consilierii. Mi-ai spus să ţi-o trimit 
pe calculatorul tău. 

— Da, așa e. Eve se simţea zdrobită. N-am avut timp să 
mă uit peste ea. A apărut altceva. Ti-aş oferi lumea 
întreagă îmbrăcată în ciocolată pentru o ceașcă de cafea. 

— Îţi aduc eu una, se oferi Leonardo. 

— Mi-ai furat ciocolata, spuse Peabody, sperând să o 
facă pe Mavis să zâmbească. Și cum spuneam, două dintre 
ele mi-au atras atenţia, așa că... 

— O să mă uit imediat și pe lista aceea. Mai întâi trebuie 
să vă scot pe tine și pe McNab din chestia asta. Aveţi 
altceva de făcut. Randall Sloan e mort. 

— La naiba, ai avut o zi foarte încărcată. 

— Părerea mea e că i s-a înscenat sinuciderea. Am făcut 
primele înregistrări la faţa locului, criminaliștii or să se 
ocupe de restul. 

Peabody deschise gura, aruncă o privire spre Mavis, 
apoi dădu din cap. 

— Bine. 

— O să-ţi dau mai multe amănunte, apoi trebuie să pleci, 
împreună cu McNab, la locul crimei. 

— O să le dai mai multe amănunte la masă, adăugă 
Roarke. 

— Imediat după ce mă uit pe lista aceea. 

— Lista aceea poate să mai aștepte. Leonardo fusese cel 
care vorbise, în timp ce intra cu o cană de cafea proaspătă 
în mână. Îmi pare rău, draga mea, îi spuse el lui Mavis, dar 
trebuie să mănânce și să se odihnească puţin. 

— Doamne! Eve luă cana plină cu ceea ce pentru ea 
reprezenta chiar apă vie. Ce-o fi cu bărbaţii ăștia? 

— Are dreptate. Mavis își trecu mâinile prin păr. Are 
dreptate. Arăţi epuizată și zdrobită. O să stăm toţi la masă 
și o să mâncăm. 

Aduseră o masă, traseră niște scaune mai aproape. 
Cafeaua o ajută să împrăștie ceața din creierul ei, așa că 
Eve fii de acord că, dacă ingurgita niște proteine, sângele 
avea să se pună din nou în mișcare. 

— O operaţiune al dracului de complicată, comentă 
McNab după ce ea îi puse la curent cu faptele cele mai 
importante. Cine sau ce o finanţează? 

— Asta e o altă întrebare. Interlopi, traficanţi de arme, 
banii mafiei? Eve ridică din umeri. O să descoperim noi. 
Sau cei de la Global. Bullock, Chase sau cineva plătit de ei 
i-a omorât pe oamenii aceștia - asta știm - pentru a păstra 
secretul operațiunii. 

— Şi sunt încă în New York. Peabody încerca să nu 
geamă prea tare de plăcere în vreme ce înghiţea bucăţi 
mari de friptură. De ce? Vreau să spun, după ce l-au 
omorât pe Randall Sloan, de ce n-au luat-o din loc? În mod 
normal ar fi trebuit să fie plecaţi demult în momentul în 
care cadavrul ar fi fost descoperit. 

— Asta e o altă întrebare. Încă mai au treburi de rezolvat 
aici. Se simt în siguranţă acolo unde se află. Din punctul 
lor de vedere, nu fac obiectul investigaţiei. Ei au 
reprezentat alibiul pentru un om care n-a fost implicat - și 

el, la rândul lui, le servește drept alibi. Altcineva a 
mărturisit că a comis crimele, și acesta, datorită faptului 
că este mort, nu mai poate să-și retragă declaraţia. Dar ai 
dreptate, au un motiv pentru care încă mai stau aici, când 
ar putea să fie oriunde în altă parte. Se gândi în timp ce 
mânca. Au vrut ca trupul neînsufleţit al lui Sloan să fie 
descoperit, și încă repede. Altfel n-ar fi lăsat ușa deschisă 
și nici sistemul de alarmă dezactivat. Cred că e foarte 
frustrant, decise ea, să fii atât de bogat și de puternic și să 
vezi tot felul de oameni mărunți năpustindu-se asupra 
fundaţiei tale. Ca niște furnici. 

— Nu cred că furnicile înțeapă, spuse Peabody. Mai mult 
sapă, probabil. 

— Mă rog. Tu ești ceea ce ești, iar ei sunt niște nimicuri. 
Au încercat s-o miruiască pe contabila aceea băgăcioasă, 
dar ea s-a dovedit enervant de cinstită. Și n-ai de gând să-ţi 
riști reputaţia, stilul de viaţă, averea, doar de dragul unui 
amărât de conţopist. Tocmai de aceea crimele au avut un 
element personal. „Pot să ajung oricând și oricum la tine, 
cățea idioată. Și o să-ţi fac rău tocmai pentru că ai avut 
tupeul să mă ameninţi pe mine și pe ai mei. Apoi, după ce 
voi fi fost satisfăcut că mi-ai spus tot ce voiam să știu, o să 
te omor cu mâinile mele și o să te privesc murind. Dar nu 
înainte de a-ţi spune că aceeași soartă îl așteaptă și pe 
iubitul tău. Asta ca să mori îngrozită, în chinuri și 
înfricoșată." Pescui un cartof cu furculița. Ce? Întrebă ea 
când observă că toţi cei de la masă o priveau fix. Ce e? 

— Îngrozitor. Mavis își luă paharul cu apă și bău cu sete. 
Oribil. 

— Oh. Îmi pare rău. 

— De unde știi că asta a gândit, că asta a simţit? 
Leonardo se uita la Eve cu ochi mari, în timp ce mângâia 
braţul lui Mavis. 

— Ei bine, sunt foarte sigură că nu se gândea la vreme. 
Apoi își miji ochii. Randall Sloan își ţinea o mașină în garaj. 
Dar n-a folosit-o în noaptea aceea. Atât el, cât și 

persoanele care i-au asigurat alibiul au declarat că au 
folosit taxiuri. Hai să vedem dacă la garaj există vreo 
înregistrare a intrărilor și a ieșirilor. Poate criminalul a 
împrumutat mașina pentru cele două crime. Dacă nu, să 
începem să verificăm la agenţiile de închiriat mașini. Sau 
reprezentanţele auto. Poate că Fundaţia Bullock are o 
mașină înregistrată pe numele ei în oraș, sau apelează la 
serviciile unei anume firme de câte ori are vreo nevoie în 
acest sens. 

Când Peabody își scoase carneţelul pentru a nota toate 
astea, Eve clătină din cap. 

— Nu, tu ai deja destul de făcut. O să-l însărcinez pe 
Baxter cu asta. Oricum vrea să se implice și el. Poate 
foarte bine să se ocupe el de asta. Se ridică de la masă. O 
să iau acum legătura cu el, apoi vreau să mă uit peste lista 
aceea pe care ai făcut-o în legătură cu Tandy. 

De cealaltă parte a mesei, Mavis își închise ochii și 
respiră adânc. 

— Mulţumesc. Mulţumesc, Dallas. 

După ce vorbi cu Baxter, Eve o chemă pe Mavis în 
sufragerie. Închise ușa. 

— Ai de gând să-mi spui că, după părerea ta, Tandy este 
moartă. 

— Nu, nu vreau să-ţi spun așa ceva. Stai jos. După ce ea 
se așeză, Eve luă loc în faţa ei și se aplecă, astfel încât 
ochii să le fie la același nivel. Dar o să-ți spun că trebuie să 
te pregătești pentru o astfel de posibilitate. A fost răpită cu 
un scop și totul indică faptul că motivul respectiv este 
copilul. 

— Şi după ce naște... S-a întâmplat joi. Ar fi putut... 

— O grămadă de lucruri s-ar fi putut întâmpla, o 
întrerupse Eve. Dar deocamdată o să ne concentrăm 
asupra a ceea ce știm. Uite ce e, s-ar putea să las impresia 
că nu dau prea multă importanţă chestiei ăsteia, că nu mă 
preocupă îndeajuns de mult. Dar îți promit că mă gândesc 
și la asta. Și când nu mă ocup cu de asta, o face Peabody. 

— Nu mi se pare că nu-i acorzi destulă atenţie. Mavis se 
întinse și o apucă pe Eve de mână. Nu cred așa ceva. Şi 
știu că Peabody face tot ce poate și că este pricepută în 
meseria ei. Dar știi ceva, Dallas? Ea nu e tu. Știu că esteo 
presiune al dracului de mare, dar... 

— Acuma nu începe să dai apă la șoareci. Haide, nu 
plânge! 

— Sunt atât de speriată din pricina ci. Și mă tot gândesc, 
dacă eram eu în locul ci. Dacă eram eu cea închisă undeva, 
în imposibilitatea de a-mi apăra copilul. Poate că o să ţi se 
pară dramatic, dar aș prefera să mor decât să las pe cineva 
să îmi ia copilul sau să-i facă vreun rău. Și știu că și Tandy 
simte la fel. Mi-a spus odată că tocmai de aceea a decis să 
păstreze copilul, chiar dacă e singură. Asta deși sunt o 
grămadă de oameni de treabă care i-ar oferi acelui copil o 
viață mai bună, până la urmă era totuși copilul ei. Şi ea n- 
ar fi putut fi niciodată absolut sigură că acele persoane l-ar 
fi iubit la fel de mult pe cât îl iubea ea. 

— Ce fel de oameni de treabă? Ţi-a spus la un moment 
dat vreun amănunt, ţi-a dat mai multe detalii despre 
chestia asta? _ 

— Nu, doar a... Stai puţin. Își închise ochii din nou și 
începu să-și frece ușor, în cercuri, abdomenul. Mavis 
respira rar și încet. 

— Oh, la naiba! O să... . 

— Nu, nu, nu te agita. Incercam doar să mă concentrez. 
Am vorbit odată, eu și Tandy, despre felul cum să crești un 
copil în oraș. Argumente pro, contra, bla bla bla. Ea 
spunea că speră să fi făcut alegerea corectă, atunci când a 
decis să-și crească aici copilul, când i s-a oferit 
posibilitatea să crească la ţară, unde ar fi dus o viaţă de 
prinţ. Uneori zicea chestii de genul ăsta, adăugă Mavis și 
își deschise ochii. O viaţă de lord. Inţelegi ce vreau să 
spun? 

— De unde aș putea să știu eu ce este un lord, doar sunt 
din New York. Bine, hai să ne uităm împreună pe lista lui 
Peabody. Poate o să-ţi sară în ochi vreun nume de acolo. 

18. 


Eve o instala pe Mavis pe scaun cu lista în față, apoi îi 
făcu semn lui Leonardo să se așeze lângă ea. 

— Stai și uite-te și tu, ne-ar fi de folos încă o pereche de 
ochi dublată de un creier. Ai fost de faţă la vreo discuţie 
despre copii? 

— Bineînţeles. Tandy urma să nască un băiat. Puse cu 
blândeţe mâna pe abdomenul lui Mavis. Am vorbit cu ea 
mult despre copil, despre ea, despre planurile ei. Voiam să 
înţeleg și eu despre ce e vorba, nu numai pentru că urma 
să o asist la naștere, ci și pentru că am conceput câteva 
haine special pentru ea. 

— Nu-i așa că este cel mai scump ursuleţ de pluș din 
univers și de mai departe? Se alintă Mavis. 

— Da, nu încape nicio îndoială. Acum uitaţi-vă la listă. 
Amintiţi-vă toate discuţiile pe care le-aţi avut cu ea, despre 
ea, împreună sau separat. Poate că unul dintre voi îi va 
aduce aminte celuilalt de ceva. Mă întorc într-un minut. 

Intră în biroul lui Roarke, unde îl găsi pe acesta așezat la 
birou, căutând ce îi trebuia lui Eve. Închise ușa în urma ei. 

— Probleme? O întrebă el. 

— Casa noastră e plină de oameni, dintre care unul se 
comportă ca o bombă cu hormoni, gata să explodeze 
oricând. Tu muncești ca un sclav pentru mine, ajutându-mă 
în două investigaţii, dintre care una a început cu o imensă 
jignire personală. Te-am târât în Brooklyn într-o zi de 
duminică, apoi te-am aruncat într-un nou loc unde a avut 

loc o crimă și te-am pus să ai grijă de doi martori isterici. 
Probabil că enumerarea n-ar trebui să se oprească aici, dar 
în principal despre asta e vorba. 

— Doar o altă zi în paradis. 

— Te iubesc. Voiam doar să îţi amintesc asta. 

Ochii lui se umplură de amestecul acela de dragoste și 
plăcere, care apoi explodă și în ea. 

— Îmi pare bine că mi-ai adus aminte. Ești atât de 
obosită, Eve. 

— Şi tu arăţi destul de epuizat. 

— Zău? Se ridică în picioare. Atunci poate că ar trebui să 
mă ţii puţin în braţe. 

— Poate că ar trebui. 

Eve înconjură biroul și căzură unul în braţele celuilalt. 
Ea putea să reziste și de una singură - și Dumnezeu știe că 
o dovedise cu vârf și îndesat. Dar era minunat să aibă un 
bărbat în braţele căruia să se cuibărească fără teama că va 
fi considerată slabă. 

— Am amânat deja de două ori vacanţa aceea de iarnă 
pe care o tot plănuim. 

— Hmmm. Cu ochii închiși, o adulmecă, îmbătându-se de 
parfumul părului ei, al pielii ei. Au apărut diverse lucruri 
de care a trebuit să ne ocupăm. 

— Întotdeauna apar diverse lucruri. Imediat după ce 
Mavis dă afară copilul ăla și ne terminăm treaba, am 
plecat. 

— Sigur? 

— Îţi dau cuvântul meu. Se trase puţin în spate, pentru 
a-l putea privi în ochi. Simt nevoia să fim numai noi doi. Nu 
știu de ce îmi permit să tot uit chestia asta. În plus, mă 
gândesc că după ce ne facem datoria faţă de Mavis și de 
copil trebuie neapărat să mergem pentru câteva zile într- 
un loc unde să facem o cură de alcool și de sex. 

— Trebuia ca tu să-mi aduci aminte de chestia asta. 


285 


— De ce? De sex? Ridică mâinile și-l bătu ușor pe ambii 
obraji. Mi s-a înţepenit în creier asemenea unei tumori. Şi 
dacă eu mă gândesc la asta, înseamnă că și tu te gândești. 

— Eu întotdeauna mă gândesc la sex. 

— Ce simpatic ești! Işi apăsă buzele de ale lui exact în 
momentul în care computerul le semnală că își terminase 
treaba. Astea sunt informaţiile pentru mine? Se smulse din 
braţele lui și luă foile scoase la imprimantă. 

— Şi astfel se încheie fermecătorul nostru interludiu. Ea 
îl ignoră și începu să scaneze din priviri lista proprietăţilor, 
a firmelor și a adreselor, apoi văzu ceva care o făcu să 
zâmbească larg. 

— Ia uite-te aici, Madeline și-a făcut rost de un sediu pe 
East End Avenue, la intersecţia cu Optzeci și șase - 
Presupun că o să facem încă o vizită duminicală. 

— Pot să mă descurc și singură dacă vrei să rămâi aici. 

— Să rămân aici, lângă o bombă cu hormoni, gata să 
explodeze? Nu, mulțumesc. 

Când intrară înapoi în biroul lui Eve îl găsiră pe 
Leonardo stând singur în faţa calculatorului, studiind 
încruntat monitorul. 

— Mavis? 

— Face pipi. Din nou. Zâmbi. Are o vezică foarte 
simpatică zilele astea. 

— Adorabil. Spune-i că trebuie să plecăm neapărat să 
verificăm pista privitoare la crimele acelea. Ne întoarcem 
cât de repede putem. Dacă găsiți ceva ce vi se pare 
familiar, chiar și dacă e vorba numai de o bănuială, 
subliniați poziția respectivă de pe listă. O să verificăm 
împreună după ce mă întorc. Dacă Peabody și McNab vin 
înaintea noastră, daţi-le lor ce aţi găsit. 

— Așa o să facem. Dallas, Roarke, vă deranjează dacă 
rămânem aici peste noapte? Oricum ea o să vrea să se 
întoarcă mâine, sau o să vrea să vină cu tine la sediul 
central, dacă tu te duci să lucrezi acolo. Și nu-mi place 

deloc să o port prin tot orașul, mai ales acum, în starea în 
care se află. 

— Sunteţi tot timpul bine-veniţi, îi spuse Roarke. De ce 
nu îi spui lui Summerset să îi pregătească ceva calmant? El 
știe ce i-ar face bine și ei, și copilului. 

— Şi ar trebui să iei și tu unul, adăugă Eve. Apoi, pentru 
că știa că el o iubea pe prietena ei, se apropie de Leonardo 
și îi strânse umerii largi. Spune-i că mă gândesc și la 
Tandy. Şi în capul meu au loc cele mai elaborate 
operațiuni. 

— Ea are încredere în tine. Tocmai asta îi dă puterea să 
reziste. 

Și nici nu mă presează prea tare, se autopersiflă Eve în 
vreme ce se îndrepta spre ieșire. 

— Conduci tu, îi spuse ea lui Roarke. Eu trebuie să mă 
gândesc la niște lucruri. 

Își dădu scaunul câţiva centimetri mai în spate, închise 
ochii și se concentra asupra lui Tandy. 

Tânără, sănătoasă, singură, însărcinată, fără rude 
apropiate. S-a mutat de curând. De ce nu a menţinut 
legăturile cu prietenii și colegii ei de muncă de acasă? 

Se ascunde de cineva? 

De cine? De ce? 

De tatăl copilului? Posibil, dar puţin probabil. Nu s-a 
plâns niciunuia dintre noii ei colegi de muncă și nici 
prietenei ei însărcinate de asemenea de vreun ticălos care 
să fi lăsat-o gravidă. 

Eve se gândi la apartamentul lui Tandy. Un cuib, 
spusese Peabody. Nu o ascunzătoare. Poate că se 
ascundea, dar nu era obsedată de asta. Mai degrabă voia 
să o ia de la început. 

Dar de ce sau de cine voia să scape? 

O femeie a murit, alte două sunt date dispărute. O să 
roage pe o doctoriță - pe Louise sau pe Mira, sau poate 
chiar pe moașa lui Mavis - să se uite peste raportul 
autopsiei victimei din Middlesex. Dacă victima fusese 

rănită, pe moarte sau chiar moartă, poate criminalul a 
încercat să scoată copilul din ea. 

Și Doamne, Dumnezeule, așa ceva era de-a dreptul 
scârbos. 

Nu se încercase ascunderea cadavrului. Acesta fusese 
aruncat chiar în apropierea casei victimei. Departe de locul 
în care fusese sechestrată, se gândi Eve. Departe de locul 
în care se afla criminalul. 

Dar Belego n-a mai apărut, nici moartă, nici în viaţă. 
Oare i-au luat copilul? Și au scăpat de cadavru? Ar fi logic, 
gândi ea. Poliţiştii caută o persoană răpită, însărcinată sau 
cu un copil mic. Sau o fugară. Și-a schimbat locaţia o dată, 
și-o va schimba din nou. 

Nu caută un copil frumos și sănătos, dat spre adopţie 
unui cuplu de treabă. Poate la ţară, departe de locul în 
care a avut loc răpirea. 

Un copil sănătos, asta e prioritatea numărul unu. O 
femeie cu o sarcină atât de înaintată nu poate fi urcată 
într-o navă și nici într-un alt mijloc de transport pe calea 
aerului. Mavis spunea că nu a mai putut călători după - 
oare a câta era? - După a treisprezecea săptămână. 

— Este încă în New York, murmură Eve. Asta dacă nu au 
scos-o cu mașina din oraș. Oricum, nu au dus-o prea 
departe. N-au vrut s-o streseze mai mult decât era absolut 
necesar. Orice stres al ei înseamnă stres pentru fetus. Și e 
încă în viaţă. 

— De ce crezi asta? 

— Dacă nu a născut încă, „pachetul“ se află la ea. Nu 
cred că ei ar împinge lucrurile până într-acolo încât să-i 
administreze ceva care să-i provoace începerea travaliului. 
Toate aceste femei au fost răpite în ultimele săptămâni de 
sarcină. Poate că nu e decât o coincidenţă, sau poate că 
răpitorul așteaptă până când se apropie sorocul. N-ar fi 
exclus ca el sau ea să fie moașă frustrată, sau vreun 
ginecolog. Poate că îi place să aducă pe lume copii. Până la 

urmă cineva tot trebuie să remarce că această persoană 
tot aduce pe lume nou-născuţi. Sau... 

— Poate că a dat greș. Poate că amândoi au murit și ea 
continuă să încerce, spuse Roarke încet. 

— Da, da. Dar varianta asta n-o să i-o spunem lui Mavis. 
Poate că e vorba de un fanatic al moralei. Numai că una 
dintre victime chiar se căsătorise cu tatăl copilului. 

— Oricum, dacă e vorba de un fanatic înrăit, poate să 
considere copilul conceput în afara căsătoriei. 

— Nu putem să eliminăm definitiv nici varianta asta. Se 
uită curioasă spre un cărucior al unui vânzător ambulant, 
cărucior pe care sfârâia un grătar. Dar faptul că victimele 
provin din trei state diferite mă duce cu gândul la existenţa 
unui profit. Până la urmă, s-ar putea să fie vorba doar de o 
afacere. Răpește, apucă, naște copilul, vinde copilul. 
Distruge toate probele. 

— Josnic. 

— Așa e, confirmă ea, apoi se ridică în momentul în care 
Roarke parcă pe East End Avenue. Dar mă gândesc că nici 
chestia asta nu e prea departe pe scara josniciei. 

Clădirea era un mic palat de piatră și sticlă, înălţat pe 
ruinele rămase de pe vremea Războaielor Urbane. Nu mai 
erau multe asemenea clădiri în New York - asemănătoare 
ca dimensiuni și ca stil - și prea puţine beneficiau de 
priveliștea pe care aceasta o avea asupra râului. Sticla 
mată reflecta imaginea celor care se opreau s-o admire. 
Soarele tocmai apunea, marcând sfârșitul acelei zile lungi, 
așa că luminile sistemului de securitate începură să 
clipească deasupra geamurilor opace și a pietrelor 
maronii. 

Casa era prevăzută cu o terasă spațioasă care dădea 
spre malul râului, iar la intrare avea o arcadă înaltă și 
largă. 

După ce apăsă pe butonul soneriei, Eve își ridică insigna 
în faţa obiectivului camerei de securitate. Raza laser a 
acestuia o scana înainte ca ușa să se deschidă. 

Își dădu seama că femeia aceea atrăgătoare, îmbrăcată 
ca o menajeră era un droid încă înainte ca aceasta să 
înceapă să vorbească. 

— Vă pot ajuta cu ceva? 

— Locotenentul Dallas, de la NYSPD, împreună cu un 
partener, am venit să vorbim cu doamna Bullock și/sau cu 
domnul Chase. 

— Nici doamna Bullock și nici domnul Chase nu sunt 
disponibili pentru musafiri. Doriţi să-mi lăsaţi o carte de 
vizită? 

— Dacă ţi-am arătat asta, spuse Eve și își ridică insigna 
la înălţimea feţei droidului, înseamnă că nu am venit aici 
într-o vizită de curtoazie. Crezi că doamna Bullock și/sau 
domnul Chase ar prefera să-mi facă o vizită la sediul 
central al poliţiei? 

— Vă rog să așteptați aici. O voi informa pe doamna 
Bullock. 

„Aici" însemna într-un hol elegant, placat cu aur și 
argint, din tavanul căruia atârnau niște corpuri de iluminat 
roșii, de forme ciudate. Pe pereţi erau câteva tablouri, cu 
rame elegante din aur - toate colorate și stridente - care lui 
Eve i se păreau nesemnificative. 

Băncuţele, mesele, scaunele erau toate din abanos cu 
incrustaţii de un roșu-închis. 

Făcu câţiva pași de la intrare, uitându-se spre scara cu 
trepte de argint și spre camera care se deschidea din hol 
spre est, cameră în care culorile decorului fuseseră 
inversate. Roșu și negru pe podea, auriu și argintiu la 
mobilier. 

În șemineu ardea mocnit un foc și dincolo de peretele de 
sticlă se vedea râul lung și întunecat. 

Totul era foarte ordonat, un decor riguros, aproape 
cazon - genul de decor care îi dădea un început de durere 
de cap. 

Auzi ţăcănitul unor tocuri pe pardoseală și se întoarse s- 
o studieze pe Madeline Bullock în carne și oase. 

Fotografiile de identificare n-o avantajaseră, decise Eve. 
Era într-adevăr o prezenţă. Înaltă, maiestuoasă, chipeșă, 
cu un păr blond care îi încadra o faţă tânără. 

Ochii ei erau de un albastru îngheţat, buzele vopsite 
într-un roșu sângeriu. Purta un pulover și o pereche de 
pantaloni lungi care se asortau cu ochii ei, iar diamantele 
din urechile ei și de la gât străluceau asemenea unor 
bucățele de gheaţă. 

— Locotenente Dallas. Traversă camera asemenea unui 
iaht pe o mare calmă. Lin și elegant. Mâna pe care i-o 
întinse era împodobită cu diamante și  rubine 
scânteietoare. Eve se întrebă dacă se împodobise așa 
pentru a se asorta cu camera. Am vorbit cu asociatul 
dumneavoastră cu câteva zile în urmă, continuă Madeline, 
despre teribila tragedie care a lovit firma Sloan, Myers și 
Kraus. 

— Așa este. 

— Şi dumneata ești Roarke. Zâmbetul ei deveni ceva mai 
cald. Nu cred că am avut ocazia să ne cunoaștem. Pare 
destul de ciudat, având în vedere poziţia în care ne aflăm. 

— Doamnă Bullock. 

— Vă rog, luaţi loc. Spuneţi-mi ce pot face pentru voi 
amândoi. 

— Aveam impresia că aţi părăsit ţara, doamnă Bullock, 
începu Eve. 

— Şi ne-aţi dat de urmă. Râse ușor și își încrucișa 
picioarele. Fiul meu și cu mine am decis să mai stăm o 
perioadă, incognito, dacă înţelegeţi ce vreau să spun. 

— Cunosc termenul, spuse Eve sec, dar zâmbetul lui 
Madeline nu scăzu în intensitate. 

— l-am spus într-adevăr lui Robert - Robert Kraus - și 
altor câteva persoane că plecăm din ţară. Toate vizitele 
acestea pot fi destul de obositoare. Bineînţeles, sunteţi 
tineri amândoi. 

Probabil că voi vă bucuraţi de nesfârșitul șir de cine, 
petreceri și sărbători. 

— Eu pur și simplu trăiesc pentru sărbătorile acelea. Nu 
concep viaţa fără ele. De data aceasta zâmbetul femeii păli 
doar pentru un moment. Şi nu puteaţi pur și simplu să 
refuzaţi o invitaţie? Sau să le explicaţi celor care vă invită 
că dumneavoastră și fiul dumneavoastră preferaţi o seară 
liniștită? 

— De la oamenii aflaţi în poziţia noastră se așteaptă atât 
de mult. Madeline oftă adânc și își ridică braţele, lăsându- 
le apoi să-i cadă grațios în poală. Uneori aceste așteptări 
se dovedesc o adevărată povară. Dacă accepţi o anumită 
invitaţie și refuzi o alta oamenii se pot simţi jigniţi. A fost 
doar o stratagemă pentru a evita agitația și pentru a 
petrece câteva seri liniștite. Noi iubim orașul vostru. Ah, 
iată că au venit răcoritoarele. 

Droidul intră împingând un cărucior pe care erau câteva 
recipiente, un ceainic, platouri cu fructe și brânză și câteva 
prăjiturele glazurate. 

— Vă pot servi cu niște brandy, sau cu un ceai? Poate cu 
amândouă? 

Anticipând refuzul ei, Roarke își puse o mână pe 
genunchiul lui Eve și o strânse ușor. 

— Puțin ceai, vă rog. 

— Excelent. O să vă torn eu. Tu poţi pleca, îi spuse ea 
droidului, care dispăru în tăcere. Frișca, lămâie? 

— Nu, nimic, pentru niciunul dintre noi. Nici zahăr, 
mulțumesc. Roarke prelua conducerea discuţiei. Aveţi o 
casă impresionantă. Și o priveliște superbă. 

— Priveliștea a fost cea care ne-a convins și pe noi să o 
cumpărăm. Aș putea sta ore în șir să privesc râul. Toate 
locuinţele noastre sunt situate lângă apă. Mă simt foarte 
atrasă de apă. 

— Aveţi casa aceasta minunată, o întrerupse Eve, dar aţi 
preferat să staţi la Robert Kraus ultima dată. 

— Într-adevăr. Soţia lui - aţi cunoscut-o? O femeie 
minunată. Ea ne-a invitat, și nouă ni s-a părut interesant. 
Ne place să jucăm cărţi. După ce le dădu ceștile de ceai, își 

turnă și ea una. Dar nu înţeleg de ce vă interesează pe 
dumneavoastră așa ceva. 

— Mă interesează toate detaliile atunci când este vorba 
de investigarea unei crime. 

— Încă mai investigaţi crima aceea? Speram ca totul să 
se fi terminat deja. Teribilă tragedie. Erau amândoi atât de 
tineri. Dar sper că nu îl bănuiţi pe Robert. 

— Încercăm să ne formăm o imagine de ansamblu. L-aţi 
cunoscut pe Randall Sloan? 

— Bineînţeles. Este un adevărat fluturaș. Câtă energie 
are! Nu e deloc genul care stă prea mult acasă. 

— N-aș putea spune. Acolo a murit. 

— N-am înţeles, ce ai spus? 

— Randall Sloan a fost găsit în după-amiaza asta 
spânzurat de candelabrul din dormitorul casei sale. 

— Dumnezeule! Madeline își apăsă o palmă pe sâni. 
Doamne, Dumnezeule! Randall? Mort? 

— Când l-aţi văzut ultima oară, sau când aţi vorbit cu el? 
- Nu... încă nu pot să-mi dau seama. Este un șoc foarte 
mare. Eu... Vă rog. Se întinse și atinse o cutie argintie, 
care se dovedi a fi un sistem intercom. Brown, te rog, 
spune-i domnului Chase să coboare imediat. Madeline se 
rezemă de spătarul fotoliului și își apăsă fruntea cu 
degetele. Îmi pare rău, vă rog să mă scuzaţi, dar este un 
șoc foarte mare. Îl știam de mai bine de zece ani. Eram 
prieteni. 

— Cât de apropiaţi? 

Obrajii lui Madeline se îmbujorară și mâinile îi căzură în 
poală. 

— Înţeleg că trebuie să investigaţi un caz, dar găsesc că 
implicaţiile pe care le-ar putea avea această întrebare sunt 
de un extraordinar prost-gust. 

— Poliţiștii au în general renumele de a fi de prost-gust. 
Aveaţi o relație personală cu Randall Sloan? 

— Cu siguranţă nu în modul în care sugerațţi 
dumneavoastră. Ne simțeam bine unul în compania 
celuilalt. 

— Mi s-a spus că el v-a convins să vă încredinţaţi 
conturile firmei tatălui său. 

— Așa este. Cu mulţi ani în urmă. Am considerat că 
renumele, etica și serviciile pe care le oferea respectiva 
firmă de contabilitate erau satisfăcătoare. 

— În evidenţele firmei Robert Kraus apare ca fiind 
contabilul dumneavoastră. 

— Corect. 

— Şi totuși Randall Sloan se ocupa de toate conturile 
dumneavoastră, cel puţin de contabilitatea fundaţiei. 

— Vă înșelaţi, Robert o făcea. 

— Randall Sloan s-a ocupat de toate aspectele financiare 
privitoare la Fundaţia Bullock din prima zi în care aceasta 
a devenit clienta firmei de contabilitate și până la sfârșitul 
vieţii sale. 

— Nu știu despre ce vorbiţi. Oh, Dumnezeule! Win! 
Sloan e mort! 

Winfield Chase se opri brusc din traversarea camerei. 
Semăna cu mama lui, avea aceeași constituţie puternică, 
aceiași ochi de gheaţă. Apoi se repezi să prindă mâna pe 
care ea o întinse spre el. 

— Randall? Cum s-a întâmplat? A avut loc vreun 
accident? 

— Trupul lui a fost găsit astăzi atârnând la capătul unei 
frânghii în dormitorul său, spuse Eve. _ 

— S-a spânzurat? De ce-ar fi făcut una ca asta? Întrebă 
Winfield. 

— N-am spus că s-a spânzurat. 

— Aţi spus... Winfield încercă să se adune în vreme ce 
mângâia mâna mamei sale. Aţi afirmat că a fost găsit 
atârnând la capătul unei frânghii, și am presupus că... își 
miji ochii. Vreţi să spuneţi că a fost ucis? 

Trebuia să aprecieze accentul englezesc cu care el 
rostise acest ultim cuvânt. Suna de parcă Randall ar fi 
trebuit să fie îmbrăcat la patru ace în momentul în care 
fusese sugrumat. 

— Nici asta n-am spus. Investigația este în curs de 
desfășurare. Și în calitate de conducător al anchetei o să 
vă întreb unde vă aflaţi vineri între orele șase și zece 
seara. 

— Asta e o insultă! Cum îndrăznești să o întrebi pe 
mama mea așa ceva, și mai ales în felul acesta? Degetele 
lui se împreunaseră cu cele ale lui Madeline acum, cealaltă 
mână a ei odihnindu-se pe coapsa lui. Ştiţi cu cine staţi de 
vorbă? 

— Cu Bullock, Madeline Bullock. Fostă Chase, născută 
Madeline Catherine Forrester. Limbajul trupurilor lor o 
făcea să simtă un gol în stomac, dar nu-și plecă privirea. Şi 
în cazul în care nu știi cine sunt eu, află că mă numesc Eve 
Dallas, locotenent la NYSPD. Până în momentul în care va 
fi determinată cauza morţii de către un medic legist, cazul 
este considerat o moarte violentă și suspectă. Răspundeţi 
la întrebare. 

— Mamă, o să-l sun pe avocatul nostru. 

— Vă rog, îl invită Eve. Chiar o să aveţi nevoie de unul în 
cazul în care vă temeţi să-mi spuneţi unde vă aflaţi vineri 
seara. 

— Calmează-te, Win,  calmează-te. Situația este 
deranjată, n-o mai înrăutăţi și tu. Am fost acasă toată 
seara. Win și cu mine am discutat planurile pentru gala de 
primăvară, un eveniment la care se strâng fonduri pentru 
fundaţie. Acesta urmează să aibă loc în aprilie, la Madrid. 
Am cinat pe la opt, cred, apoi am ascultat niște muzică și 
am jucat cărți. Cred că în jurul orei unsprezece ne-am dus 
la culcare. Așa s-a întâmplat, Win? 

El se uită de sus la Eve. 

— La cină am servit cotlete de miel, precedate de o supă 
de roșii afumate. 

— Delicios. A fost vreunul dintre dumneavoastră la 
reședința lui Randall Sloan din New York? 

— Bineînţeles. Madeline îl ţinea ferm de mână pe fiul ei. 
Primea deseori vizitatori. 

— Şi în perioada aceasta, de când sunteţi în America, l- 
aţi vizitat? 

— Nu. După cum v-am explicat și înainte, am dorit ca de 
data aceasta să ne bucurăm de seri mai liniștite. 

— Așa e. Aţi condus vreun pic prin oraș, domnule Chase? 

— În New York? Se uită la ea, un pic dezgustat. De ce aș 
face-o? 

— N-aș putea să vă spun. Ei bine, mulțumesc pentru 
timpul acordat. Eve se ridică în picioare. Oh, am uitat să vă 
spun - conturile dumneavoastră, de a căror administrare se 
ocupau cei de la Sloan, Myers și Kraus, vor fi predate 
autorităţilor fiscale americane și britanice și din celelalte 
țări în care mai funcţionaţi. 

— Asta e strigător la cer! Winfield ar fi sărit înainte, 
dacă mama lui nu s-ar fi ridicat în picioare și nu l-ar fi 
ținut. 

— Ce înseamnă asta? Dori ea să știe. 

— S-au ridicat mai multe întrebări cu privire la acele 
conturi. Și eu nu sunt decât un poliţist de la Omucideri. Ce 
știu eu? Sunt sigură că specialiștii instituţiilor financiare se 
vor edifica până la urmă. 

— Dacă există întrebări ori suspiciuni privitoare la 
conturile fundaţiei, la aceste întrebări trebuie să răspundă 
cei de la Sloan, Myers și Kraus. Robert Kraus... Madeline 
făcu o pauză și-și puse din nou mâna liberă pe sâni. Dar, 
nu, aţi spus că de fapt Randall se ocupa de conturile 
noastre. Dar asta înseamnă că au profitat de încrederea pe 
care le-am acordat-o, e o infracţiune. A recunoscut? 
Doamne, Dumnezeule, și noi am avut încredere în el. Se 
sprijini de Chase și el își puse braţul în jurul umerilor ei. S- 
a folosit de noi? Întrebă Madeline. De aceea s-a sinucis? 

— Lucrurile par să se potrivească, nu-i așa? Mulţumesc 
pentru timpul acordat. 

Și asta, se gândi Eve, le va da mult de gândit. Zâmbea 
răutăcios când se urcă în mașină. 

— Nu cred c-o să fim invitaţi la gala de primăvară din 
Madrid, comentă Roarke. 

— Mi se rupe inima. l-ai văzut? Erau rupti parcă din 
filmele alea englezești care-ţi plac ţie - acelea vechi. Dar ea 
se ţine tare. Nu și-a imaginat vreodată că o să-i batem la 
ușă, dar când am venit era pregătită să ne primească. El, 
pe de altă parte, are nevoie de indicaţii și trebuie ţinut din 
scurt. Şi e cam nestăpânit. 

— Fl i-a omorât. _ 

— Poţi să fii sigur că el a făcut-o. Îndrăznești să mă iei la 
întrebări? Să mă ameninţi? Oh, da, el i-a omorât pe toţi, 
apoi a venit acasă și i-a povestit totul lui mami. Dar s-au 
înfuriat foarte tare când și-au dat seama că cele trei crime 
nu au fost de ajuns pentru a acoperi toate urmele. 

— O să dea vina pe Randall Sloan. 

— O să încerce. O să-i las pe Federali și pe cei de la 
Global să își facă griji în privinţa asta. Omor cu 
premeditare, trei acuzaţii. Asociere în vederea săvârșirii de 
infracţiuni, complicitate anterioară și ulterioară. O să-i 
închid pentru astea. 

— Pot să te întreb și eu cum? 

— El și-a lăsat ADN-ul pe pumnul lui Byson. Așa că 
știința o să ne ajute să le venim de hac. Şi în virtutea 
calităţilor mele de investigator voi obţine un mandat prin 
care el va fi obligat să ne ofere mostre din ADN-ul său. 
Peabody și McNab o să găsească ceva ce Sloan a ascuns la 
el acasă, ceva care să-i incrimineze. Şi o să-l aduc pe acel 
Win la interogatoriu, o să-l înfurii la culme. Fără mămica 
lângă el o să se repeadă la mine și o să cedeze nervos. Asta 
cred c-o să facă. 

— Ar putea pleca în seara asta, în Anglia ori în altă 
parte. 

— Ar putea, dar n-o s-o facă. Dacă ar pleca ar deveni 
ținta suspiciunilor. Şi ea este prea controlată pentru a face 
așa ceva. Acum trebuie să pară șocați și indignaţi. Amicul 
lor, prietenul lor spânzurat i-a tras pe sfoară și a profitat 
de ei. Şi a folosit minunata și lăudata lor fundaţie în interes 
personal. Rușine și oroare! Chiar de asta cred că se ocupă 
ea în momentul ăsta, și îl sună pe Cavendish - sau pe una 
dintre persoanele de contact din Anglia - pentru a le cere 
să înceapă hărțuielile, procesele și orice alte acţiuni pe 
care vor să le pună în mișcare. Trebuie să-l aduc și pe 
Cavendish în boxa acuzaților. În mai puţin de treizeci de 
minute scot tot de la el. El nu prea are coloană vertebrală. 
Și îl întorc împotriva lor. El știa despre crime și sunt sigură 
că ar fi gata să facă o înţelegere care să-l ţină departe de 
pușcărie pentru complicitate. 

Roarke opri la un semafor și o studie. 

— Eşti cam pornită, nu-i așa, locotenente? 

— Păi, să știi că sunt. O să rezolv cazul pas cu pas. Mai 
întâi o să obţin câte un mandat pentru Chase și pentru 
Cavendish. Se scotoci după comunicator. Trebuie să-i aduc 
pe amândoi la interogatoriu până mâine-dimineaţă. 

Întrerupse seara relaxantă de duminică atât a unui 
procuror, cât și a comandantului ei, îi puse pe amândoi în 
conferinţă pe ecranul comunicatorului de bord și încă le 
mai expunea cazul în momentul în care Roarke trecu de 
poarta casei. 

— Am nevoie de un mandat cu ajutorul căruia lui Chase 
să i se poată preleva mostre de ADN, spuse Eve. 

Îmbrăcat neglijent, procurorul Cher Reo se încruntă în 
ecranul comunicatorului. 

— Presupuse operaţiuni contabile ilegale, presupuse 
operaţiuni ilegale ale unei persoane care nu era contabilul 
răspunzător de conturile respective, și care ulterior a lăsat 
un bilet de adio prin care mărturisea comiterea celor două 
crime, înainte de a se omori. 

— Medicul legist o să confirme că nu a fost vorba deo 
sinucidere. 

— N-ai de unde să știi cu siguranţă. 

— Dar sunt al dracului de sigură. Eve se strâmbă. 
Scuzaţi-mă, comandante. 

Whitney se mulțumi să ofteze. 

— Dacă locotenentul este „al dracului" de sigură, Reo, 
trebuie să încercăm să obţinem ce cere. Dacă Chase este 
curat, cel mai rău lucru care se poate întâmpla este să se 
simtă insultat și să se plângă la ambasadă, și să-i pună pe 
avocații lui să ne facă zile fripte. 

— O să găsesc un judecător care să fie de acord cu tine, 
spuse Reo. Și același lucru e valabil și în cazul lui 
Cavendish. E cam subţire argumentaţia, Dallas. 

— O să o fac eu mai solidă. Vreau ca amândoi să fie la 
mine în birou  mâine-dimineaţă la opt. Mulţumesc 
comandante. Îmi cer scuze că v-am întrerupt seara. 

— Și eu? Întrebă Reo. 

— Şi ţie îţi cer scuze. 

— Bine lucrat. Roarke se aplecă și o sărută. Eu ţi-aș fi 
dat mandatele de care ai nevoie. 

— Pun pariu că așa ai fi făcut. Avocaţii lor or să facă 
valuri, dar asta n-o să le fie de prea mare ajutor. O să-i 
înfund, Roarke. Pentru Natalie, pentru Bick și pentru 
ticălosul acela de Randall Sloan. Şi când o să termin cu ei, 
Federalii și cei de la Global vor trebui doar să mai adauge 
ceva la pedeapsă pentru evaziune fiscală și pentru spălare 
de bani și pentru alte bube pe care le-or mai găsi în cap. își 
puse un braţ în jurul taliei lui și urcară împreună treptele 
până la ușa principală. Chiar am avut nevoie de tine în 
cazul ăsta, șmechere. 

— Plătește-mă. 

Râsul i se transformă în șuierat când intră în casă și îl 
văzu pe Summerset. 

— N-ai putea și tu să fii în altă parte, oriunde, dar nu 
aici? 

El o ignoră complet și i se adresă direct lui Roarke. 

— Calmantul a mai liniștit-o pe Mavis, așa că acum 
doarme. l-am dus pe ea și pe Leonardo în camera albastră 
de oaspeţi, de la etajul trei. Este mai liniște acolo, și ea are 
nevoie de odihnă. Apoi își aţinti ochii întunecaţi asupra lui 
Eve. A fost prea activă și supărată astăzi. 

— Da, dă vina pe mine. 

— Vinovat este cel care a răpit-o pe Tandy Willowby, 
spuse Roarke. Și noi ne dorim ca Mavis să se odihnească 
atât cât trebuie. 

— Bineînţeles. Summerset îşi drese vocea. Sunt 
îngrijorat. Se uită din nou la Eve, în ochii lui întunecaţi 
apărând ceva ce ar fi putut semăna cu o scuză. Sunt 
îngrijorat. 

— Nu pot să fac nimic pentru a o liniști, poate doar să o 
leg. Singura soluţie este să o găsesc pe Tandy Willowby. 

— Locotenente, spuse Summerset în vreme ce urca 
scările, pot să îţi prepar o băutură energizantă, una care să 
nu conţină chimicale, pe care știu că le detești. 

— Vrei să-mi prepari mie o băutură energizantă, pe care 
eu să o introduc în corpul meu? Pufni. Ţi se pare că mi-am 
pierdut minţile? Continuă să urce treptele, apoi îi aruncă o 
privire lui Roarke și-i spuse: N-am de gând să beau vreo 
licoare preparată în cazanul lui vrăjitoresc, așa că las-o 
baltă. 

— N-am spus nimic. 

— Dar gândeai ceva. O să beau o cafea, apoi o sun pe 
Peabody. Dacă Mavis s-a culcat, mă pot duce eu acolo, s-o 
înlocuiesc pe ea și pe McNab. Trebuie să-l pun și pe Baxter 
la curent. O să vrea să participe și el la interogatoriile de 
mâine. 

— Eve, pentru numele lui Dumnezeu, trebuie să dormi. 

— Credeam că nu spui nimic. 

— Oh, la  dracu' cu toată  blestemăţia asta! 
Comunicatorul ei începu să sune. 


300 


— Ia uită-te, ciripi Peabody și își întoarse comunicatorul 
pentru ca ea să poată vedea gura întunecată a unui seif. 

— La naiba! 

— E al doilea pe care l-am găsit. Aproape că ne 
lăsaserăm păgubași, dar tipul meu e încăpățânat ca un 
catâr. O Peabody foarte obosită făcu câteva semne 
drăgăstoase. 

— Termină cu chestiile alea! 

— Haide, le merită. Primul seif se afla în bibliotecă. Era 
acoperit de un panou fals, dar orice spărgător mai de 
Doamne-ajută l-ar fi găsit și l-ar fi deschis. Era gol. Am fost 
foarte triști pentru că ne-am închipuit că ucigașul lui Sloan 
a ajuns la el înaintea noastră. 

— Pun pariu că așa s-a și întâmplat. Și-a închipuit că 
șterge toate urmele și înlătură toate dovezile pe care le 
avea Sloan împotriva lui. 

— Dar McNab a zis: „Dă-o dracului de treabă, 
frumușico" - vorbea cu mine. După cum ai spus și tu, 
victima era un tip destul de inteligent, așa că am presupus 
că mai avea un seif pe undeva pe aici. Şi dacă nu aici, în 
mod sigur în altă parte, dar dacă tot eram aici, ne-am 
apucat să căutăm și... 

— Dai din gură ca o moară stricată. 

— Îmi cer scuze. Creierul mi-a adormit în urmă cu o oră. 
Nu știu ce s-a întâmplat cu restul trupului. Și, cum 
spuneam, am găsit seiful ăsta în bucătărie. Este zidit în 
cămară - care, dacă pot să adaug, era plină cu alimente de 
cea mai bună calitate. Noi n-am mâncat nimic. A fost greu, 
dar am rezistat. Şi în seiful ăsta frumos - pe care armăsarul 
meu scoţian l-a spart în treizeci și cinci de secunde - am 
găsit bani. Două sute cincizeci de mii. Am mai găsit niște 
bijuterii și o grămadă de discuri. Sunt etichetate, Dallas, și 
pe unele dintre ele scrie „Fundaţia Bullock”. 

— Am pus mâna pe comoară. Înregistrează-le și 
inventăriază-le pe toate. Apoi adu-le aici. 

Eve se întoarse spre Roarke cu un zâmbet larg pe faţă. 

— l-am prins pe nemernici. Zâmbetul îi păli la vederea 
paharului înalt, plin cu o substanţă verde și vâscoasă pe 
care acesta îl avea în mână. De unde ai chestia aia? 

— De la niște zâne. 

— Nu vreau suc de zâne. Se propti pe picioare și își 
ridică braţele ca un boxer înainte de atac. Și dacă încerci 
să bagi în mine cu forța chestia aia, îţi garantez că o să 
sângerezi. 

— Oh, draga mea, sunt speriat de moarte. O femeie care 
abia mai poate să stea în picioare mă ameninţă cu bătaia. 
Jumătate este pentru mine, spuse el și ea pufni. Şi 
jumătate pentru tine. 

— La naiba! N-avea cum să îl pocnească dacă era atât de 
înţelegător. Tu primul. 

Cu ochii ţintă într-ai ei, ridică paharul și bău jumătate 
din conţinutul acestuia. Apoi își înălță capul și îi întinse 
paharul. 

— Dezgustător, nu-i așa? 

— Absolut, o aprobă el. Acum e rândul tău. 

Ea făcu o faţă de care un copil răsfățat de doisprezece 
ani ar fi fost mândru, dar îi smulse paharul, strânse din 
ochi și dădu pe gât restul lichidului. 

— Na! Acuma ești fericit? 

— O să fiu și mai fericit când o să dansăm amândoi goi 
sub razele soarelui tropical, dar deocamdată mă 
mulțumesc cu atât. 

— Bine. Își șterse ochii. Acum hai să terminăm chestia 
asta. 

19. 


Când luă legătura cu Baxter, el aproape că ajunsese în 
poarta casei lor. 

— M-am gândit că aș putea să trec pe la tine și să-ţi 
aduc ce am găsit, și tu să-mi dai ce ai descoperit. L-am luat 
și pe Trueheart cu mine. Trebuie să-i dăm ceva de făcut și 
puștiului. 

Întotdeauna se găsea ceva de făcut, se gândi Eve și 
începu să-și adune notițele. Trueheart ar putea să facă pe 
sclavul și să-i scrie raportul. În ciuda faptului că lucra cu 
Baxter de câteva luni bune, Trueheart era proaspăt ca 
margaretele în mai și la fel de vesel ca un căţeluș pe 
maidan. N-o să se plângă dacă Eve avea să-i întocmească 
raportul. 

— Mai mulţi polițiști, spuse Roarke. Deci mai multă 
cafea. 

— Dansuri în pielea goală sub soarele tropical, în viitorul 
apropiat. 

— Presupun că n-avem timp să exersăm cincisprezece 
minute în camera holografică. Îi puse cana cu cafea lângă 
cot. 

— Am exersat de câte ori am avut ocazia în ultimii ani. 
Cred că am putea să trecem la profesionism. De unde vin 
banii pe care îi spălau? 

— Credeam că o să-i lăsăm pe Federali și pe cei de la 
Global să se ocupe de asta. 

— Da, dar îmi stă pe creier. Se ridică în picioare, merse 
până la panou și studie din nou fotografiile lui Bullock și 
Chase. Revăzu în minte felul în care stăteau unul lângă 
celălalt, cum se atingeau. Nu se comportă ca și cum ar fi 
mamă și fiu. Văzu că Roarke nu spune nimic și se întoarse 
spre el. Dădu din cap. Ai văzut și tu. 

— Presupun că tu ești mai sensibilă la astfel de chestii 
decât majoritatea oamenilor. Am văzut... Să zicem că am 
văzut intimitatea dintre ei. 

— „Intimitate" este un cuvânt prea curat pentru ce-am 
văzut acolo, dar pentru mine la fel e și „incest'". Niciunul 
dintre ele nu descrie exact relaţia lor. Ea conduce tot, ea îl 
conduce și pe el. Simţi că i se întoarce stomacul pe dos. Ea 
este un fel de păianjen, și deși ea ar fi trebuit să îl 
protejeze de lucrurile rele, îl folosește și îi întunecă 
minţile... Şi nu e doar o impresie de-a mea. 

El traversă camera, îi puse o mână pe umăr și-și lipi 
buzele de părul ei. 

— Cum să împiedici așa ceva să rezoneze cu ceea ce e 
înăuntrul tău? 

Eve întinse mâna și o acoperi pe a lui. 

— El trebuie să-i fi ucis pe oamenii aceia. Tu ai reușit să 
vezi asta în el, violenţa de dincolo de aparențele unui om 
de lume. Dar ea este cea care apasă pe butoane. Și poate 
mă implic prea mult în chestia asta. 

— Dacă e așa, înseamnă că și eu mă fac vinovat de 
același lucru. 

— Ei bine. Răsuflă adânc și își lăsă mâna în jos. Dacă 
avem dreptate, e o chestie pe care o vom putea folosi la 
interogatoriu. Dar deocamdată se pune întrebarea de unde 
vin banii aceia. De la lumea interlopă, din trafic de arme? 
Nu prea cred, nu se potrivește. Banii mafiei. Nu știu. Ei nu 
prea dau bani oricui. Dar mai sunt multe posibilităţi, 
murmură ea. O grămadă de alte modalităţi prin care să 
faci rost de bani fără să-i înregistrezi în acte, dar eu 
bănuiesc că e vorba de ceva în care sunt amestecați și ei. 

Sau de ceva care le place. Sau în care cred. Sunt niște 
nemernici care nu urmăresc decât plăcerea personală. 

— O descriere perfectă. 

— Înţelegi ce vreau să spun. Dădu din cap. Nişte 
fandosiţi și îngâmfaţi. Nu prea-i văd amestecându-se cu 
lumea interlopă, pentru că ei îi place să conducă 
ostilitățile, îmi doresc să fi putut discuta despre toate astea 
cu Mira, să-i facă un profil psihologic. 

— După câte se vede, te-ai ocupat tu de chestia asta. 

— Poartă diamante în casă. Și el e îmbrăcat în costum 
duminica seara, în casă. Ţin la o anumită imagine, pe care 
o afișează tot timpul, chiar dacă nu e nimeni în jurul lor să- 
i vadă. Asta au creat, asta au construit, chiar și atunci când 
se acuplau în întuneric. Şi sexul, ăsta este un alt nivel al 
imaginii și poziţiei lor, deasupra tuturor. Știi cine suntem 
noi? Probabil că înfumurarea le-a conferit pojghiţa aceea 
de stil și de romantism. 

— Îţi mulţumesc, draga mea. 

Își întoarse ochii spre el. Dar el nu făcuse decât să-i 
aducă aminte că așa dobândise și el o bună parte din avere 
în tinereţe. 

— Bijuteriile, obiectele de artă, vinurile bune. Poate de 
aici vin banii. Poate și din puţin șantaj. 

— Discurile acelea pe care ţi le aduc Peabody și McNab 
or să te lămurească, măcar așteaptă până după ce le 
examinezi. 

— Da. Dar probabil că sunt codificate. Altă belea. O 
grămadă de case și de alte proprietăţi sunt trecute pe 
numele fundaţiei. Fără astâmpăr, se plimba prin birou de 
colo-colo, în fața panoului cu probe. Dar probabil că așa 
sunt exploatate lacunele din legile privitoare la impozitare. 
Fac pariu că o mare parte din bijuteriile acelea, din 
lucrurile de artă și din obiectele scumpe de acolo au fost 
cumpărate cu bani gheaţă. Apoi întinse un deget spre 
datele de pe monitor. 

— Şi uită-te la el. Se apropie de cincizeci de ani, n-a fost 
căsătorit niciodată, n-a avut nicio concubină, continuă să 
locuiască cu mama lui. Lucrează cu mama lui. Călătorește 
cu mama lui. Şi ei trăiesc cu impresia că nici măcar nu 
trebuie să salveze aparențele. El n-a spus: „Ştii cine 
suntem noi?" ci „Ştii cine e ea?" Ea are puterea. Ea deţine 
controlul. 

Eve lăsă deoparte aceste gânduri. Auzise pași de polițiști 
apropiindu-se de birou. 

Intotdeauna era surprinsă să-l vadă pe Trueheart în 
uniformă. Când intrară, Eve avu impresia că vede un clip 
de promovare pentru meseria de poliţist. Veteranul versat 
și ucenicul lui studios. 

— Cafea, zise Baxter ca și când ar fi spus o rugăciune. 
Faceţi-mi rost de niște cafea, puștiule, Dallas, Roarke. 

— Ce se mai aude despre vehiculul acela? Întrebă Eve. 

— Discurile sunt înlocuite la sfârșitul fiecărei zile, astfel 
că nu există niciun fel de înregistrare cu privire la noaptea 
în chestiune. 

— Deci n-ai nimic pentru mine? 

— Aș fi venit cu mâna goală? Luă cana de cafea pe care 
i-o dădea Trueheart, și își întinse picioarele. Un garaj 
privat, la care chiria este mai mare decât la apartamentul 
meu și al puștiului la un loc. Accesul se face cu cartelă 
codată și parolă, în locul acela sunt păstrate o jumătate de 
duzină de vehicule, și dă-mi voie să-ți spun că toate sunt 
luxoase. Victima deţinea o mașină de teren puternică. Cu 
patru locuri. 

— Fascinant, Baxter. 

— Stai că devine și mai fascinant. După ce ne-am uitat 
prin garaj l-am chemat pe manager, dar el nu ne-a furnizat 
nicio informaţie. Însă în timp ce noi eram acolo a venit un 
tip cu un Sunstorm clasic, model Triple cu turbo jet, cu 
șase locuri. Negru ca gura iadului, cu acoperiș de sticlă 
argintie. Ştii modelul? Il întrebă el pe Roarke. Acela lansat 
în 2035? 

— Bineînţeles că-l știu. O mașină foarte bună. 

— Aproape că am început să plâng când l-am văzut că 
intră cu ea în garaj. 

— Da, era o mașină foarte mişto, îl aprobă Trueheart, 
apoi roși când Eve îi aruncă o privire. 

— Măi băieţi, se pare că voi v-aţi distrat de minune cu 
jucăriile voastre. Dar mie ce-mi iese de la afacerea asta? 

— În cursul conversaţiei, proprietarul Sunstorm-ului, un 
tip pe nume Derrick Newman, a declarat că, deși nu l-a 
întâlnit niciodată pe Sloan, i-a admirat întotdeauna 
vehiculul și chiar s-a gândit să-și cumpere și el unul la fel. 
Pentru vreme proastă și pentru drumuri de ţară. 

— Acum are posibilitatea să-l cumpere chiar pe acela, la 
un preţ mai bun, ţinând seama că proprietarul e mort. 

— Deși nu l-a întâlnit niciodată pe Sloan, repetă Baxter, 
a văzut că vehiculul de teren era întotdeauna parcat pe 
locul lui, cu spatele. Așa era parcat în urmă cu o 
săptămână, miercuri, pe la ora șapte seara, când Newman 
s-a dus să-și ia propria mașină pentru a merge împreună 
cu prietena sa în Oyster Bay, unde era organizată repetiţia 
pentru nunta fratelui său - care urma să aibă loc sâmbăta 
următoare. A adus vehiculul înapoi în garaj puţin după ora 
trei joi dimineaţa, având în vedere faptul că prietena lui nu 
i-a cedat în seara aceea. În momentul acela a observat, 
spre surprinderea sa, că mașina de teren la care ne-am 
referit mai devreme era parcată cu faţa. 

Eve își strânse buzele. 

— Asta poate să nu însemne nimic. 

— Nu este chiar așa. Când Newman a amintit de modul 
în care Sloan obișnuia să parcheze, managerul garajului a 
intervenit și el. Sloan închinase locul acela de parcare de 
mai bine de trei ani, și niciodată în tot acest timp nu 
parcase cu fața. Asta până acum o săptămână, miercuri 
seara sau joi dimineaţa devreme. 

— Vreau ca vehiculul acela să fie rechiziționat. Și am 
nevoie de o echipă de criminaliști care să-l cerceteze 
moleculă cu moleculă. 

— Asta am presupus și eu că o să zici. Am dat 
telefoanele necesare când încă eram acolo. Mașina e acum 
pe drum. 

— Bine lucrat. 

— Măcar am simţit și noi că am făcut ceva, spuse Baxter 
ridicând din umeri. Am vorbit cu Palma în fiecare zi. Vrea 
să vină încoace, să împacheteze lucrurile surorii ei imediat 
ce se liniștesc apele. 

— Mă ocup eu de asta. Eve îl puse la curent și dădu din 
cap spre Peabody și spre McNab, care tocmai intraseră 
când ea era pe punctul să încheie. 

— Le-am identificat, le-am sigilat, le-am înregistrat, le- 
am predat. Peabody căscă și McNab puse pungile cu probe 
pe biroul lui Eve. Banii miros foarte bine. Mai ales atunci 
când sunt mulţi. 

— Adu-i niște cafea, ceru Eve. 

— Mai întâi bea asta. Roarke îi întinse un pahar cu 
energizant. 

— Pare foarte scârbos, spuse Peabody și se strâmbă spre 
pahar. 

— L-am făcut special pentru tine. 

— Câhhh! Dădu repede paharul pe gât. Chiar e scârbos. 

— Da, știu. Şi tu trebuie să bei unul, lan. | 

— Energizant? Mie-mi plac chestiile astea. Își bău portia 
fără să se plângă în timp ce Trueheart le împărțea tuturor 
cafele. 

— Acum toată lumea este revigorată. Eve desigila 
pungile cu probe pe care Peabody le marcase ca fiind cele 
care conţineau discurile cu date despre Fundaţia Bullock. 
Începem cu anul trecut și o luăm înapoi. 

Băgă primul disc în computer. 

— Afişează datele pe ecranul numărul unu. 

Nu sunt codate, gândi ea, și, dacă ar fi avut energia 
necesară, ar fi dansat de bucurie. 

— Roarke, vrei să ne traduci și nouă ce scrie acolo? 

— Sunt conturi lunare, zise el. Aș spune că este vorba de 
copia făcută de Sloan pentru uz personal. Scrie clar aici, 
spre deosebire de fișierele înregistrate la firma de 
contabilitate. Aici a trecut onorariul lui lunar. Roarke luă 
un creion cu laser și arătă secţiunea la care se referea. Şi 
comisionul lui Madeline Bullock și al lui Winfield Chase; 
sunt și ei listaţi. Mai sunt și deduceri ale onorariilor de 
avocat ale lui Cavendish, în New York. Firma de avocatură 
din Londra își ia și ea partea prin intermediul unui 
abonament lunar și prin facturarea de ore. 

— Tradu într-un limbaj de oameni normali. 

— Aici se observă foarte clar diferenţele între modul în 
care aceste conturi erau administrate pe faţă și ce se 
întâmpla în realitate cu ele. O grămadă de ilegalităţi. 
Copoii de la Finanţe or să saliveze pe documentele astea 
ani în șir. 

— Caut niște venituri aici, spuse Eve uitându-se peste 
datele respective. Banii vin pentru indivizi. Şi ies din 
contabilitate spre persoane juridice și instituţii. Spitale, 
alte instituţii medicale... mâncare, cazare, transport. 
Samuel și Reece Russo, un sfert de milion plătiţi. 

— Aceea este o rată, explică Roarke. Una din patru. 

— Un milion pentru Sam și Reece, și o sumă aproximativ 
egală de la o anume Maryanna Clover. Și mai apar aici și 
altele de genul acesta. Uite, patru, ba nu, cinci rate plătite 
de către persoane fizice, și asta doar în primul trimestru al 
anului. Dar pentru ce au plătit? 

— Cheltuielile atașate veniturilor respective ne pot oferi 
explicaţia. Roarke ordonă să fie afișate pe ecran toate 
explicaţiile. Din banii daţi de Russo se face o plată de zece 
mii de euro, la fiecare rată, către o anume Sybii Hopson, 
apoi o plată de două mii de euro, reţinere lunară pentru 
Leticia Brownburn, medic, care a primit un bonus de zece 

mii în octombrie, anul trecut. O altă sumă, înregistrată ca 
donaţie pentru Sundays's Child. Onorariile pentru servicii 
legale se ridică la... douăsprezece mii pentru această 
tranzacţie, și au fost plătite de fundaţie. 

— Deci pentru un milion, pe care i-au înregistrat ca fiind 
bani neimpozabili, au făcut cheltuieli de peste o sută de mii 
de dolari. E un câștig destul de bun, zise Eve. Ce este Sun- 
day's Child? 

— O agenţie de plasare a copiilor, murmură Peabody, pe 
jumătate adormită. Cu sediul în Londra. 

Eve se răsuci. 

— Cum? 

— Ha? Ce? Peabody se ridică din fotoliu și clipi rapid de 
câteva ori. Imi cer scuze, cred că nu mai eram aici. 

— Sunday's Child. 

— Ah, ne ocupăm de răpire acum. Este una dintre 
agenţiile de pe listă. Are sediul în Londra și filiale în 
Florenţa, Roma, Oxford, Milano, ah, și Berlin. Îmi cer 
scuze, trebuie să-mi consult notițele. 

— Agenţia asta este pe lista din dosarul lui Tandy și 
apare ca unul din beneficiarii majori ai Fundaţiei Bullock? 
Se uită la Baxter. Cam stranie coincidenţa, nu? 

— Pentru numele lui Dumnezeu, Dallas, ce facem aici, 
reconstituim un puzzle? 

— Trueheart, verific-o te rog pe Leticia Brownburn, 
medic, din Londra. Vreau să știu dacă are vreo legătură cu 
Sunday's Child. Roarke, vreau să te uiţi prin dosarele 
astea, și să-mi spui dacă e vorba de un mecanism care se 
repetă, și cât mai repede posibil te rog. Vezi dacă mai 
găsești alte agenţii, centre maternale etc. 

Toată lumea se mișca rapid. Deoarece amândouă 
calculatoarele erau ocupate, Eve își scoase computerul 
portabil. 

— Verificare de date personale. Russo Samuel și Russo 
Reece, începu ea, și citi numerele de identificare pe care 
Sloan le notase în dosare. 

Procesare... Russo Samuel, data nașterii 5 august 2018, 
căsătorit cu Russo Reece, născută Bickle, la data de 10 mai 
2050. Rezidenţe: Londra, Anglia, Sardinia, Italia, Geneva, 
Elveţia, Nevis. Un singur copil, băiat, născut la data de 15 
septembrie 2059. A fost adoptat. 


— Destul, oprește procesarea. Caută toate datele 
privitoare la Hopson Sybil, ordonă ea și citi numărul de 
identificare. 


Procesare... Hopson Sybil, născută la 3 martie 2040. 
Părinţi... 


— Treci peste asta. Domiciliu și copii. 


Locuiește la Universitatea din Oxford. Studentă. Nu are 
copii. A fost înregistrată ca gravidă, a dus sarcina la capăt, 
a născut un băiat, la 15 septembrie 2059. Băiatul a fost 
plasat pentru adopţie. 


— Ce agenţie de plasament au folosit Russo și Hopson? 
Procesez... Sunday's Child, Londra. 


— Nu e ilegal, Dallas. Baxter veni lângă ea. Nu știu toate 
chichițele legilor privitoare la adopţii în Europa, dar aici se 
practică așa ceva. 

— Sumele plătite sunt prea mari, îl contrazise Eve. Fata 
asta și-a vândut copilul, și vânzarea ființelor umane este 
ilegală peste tot în lume. 

— Pot să susţină că sumele acelea reprezentau un ajutor 
de studii, decontarea cheltuielilor etc. O să fie un pic 
tăvăliţi, dar până la urmă or să scape basma curată. 

— Poate. Dar au ascuns banii, au cosmetizat conturile 
pentru a scădea cu mult sub limita acceptată, au lăsat 

majoritatea veniturilor neraportate, nedeclarate. Și dacă 
asta este ce pare a fi, înseamnă că ei, de fapt, conduc o 
operaţiune de vânzări de copii, și scot un profit al dracului 
de mare. Imaginea lor va avea de suferit când presa o să 
afle toate astea. Mai mult, au ucis trei oameni pentru a ţine 
toate lucrurile astea ascunse. 

— Peste asta a dat sora Palmei, murmură Baxter. 

— Mă îndoiesc că și-a dat seama de toată amploarea 
afacerii, dar a făcut unele săpături și a obţinut câteva 
indicii importante. Baxter, mai există și alte femei care 
sunt dispărute, asemenea lui Tandy, și cel puţin una care a 
fost omorâtă, cu fetus cu tot. O să descoperim că are 
legătură cu asta. Dădu din cap spre ecranul computerului. 
Exact cu asta. 

— Au ajuns să răpească femei de pe stradă? Să le fure 
copiii? 

— Ceva de genul ăsta. Dacă aceste femei au luat 
legătura la un moment dat cu Sunday's Child, eventual 
chiar au început procedurile. Deci fundaţia a ajuns să-și 
primească banii pentru copilul respectiv. 

Acum era vorba de mai mult de câteva piese disparate. 
Imaginea era întreagă și completă, chiar în faţa ei. 

— Apoi, să zicem că femeia respectivă se răzgândește, și 
pleacă. Toate aceste femei s-au mutat, deci probabil că s- 
au simţit amenințate, sau poate că s-au temut că se vor 
face presiuni asupra lor, că vor fi date în judecată. Și sunt 
răpite înainte de a ajunge la termen. Trebuie să existe un 
motiv pentru toate acestea. 

— Un timp mai scurt de așteptare pentru produsul finit, 
spuse el rânjind. 

— După ce produsul este livrat, femeia nu le mai este de 
niciun folos și scapă de ea. Astfel se reduce nivelul 
cheltuielilor. Lucrează cu Roarke, vedeţi dacă puteţi să 
identificaţi pe cineva care a plătit onorariul pentru copii, 
dar acest onorariu nu este afectat de prea multe cheltuieli, 

sau găsiţi cazuri în care cheltuielile nu sunt la fel de mari 
ca de obicei. 

— Am înţeles. 

— Trueheart. 

— Locotenente, Brownburn face parte din conducerea 
Sunday's Child și este chiar ginecologul stabilimentului. 

— Peabody, agenţia are vreun birou deschis la New 
York? 

— Nu, doar în Europa. 

— Atunci trebuie să mai fie și alte agenţii cu care 
lucrează fundaţia, una care să apară în evidenţele astea. 
Nu cred că au cărat-o până în Anglia, mai ales că trebuia 
să nască în scurt timp. Vor să fie siguri că produsul 
îndeplinește parametrii normali. Poate în New Jersey, 
poate în Connecti-cut. Poate... 

Trase o înjurătură și se repezi la comunicatorul de pe 
birou. Casa aceea mare cu geamuri mate. Din interior poți 
vedea afară, dar invers nu, se gândi ea în vreme ce forma 
numărul lui Cher Reo. 

Incognito pe dracu"! 

— Iisuse, Dallas, de câte ori o să-mi strici seara într-o 
singură zi? Reo îşi dădu pe spate părul blond. Tocmai mă 
pregăteam să primesc și eu ceva. 

— O să primeşti mai mult. Am nevoie de un mandat. 

— TŢi-am făcut rost de blestematele alea de mandate, și, 
dă-mi voie să-ți spun, a trebuit să transpir serios pentru 
ele. 

— Am nevoie de un mandat de percheziţie pentru sediul 
Fundaţiei Bullock de pe East End Avenue. Pentru toate 
încăperile. 

— Oh? Numai atât? Urma de accent sudist din vocea lui 
Reo deveni dulce ca mierea. 

— Am motive întemeiate să cred că acolo este ţinută o 
femeie împotriva voinţei ei. O femeie însărcinată, a cărei 
viaţă se va sfârși dacă naște înainte să ajungem noi la ea. 

Dacă nu este acolo, am nevoie de mandat pentru a scotoci 
casa în căutarea probelor care să ateste că ea a fost acolo. 

— Dallas, tipii ăștia sunt ucigași sau răpitori? 

— Chestiile astea sunt legate între ele, Reo, și femeia 
asta este dispărută încă de joi. S-ar putea să fie deja prea 
târziu. Nu mă face să întârzii și mai mult. 

— Nu sunt suficiente doar niște „motive întemeiate care 
te fac să crezi", Dallas. Abia am reușit să-ţi obțin mandatul 
pentru prelevarea probelor ADN. Dacă încerc să obţin încă 
un mandat pentru o altă acuzaţie, avocaţii echipei adverse 
o să tipe din răsputeri „hărțuire!". 

— N-am timp... Eve se întrerupse, respiră adânc. O să ți- 
o dau pe Peabody, să-ţi explice ea toată problema. Eu pun 
toate piesele cap la cap, Reo. Cu sau fără mandat, eu mă 
duc acolo în mai puţin de o oră. 

Arătând cu degetul spre comunicator, Eve intră în biroul 
lui Roarke. 

— Ti-am descoperit  șablonul, modul de operare, 
locotenente, îi spuse Roarke. Sunt plasați maximum zece 
copii pe an, la naștere, contra unei contribuţii, și minimum 
patru. În ultimii opt ani au fost plasați șaizeci și cinci de 
copii, obținându-se un profit brut de șaizeci și cinci de 
milioane de euro. 

— Sunt pe cale să obțin un mandat pentru casa din East 
End. Cred că acolo o ţin pe Tandy. Baxter. 

— Am aici niște scule a-ntâia, spuse el fără să-și ridice 
privirea. Am găsit şase cazuri de adopție la care 
cheltuielile sunt cu mult mai mici decât la celelalte, și un 
caz în care onorariul de cumpărare a fost rambursat 
integral. 

— Jones Emily, Midllesex și/sau Londra, Anglia. 

— Asta este numele de pe listă, singurul de altfel pentru 
care toate cheltuielile au fost rambursate, în afara celor 
medicale. Și, știi ceva, Dallas? Apare și numele lui Tandy 
aici. McNab se uită la ea. S-a făcut o plată către ea în mai 

anul trecut, dar suma a fost înregistrată ca restituită 
integral la începutul lui iunie. 

— S-a răzgândit, le-a dat banii înapoi. Dar asta n-a 
rezolvat problema. Mergem acolo. 

În biroul său, Eve trasă planul casei, așa cum și-l 
amintea ea. 

— Probabil că subiectul este ţinut la nivelul al doilea sau 
al treilea. Eu cred că la etajul trei. Probabil că este legată, 
și cu siguranţă e păzită sau supravegheată cu camere de 
luat vederi. La locul respectiv există cel puţin doi suspecti 
și un droid, servitor. Ţinând seama de situaţia dată, 
probabil că la faţa locului se va afla și un doctor, droid sau 
uman. Amândoi suspecțţii vor fi consideraţi violenţi. Se uită 
la Roarke. Poţi să le dezactivezi sistemul de siguranţă de la 
distanță? 

— Da, pot. 

— Imediat după dezactivarea sistemului de securitate, 
intrăm repede. Prioritatea o reprezintă localizarea și 
asigurarea integrității corporale a victimei. Peabody, tu și 
Trueheart o să vă ocupați de asta. McNab, tu și Roarke 
supravegheați tot ce ţine de partea electronică, inclusiv 
droizii. Baxter, asta înseamnă că tu și cu mine o să ne 
ocupăm de suspecți. Dacă se opun, vor fi imobilizaţi. 

— Folosim orice mijloace pentru asta? 

— Vreau să poată vorbi. Nu ţin la fel de mult la abilitatea 
lor de a merge. Comunicăm pe canalul A. Vreau să fiu 
anunţată în momentul în care victima este găsită și aștept 
detalii cu privire la starea ei de sănătate. lată planul de 
bătaie. 

Se întoarse la peretele transformat acum într-un ecran 
imens, pe care se putea vedea schema casei din East End. 

După ce terminară, se duse în dormitor, își puse hamul 
celei de-a doua arme, verifică arma principală și restul 
echipamentului. Apoi, pentru că simţea că ochii îi frigeau, 
dădu drumul la apă rece în chiuveta din baie. 

Își tinu respiraţia și își băgă capul în chiuvetă. 


315 


Apoi și-l ridică, pufnind, și-l văzu pe Roarke în oglinda de 
deasupra chiuvetei. 

— Nu-mi spune că sunt epuizată. 

— N-are rost, din moment ce e evident pentru toată 
lumea. Oricum ai susţine că toată chestia asta nu poate să 
aștepte ca tu să-ţi încarci bateriile. 

— Şi tu arăţi la fel de epuizat. Cu apa încă prelingându-i- 
se pe faţă, se întoarse și-l mângâie pe obraz. Eşti cam 
palid. 

— În ultimele două zile am ajuns la concluzia că ar 
trebui să-mi dai de două ori mai mulţi bani decât am acum 
pentru a mă convinge să mă fac poliţist. 

— Dar nu e vorba de bani, ci de aventură. Când îl văzu 
că râde, apucă un prosop și începu să se șteargă pe faţă. 
Mă gândesc la visul acela pe care l-am avut, în care se 
făcea că astea două chestii sunt legate între ele. Și, drăcia 
dracului, ce să vezi? Chiar sunt. Dacă mi-aș fi dat seama de 
mai dinainte... 

— Cum? 

— Nu știu, dar dacă mi-aș fi dat seama, Tandy ar fi fost 
acum la ea acasă, în propriul ei pat, și Bullock, Chase și 
restul ar fi ajuns în spatele gratiilor. Se ridică și aruncă 
prosopul într-o parte. lisuse, Roarke, mă gândesc că am 
fost în seara asta acolo, le-am aruncat totul în faţă. I-am 
strâns cu șurubul și dacă intră în panică din cauza asta și 
vor să devanseze programul... Ea era acolo. La naiba, 
Tandy era acolo! Știu asta. În timp ce noi stăteam acolo 
liniștiți și cățeaua aia ne turna ceai. 

— Și noi n-am fi știut chestia asta nici acum dacă tu n-ai 
fi avut un moment de inspiraţie și nu i-ai fi trimis pe 
Peabody și pe McNab înapoi în apartamentul lui Sloan, să 
caute înregistrările acelea. Nimeni altcineva nu a reușit să 
le găsească. Tine minte asta. 

— O să ţin minte, dacă o s-o găsim, și dacă încă mai e în 
viață. Se uită la ceas. Nu mai stau să aștept mandatul ăla. 
Hai să năvălim peste ei. 

În ultima oră începuse să ningă. Cu fulgi mari și umezi. 
Echipa ei și aparatele pe care Roarke și McNab le 
selectaseră pentru operaţiune umpleau mașina de teren a 
lui Roarke. 

În timp ce mergeau spre destinaţie, Eve vizualiza 
interiorul casei Bullock. Un hol larg, scări spre stânga, o 
cameră de zi în dreapta. Pe peretele dinspre est se afla o 
ușă de sticlă, care dădea spre terasă. Poate pe acolo era 
ieșirea în caz de urgenţă. 

Dar ei n-aveau să fugă, cel puţin ea nu credea acest 
lucru. Erau prea conștienți de importanţa lor pentru a fugi. 

Lui Chase n-avea să-i fie prezentat mandatul pentru 
prelevarea probelor ADN decât dimineaţă. Probabil că în 
momentul acela atât el, cât și mami dormeau somnul adânc 
al celor cu conștiința curată. Dar aveau să fie treziţi cu 
brutalitate. 

Roarke opri dubita la o jumătate de stradă distanţă, de 
cealaltă parte a drumului. 

— Hai să ne scoatem jucăriile, Ian. 

— Ţi-am luat-o înainte deja. McNab stătea așezat cu 
picioarele încrucișate și-și făcea de lucru cu comenzile 
unei tastaturi micuţe. Chestia asta e grozavă. Am 
programat deja coordonatele. Sunt gata de lansare, dacă și 
tu ești pregătit. 

— Baxter? Vrei să facem schimb de locuri? Deși se 
mutase deja în spate, Roarke îl lăsă pe McNab să acţioneze 
comenzile. Dă-i drumul. 

— Am activat senzorii de căldură și cei cu infraroșii. 
Imaginile apar acum pe ecran - drăcovenia asta e foarte 
rapidă! Bine, deci se pare că avem două corpuri care 
emană căldură, la etajul al doilea. La orizontală. Deci fac 
nani. În aceeași cameră, în același pat. Credeam că avem 
de-a face cu mamă și fiu. 

— Așa și este, spuse Eve, simțind că i se întoarce 
stomacul pe dos. 

— Oh! Ce mizerie! Deci două corpuri. În partea de est, 
nivelul al doilea. 

— Doar două? Întrebă Eve, dar el îi aruncă o privire 
plină de scuze. 

— Asta se vede aici. Pot să detectez căldura corpurilor, 
bătăile inimii, masa și densitatea trupurilor. E un 
echipament a-ntâia, și cu el pot să văd și câţi droizi sunt în 
casă. Trei la nivelul întâi, unul la etajul al treilea. Dar nu 
mai văd nicio altă ființă umană. 

— lan, murmură Roarke, uită-te aici. Roarke bătu cu 
degetul pe ecran, acolo unde apărea o zonă de la nivelul al 
treilea. 

— Un spaţiu gol acolo unde n-ar trebui să fie așa ceva. O 
cameră frigorifică. La naiba! Cred că am început s-o iau 
razna. Este o încăpere mascată împotriva senzorilor. 

— Poţi să vezi totuși ce e acolo? Întrebă Eve. 

— O să mai dureze câteva minute, îi spuse Roarke. 

— Nu mai aştept. Intrăm... Se opri când auzi 
comunicatorul sunând. Reo, spune-mi că l-ai obţinut. 

— A trebuit să-mi vând și ce mai rămăsese din suflet, și 
întâlnirea mea s-a dus dracului. Sper să nu te întorci cu 
mâna goală, Dallas. Îţi trimit mandatul chiar acum. 

— Bine lucrat, Reo. 

— Mie-mi spui? Dacă găsești femeia, dă-mi și mie un 
semn. 

— S-a făcut. Mai am să-ţi cer o singură favoare. 

— Văd că ţi-ai propus să depășești recordul. 

— Ia legătura cu locotenentul Jaye Smith. Pune-o la 
curent cu ultimele noutăţi. Eu n-am vrut să fac valuri 
înainte de a obţine mandatul. 

— Sigur, bineînţeles, chiar cu plăcere o să fac pe droidul 
mesager. Mai vrei și altceva, dacă tot... 

Eve închise comunicatorul. 

— Mergem. 

— Încă n-am terminat cu chestia asta. 

— Las-o baltă, îi spuse Eve lui Roarke. Peabody, 
Trueheart, intraţi după mine și după Baxter și mergeţi 
direct la etajul trei. Vedeţi ce-i cu camera aceea. Roarke, 
McNab, voi verificați primul nivel, apoi urcați. 
Dezactivează sistemul de securitate, ordonă ea. 

Deși chipul lui exprima iritarea că nu-și putuse duce 
până la capăt sarcina, Roarke apucă un dispozitiv micut, 
ieși din mașină și se îndreptă spre casă. 

Eve nu știa dacă făcea asta fiindcă trebuia să fie aproape 
de casă pentru dezactivarea sistemului sau pentru că nu 
voia ca polițiștii să vadă cum reușea el să intre într-o casă 
cu sistem ultrasofisticat de alarmă în mai puţin de treizeci 
de secunde. 

— Sistemul secundar de alarmă a fost activat. Vocea îi 
era rece și aspră când ea se apropie de el. Trebuie să trec 
acum și de alarma automată, dacă vrei ca proprietarii să 
nu fie anunţaţi de venirea ta. 

— Da, vreau. Cât mai durează? 

— Încă douăsprezece secunde. 

Ea privi cum un cronometru de pe ecranul dispozitivului 
marca scurgerea celor câteva secunde, un alt grup de cifre 
apărând succesiv pe un alt tabel. Apoi acestea se opriră și 
dispozitivul scoase un bip scurt. Cronometrul arăta că mai 
rămăseseră trei secunde. 

— Acum este dezactivat și sistemul secundar. Cu asta 
basta. 

Le făcu semn celorlalţi, apoi traversă în fugă strada 
înzăpezită și cufundată în tăcere. 

— Începe înregistrarea, murmură ea, apoi dădu din cap 
spre Roarke. 

Chiar dacă aparatele de înregistrat erau pornite, ea se 
întoarse în așa fel încât mâinile să nu-i fie în raza acestora 
în momentul în care se ghemui și începu să se ocupe de 
încuietori. 

După ce termină, folosi semnalele de mână pentru a le 
aminti celor din echipă ce direcţii trebuiau să urmeze 
fiecare. Lui Baxter îi spuse: 

— Eu iau partea de jos. 

— Cum vrei. 

Intră odată cu ea, amândoi cu armele scoase. În spatele 
lor, Roarke și McNab dispărură în dreapta. 

— Poliţia! Strigă ea în timp ce se repezea pe scări, cu 
Peabody și cu Trueheart în spatele ei. Avem mandat pentru 
a intra în această casă și pentru a executa o percheziţie. 
De asemenea, putem confisca orice obiecte care au 
legătură cu faptele pentru care a fost emis mandatul. Hai, 
hai, îi ordonă ea lui Peabody, apoi sări treptele de la etajul 
doi, urmată de Baxter. 

Auzi ceva spărgându-se dedesubt, dar continuă să 
meargă înainte. 

Chase năvăli din camera din dreapta, încercând în grabă 
să se încheie la halat. 

— Ce înseamnă asta? Este inadmisibil! Eve ridică 
mandatul. 

— Aici e America, nouă ne plac lucrurile inadmisibile. 
Veţi coopera în termenii acestui mandat sau veţi fi 
imobilizat și scos din perimetru. Sper din toată inima să nu 
doriţi să cooperaţi. 

— Îmi sun imediat avocatul. Madeline purta un halat un 
roșu strălucitor și avea părul răvășit. Și fără cosmeticele 
aplicate cu mare grijă, părea cu cel puţin cinci ani mai 
bătrână. Se oprise în ușa dormitorului, alături de fiul său, 
și tremura de furie. 

Alături de amantul său. 

— Faceţi cum doriţi. Detectivul Baxter vă va însoţi 
bucuros. 

— Detectivul Baxter se poate duce dracului, și la fel și 
dumneata. Asta este casa mea. Acesta este dormitorul 
meu. Făcu un gest plin de dramatism spre spate. Nimeni 
nu intră aici nepoftit. 

— Am o invitaţie, spuse Eve și ridică din nou mandatul. 
Apoi își duse mâna la spate și zornăi cătușele. Vreţi să vă 
pun un set nou de brățări? 

Furia îi înroși obrajii. 

— Win, nu spune nimic. Și nu face nimic. Chestia asta nu 
o să te coste doar slujba, locotenente, ci și pielea. 
Materialul halatului se ridică puţin când ea se răsuci să 
intre înapoi în dormitor. 

— Ce dramatism, spuse Eve pe un ton potrivit mai 
degrabă unei conversații amicale. Intotdeauna faci ce zice 
ea, Win? Eşti un băieţel bun și o asculți pe mami 
întotdeauna/chiar și atunci când i-o tragi? 

— Cum îndrăznești, târfă spurcată! 

— Eu nu spun decât ceea ce văd. Mama ta ţi-a cerut s-o 
torturezi pe Natalie Copperfield înainte s-o omori, sau a 
fost ideea ta? 

— N-am nimic de declarat. 

— Așa e, mămica ţi-a spus să-ţi ţii gura. E în regulă. 

După ce terminăm de percheziționat casa o să avem tot 
ce ne trebuie. Ştiu că Tandy e la etajul al treilea. Doi 
polițiști se află deja acolo, o scot din camera ecranată 
frigorific. 

Ghici după ochii lui ce avea să urmeze, așa că în 
momentul în care el își scoase pistolul paralizant din halat, 
ea era pregătită deja. Îl lovi, dezarmându-l, apoi pivotă în 
momentul când el se repezi spre ea, astfel încât pumnul lui 
îi șterse umărul. Cotul pe care reuși să i-l aplice în plexul 
solar îl făcu să se încovoaie, dar el se redresa și se repezi 
la ea asemenea unui taur. Simţi cum îi crește adrenalina în 
momentul în care spatele ei izbi peretele, și când mâinile 
lui îi înconjurară gâtul. Când genunchiul ei îl lovi puternic, 
în vintre, aerul ieși din el ca dintr-un balon spart. 

— Mulţumesc că n-ai cooperat, m-am distrat pe cinste. 
Acum, Winfield Chase, ești arestat pentru ultraj. Se aplecă 
și îl rostogoli cu faţa în jos, îi suci mâinile la spate și îi puse 
cătușele. Și, crede-mă, ăsta nu e decât începutul. 

Își ridică privirea la timp pentru a o vedea pe Madeline 
ieșind în fugă din dormitor, cu mâinile încovoiate 
asemenea unor gheare și cu o privire ucigașă. Chiar în 
momentul în care Eve se dădu la o parte, Baxter se năpusti 
asupra lui Madeline și o puse la pământ. 

— Îmi cer scuze, Dallas. Mi-a scăpat. 

— Nu-i nimic. Se uită peste umăr și-i văzu pe Roarke și 
pe McNab urcând scările. 

— Totul e în ordine la primul nivel, locotenente, îi spuse 
McNab. Am găsit trei droizi. Un servitor și doi paznici. I- 
am anihilat. 

— Ca și noi pe ăștia doi. McNab, ajută-l pe Baxter să-i 
ducă afară. Roarke și cu mine mergem sus. 

20. 


La etajul al treilea un droid îmbrăcat într-un halat de un 
verde pal era întins la podea, rezemat de un scaun 
răsturnat. 

— A trebuit să-l anihilăm. Peabody se întoarse dinspre 
ușa mascată în perete. 

Trueheart stătea ghemuit în faţa unui mic computer. 

— Probabil că droidul a dezactivat asta când ne-a auzit 
venind. Clătină din cap. Și nu pot s-o activez la loc. 

— Lasă-mă să încerc eu încuietoarea. Roarke scoase 
ceva din buzunarul hainei. 

— Arată ca un droid medical. Eve împunse droidul cu 
vârful bocancului. Echipament portabil pentru naștere, 
pentru monitorizarea fătului. Își ridică bărbia spre un 
cărucior. Uite, tăviţe încălzite. Aici pui prosoapele și restul. 
Am văzut o chestie de genul ăsta la cursurile pentru 
nașteri. Ea e dincolo. 

— Trebuie să o fi supravegheat cu camere de luat vederi, 
spuse Peabody. Droidul putea sta aici, monitorizându-i 
activitatea pe un ecran. Suspecţii? 

— Sunt jos. McNab și Baxter se ocupă de ei. Sună la 
sediu, Peabody, vreau ca suspecţii să fie duși la sediu și 
închiși. Cheamă și o ambulanţă, cu un echipaj pregătit 
pentru intervenţii de obstretică-ginecologie. Roarke? 

— Acuma. E o chestie al dracului de complicată. 

— Peabody, pune niște sergenţi să ia o copie a 
mandatului pentru Cavendish. Vreau să fie adus acum la 

sediu. Și ia legătura cu Reo și cu locotenentul Smith și 
spune-le ce s-a întâmplat. O să facem o petrecere mare la 
sediul central. 

— Eu aduc coifurile și trompetele. 

— Aproape că am reușit, murmură Roarke. Hai, drăcia 
dracului! Ti-am dat de cap! 

Pe fâșia îngustă de crom începu să clipească un led 
verde. 

— Înăuntru s-ar putea să mai fie un gardian, spuse Eve, 
așa că... 

— Tu iei partea de jos, încheie Roarke. Dădu din cap și 
smuci ușa. 

— Aprinde lumina, strigă ea și mătură camera cu arma și 
cu privirea. Tandy Willowby, poliţia! Sunt eu, Dallas. 

O muzică clasică se auzea în surdină și se simţea un iz 
subtil de flori. Pereţii erau zugrăviți în culori calde și 
vesele și împodobiţi cu tablouri cu pășuni și cu instantanee 
ale oceanului. Fotolii confortabile, măsuţe, zăpada care se 
cernea ușor afară, ferestrele imense, toate creau o 
ambianţă plăcută, relaxantă. 

În pat o Tandy palidă și cu ochii goi se ridicase în fund și 
strângea ceva alb în pumn. 

— Dallas? Vocea îi era slabă și răgușită și corpul începu 
să-i tremure. Dallas? O să-mi ia copilul. Vor să-mi ia 
copilul. Nu pot pleca de aici. 

— Totul o să fie bine. Acum ești pe mâini bune. O să te 
scoatem noi de aici. 

— M-au încuiat aici. Nu pot păstra copilul. N-am dreptul 
ăsta. 

— Prostii. Peabody. 

— Nu trebuie să-ți mai faci griji din pricina lor. Uite. 
Peabody se apropie încet de pat. Dă-mi mie chestia aia. O 
să-ţi aducem o haină. Și apoi mergem la spital. 

— Nu, nu, nu! Cu ochii mari, Tandy se trase în spate. Nu 
vreau la spital! Or să-mi ia copilul! 

— N-or să ţi-l ia. Eve își băgă arma înapoi în toc și merse 
repede spre pat. Întinse mâna. Pentru că n-o să-i las eu. 

Tandy dădu drumul bucății de plastic, apoi pur și simplu 
se prăbuși în braţele lui Eve. 

— Te rog, te rog, scoate-mă de aici! 

— Gata, gata. Roarke își scoase haina. Afară e frig. Pune- 
ți asta pe tine. 

— Rămâi cu mine. Cu lacrimile șiroindu-i pe obraji, 
Tandy apucă mâna lui Eve. Te rog, stai cu mine. Nu-i lăsa 
să-mi ia copilul. Cine e acolo? Cine e el? Se ascunse după 
Eve când îl văzu pe Truehearit. 

— Face parte din echipa mea. E unul din băieţii buni. 
Trueheart, du-te jos și asistă-i pe Baxter și pe McNab. 
Vreau ca oamenii ăia să fie duși de aici. 

— Am înţeles. 

— Poţi să mergi, Tandy? 

— Departe de aici. Vreau să plec de aici. Copilul e în 
regulă, l-am simţit mișcând. Dar nu vreau să merg la spital, 
vă rog. Nu vreau să rămân singură. S-ar putea întoarce. Ar 
putea să... 

— Ai vrea s-o vezi pe Mavis, nu-i așa? Roarke păstra un 
ton liniștit și calm, ajutând-o să se dea jos din pat. Ea stă la 
noi, și și-a făcut o grămadă de griji pentru tine. Vrei să 
mergem să o vezi pe Mavis acum? 

Roarke se uită lung la Eve în timp ce o ajuta pe Tandy să 
iasă din cameră. 

— E un pic şocată, zise Peabody. Dar numai speriată. 
Cum vrei să rezolv problema asta? Aș putea s-o duc la tine 
acasă cât timp tu te ocupi de suspecți. 

Oh, cât și-ar fi dorit! Dar nu putea să-l lase pe Roarke cu 
două femei gravide pe cap. 

— O să merg eu cu Tandy, și o să-i iau o declaraţie după 
ce se linişteşte. Tu asigură-te că suspecţii sunt închiși până 
mâine-dimineaţă. Să stea în arest până la interogatoriul de 
mâine. Să vedem lor cum le place să stea închiși. Apoi du- 
te acasă și culcă-te. 

— Chiar am de gând să fac chestia asta. Uită-te la 
camera asta. Avea asigurat tot confortul. Ticăloșii! 

Eve îi chemă pe cei de la laboratorul de criminalistică și 
le ceru lui Baxter, Trueheart și McNab să conlucreze cu 
aceștia la cercetarea camerei în care fusese închisă Tandy 
și la percheziționarea întregii case. Nu-i plăcea deloc să 
părăsească locul crimei, dar se urcă pe bancheta din spate 
a vehiculului. Avea o victimă de care trebuia să aibă grijă. 

— Am fost foarte speriată. Înfofolită în haina lui Roarke 
și acoperită cu o pătură, Tandy se așezase pe locul din 
dreapta. Cred că aveau de gând să mă omoare. M-au închis 
acolo. El venea o dată pe zi și se uita la mine de parcă aș fi 
fost deja moartă. Nu puteam face nimic. 

— De unde ai luat chestia aia? Intrebă Eve. 

— Ce? 

— Așchia aia de plastic pe care o ţineai în mână? 

— Oh. Îmi aduceau de mâncare. Droidul se ocupa de 
asta. Fătul trebuia să fie sănătos, asta spuneau. Oribil, 
întotdeauna erau foarte veseli. Chiar și când mă imobilizau 
pentru a mă examina. Am pus deoparte câteva linguri de 
plastic - cu asta mâneam. Cu linguri de plastic. Și seara 
când stingeau lumina le frecam una de alta, pe sub pătură. 
Ore în șir. Voiam să rănesc pe unul dintre ei. 

— Îmi doresc să fi avut ocazia s-o faci. Vrei să-mi 
povestești ce s-a întâmplat, sau preferi să facem asta mai 
târziu? 

— S-a întâmplat joi. Am plecat de la serviciu și am luat-o 
pe jos spre staţia de autobuz. Și ea - o cheamă Madeline 
Bullock - a venit la mine. Mă simţeam rușinată. Înainte, în 
Londra, când am aflat că sunt însărcinată, și lucrurile nu 
păreau că vor merge foarte bine, am mers la o agenţie. 
Voiam să-mi dau copilul spre adopţie. În momentul acela 
mi se părea cel mai bun lucru pe care puteam să-l fac. Eu... 

— Știm totul despre asta. Conduc o întreagă operaţiune, 
sub acoperirea unei fundaţii. Vând copii. 

— Oh, Dumnezeule! Sunt atât de proastă! 

— Nu ești proastă, îi spuse Roarke. Ai avut încredere În 
ei. 

— Da, am avut. La agenţia aceea existau consilieri foarte 
amabili și înţelegători. Doamna Bullock a venit să mă 
întâlnească personal, și la fel și el. Fiul ei. Mi-au spus că o 
să fac o bucurie unui cuplu foarte bogat, și, la rândul său, 
copilul meu va avea de câștigat. Am semnat un contract, și 
mi-au dat niște bani. Pentru cheltuieli, mi-au spus. Pentru 
mâncare, pentru haine. Am fost de acord să folosesc 
serviciile medicale oferite de ei, facilităţile lor. Urma să fiu 
îngrijită regulat și monitorizată, consiliată. Fundaţia se 
oferise să-mi asigure locuinţă și să-mi plătească studiile 
dacă voiam să mă întorc la școală, sau să mă ajute să-mi 
fac o carieră... 

— O ofertă tentantă. 

— Da, foarte tentantă. Dar m-am răzgândit. Își puse 
mâinile pe abdomen și se cuibări în scaun. Mi-am dorit 
întotdeauna o familie, mi-am dorit să fiu mamă și acum 
renunțam la bucuria asta. Sunt destul de deşteaptă, de 
sănătoasă și de puternică. Pot să-i asigur și eu copilului un 
trai decent. Așa că am dus banii înapoi. Nu cheltuisem 
aproape deloc din ei, și diferența am acoperit-o din 
economiile mele. Își șterse lacrimile care începuseră să i se 
prelingă pe faţă. Au fost foarte duri. Au zis că am semnat 
un contract, că aveam niște obligaţii legale. Că mă vor da 
în judecată și că tribunalul va decide că trebuie să-mi 
respect obligaţiile. Ce fel de mamă aș fi eu, o mincinoasă și 
o profitoare. A fost oribil. Le-am lăsat banii. Am fost foarte 
supărată, am început să-mi pun întrebări. Oare aveau 
dreptate? Oare urma să fiu o mamă denaturată? Oare 
tribunalul o să-mi ia copilul? Cum aș putea eu să dovedesc 
că le-am dat banii înapoi? O prostie, făcusem o mare 
prostie. 

— Așa că ai venit la New York, zise Eve. 

— M-am gândit că n-are rost să suport consecinţele. Nu 
puteam să risc. Am fost gata să mă duc la tatăl copilului, 

de vreo zece ori, dar hotărârea mea era deja luată, așa că 
trebuia să merg înainte. Mi-am făcut bagajele, mi-am dat 
demisia, mi-am vândut unele lucruri. Aveam o prietenă 
care urma să plece cu mașina la Paris în weekendul acela, 
și am mers cu ea. Am minţit-o, spunându-i că vreau să-mi 
găsesc ceva de lucru acolo. Nu știu de ce, mă temeam că 
vor pune poliţia pe urmele mele. 

Tandy își lăsă capul pe spate, închise ochii și începu să-și 
mângâie abdomenul, cu mișcări circulare. 

— Eram furioasă pe toată lumea. Am luat un autobuz de 
la Paris la Veneţia, apoi am venit cu nava până la New 
York. La început m-am simţit singură, aproape că am vrut 
să mă întorc. Dar după aceea mi-am găsit o slujbă, și a fost 
nemaipomenit. Am semnat un contract și cu o moașă, am 
întâlnit-o pe Mavis. Totul părea să meargă ca pe roate. Imi 
era dor... îmi era dor de oamenii de acasă, dar trebuia să 
mă gândesc mai întâi la copil. 

— Apoi a venit ziua de joi, când ai plecat de la muncă. 

— Îmi luasem liber pentru vineri, și sâmbătă urma să fie 
petrecerea pentru copilul lui Mavis. Mă simţeam excelent, 
totul era minunat. Și apoi am văzut-o pe ea. A fost foarte 
surprinsă să mă întâlnească; m-a întrebat ce mai fac. Imi 
era atât de rușine că am fugit, încât am șters cu buretele 
trecutul. Mi-a spus că are o mașină, și mă poate duce 
acasă. Şi când a mai apărut și limuzina asta, ca prin 
minune, n-am mai rezistat tentaţiei. 

Deci a mers continuu cu ea, își spuse Eve. N-a parcat-o 
nicăieri ca să nu lase urme. 

— Ne-am așezat în spate, și șoferul a pornit. Mi-a dat o 
sticlă cu apă și-am stat la taclale despre Londra. Apoi m- 
am simţit ciudat... și nu-mi mai aduc aminte ce s-a 
întâmplat. Până m-am trezit în camera aceea. 

— Acum ai ieșit de acolo, spuse Eve când văzu că Tandy 
începuse din nou să tremure. Tu ai ieșit și ei vor fi cei 
închiși de data asta. 

— Am ieșit. Da, am ieșit amândoi și acum suntem în 
siguranţă. Ei erau acolo, amândoi, continuă ea, cu o voce 
mai sigură. Și droidul acela oribil, pe care îl găseam stând 
acolo de câte ori mă trezeam. Și mi-au spus cum or să stea 
lucrurile. Copilul nu era al meu. Semnasem să-l cedez 
altcuiva. Eu nu trebuia decât să-i dau naștere. Se mișcă în 
scaun, se întoarse și o privi în ochi pe Eve. Asta mi-au 
spus, foarte calm, chiar și când eu ţipam și încercam să 
fug, și droidul mă trăgea cu forța înapoi în pat. Mi-au zis că 
aveam să fiu tratată bine, o să primesc hrana adecvată, 
odihnă, stimulente, și că așteaptă de la mine să aduc pe 
lume un copil sănătos, un băiat, în mai puţin de o 
săptămână. Eu le-am spus că sunt nebuni, că nu mă pot 
forța să-mi cedez copilul. Și el - fiul ei - a spus că are 
poziția și puterea necesare. Dar eu nu am nimic, în afara 
unui pântec fertil. Muzica aia se auzea încontinuu, zi și 
noapte. O considerau indicată pentru copil. Toate obiectele 
de mobilier din cameră erau fixate în podea. Nu puteam să 
arunc cu nimic. Am bătut în geamuri, dar nimeni n-a putut 
să mă vadă. Am ţipat până când n-am mai avut voce, dar 
nimeni nu mă putea auzi. Ce zi e astăzi? 

— Luni dimineaţă, îi spuse Eve. 

— Abia luni, spuse Tandy și se întoarse din nou. Parcă 
am stat mai mult acolo. Mi s-a părut că a trecut mult mai 
mult timp. Mi-ai salvat copilul. M-ai salvat și pe mine. Şi 
dacă o fi să trăiesc încă două sute de ani de-aici încolo, n-o 
să te uit niciodată. 

Luminile erau aprinse, ferestrele străluceau, aruncând 
lumina pe pământ, unde zăpada se așternuse într-un strat 
gros. Crengile copacilor erau îndoite sub povara zăpezii, 
care continua să cadă. 

— Oh, e ca un palat! Vocea lui Tandy tremura. Ca un 
palat din povești. Mă simt ca o prinţesă salvată din 
ghearele zmeului. Şi voi sunteţi cavalerii mei în armuri 
strălucitoare, spuse ea  ștergându-și lacrimile care 
începuseră din nou să-i brăzdeze obrajii. 

Chiar în momentul în care opriră în faţa casei ușile se 
dădură în lături și Mavis, încotoșmănită într-unui din 
halatele lui Eve, ieși în fugă afară. Summerset și Leonardo 
o urmau îndeaproape. 

— Mavis, ai promis că o să aștepți, spuse Summerset, 
încercând să o apuce de braţ. 

— Știu, îmi cer scuze, dar nu pot. Tandy! Smuci portiera 
mașinii. Tandy! Eşti bine? Şi copilul? 

— Ei ne-au salvat. 

Parcă la comandă, avu Eve impresia, cele două femei 
începură să plângă, una în braţele celeilalte. 

— Acum hai să mergem în casă, afară e frig, scumpa 
mea. Leonardo își puse braţele lui mari împrejurul ambelor 
femei. Haide înăuntru, Tandy. 

— Du-le direct sus, în camera pe care am pregătit-o, îi 
ordonă Summerset. Vin și eu imediat. 

În vreme ce mergeau spre casă, ţinute ocrotitor de 
Leonardo, Mavis se uită în spate, spre Eve. 

— Ştiam eu c-o s-o găsești. Ştiam că o să reușești. 

— Acum sunt ale tale. Eve îi făcu semn lui Summerset. 
Eu am treabă. 

— Locotenente. Se uită urât la el. 

— Ce-i? 

— Bravo. 

— Ha. Mulţumesc. Îşi ridică sprâncenele spre Roarke, în 
timp ce intrau în casă. Trebuie să iau legătura cu Peabody, 
să fiu sigură că arestaţii au ajuns unde trebuie, să vorbesc 
cu Baxter să văd ce se întâmplă în casa aceea și să îi pun la 
curent pe Reo și pe Smith. 

— Da, bineînţeles. După ce dormi puţin. 

— Încă n-am terminat. 

— Ai timp pentru asta mai târziu. Toată energia pe care 
ţi-a dat-o adrenalina și băutura energizantă de mai 
devreme s-a dus acum, locotenente. Ești palidă ca un 
cadavru, și cuvintele tale încep să nu se mai lege cum 
trebuie. 

— Cafea. 

— Nici gând. 

Probabil că avea dreptate, pentru că în momentul în 
care reuși să se concentreze, era deja în dormitor, abia 
ţinându-se pe picioare. 

— O oră la orizontală, spuse ea și începu să-și desfacă 
hamul pistolului. 

— Patru, asta ca să apuci să-ţi încarci măcar puţin 
bateriile, pentru ca dimineaţă să poţi merge la secţie și să 
le iei interogatoriul. i 

— N-o să mă mulțumesc cu asta. Işi scoase ghetele. O 
să-i prăjesc de-a binelea. Nu mă duci în brațe până în pat? 

— Eşti încă îmbrăcată. 

— Nu-i nimic, o să dorm cu hainele pe mine. Zâmbi 
somnoroasă și își puse braţele în jurul gâtului lui. 

El o luă în braţe, se clătină un pic, o duse până la pat și 
se prăbușiră amândoi în el. 

— Numai atât am putut să fac. 

— E destul. Se ghemui la pieptul lui și căzură amândoi 
într-un somn adânc. 

Se dovedi că el avusese dreptate în legătură cu cele 
patru ore de somn. Eve avea în faţă o zi lungă și grea, și 
trebuia să-și încarce neapărat bateriile. 

După cum era de așteptat, cei doi Bullock își chemaseră 
o haită de avocaţi. Eve îi lăsă pe toţi să fiarbă în suc 
propriu până când rapoartele pentru Whitney și pentru 
Reo fură gata. 

— Federalii și cei de la Global or să vrea să se ocupe ei 
de investigaţiile ce ţin de evaziune fiscală, de operaţiunile 
de vânzare de copii și de orice alte mizerii în care este 
amestecată fundaţia, îi spuse Reo. 

— N-au decât. 

— Şi o să trebuiască să facă și câteva excursii. Nici firma 
de avocatură din Londra nu stă prea pe roze acum. Ai 
provocat un incident internaţional, Dallas. 

— Am trei omoruri. De astea mă ocup eu. Cât despre 
răpirea și lipsirea de libertate a lui Tandy Willowby, împart 
competențele cu locotenentul Smith. 

— Ce mai face? Willowby? 

— Mi s-a spus că bine. Când am plecat eu de acasă 
dormea. Se întoarse spre Whitney. Vreau să încep cu 
Cavendish, domnule. El este veriga slabă. 

— Tu decizi. 

Reo se ridică în picioare. 

— l-am prins cu răpirea și cu probele pentru cei de la 
Global. Mai avem de dovedit doar cele trei crime. 

— Rezolv eu. Reo dădu din cap. 

— Te superi dacă mă uit și eu? 

Cavendish se afla în camera de interogatoriu, palid și 
transpirat, flancat de doi tipi eleganti, îmbrăcaţi la costum. 
Cel din stânga se ridică imediat în picioare. 

— Clientul meu a fost reţinut peste noapte, fără a i se 
fixa o cauţiune, și a fost adus în camera aceasta acum mai 
bine de o oră. Intenţionăm să formulăm o plângere, și după 
ce veţi termina cu această șaradă ridicolă o să cerem să fiți 
investigată de controlul intern. 

— Șaradă? Spuse Eve către Peabody. 

— E un fel de joc în care nu poţi să vorbești, dar trebuie 
să te folosești de mâini și de corp pentru a-i ajuta pe 
ceilalți să ghicească ce vrei să spui. 

— Zău? Asta e bine, pentru că deși domnul Cavendish 
are dreptul să fie apărat, și poate vorbi prin intermediul 
avocaţilor, eu nu sunt obligată să discut cu aceștia. Incepe 
înregistrarea. Dallas Eve, locotenent și Peabody Delia, 
detectiv, interogatoriu preliminar cu Cavendish Walter și 
cei doi reprezentanţi ai săi. O să citesc capetele de 
acuzare. 

După ce termină de citit, se așeză și își întinse 
picioarele. 

— Vi s-au citit drepturile, nu-i așa, domnule Cavendish... 

— Clientul meu este cetăţean al Marii Britanii... 


332 


— Dumnezeu să-l ocrotească pe rege. Înţelegeţi 
drepturile și obligaţiile pe care le aveţi? 

— Înţeleg. Nu am nimic de spus. 

— Bine, atunci o să vorbesc eu. O să începem cu 
complicitate la crimă, trei capete de acuzare distincte. Asta 
înseamnă trei condamnări la închisoare pe viaţă, cu 
executare consecutivă în bătrâna Americă. Acum, s-ar 
putea ca britanicii să te vrea ei, și s-ar putea ca noi să fim 
de acord să te deportăm, ceea ce pe mine m-ar întrista 
teribil. Oricum ai rămâne închis până la sfârșitul zilelor 
tale, dar acolo, și astfel ai mai și economisi banii 
contribuabililor americani. 

— Nu aveţi nicio dovadă care să ateste legătura între 
clientul meu și vreo crimă. 

— Nu numai că am îndeajuns de multe dovezi pentru a 
te închide, spuse Eve vorbind direct cu Cavendish, dar aș 
putea să te pun în lanţuri și să te arunc peste bord. Randall 
Sloan ţinea o evidenţă secretă, Cavendish. Chase n-a reușit 
să dea de discurile respective, dar noi da. Și numele tău 
apare acolo. Zâmbi când văzu că pe buza de sus a celui din 
faţa ei apare o peliculă de sudoare. Da, veriga slabă, gândi 
ea. Aveai cunoștință de operaţiunile pe care le desfășura 
Fundaţia Bul-lock, inclusiv de vânzările de copii și de 
spălarea de bani și de evaziunea fiscală. De asemenea, știai 
că Chase avea de gând să-i omoare pe Natalie Copperfield 
și pe Bick Byson, care descoperiseră o parte dintre aceste 
practici. 

Eve puse pe masă fotografii de la locul celor două crime. 

— Clientul meu nu are cunoștință despre niciun fel de 
operaţiuni ilegale și nici despre circumstanţele în care au 
fost comise acele crime. 

— Poate că nu erai cine știe ce în ierarhia organizaţiei, 
Walt, dar știai. Bullock și Chase au venit la biroul tău 
pentru a discuta în particular, nu-i așa? Aţi luat masa de 
prânz și în timpul acesta aţi plănuit cum să-i omorâţi pe cei 
doi. 

— Este absurd. Unul dintre cei doi avocaţi se ridică în 
picioare. Nu aveţi nimic concret, numai speculaţii. 
Speculaţii neîntemeiate. Acest interogatoriu... 

— Mai am și altele, Walt. In camera de alături o am pe 
prietena ta. 

Eve zâmbi când văzu că ochii i se îndreptaseră spre ușă. 

— Da, asta e, și aș putea să pariez că ea a dat toată vina 
pe tine. Ea a lucrat pentru tine. A făcut ceea ce i s-a spus, 
n-a știut nimic. Așa poate să declare, și pici tu la mijloc. 
Scrie DEŢINUT pe fruntea ta. Dar mie nu-mi place de ea, 
așa că am vrut să vorbesc mai întâi cu tine. O să-ţi ofer 
posibilitatea de a încheia o înțelegere, aceeași pe care o să 
i-o prezint și ei, dacă tu nu ești de acord. 

— Nicio înţelegere, izbucni unul dintre cei doi avocaţi. 

— Pun pariu că lucraţi pentru Stuben, Robbins, 
Cavendish și Mull. Eve vorbea pentru prima dată cu 
avocaţii. Sunt într-un mare rahat, și ei. Acolo sunt o 
grămadă de avocaţi șmecheri, nu-i așa, Walt - o grămadă 
de avocaţi șmecheri care-i reprezintă pe Bullock și pe 
Chase. Îmi închipui că deja te-au transformat în tap 
ispăşitor. Te-au trimis aici, ţi-au dat de lucru, nu te-au 
respectat. Acum că lucrurile au început să se încingă, cine 
crezi tu că o să se frigă? 

— Când au avut loc aceste crime eu eram acasă, în pat 
cu nevasta mea. Cavendish își slăbi nodul cravatei. N-am 
niciun amestec în toată treaba asta. 

— Nu cred c-ai vrea să mă minţi sau să mă înfurii, mai 
ales acum, când sunt poate singura care are grijă de tine. 
Chase 1-a ucis pe Randall Sloan, a înscenat totul ca să 
pară o sinucidere. Mă întreb ce-ar putea să-ţi facă ţie. 
Poate că ar trebui să vă pun pe amândoi într-o celulă, să 
aflăm. 

— Nu vom accepta ameninţări sub nicio formă, se răsti 
unul dintre avocati. 

— Nu era o ameninţare, doar o speculație. Uite cum s-a 
întâmplat, cel puţin așa cum reiese din dosarele secrete 

ale lui Randall Sloan. Copperfield a aflat ceva care i s-a 
părut suspect și, ca o fată cuminte, s-a dus la Randall 
Sloan, să-i ceară sfatul. Era tatăl prietenului ei, fiul celui 
care a întemeiat firma și avea încredere în el. Poate că ela 
încercat să stingă focul de unul singur, dar ea continua să 
pună întrebări incomode. Atunci el a luat legătura cu 
Bullock, și ea cu tine. Acum ești implicat și tu. Ea îl asmute 
pe fiul ei asupra lui Copperfield când vede că nici cu bani 
nu poate rezolva problema. Tu știi exact ce a făcut, ceea ce 
înseamnă că ești complice. 

— Din nou speculaţii, spuse avocatul. N-aveţi nimic 
concret împotriva clientului meu, și nici împotriva doamnei 
Bullock, ori a fiului ei. 

— Tu pe cine crezi, Walter? Pe tipii ăștia îmbrăcaţi la 
costum, de la Stuben, ori pe poliţista care te are la mână? 
Totul a luat sfârșit pentru tine, și știi și tu chestia asta. 
Viața ta, cariera ta, biroul tău confortabil, contul de 
cheltuieli. Dar acum poţi să alegi cum să trăiești în anii 
care ţi-au mai rămas. Poţi să stai în spatele gratiilor ceva 
timp, cu șansa de a fi eliberat condiționat, sau poţi să mori 
în închisoare. E singura ofertă pe care ţi-o fac, și ai la 
dispoziţie treizeci de secunde. Eve se aplecă în faţă, până 
când el nu mai avu încotro și trebui s-o privească în ochi. 
Ştii foarte bine că ea o va accepta când o să trec în camera 
de alături. O să te arunce la lei fără să stea prea mult pe 
gânduri. Tic-tac, Walter. Mai ai douăzeci de secunde. 

— Vreau în scris chestia asta. 

— Cavendish... 

— Taci din gură! Se întoarse către avocaţii lui. Aici nu vă 
riscați voi viața, nu-i așa? N-am de gând să suport eu 
consecinţele pentru asta. Vreau în scris, repetă el. Şi-ți 
spun tot ce știu. 

— A fost destul de ușor, comentă Peabody după ce ieșiră 
din cameră. 

— Nici măcar nu mi-a dat ocazia să mă încălzesc cum 
trebuie. Eve își roti umerii. Ticălos fără coloană vertebrală. 
Oricum o să facă pușcărie pentru favorizarea infractorului. 

— Și mai e și evaziunea fiscală. Despre asta n-ai spus 
nimic în ofertă. 

Eve rânji. 

— Ei bine, nu e de competenţa mea să fac oferte de 
înţelegeri În ceea ce privește criminalitatea 
transfrontalieră. Să vezi că o să stea în pușcărie mai mult 
decât credeam. 

— Acum ce vrei să faci? 

— Ne ocupăm de Bruberry. O să fie foarte, foarte 
nefericită că șeful ei a trădat-o. 

— Crezi că o să cedeze? 

— În maximum două ore. 

— Pui pariu? 

Eve se gândi o clipă. 

— Cincizeci. 

— S-a făcut. 

În o oră și cincizeci și trei de minute, Peabody ieși din 
sala de interogatoriu. 

— Nu știu cum să mă simt. Am pierdut cincizeci de 
dolari, dar mi-a plăcut teribil s-o văd cum se duce la fund. 
N-a cedat, pur și simplu a explodat. 

— Şi știa mai multe secrete decât șeful ei. Eve își frecă 
mâinile. Dublu sau nimic pe Chase? 

— Mă gândeam că acum vrei să te ocupi de Bullock. 

— Nu, pe ea o las la urmă. 

— Nu mai pun pariu, decise Peabody. Ești în mână. 

Se întoarseră și-l văzură pe Baxter târându-se pe hol. 

— Raportul criminaliștilor, am vrut să ţi-l dau personal. 
Îi puse în mână lui Eve un dosar și un disc. Vehiculul lui 
Sloan. Am găsit un singur fir de păr, pe tetiera de la 
scaunul șoferului. Este al lui Chase. Ai aici și raportul de la 
laborator, adăugă el, dându-i încă un dosar. Noul meu 
prieten, McNab, a găsit câteva convorbiri către o anume 

doctoriţă Letitia Brownburn, în Londra. Autorităţile de 
acolo au ridicat-o deja și au primit mandat să închidă 
Sunday's Child, până după terminarea anchetei. Mai sunt 
câteva convorbiri cu biroul lui Cavendish - Madeline a 
vorbit cu Bruberry, și a mai fost o discuţie între Madeline 
și biroul din Londra, unde a discutat cu Stuben. Au vorbit 
cifrat, probabil despre o livrare iminentă. 

— Cavendish și Bruberry au cântat ca niște soprane, îi 
spuse Eve. Vrem să vorbim cu Chase acum. 

— Eu o să fiu în camera de observaţii, cu Reo. 

— Baxter, dacă vrei, intră tu cu Dallas. O să stau eu în 
camera de observaţii. Peabody îi aruncă o privire lui Eve. 
Ești de acord? 

— Da. 

— Mulţumesc. Cum vrei să îl abordezi? 

— În forţă și cu răutate. Nu-i oferim nicio înţelegere, nu 
ne jucăm de-a polițistul bun - polițistul rău. E cam agresiv. 
Hai să-l înfuriem. 

— Imi place stilul tău. 

Intrară amândoi în cameră. Eve trânti dosarele pe masa 
la care stătea Chase, înconjurat de trei avocaţi. 

— Începe înregistrarea. Citi datele. Aici sunt prea mulţi 
avocaţi. Ridică o mână înainte ca vreunul dintre ei să 
apuce să vorbească. Eu decid dacă permit să fie prezenţi 
mai mult de doi avocaţi. Unul dintre dumneavoastră să iasă 
afară. 

— Domnul Chase este cetăţean britanic și, ţinând seama 
de acuzaţiile absurde care i se aduc, solicităm să fie asistat 
de un avocat specializat în drept internaţional, unul în 
drept penal și unul în drept fiscal. 

— Puțin îmi pasă mie de cererea voastră. Unul dintre voi 
să iasă afară. Acum, sau interogatoriul acesta a luat sfârșit 
și clientul vostru se întoarce în celulă, până când rămâneţi 
doar doi. 

— Așteptam puţină amabilitate. 

— Nu veţi beneficia de ea. Detectiv. Se întoarse spre 
ușă. 

— Pot să acopăr eu și dreptul penal și pe cel 
internaţional. Cea care vorbise era o femeie zveltă, 
brunetă, înjur de cincizeci de ani. Cred că este în interesul 
clientului nostru ca această chestiune să fie clarificată cât 
mai repede cu putinţă. 

Unul dintre bărbaţi se ridică și ieși din încăpere. 

— Domnule Chase, v-au fost citite drepturile, este 
corect? 

El rămase tăcut ca o stâncă. Vorbi tot femeia aceea: 

— Domnul Chase recunoaște că i s-au citit drepturile. 

— Vreau s-o aud de la el, ca să se înregistreze, sau acest 
interogatoriu ia sfârșit acum. 

— Mi s-au citit drepturile, izbucni Chase. Și am fost lovit. 
Intenţionez să depun plângere pentru abuz. 

— Mie mi se pare că sunteţi teafăr și nevătămat. Doriţi 
să fiți examinat medical pentru a se înregistra eventualele 
răni și urme de lovituri pe care le-aţi suferit pe parcursul 
arestării? 

— M-ai atacat. 

— Îmi pare rău, nu sunt de acord, și agresiunea la care 
am fost supusă eu a fost înregistrată. Acum, înţelegeţi ce 
drepturi și ce obligaţii aveţi, domnule Chase? El trebuie să 
răspundă, spuse Eve din nou. Pentru a se înregistra. 

— Le înţeleg, așa necivilizate cum sunt ele, ca și orașul 
acesta. 

— Bine. Aici, în orașul acesta necivilizat, ne place să 
închidem oameni în spatele gratiilor, bineînţeles pe 
oamenii care se fac vinovaţi de tot felul de chestii. Cu ce 
vreţi să încep? 

— Locotenente. Bruneta luă o foaie de hârtie din 
servietă. Am vrea să clarificăm aspectele privitoare la 
șederea unei anume Tandy Willowby în casa din New York 
a doamnei Bullock și a domnului Chase. 

— Șederea? Așa se numește la dumneavoastră în Anglia 
faptul că o femeie este închisă într-o cameră încuiată, 
împotriva voinţei ei? Dădu din cap către Baxter. Și mai zic 
că vorbim aceeași limbă. 

— Mie nu mi s-a părut că ar locui temporar acolo. Pun 
pariu că ţie îți cam place să ţii femeile încuiate acolo, 
neajutorate, Chase. Şi gravide, ca să nu poată riposta. 
Pervers nenorocit. 

— O să reținem toate injuriile proferate la adresa 
clientului meu. 

— Labagiu. Eve rânji către Chase. Pun pariu că te uitai 
la Tandy pe monitorul ăla și ţi-o luai la labă. 

— Târfă dezgustătoare! 

— Domnule Chase. Bruneta își puse o mână peste a lui. 
Locotenente, te rog. Cred că putem rezolva rapid această 
problemă, ca să putem trece la altele. Am aici declaraţia pe 
care doamna Bullock a dictat-o reprezentanţilor săi, și pe 
care a semnat-o și domnul Chase. Aș vrea s-o citesc, pentru 
a fi înregistrată. 

— N-aveti decât. 

— Joi, câteva minute după ora şase seara, doamna Bul- 
lock a observat-o pe doamna Willowby pe Madison Avenue, 
unde doamna Bullock fusese la cumpărături. În mai, anul 
trecut, doamna Willowby a cerut ajutorul Fundaţiei Bullock 
pentru a o reprezenta și a o ajuta să-și dea copilul spre 
adopţie. Totuşi, doamna Willowby nu și-a respectat 
programul stabilit pentru întâlnirile cu reprezentanţii 
fundaţiei, cu consilierul desemnat, cu medicul ginecolog și 
nici cu agenţia de plasament. Încântată că a găsit-o 
sănătoasă, doamna Bullock a interpelat-o. În momentul 
acela doamna Willowby a început să se roage de doamna 
Bullock s-o ajute. Îngrijorată, doamna Bullock a invitat-o pe 
doamna Willowby în mașină, intenţionând s-o conducă 
până acasă. Dar doamna Willowby a devenit isterică, 
ajungând la un moment dat să amenințe că se sinucide. 
Sarcina ei se apropia de termen și își dăduse seama că nu 

are mijloacele necesare pentru a-și crește copilul, 
îngrijorată și dorind să o ajute, doamna Bullock a luat-o pe 
tânără acasă, cu consimțământul clar exprimat al doamnei 
Willowby. A cazat-o pe doamna Willowby acasă la 
dumneaei, a făcut aranjamentele necesare pentru ca 
aceasta să se bucure de asistență medicală de specialitate 
și a început să se ocupe de formalităţile de adopţie, în 
eventualitatea în care starea mentală a doamnei Willowby 
nu s-ar fi îmbunătăţit. 

— Puteţi să vă opriţi aici, pentru că n-am adus cu noi 
lopeţile, și asta e cea mai mare încărcătură de rahat pe 
care am văzut-o vreodată revărsată în camera asta. Te-am 
prins cu Tandy, Chase. Nu numai declaraţia ei te 
incriminează, ci și declaraţiile a cinci polițiști și a unui 
civil, care vor depune mărturie că femeia era închisă într-o 
cameră și ţinută acolo împotriva dorinţei ei. 

— Starea mentală a doamnei Willowby, începu avocata, 
dar Eve se ridică în picioare și se înfipse în faţa ei. 

— Mă întreb în ce stare mentală ai fi dumneata dacă ai fi 
închisă zile la rând într-o cameră, consultată și examinată 
de către un droid împotriva voinţei tale. Poţi să-ţi bagi 
undeva restul declaraţiei și tot rahatul ăsta. Poţi să ţi-l bagi 
undeva, soro, pentru că Stuben și compania se duc în jos, 
așa că este foarte posibil ca și tu să rămâi pe drumuri. 

— Dacă acest interogatoriu nu poate avea loc în condiţii 
de minimă decenţă... 

— Nu dau doi bani pe o asemenea decenţă. Dacă nu-ţi 
place, ușa e acolo. Se întoarse spre Chase. Laboratorul de 
criminalistică tocmai scanează memoria droidului medical. 
Nu vreau să-mi pierd vremea cu asta, pentru că oricum te 
înfund pentru ea, Win, și pe mămica la fel. Ah, apropo, le-ai 
spus reprezentanţilor tăi că dormeai cu mămica când am 
venit și v-am luat pe sus? 

— Tacă-ţi gura! 

— Locotenente, te rog. Avocata întinse o mână, dar Eve 
sesizase șocul resimţit de aceasta. Nu putem accepta ca 

reputaţia doamnei Bullock și a domnului Chase să fie 
pătată în acest hal. 

— Aici, în  „necivilizata" Americă, și incestul este 
inacceptabil. Minimum douăzeci și cinci de ani până la 
închisoare pe viață pentru răpirea și sechestrarea lui 
Tandy Willowby. Şi dacă mai descoperim și că ai violat-o în 
timp ce... 

— N-am atins-o niciodată pe târfa aia jegoasă! 

— Oh? Eve răsfoi dosarul. Da, da, tu nu te joci așa, ţie îţi 
place să te joci cu mami. 

— Poate că îi plac băieţașii, sugeră Baxter. Da, pun pariu 
că îi place să și-o înfigă în băieţei tineri, atunci când n-o 
face cu mămica. 

— Sunteţi revoltători. O să vă îngropăm pe amândoi, 
imediat ce se termină tărășenia asta. 

— Nu, nu cred că îi plac băieţașii, spuse Eve. Mami n-ar 
fi de acord cu așa ceva. Nici pe Tandy n-ai violat-o, nu-i 
așa, Win? Nimeni altcineva nu te mai excita, numai 
mămica. Nu ţi se scoală decât în mâna lui mami, nu-i așa? 

La auzul acestor cuvinte Chase sări de pe scaun și se 
aruncă spre Eve. Fu nevoie de forţa ambilor avocaţi și de 
intervenţia lui Baxter pentru a-l ţine. 

— Locotenente, așa ceva este pur și simplu inacceptabil. 
Nu voi tolera să i se vorbească pe acest ton clientului meu. 

— Fă o plângere. Se ridică de pe scaun, înconjură masa 
și se sprijini de umărul lui Chase. Acesta respira greu, Eve 
putea să simtă căldura teribilă pe care o emana corpul lui. 
Nici pe Natalie n-ai violat-o. Tot o târfă jegoasă era și ea? 
Nu ca mămica, deoarece ea e importantă și te înțelege, îţi 
înţelege nevoile. Tu și mama ta împărţiţi atât de multe 
secrete. Nu e ea cea care te-a mângâiat prima oară, pe 
când tu nu erai decât un băieţel? Un secret, doar de voi doi 
știut. Câtă vreme erai cuminte, băiat bun, lucrurile 
mergeau bine. Apoi târfa aia de Copperfield a început să-și 
bage nasul unde nu-i fierbea oala. A avut tupeul să îţi pună 
afacerile la îndoială. Mămica ţi-a spus ce să faci, Win? Eu 

așa cred. Și tu faci ce îţi spune mămica, altfel nu mai pupi 
sex. Ea ţi-a cerut să folosești mașina lui Randall Sloan? Am 
găsit un fir de păr de-al tău în ea. 

— Clientul meu și domnul Randall Sloan erau amici, 
cunoștințe. Este posibil să fi mers cu mașina aceea de mai 
multe ori. 

— Dar a condus-o, o corectă Eve. Firul de păr a fost găsit 
pe scaunul șoferului. Firul tău de păr. ADN-ul tău, și tot 
ADN-ul tău a fost găsit pe pumnul lui Bick Byson. Te-a 
pocnit înainte ca tu să poţi folosi paralizatorul, lașule. Nu 
știi cum să te baţi ca un bărbat, dar asta pentru că nu ești 
un bărbat. Ești doar un băieţel care doarme cu mămica. 
Dar a fost ușor să legi o femeie care era pe jumătate cât 
tine. Să-i rupi degetele, să o lovești și să o arzi. Ţi-a plăcut 
să te uiţi în ochii ei când o strângeai de gât. Pun pariu că 
doar așa mai reușești să ai o erecţie, când nu ești cu 
mămica. 

— Interviul s-a terminat, spuse bruneta. 

— O lași pe fetița avocat să-ţi spună ce să zici? La fel ca 
mămica. Win, fă asta, Win fă aia. Bun căţel. 

— Nimeni nu-mi spune mie ce să zic. Taci! Îi spuse el 
avocatei. Proasto. M-am săturat. M-am săturat să fiu 
interogat de persoana asta sau să-mi spui tu ce să fac. Am 
făcut ceea ce trebuia să fac. Randall Sloan a angajat pe 
cineva să-i omoare pe ăia. A mărturisit înainte să se 
sinucidă. 

— De unde știi? Ai fost tu acolo? 

— Tu ne-ai spus. 

— Nu e adevărat. Eu am spus doar că Randall Sloan a 
fost găsit spânzurat. Punct. Nu s-a sinucis. Tu l-ai ucis și ai 
înscenat totul. Pentru că ești un laș fricos. Tu le-ai ucis pe 
Sophia Belego, la Roma, pe Emily Jones din Middlesex, în 
Anglia. Cred că femeile gravide sunt o insultă pentru tine. 

— Pentru că nu i se scoală decât cu mămica iubită, spuse 
Baxter. 

— Nu are nicio legătură cu sexul! Au semnat un 
contract! Dădu cu pumnul în masă. Au semnat un 
document legal și noi ne-am dat cuvântul viitorilor părinţi. 
Nu aveau niciun drept! 

— Da, faptul că porţi o sarcină nouă luni nu-ţi dă niciun 
drept. Tu ai răpit-o pe Sophia Belego, nu? Ai luat copilul și 
ai scăpat de incubator. Dar cu Emily Jones nu a mers așa 
de ușor. Ai pierdut produsul. Câte altele au mai fost, 
Chase? 

— Noi facem un serviciu! Strigă el fără să ia în seamă 
ce-i spunea avocata. Le acordăm timpul, expertiza, numele, 
totul pentru a le ajuta pe aceste femei cu probleme, pe 
care și le-au făcut singure, datorită slăbiciunilor lor, și le 
facem un cadou cuplurilor care merită. 

— Pentru o taxă grasă. 

— Şi ele sunt plătite, nu? Le dăm șansa să se îndrepte și 
copilul să fie crescut cum trebuie. Cum îndrăznești să mă 
iei la întrebări? Nu sunt obligat să mă justific. Se ridică în 
picioare. 

Bruneta încercă să intervină. 

— Acest interogatoriu este... 

— Taci! Nu ţi-am spus să taci dracului din gură? - 
Natalie Copperfield, spuse Eve pe un ton neutru. Bick 
Byson, Randall Sloan. 

— Își băgau nasul în treburile noastre. Vina lui Sloan e 
că a fost neglijent. Puturos, incompetent. 

— Așa că a trebuit să-i ucizi. Pe toţi. Era o chestiune de 
onoare, continuă Eve pe același ton calm. De afaceri. 

— Fundaţia Bullock trebuia să fie protejată. E mult mai 
importantă decât acei nevolnici. Mama mea este sufletul 
fundaţiei și a dus-o mult mai departe decât ar fi putut să o 
facă oricine. Ne șantajau, cu toţii. Nu am făcut decât să 
apăr o instituţie de binefacere importantă. 

Cu batista la buza ce sângera, bruneta ridică o mână. 

— Trebuie să mă consult cu clientul meu. 

— Eşti concediată, spuse Chase și schiță o mișcare 
bruscă ce-i făcu pe amândoi avocaţii să se dezechilibreze. 
Crezi că am nevoie de voi? Idioţi. Căpușe. Ieșiți afară. M- 
am săturat de voi. Pieriţi din ochii mei. 

— Domnule Chase... 

— Acum! Pot să vorbesc și eu în numele meu, spuse 
când avocaţii ieșeau. 

Acum, se gândi Eve, să facem ce trebuie. Rămase cu 
privirea imobilă și continuă să vorbească pe un ton 
inexpresiv. 

— Domnule Chase, declaraţi oficial că v-aţi concediat 
avocaţii? 

— Eu vorbesc în numele meu. 

— Renunţaţi la dreptul de a fi asistat? 

— De câte ori trebuie să o spun, vită ignorantă. 

— E suficient. Să se reţină că domnul Chase și-a 
concediat avocaţii și dorește să continue fără apărători 
legali. 

Făcu o pauză și apoi se uită la el cu o figură plină de 
respect. 

— Şantaj spuneţi? Asta e deja altceva. De ce nu ne 
spuneţi unde a început totul? Aţi fost informat de Randall 
Sloan că Natalie Copperfield începuse să pună tot felul de 
întrebări, zise Eve. 

Şi el le dădu toate detaliile. 

21. 


Peabody avea pregătită o doză de pepsi când Eve ieși. 

— De obicei preferi cofeina rece după un interogatoriu 
fierbinte, spuse ea și-i întinse o doză și lui Baxter. În 
privinţa ta nu eram sigură. 

— Eu mă mulțumesc cu orice. 

— Da, am auzit asta de la câteva femei, spuse Eve 
înainte de a bea. 

Pentru prima dată după ore întregi Baxter râse. 

— Îţi mulţumesc că ai acceptat să fiu și eu de faţă când 
te-ai ocupat de rahatul ăla, Dallas. O sun pe Palma să-i 
spun că l-am prins. 

— Dallas, Jacob Sloan a venit în timp ce tu erai în 
interogatoriu. Este în hol. 

— Bine, mă ocup eu de el. Tu aranjează să fie adusă și 
Bullock. 

— Nu vrei o pauză înainte? Deja faci asta de șase ore în 
șir. 

— Termin și scriu raportul, spuse ea și-și frecă gâtul 
amortit. Și după aceea merg acasă și la fel vei face și tu. 

— Da. Le spun să o aducă. 

Eve se duse în hol și se frecă la ochi cu palmele, apoi se 
așeză la masa unde stătea Jacob Sloan. 

Părea mai bătrân, mai fragil și extenuat. 

— Domnule Sloan, ar trebui să mergeţi acasă, să staţi cu 
familia. 

— Winfield Chase l-a ucis pe fiul meu? Am și eu sursele 
mele, spuse el când Eve ridică din sprâncene. Știu că a fost 
arestat, împreună cu mama sa. Madeline nu cred că e în 
stare de mai mult decât să tragă sforile, așa că vă întreb: l- 
a ucis Winfield Chase pe fiul meu? 

— Da. Tocmai a mărturisit. A aranjat să pară o 
sinucidere pentru a da impresia că fiul dumneavoastră a 
fost implicat în uciderea lui Bick Byson și Natalie 
Copperfield, pe care tot el i-a ucis. _ 

Bătrânul dădu din cap și Eve se ridică în picioare. Încetă 
să mai boicoteze automatul Vending și ceru o sticlă de apă. 
O luă și o puse în faţa lui. 

— Mulţumesc. Mâinile îi tremurară puţin când bău. Fiul 
meu a fost o dezamăgire pentru mine în multe privinţe. Era 
egoist și leneș și și-a jucat toată tinereţea la pariuri, la fel 
și căsnicia și reputaţia. Dar era fiul meu. 

— Îmi pare rău pentru fiul dumneavoastră. Mai bău 
puţin și apoi expiră puternic. 

— Natalie și Bick erau niște tineri inteligenţi. Viaţa lor 
împreună abia începea. Voi regreta... Din nou își strânse 
buzele. Familiile lor știu? 

— Chiar acum sunt colegi de-ai mei care se ocupă de 
asta. 

— În cazul ăsta, voi mai aștepta până mâine și îi voi 
contacta atunci. De ce i-a ucis? 

— Vă pot spune că Natalie își făcea treaba și a 
descoperit ceva ce a încercat să remedieze, să îndrepte. 

— Fiul meu. El nu-și făcea treaba. Dădu din cap, chiar 
dacă Eve nu spuse nimic. Va fi greu, foarte greu pentru 
nepotul meu și pentru soţia mea. 

— Atunci ar fi bine să fiți alături de ei, domnule Sloan. 

— Da, ar trebui să fiu cu ei. Se ridică. Dacă aveţi nevoie 
de ceva de la mine, de la familia mea, de la firma mea, 
pentru a vă asigura că Winfield Chase își va petrece fiecare 
minut care îi mai rămâne de trăit în închisoare, nu trebuie 
decât să cereti. Îi întinse mâna. Vă mulțumesc. 

Eve mai rămase în hol câteva clipe după ce plecă Sloan 
și-și termină sucul. Apoi se duse la baie și se spălă cu apă 
rece pe faţă. 

După aceea cobori pentru a se confrunta cu Madelinc 
Bullock. 

Zvonurile se răspândiseră, pentru că avea doi avocaţi cu 
ea în sală. 

— Porneşte înregistrarea, comandă ea și începu 
interogatoriul de rutină. Fiul dumneavoastră și-a mărturisit 
vinovăția pentru înfăptuirea a cinci omoruri, spuse ea 
uitându-se-n ochii lui Madeline. Văd că aţi auzit. De 
asemenea a dat informații despre implicarea 
dumneavoastră în fiecare dintre aceste crime și în răpirea 
lui Tandy Willowby. 

— Doamna Bullock este gata să dea o declaraţie, spuse 
unul dintre avocati. 

— Să auzim. 

— Nu mă aştept să înţelegeţi frica, durerea, vinovăția pe 
care le simt. Madeline își duse la buze o batistă dantelată. 
Fiul meu... cum pot să nu mă învinovăţesc? Este parte din 
mine. Dar ceva... nu a evoluat bine la el. Atâta violenţă, 
atâta furie. Trăiesc cu spaima în suflet de multă vreme. 

— Te rog... Nu ţi-e teamă de nimic decât de perspectiva 
de a pierde controlul fundaţiei, pentru că e vorba de bani 
și prestigiu și de operaţiunea pe care ai condus-o de la 
moartea soțului tău. 

— Da, nu ai cum să înţelegi. M-a forţat să... nici nu pot 
spune. 

— Să faci sex cu el? Vezi, se poate spune. Ai abuzat 
sexual de fiul tău în cea mai mare parte a vieţii lui. 

— Ce lucruri oribile spui. Madeline păru a ceda nervos și 
o clipă își înfundă faţa în batistă. Win este un copil bolnav 
și eu nu am putut să fac nimic... 

— Dar e parte din tine, spuse Eve simțind cum crește 
furia în ea și văzându-se pe ea închisă într-o cameră rece, 
tatăl său care o violase de nenumărate ori. Și tu l-ai 

exploatat și ai profitat de el. Tu l-ai transformat în ceea ce 
a devenit. 

— Nici nu-ţi poţi imagina ororile prin care am trecut. 

— Nu cred că vrei să vorbim despre orori. Am declaraţii 
de la fiul tău, de la Walter Cavendish, de la Ellyn Bruberry 
și toţi spun că tu ai controlat totul, că ești cea care a dat 
ordinele și a luat deciziile. Crezi că, doar pentru că nu ai 
comis tu crimele, nu vei fi implicată? 

— Eu am făcut ceea ce mi-a cerut Win. Altfel ar fi putut 
să mă ucidă. 

Madeline se întinse peste masă pentru a o lua pe Eve de 
mână și Eve o lăsă, deși simţea că i se pătează pielea. Esti 
bună, se gândi ea, ești foarte bună la teatru, Madeline. 

— Fac un apel la tine, ca de la femeie la femeie. Te 
implor să mă protejezi. În fiul meu sălășluiește un monstru. 
Mi-e atât de teamă. 

— Doamna Bullock a fost practic o prizonieră a nebuniei 
fiului ei, spuse unul dintre avocaţi. O victimă a abuzului 
fizic și emoţional. A folosit-o... 

— Te-a folosit? Îl întrerupse Eve, strângând pumnul 
mâinii libere, pentru că se uita la Madeline și-l vedea pe 
tatăl său. E o porcărie, Madeline. Nimeni nu s-a folosit de 
tine. Şi nici nu mă pot gândi la nimic mai josnic și mai 
demn de milă decât o mamă care e capabilă să-l calce în 
picioare pe fiul ei pentru a se salva. Ești terminată, 
înţelegi? Nu ai cum să scapi. 

Vreau să asuzi, se gândi Eve. Vreau să tremuri și să 
suferi și să bocești. 

— Avem înregistrarea droidului medical. Ești și tu acolo. 
Autorităţile britanice l-au arestat pe doctorul Brownbum, 
care a declarat că primea ordinele direct de la tine. Nimeni 
nu va crede mica ta demonstraţie teatrală, cu mama 
speriată și slabă. Tu ești puterea. Ba mai mult, ești un 
împuţit de păianjen, o sugătoare de sânge și se vede. 

— Nu mai am nimic să-i spun acestei persoane, se răsti 
Madeline. Vreau să vorbesc la consulatul britanic. Voi 

discuta cu președintele vostru, care-mi este prieten, și cu 
primul-ministru. 

— Din partea mea poţi să vorbeşti și cu regele Angliei, 
spuse Eve aplecându-se spre ea. Vor uita că te cunosc atât 
de repede că s-ar putea să facă un accident din cauza 
vitezei. Și stai doar până când Global va începe să 
vorbească cu femeile ai căror copii i-ai cumpărat. Avem 
toată lista, Madeline. Avem numele, locaţia și mass-media 
internaţională va savura acest moment. 

— Asta vrei, nu? Madeline inspiră puternic pe nas. 
Atenţia mass-media. Numele meu, reputaţia Fundaţiei Bul- 
lock va rezista oricărei încercări de defăimare. Vei fi 
zdrobită. 

— Crezi? Eve se uită în ochii lui Madeline și zâmbi. 
Continuă să zâmbească până când văzu primii fiori ai fricii. 
Te vor crucifica și mii de oameni vor aplauda. Și când voi 
termina eu cu tine aici, va trebui să răspunzi în faţa 
autorităţilor italiene pentru Sophia Belego. Chase ne-a 
spus unde se află rămășițele ei. Erai cu el, la Roma, când a 
dispărut. Ai și acolo o casă și vor găsi probe că a fost 
deţinută în acea casă. 

— Fiul meu este bolnav psihic. Are nevoie de îngrijre 
calificată. 

— Din cauza ta, pentru că i-ai distrus orice imagine 
normală cu privire la sex, femei sau sine, doar pentru ca tu 
să poţi să-ţi faci jocurile. 

— Doamnă locotenent, spuse avocatul în vreme ce 
Madeline nu făcea decât să se holbeze la Eve cu ochii ei 
îngheţaţi. Doamna Bullock a declarat deja că domnul 
Chase a fost agresorul. 

— Doamna Bullock este o mincinoasă, o perversă și o 
lașă. Nu ar fi trebuit să discutati planurile de a ucide și de 
a răpi în faţa personalului de serviciu, Madeline. Nici chiar 
a droizilor, sau mai ales a droizilor, pentru că ei 
înregistrează tot. 

Eve deschise un dosar. 

— Avem o amprentă vocală care se potrivește și unde îi 
spui lui Win să o ucidă pe Natalie Copperfield. 

— E imposibil. Eram singuri când... 

— Când i-ai dat ordinele, termină Eve fraza pentru că 
Madeline se oprise. Ştii, oamenii ca tine de obicei nu 
remarcă servitorii. Probabil că aveai impresia că ești doar 
tu cu el, spuse și închise dosarul. Am și dosarele lui 
Randall Sloan. Ai încurcat-o rău de tot și acolo și nu ai 
reușit să obţii nimic. Am câteva declaraţii, care se 
coroborează și cu declaraţia lui Tandy. Am înregistrări 
telefonice pe care nu ai avut timp să le ștergi, făcute 
înainte de a fi arestată și care vin în sprijinul mormanului 
de probe pe care le avem. Renunţă, Madeline. Măcar fiul 
tău a avut destulă mândrie pentru a admite că a făcut ceea 
ce el consideră a fi munca lui. Muncă pe care i-ai cerut tu 
s-o facă. 

— Nu mai am nimic de spus. 

— Bine. Eve se ridică. Te arestez pentru conspirație la 
crimă, capete de acuzare multiple. Asta înseamnă că vei fi 
închisă undeva în afara planetei, pentru câteva condamnări 
pe viaţă. Şi asta înainte ca Global, Federalii, britanicii și 
italienii să vină cu acuzările lor. Cât timp crezi că va mai 
arăta atât de bine într-o închisoare extraplanetară, 
Peabody? 

— Șase luni. 

— Poate. Nu vei avea dreptul la cauţiune și asta îţi vor 
spune și avocaţii tăi, indiferent cât de mult se vor strădui 
să-l înduplece pe judecător. Riscul să dispari este mare. 
După o zi, două la închisoare vei dori să cazi la o învoială, 
dar dacă ies din această încăpere, nu va mai fi nicio 
învoială. 

Se îndreptă spre ușă. 

— Doamnă locotenent. O strigase unul dintre avocaţi, 
care apoi se aplecă pentru a-i șopti ceva la ureche lui 
Madeline. 

— Nici nu mă gândesc, spuse ea dându-și capul pe spate. 
Blufează. Nu are nici jumătate din probele pe care spune 
că le deţine. 

Eve zâmbi când deschise ușa și apoi îi mai aruncă o 
ultimă privire. 

— Nu, nu blufez. 

— Nu ai vrut să facă o înţelegere, spuse Peabody după 
ce ieșiseră. 

— Nu, nu am vrut. E mult mai rea decât ar fi putut fiul ei 
să ajungă vreodată. Ea l-a creat și l-a corupt și s-a folosit 
de el. Îmi place să mi-o închipui trăind următorii cincizeci 
de ani într-o cușcă de cărămidă. Du-te acasă, Peabody. Ai 
făcut o treabă bună. 

— Plec când pleci și tu. Eve oftă. 

— Atunci haide să scriem nenorocitul ăla de raport și să 
o ștergem. 

Ar fi putut pleca pe la șase, dar trebuia să recunoască că 
nu-i prea arsese de scris. Își dorea să zacă în cadă, să bea 
o sticlă întreagă de vin și să facă sex molcom cu soţul ei și 
apoi să doarmă zece ore neîntoarsă. 

Voia să-și scoată din minte imaginea lui Madeline 
Bullock mângâind corpul fiului ei. 

Auzi vocea lui Mavis și știu că tot programul ei trebuia 
să fie puţin amânat. 

Mavis era pe un scaun, cu picioarele ridicate pe un altul, 
iar Summerset îi dădea o ceașcă de ceai, ceea ce explica 
de ce nu bântuia prin hol. Leonardo o sorbea din priviri iar 
Roarke, cu un pahar de vin în mână, îi privea cu indulgență 
pe toți. 

— Mi se pare că sunt atât de răsfăţată. Nu că tu nu ai 
avea o grijă magnifică de mine, buzițe dulci, îi spuse ea lui 
Leonardo. Dar azi parcă am fost într-o mică vacanţă. 
Summerset, ar trebui să vii să locuiești cu noi. 

— Ia-l, e al tău, spuse Eve intrând în cameră. 

— Dallas! Dallas! 

— Nu te ridica, spuse Eve și-i făcu cu mâna. Îţi va lua 
prea mult timp și oricum și eu am de gând să mă așez. 
Ceea ce și făcu, luând loc pe spătarul fotoliului lui Roarke, 
pentru a sorbi din vinul lui. 

— Tandy se ţine bine. A stat în picioare toată ziua și 
Summerset spune că se descurcă de minune. Mavis se uită 
la el cu o privire adoratoare. S-a purtat cu noi ca și cu niște 
prințese însărcinate. 

— Aţi avut niște zile foarte grele, amândouă. Luaţi o 
mică gustărică, spuse el întinzându-i tava. Sunt preferatele 
dumneavoastră. 

— Nu mi-e foarte foame, dar poate una, sau două. O 
luăm pe Tandy la noi acasă când se trezește, să nu mai 
stea pe capul tău. Incă nu e pregătită să locuiască de una 
singură. Deși cred că nu va mai fi cazul prea mult timp. 

— Hmm? Fu singurul lucru pe care reuși Eve să-l 
îngaime. 

— Aaron a sunat-o de douăzeci de ori azi. Prietenul ei? E 
un om tare drăguţ. Au vorbit și au tot vorbit. A plâns mult, 
dar a și râs. El a vrut, de fapt a implorat-o să-l lase să vină 
să o vadă azi, dar ea încă nu e pregătită. El a cerut-o în 
căsătorie. 

— Frumos. 

— Nu a spus da, dar o va face. A zis că el e tot ce-și 
dorește și poate că toate astea s-au îmtâmplat pentru a le 
întări familia. Ştiam că o vei găsi, Dallas. 

— Da, ai mai spus-o. 

— Nu îndeajuns de multe ori. Nici nu știi ce înseamnă 
pentru mine tot ce-ai făcut. Tu și Roarke și Peabody, și 
McNab, Baxter și drăguţul de Trueheart. Sper că oamenii 
ăia îngrozitori vor sta într-o celulă până când le va putrezi 
faţa. 

— Ursuleţ, zise Leonardo, și ea îi făcu cu ochiul. 

— Da, știu. Afară cu energia negativă, să acceptăm 
energia pozitivă. Mavis se mișcă pe scaun. Dar nu am ce 
face. Ea mi-a spus tot ce s-a întâmplat. 

— Toţi sunt în închisoare. Au mărturisit toţi, cu excepţia 
lui Bullock. Dar la ea nici nu am forţat nota. Nu aveam 
nevoie de o confesiune și îmi place să o privesc 
zvârcolindu-se. 

— O albinuţă ocupată, spuse Roarke. 

— Noi vom ieși imediat din stupul tău, zise Mavis, 
mișcându-se din nou și clipind de mai multe ori. 

— Mavis? Spuse Leonardo care se ridică pe jumătate. 

— Nu eram într-o poziție bună, asta e tot. Mi-e greu să 
găsesc o poziție confortabilă. Mai am doar zece zile. Ajută- 
mă să mă ridic, iubitei. 

Când se ridică, intră și Tandy în cameră. 

— Îmi cer scuze. Ah, bună Dallas, Roarke. Vreau să vă 
mulțumesc atât de mult și sunt atâtea lucruri pe care 
vreau să vi le spun. Dar cred că tocmai mi s-a rupt apa. 

— Serios? Chiţăi Mavis în vreme ce Eve se făcu palidă. 
Mavis se duse, cât putea de repede, să o ia de mână. O să 
avem un bebeluș! Vrei să-l sunăm pe Aaron, nu? 

— Da. Chipul lui Tandy se însenină. Chiar vreau. 

— Nu-ţi face griji. Leonardo va trece pe la tine și-ţi va 
lua geanta și noi vom merge cu tine la clinică. Și, ei bine... 
oh, of. 

Mavis apăsă cu mâna pe burtă, aplecându-se puţin și 
expirând. 

— Au! Cred că intru și eu în travaliu. 

Eve își acoperi faţa cu mâinile, iar Leonardo traversă 
camera ca un taur beat. 

— E tot ce mai lipsea, spuse Eve. 

— Amândouă? Zise Roarke luând-o pe Eve de mână. 
Acum? Amândouă? 

— E al dracului de perfect. 

Nu era ea cea care tocmai finalizase o anchetă ce dusese 
la prinderea a doi criminali internaţionali? 

Și nu își înfruntase demonul personal interogând-o pe 
Bullock, în care îl recunoscuse pe tatăl ei? 

Dar asta nu era capabilă să facă. Te rog, Doamne! 

Avea însă două femei în travaliu, care scânceau una la 
alta și vorbeau atât de repede că nu se înţelegea nimic și 
un viitor tată care arăta de parcă era pe punctul să leșine 
din clipă în clipă. Şi soţul ei, celebru pentru sângele lui 
rece și care o împingea către demenţă. 

Când se uită la el, Roarke nu făcu decât să arate cu 
degetul și înghiţi restul de vin. 

— Bine, stop! Uite ce vom face. 

Scâncelile încetară de parcă le-ar fi tăiat cu laserul și 
toate privirile se îndreptară spre ea. Pentru că primul ei 
gând fu să strige după Summerset, încercă să se calmeze 
ea mai întâi. 

— Da. Toată lumea va merge la unul din jeepuri și ne 
vom deplasa la clinică. 

— Dar eu am nevoie de geanta mea, spuse Tandy 
frecându-se pe burtă și respirând sacadat. Am acolo 
muzica și... 

— Şi eu, și eu, spuse Mavis punându-și mâna pe șold, 
mai la spate. Dacă nu avem gentile... 

— Şi apoi iată ce vom face. Le voi spune lui Peabody și 
lui McNab să ia ambele genţi. Dar acum trebuie să 
mergem. 

— Doamnelor, veţi avea nevoie de haine, spuse Roarke 
punând mâna pe umărul lui Eve. Scuze, am intrat în 
panică. Ah, Summerset, exact persoana de care aveam 
nevoie. Ne trebuie un vehicul, imediat. 

— Tandy, ești în travaliu? 

— Mi s-a rupt apa și Mavis are contracţii. 

— E minunat, spuse el cu o voce calmă, care o făcu pe 
Eve să-și dorească mai mult decât oricând să-l pocnească. 
Veţi naște împreună. Mavis, care este intervalul între 
contracţii? 

— Am uitat să cronometrez. Pe faţa lui Leonardo se citea 
panica. Am uitat să cronometrez. 

— Nu e nimic. Contracţiile au început acum? O întrebă 
Summerset. 

— Cred că tot am de câteva ore, cu intermitențe. Poate 
de trei ore. 

— De trei ore! Eve auzi uimită panica din propria ei 
voce. Dumnezeule, Mavis! 

— E în ordine. Summerset se uită la Eve cu o privire 
glacială. Tandy, tu când ai avut ultima contracție? 

— Hmm, cam acum, spuse ea și inspiră. 

— Trebuie să cronometrez! Spuse Leonardo și ridică în 
aer braţele lui lungi. Trebuie să cronometrez! 

— Nu. Eve îi făcu cu degetul. Trebuie să plecăm. 

— A sunat-o cineva pe moașă? Întrebă Summerset. 

— Rahat, spuse Eve trăgându-se de păr. Sun-o tu, îi zise 
ea lui Summerset. Spune-i că suntem pe drum cu două 
gravide. Și sun-o și pe Peabody, spune-i să se ducă 
împreună cu McNab și să ia gentile pentru naștere, de 
acasă de la Tandy și de la Mavis. Aparent, dacă nu le avem 
suntem pierduţi. Și trebuie să-l suni și pe Aaron Applebee. 

— Ah, da, vă rog, spuse Tandy strălucind de bucurie. 

— Spune-i unde mergem și de ce. 

— Sigur, iar acum, doamnelor, vă rog luaţi loc. 

— Nici vorbă! Ţipă Eve. Mergem. 

— Pentru astfel de lucruri este nevoie de timp. Așa veţi 
sta mai confortabil până când vă aducem hainele și 
vehiculul potrivit, bine încălzit. Tandy, vrei să vorbești tu 
cu Aaron? 

— Da, te rog. Mulţumesc. 

Summerset scoase un comunicator din buzunar și i-l 
întinse. 

— Eu mă duc să o sun pe moașă și mă întorc într-o clipă 
cu hainele. 

În pofida miilor lui de defecte, Summerset era eficient, 
trebui să recunoască Eve. În maximum cincisprezece 
minute ieșeau pe poartă. Cu toţii, inclusiv Summerset, care 
venise la insistenţele lui Mavis și ale lui Tandy. 

Se vorbea încontinuu despre dilatare, contractii, 
concentrarea atenţiei, hrănit la sân. Eve se gândea cu 
nostalgie la ultima sa plecare cu echipa în misiune. 

Fusese mai puţin stresant. De două ori, Leonardo trebui 
să-și pună capul între picioare. Dar nu putea să-l acuze. 

— Le voi lăsa la intrare și apoi voi parca, spuse Roarke, 
uitându-se spre Eve. Vin și eu imediat, pe cuvântul meu. 

— Ţine minte că dacă nu faci așa, îţi voi rupe toate 
oasele și le Voi da de mâncare unor câini mici și urâţi. 

— Am înţeles. 

Au fost întâmpinați de două asistente vesele, dar 
ușurarea lui Eve la gândul că transferase responsabilitatea 
fu de scurtă durată. 

— Trebuie să vii cu noi. 

— Să vin cu voi? Se uită șocată la Mavis. Leonardo... 

— El trebuie să ne înregistreze, spuse Mavis apucând-o 
de mână. Trebuie să vii, aaauu. 

Recunoscând semnalele, Eve se uită spre Summerset. 

— Mai are una. 

— Da, așa se face. Mergeţi cu ea. Eu vin cu Leonardo și 
cu Roarke. 

Nu părea corect și cinstit ca ea să facă asta de una 
singură. Dar mâna lui Mavis era lipită de a ei și asistentele 
le conduceau deja. 

— Să nu scoateţi niciunul afară, înainte de a ajunge 
toată echipa, da?! Le spuse ea. 

— Nu cred că se va întâmpla. 

— E destul timp. Asistenta lui Mavis îi zâmbi lui Eve. Eu 
sunt Dolly și mă voi ocupa de tine, Mavis. Randa ajunge în 
curând. 

— Eu sunt Opal. Vă vom duce în cameră și apoi vom 
vedea în ce stadiu sunteţi. Nu v-am văzut gentile. 

— Vine cineva cu ele. Tandy descoperi și ea mâna lui Eve 
și o agăţă. Nu eram acasă când a început. Prietenul... 
logodnicul meu, tatăl copilului, vine și el. 

— Va fi trimis direct sus unde sunteți. Nu-ţi face griji, 
mămico. E primul pentru amândouă, nu? Şi sunteţi 
prietene și nașteţi în același timp. Nu-i așa că-i amuzant? 

— Ca un butoi plin cu maimute, spuse Eve. 

22. 


Detesta spitalele. Nu conta că puneau fotografii cu 
bebeluşi angelici, sau că pereţii erau văruiţi în culori 
pastelate, că avea săli de așteptare pline de plante sau că- 
și îmbrăcau personalul în culorile curcubeului. Tot un 
spital era, un loc unde doctorii și mașinile preluau 
controlul asupra corpului tău și de obicei era vorba și de 
ceva durere. 

Nu încăpea nicio îndoială că, datorită statutului de 
vedetă al lui Mavis, aceasta fusese cazată într-un salon 
care arăta ca o cameră de hotel de lux. Pentru că se 
răsfrângea și asupra ei o parte din gloria prietenei, Tandy 
stătea într-un salon vizavi. 

Eve spera că misiunea ei se încheiase odată cu aducerea 
lor în saloane. Mavis îi dăduse drumul după ce-i promisese 
că se duce să vadă ce era cu Tandy și că apoi se va 
întoarce la ea. 

— În mod normal trebuia să fiu eu și Leonardo cu ea. Și 
acum a început și pentru noi numărătoarea inversă. Nu are 
pe nimeni care să stea cu ea până ajunge Aaron aici. 

Pentru că Eve se pregătise să se poarte cu amândouă ca 
și cu un animal rănit și periculos, o mângâie pe Mavis pe 
mână. 

— Sigur, nicio problemă. Mă duc eu. 

Se duse, deschise ușa și se trezi în fața unei femei goale, 
enorme, pe care cineva o ajuta să se îmbrace cu un halat 
scurt, albastru. 

— Dumnezeule! Exclamă Eve și-și acoperi ochii cu 
mâinile. Îmi cer scuze. Mavis voia să se asigure că ești 
bine. 

— Ah, nu-ţi face griji pentru mine. Din vocea lui Tandy 
răzbătea bucuria. Trebuie să fii alături de ea. 

- Nicio problemă. Mă duc. 

— Ah, Dallas? Îl poţi suna din nou pe Aaron, te rog? Să 
te asiguri că e pe drum. 

— Sigur. Se duse înapoi și de data aceasta o găsi pe 
Mavis dezbrăcată complet. Vă rog, în numele a ce e mai 
sfânt, poate cineva să le acopere pe femeile astea 
dezbrăcate? 

Mavis chicoti în vreme ce Dolly o ajuta să-și tragă peste 
cap o cămașă albastră cu roz. 

— Tandy e bine? Vine Leonardo? Dar Aaron? 

— E bine. Sun acum. 

Dornică să scape, Eve se năpusti pe hol. Acolo reuși să 
afle că Aaron era într-un taxi și că Leonardo tocmai 
terminase de completat fișele. 

— Curaj! Îşi spuse și intră în salon. 

— Hei, sunt conectată! Mavis stătea în capul oaselor și 
era entuziasmată. Vezi, asta e bătaia inimii bebelușului și 
asta este pentru măsurarea contractiilor. 

Dolly își puse mănuși sterile. 

— Trebuie să facem un control cervical. Doamne, ai milă. 

— Eu aştept pe hol. 

— Nu, nu pleca! Spuse Mavis și întinse mâna după ea. 
Resemnată la gândul că nu există Dumnezeu, Eve o luă de 
mână, iar Mavis se așeză în poziţie. 

— Leonardo e pe drum, îi spuse ea, cu grijă să-și 
menţină privirea pe faţa lui Mavis. 

— Cam trei centimetri, anunţă Dolly. Mai ai destul timp, 
așa că stai liniștită. Spune-mi dacă ai nevoie de ceva. Și tu 
ești Dallas, nu? 

— Da. 

— Spune-mi dacă ai nevoie de ceva. 

— Un pahar mare de vin. 

Dolly râse. 

— Nu se servește alcool până după naștere, pentru toast. 
Ce-ai spune de un ceai? 

Eve era pe punctul de a cere o cafea, dar își aduse 
aminte că zeama de la spital era proastă. 

— Pepsi? 

— Sigur. 

— Plăcinţică! Strigă Mavis când Leonardo intră în salon, 
cu o vază enormă de trandafiri galbeni în braţe. Mi-ai adus 
flori și încă nici nu am născut. 

— Sunt ca și soarele, te poţi concentra asupra lor până 
când o să-ţi aducă geanta. Se aplecă și o sărută delicat pe 
frunte. Eşti bine? Vrei să-ţi aduc ceva? 

— Mă simt excelent. Sunt la trei centimetri și 
numărătoarea continuă. Mă bucur că sunteți toţi aici. E 
exact așa cum mi-am imaginat. Summerset, vrei să fii un 
înger și să stai cu Tandy până... Oh! Una mică. 

Pentru că acum Leonardo era acolo, Eve se dădu la o 
parte și se duse lângă Roarke. 

— Le-am văzut dezbrăcate pe amândouă și acum mă tem 
pentru viaţa mea. Corpul uman nu este făcut să se întindă 
atât. 

— Eu sunt mai preocupat de alte părţi ale corpului care 
se întind. 

— Oh, te rog, nu. 

— Nu a fost chiar așa de rău, spuse Mavis veselă, 
uitându-se amuzată la Leonardo. Ursuleţț? Ştii ce m-ai 
întrebat mai devreme. Săptămâna trecută, luna trecută și 
luna dinainte? 

El îi luă amândouă mâinile între palme și i le duse la 
inimă. 

— Ochi de îngeri! 

— Da. 

Eve își dădu ochii peste cap. 

— Ne căsătorim! Strigă Mavis. 

— Serios? 

— Da, ne luăm. 

— O cer de luni de zile, spuse Leonardo a cărui față 
strălucea ca o lună plină. Și în sfârșit! Voi face cea mai 
frumoasă rochie de mireasă. N 

— Ah, nu. Iubire, trebuie să o facem acum. Inainte de 
venirea bebeluşului. 

— Acum? 

— Ştiu că e momentul potrivit. Bebeluşul vine şi eu 
vreau să fiu soția ta adorată atunci când ne vom uita la el, 
sau la ea pentru prima dată. Te rog? 

— Dar nu avem hârtiile și nici nu am făcut 
aranjamentele. 

Buza de jos îi tremura. 

— Dar trebuie să se întâmple acum. 

— Stai. Eve ridică mâna înainte de a începe să curgă 
fântânile de lacrimi. Cred că ne putem descurca. Lasă-ne 
câteva minute. 

leși împreună cu Roarke. 

— II sun pe primar, spuse ea și-și scoase comunicatorul. 
Dacă nu reușesc eu să-l conving să le dea o licenţă vorbind 
foarte repede, vreau să fii tu pe fază să-i oferi mită. 

— Se poate. Vor avea nevoie și de cineva care să 
oficieze. Cred că la centru există o persoană care se poate 
ocupa de asta. Mă duc să aflu. 

Eve încuviinţă și inspiră profund. 

— Domnule primar, sunt locotenentul Dallas. Vreau să 
vă cer o favoare personală. 

Când termină convorbirea, Peabody și McNab tocmai 
ieșeau din lift. 

— Au sosit trupele la rotaţie, cu provizii, spuse Peabody 
rânjind. Care e treaba? 

— Nasc. Și de parcă nu ar fi fost suficient, Mavis a decis 
că ea și Leonardo se căsătoresc. Acum. 

— Aici? Acum? La naiba. 

— L-am convins pe primar să le dea o licenţă specială. 
Roarke caută pe cineva care poate oficia ceremonia. 

— McNab, du-te și refă conexiunile pe comunicator. Ne- 
am ocupat de informare, îi spuse Peabody lui Eve. Dar 
acum trebuie să sunăm din nou să-i anunțăm modificarea. 
E vorba de bebeluș și nuntă. 

— Bine. Tandy? 

— Pe acolo. Şi Mavis pe aici. 

— Eu mă duc la ea. Peabody făcu un mic dans. Ce bine 
îmi pare că am pus tiara în geantă înainte de a veni. Așa 
poate să o poarte pe post de coroană. 

Când Peabody deschise ușa, se auziră scâncituri venind 
de la Mavis. Eve își acoperi ochii. Când îi deschise îl văzu 
pe Roarke venind împreună cu un bărbat palid, pe care îl 
recunoscu ca fiind Applebee. 

— Am găsit un tătic rătăcitor, spuse Roarke. 

— Mintea nu-mi funcționează deloc. Oh, Doamne, tu ești 
Dallas. 

Inainte ca Eve să aibă timp să reacționeze, el o luă în 
braţe și-și puse capul pe umărul ei. Teroarea ei atinse 
limite incontrolabile când îl auzi scoțând un sughiț de 
plâns. _ 

— Îţi mulțumesc. Să fii binecuvântată. Îţi mulțumesc 
pentru Tandy și pentru bebeluș. 

— Ah. Probabil că vrea să te vadă. Pe aici. 

— Tandy. Se desprinse din îmbrăţișare și fugi pe hol. 
Tandy!! 

— Nu știu cât mai fac faţă. 

— Calm, locotenente. Cu o mână pe umărul lui Eve, 
Roarke se uită la Summerset, care ieșea din camera lui 
Tandy. Care e situaţia? 

— Evoluează repede. Cred că vom avea un micut în două 
ore, maximum trei. 

— Și vom avea și o nuntă. Mavis și Leonardo. 
Summerset zâmbi și asta i se întâmpla atât de rar, se gândi 
Eve, încât era mirată că nu îi căzuse faţa. 

— Minunat. Nu ar trebui să fiți cu ea? Pentru că sunteţi 
echipa ei. 

— Am avut de lucru aici, spuse Eve. Peabody e cu ea. 

— Pe tine te vrea, îi reaminti Summerset. Întru și eu o 
clipă. 

— Nici gând să am un sentiment de vinovăţie, spuse Eve 
răspicat. Ei bine, la naiba, mă simt vinovată. 

În ora următoare, cu Peabody și McNab alergară dintr- 
un salon într-altul. Trina veni și ea și insistă să-i aranjeze 
părul lui Mavis. Moașa făcu și ea traseul între cele două 
saloane și declară că ambele femei sunt în orar, doar că 
Tandy este într-un stadiu mai avansat. 

Mavis era la șase centimetri, iar Tandy ajunsese la zece 
și începuse să împingă. 

Holul se umplu, mulţumită telefoanelor. Era plin de voci 
și fețe. Mira și soţul, Louise DiMatto și Charles, Feeney, 
Nadine, Crack, care venise direct de la club, Down și Dirty. 

— E ca o nuntă adevărată. Sunt așa de fericită. Cum 
arăt? 

Leonardo îi sărută degetele. 

— Eşti cea mai frumoasă femeie din lume. 

— Oh, căţelușul meu dulce. Să o facem! Avem tot ce e 
necesar, da? Flori. Muzică, prieteni. Domnișoara de 
onoare, spuse și se uită la Eve. Cavaler de onoare, și îl 
privi pe Roarke. 

— Totul. Ochii lui Leonardo se măriră. Inel. Nu am inel. 

— Oh. Buza de jos începu din nou să tremure, dar reuși 
să se abţină. Nu e mare lucru, iubitule. Nu inelele 
contează, oricum. 

Summerset ieși în faţă. De sub cămașa apretată scoase 
un lanţ. 

— Dacă acceptaţi ceva de împrumut, aș fi bucuros să vi-l 
ofer pe acesta. A aparţinut soţiei mele. 

În ochii lui Mavis apărură lacrimi. 

— Aș fi încântată, mulțumesc. Nu vrei să fii tu cel ce mă 
conduce la altar? Ce spui? 

Scoase inelul de pe lanţ și i-l dădu lui Leonardo. Eve îl 
auzi cum își drege glasul. 

— Aș fi onorat. 

Când se întoarse spre ea, Eve îi spuse: 

— Bravo. 

Perfect, se gândi Eve. Era stilul lui Mavis să rostească 
jurămintele, cu câteva pauze pentru contractii, în salonul 
plin de prieteni și cu o tiară caraghioasă pe cap. 

Nu era nicio pereche de ochi uscați în încăpere, nici 
chiar ai ei, când Leonardo îi puse inelul pe deget. 

După aplauze, săruturi și șampania pe care Roarke o 
adusese pe sub mână, pentru că puteai conta oricând pe el, 
moașa intră pe ușă. 

— Felicitări, casă de piatră și sunt bucuroasă să vă 
anunţ că Tandy și Aaron au un fiu. Are patru kilograme o 
sută de grame și este perfect. Mavis, trebuie să-ţi spun că 
Tandy e alături de tine. Şi, Dallas? Ar vrea să te vadă o 
clipă. 

— Pe mine? De ce? 

— Eu sunt doar mesager. Bine, mămico, îi spuse ea lui 
Mavis, să vedem cum stăm. 

— Tu vii cu mine, îi spuse Eve lui Roarke apucându-l de 
mână. 

— Nu a cerut să mă vadă pe mine. 

— Nu intru acolo singură. 

Tandy era palidă, transpirată și cu ochii înlăcrimaţi, la 
fel ca și proaspătul tătic. În braţe avea o mogâldeaţă 
înfășurată în albastru. 

— Totul e în regulă? 

— E nemaipomenit. Nu-i așa că e frumos? Spuse Tandy 
întorcând copilul, un cârnăcior cu figură de extraterestru, 
după părerea lui Eve. 

— Foarte frumos, spuse ea știind la ce se aștepta din 
partea ei. Cum te simţi? 

— Obosită, entuziasmată și îndrăgostită la nebunie de 
amândoi bărbaţii mei. Dar voiam să ţi-l prezint în special 
pe Quentin Dallas Applebee. 

— Pe cine? 

— Nou-venitul, locotenente, spuse Roarke și îi dădu un 
cot. 

— Nu e nicio problemă, nu? O întrebă Tandy. Voiam să-ţi 
onorăm numele prin el. Nici nu am exista dacă nu ai fi fost 
tu. 

Surprinsă și emoţionată, Eve își băgă mâinile în buzunar 
și zâmbi. 

— E drăguţ. Foarte drăguţ. Un nume lung pentru un tip 
atât de mic. 

— ÎL vom învăţa să se ridice la nivelul numelui, spuse 
Aaron sărutând mama și copilul. Cum se simte Mavis? 

— Va mai dura puţin, așa a spus moașa. 

— Vin și eu când îmi vor permite. 

— O găsești acolo. Mai bine te odihnești. 

Când ieși afară, Feeney era pe hol și bea cafea proastă. 

— Moașa verifică ceva. Nu stau acolo cât face chestia 
aia. 

— Ce persoană normală ar face-o? Comunicatorul lui 
Eve ţiui. 

— Să nu îţi închipui că pleci undeva, îi spuse Roarke cu 
un aer sumbru. 

— Hei, am semnat, stau până la capăt. 

— Locotenente. Faţa lui Whitney ocupa tot ecranul. Te 
duci imediat la Riker, clinică pentru femei. 

— Comandante, pentru moment nu pot să execut 
ordinul. Sunt la maternitate. Mavis... 

— Acum? 

— Da, domnule. Are legătură cu Madeline Bullock? 

— Da. E moartă. Fiul ei i-a rupt gâtul. 

După ce află toate detaliile, Whitney îi spuse că îi va 
preda ancheta lui Baxter, așa că se așeză pe o bancă, cu 
capul în mâini. 


365 


— De ce te învinovăţești singură? In vocea lui Roarke se 
simţea nerăbdarea. De ce trebuie să ai și asta pe suflet? Ea 
l-a convins pe gardian să o lase să-și viziteze fiul. 

— Prostie. Prostie. Nu ar fi trebuit să se vadă sau să-și 
vorbească. Nu încă. Sunt sigură cum a convins ea 
gardianul. A mituit un gardian și mulţi vor avea de 
suportat consecinţele. 

— Şi atunci de ce îţi asumi tu răspunderea? Se lăsă pe 
spate. 

— L-a bătut la cap. I-a pretins să spună și el varianta ei, 
pentru a-și salva pielea. „Sunt mama ta. Imi datorezi 
viaţa." Aproape că o aud spunând asta și pe el înțelegând 
în cele din urmă că urma să fie sacrificat. Că nu era destul 
de important pentru a fi salvat, pentru a fi iubit. 

— Şi știind asta, tot aici ești. 

— Voiam să înfunde pușcăria. De aceea am lăsat-o la 
urmă. Voiam să o las să transpire și mâine să o iau de la 
capăt. Nu i-am oferit ocazia să negocieze și am avut 
aprobare pentru a nu o face. I-am spus că de-abia aşteptam 
să o văd după gratii. Am lăsat să se vadă că mă bucuram. 

— Şi de ce nu? Ea e responsabilă pentru toate acestea, 
pentru crime, pentru suferinţe. Voiai să se facă dreptate. 

— Nu, nu e vorba numai de asta. Voiam să sufere și să-i 
fie frică. El a comis crimele și i-a făcut plăcere. Dar ea l-a 
nenorocit de la început. Ea l-a transformat în ceea ce 
ajunsese să fie și l-a folosit ca pe o unealtă și a abuzat de el 
ca... 

Roarke îi puse un deget pe buze. 

— Ca și de tine. 

— L-am văzut pe tata când m-am uitat la ea. Am simţit 
ce voise să facă cu mine. 

— Ea era un monstru și el la fel. Dar abstracţie făcând 
de ceea ce s-a întâmplat, Winfield Chase era adult. Ar fi 
putut să iasă de sub influenţa ei. Ar fi putut să ceară 
ajutor. 

— Tu nu crezi în scăpare, sau ajutor, după ce termină cu 
tine. 

— Nu te identifica cu el, Eve. Tu nu ai fi putut niciodată 
să ajungi ca Chase. Niciodată nu ai fi tăcut o asemenea 
alegere. 

— Nu. Știu asta. Și da, a avut de ales, cu toţii avem, dar 
ea i-a limitat opţiunile. 

— Şi asta făcea și tatăl tău, sau încerca să facă cu tine. 

— Revine în mintea mea, în visele mele. Așa l-am văzut 
pe el în ea. L-am văzut pe el când mă uitam în ochii ci și 
voiam ca ea să plătească. Voiam să sufere, să plătească și 
să știe de ce. Acum a plătit, dar nu sunt sigură că a înţeles 
de ce. 

— Voiai să moară? 

— Nu. Nu, pentru că plătește îndeajuns. Whitney mi-a 
spus că s-a întâmplat repede. În timp ce vorbeau Chase s-a 
repezit la ea și i-a rupt gâtul. Apoi nu a opus nicio 
rezistenţă. I-a lăsat să îl ia de acolo. Il supraveghează să nu 
se sinucidă. 

— Uită-te la mine, ascultă-mă. Tonul lui era ferm. Nu 
vezi că indiferent de ce ai fi făcut tu, tot la fel s-ar fi 
sfârșit? Nu i-ar fi convenit târgul. Tot ar fi încercat să se 
folosească de el și el tot ar fi ucis-o. 

— Poate. Poate. 

— Eve, tocmai ai văzut copilașul ăla care îţi poartă 
numele. Ai contribuit și tu la apariţia acestei vieţi. Făcând 
ceea ce ai făcut, fiind ceea ce ești, i-ai oferit o familie. 

— Deci trebuie să închid totul acolo unde trebuie să stea 
închis. Ai dreptate. Așa voi face. 

— Dallas? Imi cer scuze, spuse Peabody și-și înăbuși un 
căscat. Mavis vrea să te vadă. Ah, și aproape a ajuns la 
șapte. Noi mergem să mâncăm ceva. Il luăm și pe 
Leonardo, pentru că moașa a spus că avem tot timpul. 

— Dar... 

— A spus că ar vrea să stea puţin în liniște, doar cu tine. 

— Bine, bine. Şterge rânjetul ăla de pe față, asule, îi 
spuse ea lui Roarke. O să fii acolo pentru decolare. 

— Ai milă. Dar se ridică, o luă în braţe și o sărută pe 
frunte. Gândește-te la ce ai reușit să salvezi. Gândește-te la 
privirea lui Tandy cu copilașul în braţe. Alungă gândurile 
negre! 

— Ai dreptate din nou. Mulţumesc. 

Eve remarcă oboseala de pe chipul lui Mavis. 

— S-a întâmplat ceva? Mavis se ridică în capul oaselor. 
Tandy? Copilul? 

— Nu, nu, sunt bine. Ceva la serviciu. Nu e important. 

— Nu trebuie să pleci? 

— Mavis, nu plec nicăieri până nu termini cu treaba 
asta. Cum te simţi? Te-ai săturat să te tot întrebe oamenii 
asta? 

— Sunt bine și, nu. E nemaipomenit să fii în centrul 
atenţiei. Nu e la fel ca atunci când sunt pe scenă. E o 
chestie pe care doar eu pot să o fac. Poţi să stai cu mine? 

— Normal. 

La îndemnul lui Mavis, Eve se așeză. 

— Voiam... Ah, începe iar. E mai puternic acum. La 
naiba! 

— Trebuie să respiri. Unde e chestia cu focalizarea? 

— Păi, tu ești acum punctul de focalizare. M-am săturat 
de soarele ăla. 

Mavis respiră și se holbă așa de tare că Eve se întreba 
dacă nu cumva avea să-i străpungă creierul. Apoi își aminti 
ceva de la cursuri și-și puse mâinile pe burta lui Mavis și le 
mișcă circular, pe ceea ce părea a fi un bloc de stâncă. 

— E mai bine, nu? Da, e mai bine, spuse ea uitându-se la 
monitor. Se liniștește. Respiră. 

— Hei, chiar ai fost atentă la cursuri. 

— Sunt polițistă. Noi vedem și auzim tot. Ştii, îţi pot da 
medicamente pentru chestia asta. 

— Da, însă cred că voi renunţa la medicamente. Acum 
nu vreau decât să stăm puţin împreună. Uite, spuse ea și 
ridică mâna în sus. Verigheta lui Summerset străluci. 

— Sunt fericită pentru tine. 

_ — Suntem două fete măritate de acum. Cine ar fi crezut? 
In curând voi fi și mamă. Mai mult decât orice vreau să fiu 
o mamă bună. 

— Mavis, nu cred că trebuie să-ţi faci probleme. 

— Dar e așa de ușor să dai greș. Înainte dădeam greș 
des. Dar mi-am revenit, nu? 

— Da, ţi-ai revenit. 

— Voiam să-ți spun ceva înainte să mai survină vreo 
schimbare. O schimbare în bine. Dallas, ești cea mai bună 
persoană pe care o cunosc. 

— Eşti sigură că nu ai luat droguri în ultimul timp? 
Mavis râse cu lacrimi. 

— Vorbesc serios. Leonardo e cel mai dulce, dar tu ești 
cea mai bună. Faci ceea ce e bine, ceea ce e important, 
orice e nevoie. Tu ești prima persoană din familia mea și tu 
ești cea datorită căreia am pornit pe acest drum. Nu aș fi 
aici, nu aș face asta dacă nu ai fi fost tu. 

— Cred că mai degrabă Leonardo este responsabil. 
Mavis zâmbi. 

— Da, el s-a ocupat de latura mai simpatică a problemei. 
Te iubesc. Noi te iubim. Îi luă mâna și i-o puse pe burtă. 
Voiam să ţi-o spun. 

— Mavis, dacă nu te iubeam aș fi fost la mii de kilometri 
depărtare de salonul ăsta. 

— Ştiu. Dar tu faci ce e corect. La naiba, încă o 
contracție. 

Două ore mai târziu. Mavis era pregătită să împingă. 

— Atenţie toată echipa, spuse Randa ridicând cortul în 
faţa picioarelor lui Mavis. Pe locuri. 

— De ce e asta poziţia mea? Întrebă Eve când se trezi la 
capul patului. 

— Mavis, vreau să inspiri profund la următoarea 
contracție, să numeri până la zece și apoi să împingi. 
Dallas, dă-i forță. Leonardo, tu ești răspunzător de 
rezistenţă. Roarke, tu te ocupi de respiraţie. 

— Vine! 

— Ține-ţi respiraţia și dă-i drumul. Împinge! Unu, doi... 

— Magnific! Eşti uimitoare, declară Leonardo după ce 
contracția trecu. Eşti un adevărat miracol. Respiră domol, 
iubire. Nu trebuie să faci hiperventilaţie. 

— Te iubesc, spuse Mavis cu ochii închiși. Dar dacă îmi 
mai spui o dată cum să respir îţi smulg limba din gură și te 
sugrum cu ea. Vine din nou. 

În ora următoare, Leonardo îi șterse faţa încontinuu cu 
cârpe uscate, îi dădu gheaţă și se făcu mic când ea se 
enerva pentru că o încuraja cu prea mult entuziasm. 

Eve își făcu și ea treaba și se uită oriunde în altă parte, 
numai în jos, nu. 

— Cred că ar trebui să schimbăm locurile, îi spuse ea lui 
Roarke, privindu-l cu ochii micșoraţi. 

— Nu există nimic nici pe pământ, nici în ceruri care să 
mă convingă să merg acolo. 

— Așa, Mavis, o încuraja Randa. Se vede capul. 

Din instinct, Roarke se uită la oglinda pusă acolo pentru 
Mavis. 

— Dumnezeule! Ochii mei. 

Trăgând de coarda roșie pe care o ținea Leonardo și 
împingând cu piciorul în Eve, Mavis scoase un strigăt 
inuman și apoi se lăsă pe spate. 

— Încă vreo două, spuse moașa. Doar două. 

— Nu știu dacă mai pot. 

— Poti, praful meu de stele. Mavis își arătă colții. 

— E mai bine să schimbi locul. La naiba! Işi înfipse 
unghiile în mâna lui Roarke. 

— I-a ieșit capul. Ce chip drăguţ. 

Cu un ochi închis, Eve se uită la faţa umedă și roșie, cu 
vagi trăsături umane, care ieșea din Mavis. E posibil așa 
ceva? E normal? 

— Incă o dată, Mavis, și o să ai copil. 

— Sunt așa obosită. 

Eve îi dădu părul de pe față și se uită în ochii ei. 

— Încă o dată, te rog eu. 

— Bine, bine, vine. 

leși tot ud și zbârcit când Mavis împinse cu ură parcă. 
Țipătul era iritat și dur, total diferit de râsetul cu lacrimi al 
lui Mavis. 

— Copilul meu! Copilașul nostru! Ce e? Nu văd partea 
aia. Are un ciucurel sau nu? 

Eve se aplecă peste el în vreme ce moașa începea să-l 
înfășeze. 

— Fără ciucurel. E o fetiță. Şi ce plămâni serioşi. 
Leonardo plânse când tăie cordonul ombilical și plânse și 
când puse copilul în braţele lui Mavis. 

— Fetele mele frumoase. Uită-te la ele. Parcă spunea o 
litanie. Le vezi? 

— E bine, tăticule, spuse Mavis mângâindu-l cu o mână 
pe el și cu cealaltă copilul. Bună, iubirea mea. O să fac tot 
ce pot ca viaţa să fie frumoasă pentru tine. 

— O luăm doar un minut, îi spuse Randa. Să o spălăm și 
să o cântărim. O să o ia Dolly și ţi-o aduce imediat înapoi. E 
o frumuseţe, mămico. 

— Mămică. Mavis o sărută pe frunte înainte de a i-o da 
lui Dolly. Sunt mămică. Mulţumesc. Îl luă pe Roarke de 
mână și-i zâmbi lui Eve. Mulţumesc. 

— E frumoasă, spuse Roarke și se aplecă să o sărute. Ca 
o păpușică. 

— Numele i se va potrivi, spuse Leonardo printre 
lacrimi. 

— Am încercat tot felul de nume, ţii minte, Dallas? 

— Cred că Ridiche e ultimul pe care mi l-ai spus mie. 

— Caisă. Mavis radia de bucurie. Dar ne-am hotărât să 
alegem un nume mai pașnic, dacă e fată. Ceva dulce. E 
Bella. Bella Eve. O să-i spunem Belle. 

Frumoasa Belle fu învelită într-o pătură roz și apoi îi fu 
încredinţată tatălui. 

— Acum, murmură el, am totul. Toată lumea e a mea. 

Câteva ore mai târziu, Eve ajunse în cele din urmă în 
dormitor și-și scoase cizmele. 

— Ce zi! 

— Ce zile! 

— Dar ne-am descurcat bine, nu? Antrenor Roarke. 

— Am trecut prin câteva clipe mai grele, dar cred că ne- 
am descurcat. Și mulţumesc lui Dumnezeu, s-a terminat. 

— Eu mă așteptam să fie ca și golul ăla - ca atunci când 
oamenii nu sunt formaţi în întregime. 

Trecându-și degetele prin păr, Roarke se încruntă. 
Invazia hotilor de trupuri? 

— Da, exact ca în filmul ăla. Cam așa a arătat când a 
ieșit, dar numai în primul moment. Părea aproape reală. 
Nu credeam să mă aud vreodată spunând asta, dar mă 
bucur că Mavis ne-a făcut să trecem prin asta. A însemnat 
mult. 

— Da, așa e. Se duse la ea și o luă în braţe. Și acum două 
noi vieţi, două începuturi poartă numele tău. E un adevărat 
omagiu, locotenente. 

— Sper că nu va trebui să-i arestez cândva. Roarke râse 
și o ridică în braţe. 

— Te vreau în pat. A 

— Și eu vreau să fiu tot acolo. Mă bucur dacă vii și tu. H 
sărută pe gât. Mâine trebuie să aranjez lucrurile la muncă. 
S-ar putea să îmi mai ia vreo două zile, dar nu mai mult. Și 
proaspăta mămică se va bosumfla dacă nu mergem s-o 
vedem pe Belle. Dar după aceea suntem doar noi doi, 
amice. Dansând dezbrăcaţi sub soarele tropical. 

— Aleluia. 

Când se înfășură în jurul lui uită de toate, toate 
întrebările, răspunsurile, viață și moarte. Nu le rămânea 
altceva de făcut decât să aștepte până dimineaţa 
următoare. 

